
Prasideda ruduo ir medžiai gelsta, runda, rausta; atrodo, kad mažą 
kurortą gražiame slėnyje apėmė gaisras. Kolonada vaikštinėja mo- 
terys ir lankstosi prie šaltinių. Tai negalinčios turėti vaikų moterys, 
kurios tikisi kurorte tapsiančios vaisingos. 

Pacientų vyrų čia kur kas mažiau, vis dėlto jų yra, nes kurortas 
garsėja ne vien ginekologijos stebuklais, čia neva galima sustiprin- 
ti širdį. Tad vienam besigydančiajam tenka devynios besigydan- 
čiosios ir tai siutina jauną netekėjusią moterį, dirbančią medicinos 
seserimi, o dabar aptarnaujančią prie baseino nevaisingąsias. 

Rūžena gimusi čia, čia gyvena abu jos tėvai, ar ji kada nors 1š- 
trūks iš šios moterų pertekusios vietos? 

Pirmadienis, darbo laikas baigiasi. Beliko suvynioti į paklodes 
paskutines storules, suguldyti jas į lovas, nušluostyti veidus, nusi- 
šypsoti joms. 

— Tai paskambinsi ar ne? — teiraujas Rūženos draugės: viena — 
trisdešimt penkerių metų storulė, kita liesa ir jaunesnė. 

— Žinoma, - atsako Rūžena. 

— Tik nebijok, - drąsina ją putlioji ir veda už persirengimo kabi- 
nų, kur stovi seselių spintelės, stalas ir telefonas. 

— Geriausia, jei skambintum jam į namus, - piktdžiugiškai taria 
liesoji ir visos trys nusikvatoja. 

— Žinau to teatriuko numerį, - nutilus juokui tarė Rūžena. 


Pokalbis buvo siaubingas. Jis išsigando vos išgirdęs ragely jos balsą. 

Nors niekas tuo netiki ir jo prisipažinimus laiko koketavimu, bet 
jis visada bijo moterų. 

— Kaip laikaisi? — pasiteiravo. 

— Ne per geriausiai, - atsakė ji. 

— O kas? 

— Reikėtų pasikalbėt su tavim, - ištarė ji patetiškai. 

Jau keletą metų baiminosi kada nors išgirsiąs būtent tokį patetiš- 
ką toną. 

— Taip, - numykė. 

Ji pakartojo: 

— Labai reikėtų pasikalbėt su tavim. 

— Kas atsitiko? 

— Aš jau nebe tokia kaip mums susipažįstant. 

Neįstengė išspausti jokio žodžio. Paskui pratarė: 

— Kas yra? 

— Jau šešios savaitės nieko nebuvo. 

— Gal dar nieko tokio. Kartais taip būna, bet dar nieko nereiškia. 

— Ne, šįkart tikrai. 

— Neįmanoma. Tiesiog negali būti. Bent aš čia niekuo dėtas. 

— Kaip? Ką tu apie mane manai? - įsižeidė ji. 

Išsigando jos susierzinimo, nes ir šiaip bijojo jos: 

— Ne, nenoru tavęs įžeisti, nesąmonė, ir kam gi, tik sakau, kad 
su manim taip negalėjo atsitikti, tau nėra ko bijoti, tai tiesiog ne- 
įmanoma, fiziologiškai neįmanoma. 

— Tad ko širsti, — įsižeidė ji. — Atsiprašau, kad sutrukdžiau tave. 

— Ne ne ne, - išsigando, kad ji padės ragelį. - Labai gerai, kad 
paskambinai. Aš, suprantama, mielai tau pagelbėsiu. Viską galime 
lengvai sutvarkyti. 

— Kaip sutvarkyti? 

Jis visiškai sutriko. Nedrįso pavadinti dalykų tikruoju vardu, tik 
numykė: 

— Na... sutvarkyti. 

— Mesk lauk iš galvos, jei taip manai, nesitikėk šito. Net jei man 
gyvybę kainuotų, nedaryčiau to. 

Vėl jį sukaustė baimė, bet šį kartą ryžos nedrąsiai pulti: 

— Tad kodėl skambini man, jei nenori su manim apie tai kalbėtis? 
Nori pasitart, ar pati jau viską nusprendusi? 

— Noriu pasitart. 

— Tai aš užvažiuosiu. 

— Kada? 

— Pranešiu. 

— Gerai. 

— Tai iki, laikykis. 

— Ir tu. 

Jis pakabino telefono ragelį ir grįžo į salę pas muzikantus. 

— Repeticija baigta, ponai, — tarė jiems. — Aš šiandien gatavas. 


Visa įraudus nuo susijaudinimo padėjo ragelį. Ją įžeidė Klimos re- 
akcija į jos žodžius. Tiesą sakant, jau seniai jautėsi įžeista. 

Jie susipažino prieš du mėnesius, garsiajam trimitininkui su sa- 
vo kapela lankantis kurorte. Po koncerto ji buvo pakviesta į išger- 
tuves. Trimitininkas išsirinko ją iš visų kitų ir praleido su ja naktį. 

Ir daugiau neatsiliepė. Du kartus pasiuntė jam atviruką su svei- 
kinimais, į kuriuos jis neatsakė. Kartą ji lankėsi sostinėj ir paskam- 
bino į teatrą, kur, jos Žiniomis, jisai repetuodavo. Prie telefono pri- 
ėjęs vyras paprašė prisistatyti, paskui tarė pažiūrėsiąs, ar Klima yra. 
Po minutės grįžęs pranešė, kad repeticija jau baigėsi ir ponas trimi- 
tininkas išėjo. Nutvilkė mintis, kad jis slapstos nuo jos, ir pyktis, 
kadangi jau buvo pradėjusi įtarinėti esanti nėščia. „Fiziologiškai 
neįmanoma! Na ir surentė - fiziologiškai neįmanoma! Įdomu, ką 
jis pasakys, kai gims vaikas?“ 

Abi kolegės jausmingai pritarė. Nuo to ryto, kai prigaravusioje 
halėje papasakojo joms, ką praėjusią naktį patyrusi su garsenybe, 
trimitininkas tapo visų bendradarbių nuosavybe. Jo šešėlis šmėkš- 
čiojo tarp jų halėje, kur jos keitė viena kitą, kaskart nuskambėjus jo 
vardui, šyptelėdavo mintyse, tarsi būtų kalbama apie intymiai pa- 
žintą asmenį. Kai sužinojo, kad Rūžena nėščia, jas apėmė keistas 
džiaugsmas, nes dabar jis jau buvo čia ir fiziškai, kūno įsčiose. 


MILAN KUNDERA II ATSISVEIKINIMO VALSAS 11 


— Viskas gerai, mergiot, nusiramink tik, — plekšnojo jai per petį 
storulė. - Žiūrėk, ką radau tau. 

Ir atvertė gan aptrintą bei nučiupinėtą žurnalą su paveiksliukais. 

Visos trys įsistebeilijo į jaunos tamsiaplaukės gražuolės, stovin- 
čios scenoje su mikrofonu prie lūpų, fotografiją. 

Šiuose keliuose kvadratiniuose centimetruose Rūžena stengėsi 
išskaityti savo likimą. 

— Nemaniau, kad ji tokia jauna, - netikru balsu ištarė ji. 

— Ką tu! - nusijuokė storulė. - Fotografuota prieš dešimtį metų. 
Juk abu vienmečiai. Argi jai lygintis su tavim! 


Kalbėdamas telefonu Klima suvokė jau seniai laukęs siaubingų ži- 
nių. Ir ne todėl, kad būtų tikrai turėjęs priežastį manyti, jog apvaisi- 
no Rūženą per anas lemtingas išgertuves (priešingai, buvo tikras, 
kad ji be reikalo jį apkaltino), tačiau jau daug metų iki susitikimo 
su Rūžena tikėjosi tuoj tuoj išgirsiąs tokius žodžius. 

Jam buvo dvidešimt vieneri, kai viena įsimylėjusi blondinė nu- 
sprendė suvaidinti nėštumą ir taip priversti jį vesti. Tai buvo bai- 
sios savaitės, galop prasidėjo skrandžio spazmai, jis visiškai su- 
gniužo. Ir nuo tada žino, jog nėštumas yra smūgis, kuris gali ištikti 
visur ir visada, jog nuo jo neapsaugos joksai žaibolaidis, jog toks 
smūgis skelbiamas patetišku balsu telefono ragelyje (taip, ir aną- 
kart blondinė šią nelemtą naujieną pirmiausia pranešė telefonu). 
Ankstyvos jaunystės nuotykio paveiktas, vis bijodamas (nors ir ga- 
na uoliai) susitikinėjo su moterimis, ir po kiekvieno meilės pasima- 
tymo būgštavo dėl pasekmių. Tiesa, guosdavosi, jog tokios nelai- 
mės tikimybė, jam liguistai saugantis, sudaro gal vieną tūkstantąją 
procento, tačiau bijojo ir tos vienos tūkstantosios. 

Kartą laisvo vakaro apsvaigintas paskambino merginai, kurią pas- 
kutinįkart matė prieš du mėnesius. Pažinusi jo balsą, ji sušuko: „Die- 
ve, tai tu! Negalėjau sulaukt, kada man paskambinsi! Man taip rei- 
kėjo, kad tu paskambintum!“ Ji kalbėjo taip reikšmingai, taip iški!- 

mingai, kad jam širdį sukaustė pažįstama baimė ir jis visa esybe 
pajuto atėjus akimirką, kurios taip bijojo. Trokšdamas kuo greičiau 
pažvelgti tiesai į akis, puolė pirmyn: 

— Kodėl sakai man taip tragiškai? 

— Vakar mirė mano mama, - atsakė ji, ir jis atsiduso žinodamas, 
kad vis tiek neišvengs to, ko taip bijosi. 


— Na ir kas čia dabar nutiko? - paklausė būgnininkas ir Klima pa- 
galiau atgijo. Išvydo aplinkui susirūpinusius muzikantų veidus ir 
papasakojo kas ir kaip. Vyrukai metė savo instrumentus ir stengėsi 
jam patarti. 

Pirmasis buvo radikaliausias. Aštuoniolikmetis gitaristas paskel- 
bė, jog merginą, kokia ką tik skambino jų vadovui trimitininkui, 
reikia be gailesčio vyt šalin. 

— Pasakyk jai, tegu daro ką nor. Ne tavo vaikas, ne tavo ir reika- 
las. O jeigu nori, tegu kraujo tyrimas įrodo, kieno tai darbas. 

Klima atsakė, kad kraujo tyrimas dažniausiai nieko neįrodo ir 
moters tvirtinimas lieka galioti. 

Gitaristas pridūrė, kad jokio tyrimo neprireiks. Atstumtoji gerai 
pagalvos prieš užsikraudama nereikalingus rūpesčius ir patyrusi, 
kad apkaltintasis nėra baikšti šliurė, pati savo sąskaita atsikratys 
vaiko. 

— O jeigu imtų ir pagimdytų, mes visa kapela paliudytume teis- 
me, kad visi tuo metu su ja pergulėjom. Ir tegu ieško tėvo tarp mū- 
sų! 

— Tikiu, kad taip pasielgtumėt. Tačiau ligi tol iš galvos išsikraus- 
tyčiau. Čia aš pats didžiausias bailys, man kuo greičiau reikia nusi- 
raminti. 

Visi jam pritarė. Gitaristo metodas iš esmės yra geras, tačiau ne 
visiems tinkamas. Ir pirmiausia netinka žmogui, kurio nervai nėra 
iš plieno. Antra, jis netinka turtingam ir garsiam žmogui, dėl kurio 
moterys gali ryžtis pačiam rizikingiausiam žingsniui. Taip brendo 
mintis, kad užuot griežtai atkirtus, geriau būtų įtikinti merginą da- 
ryti abortą. Tačiau kaip ją įtikinti? Ryškėjo trys pagrindinės gali- 
mybės. 

Pirmoji kreipė į atjaučiančią merginos širdį. Klima pasikalbės su 
sesele kaip su geriausia drauge: viską jai papasakos ir pasakys, kad 
žmona sunkiai serga ir nepakeltų žinios apie kitos moters pagim- 
dytą jo vaiką, o ir pats Klima neatlaikytų tokios nervinės įtampos 
bei dorovės bandymo, todėl jis ir prašo sesers pasigailėti. 

Tokiai veiksenai energingai paprieštarauta. Negalima visos stra- 
tegijos remti tokiu toli gražu neaiškiu ir nepatikimu dalyku kaip 
sentimentalus medicinos sesers gerumas. Jei mergina neapdovano- 
ta išimtinai gera ir atjaučiančia širdimi, metodas tik pakenks Kli- 
mai. Mergina pasijus įžeista tos atidos, kurią pasirinktasis jos vaiko 
tėvas rodo kitai moteriai, ir veiks dar beatodairiškiau. 

Antru būdu būtų beldžiamasi į merginos protą. Klima stengtųsi 
jai išaiškinti nesąs ir niekada nebūsiąs įsitikinęs, kad vaikas tikrai 
jo. Jis tiktai kartą susitikęs su mergina ir nieko apie ją nežino. Ne- 
turi supratimo, su kuo ji dar susitikinėja. Ne, jis neįtarinėja, kad ji 
norinti jį apgauti, bet juk netvirtins nesusitikinėjanti ir su kitais vy- 
rais. O jeigu ir tvirtins, iš kur Klima gali žinoti, kad ji sako tiesą? Ir 
apskritai, ar protinga gimdyti vaiką, kurio tėvas niekada nebus tik- 
ras dėl savo tėvystės? Ar Klima gali palikti žmoną dėl vaiko nebū- 
damas įsitikinęs, kad tai jo vaikas? O gal Rūžena ir nori, kad vaikas 
niekad nesužinotų, kas jo tikrasis tėvas? 

Ir dėl šio būdo kilo svarių prieštaravimų. Bosistas (pats vyriau- 
sias kapeloje) pastebėjo, kad kliautis merginos protu yra dar kvai- 
liau, nei tikėtis jos užuojautos. Visi argumentai lėks į tuščią taikinį, 
o merginos širdis sudrebės išgirdus, kad jos pamiltasis netiki ja. Tai 
tik pakurstys verksmingą jos užsispyrimą laikytis savo teiginių ir 
išmonių. 

Būta dar ir trečio būdo: Klima prisieksiąs nėščiajai mylėjęs ir 
tebemylįs ją. Nė užuominos, kad vaikas galėtų būti ir kito. Priešin- 
gai, Klima panardinsiąs ją meilės, švelnumo ir pasitikėjimo jūroje. 
Žadėsiąs viską, net skyrybas. Nušviesiąs nuostabią ateitį kartu. Ir 
tos ateities vardan meiliai prašysiąs nutraukt nėštumą. Paaiškin- 
siąs, kad gimdymas būtų per ankstyvas ir galįs aptemdyti pačius 
gražiausius pirmus jų meilės metus. 

Šiems argumentams stigo to, ko ankstesniuose būta su kaupu, — 
logikos. Jeigu Klima taip įsimylėjo medicinos seserį, tai kodėl ven- 
gė jos du mėnesius? Tačiau bosistas atrėžė, kad įsimylėjusieji visa- 
da elgias nelogiškai ir nėra nieko paprastesnio, nei paaiškinti tai 
merginai. Galiausiai visi sutarė, jog trečiasis metodas, atrodo, pats 
tinkamiausias, nes apeliuoja į merginos įsimylėjimą, o tai šioje si- 
tuacijoje, regis, ir bus vienintelis reliatyviai patikimas dalykas. 


Paskui visi išėjo 1š teatro ir atsisveikino prie posūkio, tačiau gita- 
ristas pasiryžo lydėti Klimą ligi namų. Jis vienintelis nepritarė siū- 
lomam planui, nevertam jo dievinamo kapelos vadovo. „Imk rim- 
bą, kai eini pas moterį“, - citavo jis Nyčę, žinodamas šį vienintelį 
filosofo posakį. 

— Mielasis berniuk, - atsiduso Klima, — rimbą ji paėmė man. 

Tada gitaristas pasisiūlė Klimai kartu važiuoti automobiliu į ku- 
rortą, išvilioti merginą ant plento ir suvažinėti. 

— Niekas neįrodytų, kad ne pati puolė po ratais. 

Gitaristas buvo jauniausias kapeloje ir mylėjo Klimą. Klima su- 
sijaudino. 

— Dėkui tau, — tarė jis. 

Gitaristas plėtojo savo planą, jo skruostai kaito. 

— Labai dėkingas tau. Bet nieko nebus, - pakartojo Klima. 

— Ko svyruoji? Ji tikra kiaulė! 

— Išties dėkoju tau. Bet nieko nebus, - tarė Klima ir atsisveikino. 


Likęs vienas tebegalvojo apie vaikino pasiūlymą ir kodėl atsisakė 
jo. Atsisakė ne todėl, kad būtų tauresnis už gitaristą, tiesiog jis bu- 
vo baikštesnis. Baimė būti apkaltintam žmogžudyste buvo nė kiek 
ne mažesnė nei baimė būti įvardytam tėvu. Įsivaizdavo Rūženą par- 
trenkiantį automobilį, įsivaizdavo ją kraujo klane ant plento, ir jį 
perliejo trumpas baimės bei palengvėjimo pojūtis. Bet jis suprato, 
kad beprasmiška atsiduoti iliuzijų žaismui. Jį slėgė dideli rūpes- 
čiai. Prisiminė savo žmoną. Dieve, rytoj jos gimtadienis! 

Ligi šeštos, kada uždaromos visos krautuvės, buvo likę pora mi- 
nučių. Bėgte įbėgo į gėlių parduotuvę ir nupirko didžiulę puokštę 
rožių. Šmėstelėjo mintis, jog gimtadienis būsiąs siaubingas. Turės 
apsimesti visais jausmais ir mintim esąs su ja, linksminti ją ir juok- 
tis, o tuo pat metu be perstojo galvoti apie kažkokį svetimą pilvą. 
Prisiversdamas turės tarti meilius žodžius, bet jo mintys plevens 
kitur, tamsioje svetimų įsčių celėje, panašioje į kalėjimą. 

Suvokė, kad nepajėgs ištverti tokio gimtadienio namie, ir pasi- 
ryžo neatidėlioti kelionės pas Rūženą. 

Bet ir tai anaiptol! neviliojo. Kalnų kurortas dvelkė dykros tuštu- 
ma. Nieko jame nepažinojo. Nebent tą amerikietį, kuris, kaip anų 
laikų turtingieji miestelėnai, po koncerto visą kapelą pakvietė į sa- 
vo apartamentus. Apkrovė juos pačiais geriausiais gėrimais, sukvietė 

moteriškąjį kurorto personalą ir taip netiesiogiai prisidėjo prie Rū- 
ženos bei Klimos ryšio. Ak, kad bent tas anuomet taip bičiuliškai ir 
šiltai jį priėmęs žmogus dar būtų kurorte! Jo paveikslas Klimai švietė 
kaip išganymas, nieko taip išgyvenančiam vyrui nėra vertingesnio 
nei draugiškas kito vyro supratimas. 

Jis grįžo į teatrą ir užsuko pas budėtoją. Užsakė tarpmiestinį po- 
kalbį. Greit ragelyje išgirdo jos balsą. Pasakė atvažiuosiąs rytoj. 
Nė neužsiminė, apie ką ji pranešė prieš keletą valandų. Kalbėjosi 
tarsi nerūpestingi meilužiai. Pasiteiravo atsainiai: 

— Ar tas amerikietis dar neišvyko? 

— Tebėra, — atsakė Rūžena. 

Jam atlėgo ir daug sklandžiau nei prieš akimirką pakartojo, kad 
džiaugiasi būsimuoju susitikimu. 

— Kaip tu apsirengusi? — paklausė. 

— Kodėl klausi? 

Jau daug metų sėkmingai naudojasi šiuo triuku flirtuodamas te- 
lefonu. 

— Noriu žinoti, kaip dabar apsirengusi. Noriu įsivaizduoti tave. 

— Su raudona suknele. 

— Raudona tau turėtų tikti. 

— Tikriausiai. 

— O poja? 

Ji nusijuokė. 

Taip, visos nusijuokia taip paklausus. 

— Kokios kelnaitės? 

— Taip pat raudonos. 

— Jau dabar džiaugiuos, kad pamatysiu jas, — tarė ir atsisveikino. 

Atrodo, pavyko rasti tinkamą toną. Akimirką jam palengvėjo. 
Tačiau tiktai akimirką. Susivokė negalįs galvoti apie nieką, išsky- 
rus Rūženą, ir privaląs kiek įmanoma apriboti šios dienos pokalbį 
su žmona. Stabtelėjo prie kino teatro, kur buvo rodomas amerikie- 
čių vesternas, ir nusipirko kasoje du bilietus. 


Nors Kamila Klimova labiau graži nei ligota, vis dėlto jinai serga. 
Prieš keletą metų sunegalavusi, turėjo atsisakyti dainininkės karje- 
ros, atvedusios ją į šiandienio jos vyro glėbį. 

Staiga jaunai gražiai moteriai, pratusiai prie susižavėjusių žvilgs- 
nių, viską užpildo ligoninės karbolio kvapas. Atrodo, tarp jos ir 
vyro pasaulių iškilo devyni kalnai ir girios. 

Kai Klima išvysta jos liūdną veidą, širdis plyšta iš skausmo ir jis 
tiesia į ją (per tariamus kalnus ir girias) savo meilės rankas. Kamila 
suvokia, kad jos liūdesy slypi netikėta jėga, viliojanti, nuginkluo- 
janti ir virkdanti Klimą. Tad nieko nuostabaus, jog ėmė (nors ir 
nesąmoningai, tačiau vis dažniau) naudotis šiuo atsitiktinai aptiktu 
gebėjimu. Tik tada, kai jis žvelgia į skausmingą jos veidą, gali būti 
daugiau ar mažiau tikra, kad jo mintyse su ja nesivaržo jokia kita 
moteris. 

Mat ši graži dama bijo moterų ir visur jas įžvelgia. Niekada ir 
niekur jos negali pasislėpt. Junta jas balso tone Klimai sveikinant 
Ją grįžus namo. Uodžia jas jo drabužių kvapuos. Neseniai ant stalo 
rado laikraščio skiautę su jo ranka užrašyta data. Žinoma, tai galėjo 
reikšti daug ką - koncerto repeticiją, susitikimą su agentu, tačiau ji 
ištisą mėnesį suko galvą, su kokia moterim Klima susitiks tą dieną, 
ir ištisą mėnesį ją kankino nemiga. 

Jeigu ją taip baugina klastingas moterų pasaulis, tai gal gali rasti 
paguodą vyrų pasaulyje? 

Nelabai. Pavydas turi keistą savybę ryškiais spinduliais nutvieksti 
vieną vienintelį, o minių minias kitų vyrų palikti skendėti tamsoje. 
Kamilos Klimovos mintis moka judėti tik tokių kankinančių spin- 
dulių ratu ir jos vyras tapo vieninteliu vyru pasaulyje. 

Dabar ji išgirdo duryse pasisukusį raktą ir išvydo trimitininką su 
puokšte rožių rankose. 

Pirmiausia užplūdo džiaugsmas, tačiau greitai prabilo ir abejo- 
nės: kodėl jis neša rožes šiandien, nors jos gimtadienis tiktai ryt? 
Ką tai galėtų reikšti? 

— Tavęs rytoj nebus? — pasisveikino ji. 


Kad rožių atnešė jau šiandien, dar negali reikšti, jog rytoj jo nebus. 
Tačiau visada būdraujantys, visada pavydūs ir nepasitikintys jos 
čiuptuvai įstengia iš anksto spėti visus slepiamus sutuoktinio su- 
manymus. Visada, kai Klima junta tuos baisius, apnuoginančius, jį 
stebinčius ir demaskuojančius čiuptuvus, jį apima beviltiškas nuo- 
vargis. Nekenčia jų įsitikinęs, kad santuokai gresia būtent jie. Visa- 
da būdavo tikras (ir visada išsaugo kovingai švarią sąžinę), kad 
Jeigu kada tenka apgaudinėti žmoną, tai jis daro norėdamas apsau- 
goti ją nuo nereikalingų rūpesčių ir jaudulių, o ji dėl savo nepasiti- 
kėjimo tiktai kankinasi. 

Žvelgė jai į veidą ir regėjo įtarumą, liūdesį, blogą nuotaiką. No- 
rėjo sviesti puokštę ant žemės, bet susivaldė. Žinojo, kad artimiau- 
siomis dienomis teks valdytis kur kas sunkesnėmis aplinkybėmis. 

— Ar negerai, kad atnešiau gėlių jau šiandien? - paklausė. Žmona 
išgirdo balse susierzinimą, tad padėkojo ir nuėjo vandens į vazą. 

— Tas prakeiktas socializmas, - tarstelėjo Klima. 

— Kas nutiko? 

— Žinai juk, vis verčia mus koncertuoti nemokamai. Vieną kartą 
kovos su imperializmu labui, kitą - per revoliucijos metines, trečią — 
per kokio nors veikėjo gimtadienį, ir jei nenori, kad mus likviduo- 
tų, turi su viskuo sutikti. Kad žinotum, kaip supykau šiandien! 

— Tai kas buvo? 

— Per repeticiją mus aplankė kažkokia nacionalinio komiteto re- 
ferentė ir pradėjo mokyti, ką mums groti, ko negroti, ir galiausiai 
privertė koncertuoti už ačiū Jaunimo sąjungai. Dar blogiau - rytoj 
visą dieną teks praleisti kažkokioje idiotiškoje konferencijoje, kur 
mus mokys, kaip muzika privalo padėti kurti socializmą. Sumauta 
diena, visiškai sugadinta! Ir kaip tyčia per tavo gimimo dieną! 

— Tai gal nelaikys tavęs lig nakties? 

— Laikyt nelaikys, bet gali įsivaizduoti, kokios nuotaikos aš grį- 
šiu. Todėl ir norėjau bent šį vakarą ramiai praleist su tavim valan- 
dėlę, - tarė paimdamas žmoną už rankų. 

— Dėkui tau, - atsiliepė Kamila ir Klima iš jos balso suprato, kad 
ji netiki nė vienu žodžiu apie rytdienos konferenciją. Žinoma, ji 
nedrįso išsiduoti netikinti. Žinojo, kad jos įtarinėjimai siutina jį. 
Nors Klima jau seniai nebetiki jos patiklumu. Tiek sakydamas tie- 
są, tiek meluodamas visada junta, kad jį įtarinėja. Bet ką darysi, 
dabar turėjo šnekėti toliau nelyg manydamas, kad jinai juo tiki, 0 ji 
(liūdnu ir svetimu veidu) klausinėjo apie rytdienos konferenciją 
norėdama įrodyti neabejojanti, jog tokia konferencija vyks. 

Paskui nuėjo į virtuvę ruošti vakarienės. Persūdė. Ji visada no- 
riai ir gerai gamina valgį (gyvenimas neišlepino jos ir neatpratino 
rūpintis namais) ir Klima suvokė, kad šiandien nepavyko tik todėl, 
jog ji buvo įskaudinta. Vaizduotėj regėjo staigų mėšlungišką jude- 
sį, kuriuo įbėrė valgin per daug druskos, ir jam gniaužė gerklę. 
Tarsi pasūdytuose kąsniuose jaustų jos ašarų skonį ir rytų savo pa- 
ties kaltę. Jis žinojo, kad Kamilą kankina pavydas, kad naktį ji vėl 
nemiegos, ir jam norėjos glostyti ją, bučiuoti bei guosti, tačiau jis 
tuoj susigriebė. Tai būtų beprasmiška, nes jos čiuptuvai tokiam švel- 
nume apčiuoptų tik nešvarią jo sąžinę. 

Pagaliau jie išėjo į kiną. Klimą kiek atgaivino ekrano herojus, su 
užkrečiamu pasitikėjimu išvengiantis visų tykojančių pavojų. [si- 
vaizdavo save jo vietoje, ir kartais jam jau atrodė, kad įkalbėti Rū- 
ženą daryt abortą tesanti smulkmena, kurią jis savo žavesio ir pa- 
lankių žvaigždžių dėka įveiksiąs vienu rankos mostu. 

Jie atsigulė į plačią lovą. Jis žiūrėjo į ją. Ji gulėjo ant nugaros 
įspaudus galvą į pagalvę, kiek kilstelėjus smakrą ir įsmeigus akis į 
lubas, įtampiose jos kūno linijose (visada primena jam stygą, saky- 
davo jai, kad turinti „stygos dvasią“) akimirką jam švystelėjo pati 
jos esmė. Taip, kartais (tokios akimirkos būna nuostabios) staiga 
viename jos geste arba judesy jis išskaito visą jos kūno ir sielos 
istoriją. Tai būna kažkokios tobulos aiškiaregystės akimirkos, taip 
pat ir tobulo švelnumo; juk ši moteris mylėjo jį dar tada, kai jis 
nieko nereiškė, ji gali viską paaukoti dėl jo, ji girdi visas jo mintis, 
su ja galima kalbėtis apie Armstrongą ir Stravinskį, apie kvailystes 
bei rūpesčius, ji yra artimiausia jam iš visų žmonių... Dabar įsivaiZ- 
davo, kad šis saldus kūnas, šis švelnus veidas yra negyvas, ir jam 
atrodė, kad nė dienos neišgyventų be jos. Žinojo, kad saugos ją iki 
paskutinio savo atodūsio, kad jei reikės, atiduos už ją ir gyvybę. 

Bet toks graudulingas meilės pojūtis truko tik vieną bejėgišką aki- 
mirką, nes jo mintis buvo visiškai užvaldžiusi baimė. Jis gulėjo greta 
Kamilos, žinojo, kad nepaprastai myli ją, bet jo mintys sklandė kitur. 
Glostė jos veidą tarsi per daugelį šimtų kilometrų. 


ntroji diena 


Buvo apie devintą valandą ryto, kai aikštelėje kurorto pakraštyje 
(toliau važiuoti buvo draudžiama) sustojo elegantiškas baltas auto- 
mobilis ir iš jo išlipo Klima. 

Kurorto viduriu driekiasi ilgas parkas su retais medžiais, žoly- 
nais, smėliu barstytais takais ir dažytais suolais. Iš abiejų pusių jį 
supa kurorto pastatai, tarp jų ir Markso namas, kur gyvena medici- 
nos sesuo Rūžena. Tenai mažame kambarėlyje trimitininkas ir pra- 
leido dvi lemtingąsias nakties valandas. Kitoje parko pusėje prie- 
šais Markso namą stiepiasi gražiausias amžiaus pradžios secesijos 
stiliaus kurorto namas, aplipdytas gipsiniais papuošalais, su mo- 
zaika virš plačių įėjimo laiptų. Jam vieninteliam tenka privilegija 
išlaikyti pradinį Ričmondo vardą. 

— Ar ponas Bertlefas dar gyvena čia? — paklausė Klima portjė ir, 
sulaukęs patvirtinimo, raudonu kilimu užbėgo į antrą aukštą, pa- 
beldė į duris. 

Įžengęs išvydo Bertlefą, su pižama ateinantį jo pasitikti. Sutri- 
kęs ėmė atsiprašinėti, kad atėjo nepranešęs iš anksto, tačiau Bertle- 
fas pertraukė jį: 

— Neatsiprašinėkit, bičiuli! Suteikėte man patį didžiausią džiaugs- 
mą, kokį tik galima suteikt tokį ankstyvą rytą. 

Pakratė Klimai ranką ir tęsė: 

— Šioj šaly negerbiamas rytas. Žmonės pabunda prievarta pakel- 
ti žadintuvo, sudaužančio jų miegą tarsi kirvio smūgis, ir iškart puola 
nuobodžion skubon. Sakykit, ko verta diena, prasidėjusi tokiu prie- 
vartos aktu! Ir kas atsitinka žmonėms, kasdien iš žadintuvo gau- 
nantiems tokį mažą elektros šoką! Kas dieną jie pratinami būti prie- 
vartaujami ir atpratinami nuo malonumo. Patikėkite, žmonių cha- 
rakterį lemia jų rytmečiai. 

Bertlefas švelniai apkabino Klimą per pečius, pasodino į krėslą 
ir tęsė: 

— O aš labai mėgstu tas ryto neveiklos valandas, kuriomis nelyg 
statulomis nustatytu tiltu pereinu iš nakties į dieną, iš miego į būd- 
ravimą. Būtent šiai dienos daliai labai dėkingas už mažą stebuklą, 
už netikėtą susitikimą, įtikinantį mane, kad mano nakties sapnai 
nesibaigė, kad tarp nakties nuotykio ir dienos nuotykio nežioji jo- 
kia bedugnė. 

Trimitininkas sekė po kambarį su pižama vaikštinėjantį Bertle- 
fą, ranka glostinėjantį žylančius plaukus, ir pastebėjo, kad jo skam- 
bus balsas turi neišnykstantį amerikietišką akcentą, kad jis kalba 
senamadiškai maloniai, parinkdamas žodžius, ir tai lengvai paaiš- 
kinama, nes niekada negyveno šioje šaly, o motinos kalbos išmoko 
tiktai tėvų namuos. 

— Ir niekas, bičiuli, — intymiai šypsodamasis palinko prie Kli- 
mos, — niekas šiame kurorte neįstengia man pagelbėti. Net medici- 
nos seserys, šiaip jau sukalbamos, sutrinka, kai kviečiu jas links- 
mai leisti akimirkas man pusryčiaujant, tad visus susitikimus pri- 
verstas atidėti iki vakaro, kai būnu jau kiek pavargęs. 

Paskui Žingtelėjo prie stalelio su telefonu ir pasiteiravo: 

— Kada jūs atvažiavote? 

— Šį rytą, - atsakė Klima. — Automobiliu. 

— Tikriausiai praalkote, — tarė Bertlefas ir paėmė ragelį. Užsakė 
pusryčius dviem. — Keturis kiaušinius indeliuose, sūrio, sviesto, 
bandelių, pieno, kumpio, arbatos. 

Klima tuo tarpu apžvelgė kambarį. Didelis apskritas stalas, kė- 
dės, foteliai, veidrodis, dvi kanapos, durys į vonią ir į gretimą kamba- 

rį, kur, kaip atsiminė, buvo nedidelis miegamasis. Šiuose puikiuo- 
se apartamentuose viskas ir prasidėjo. Čia sėdėjo įkaušę jo kapelos 
vyrukai, kuriems linksminti turtingasis amerikietis pakvietė keletą 
medicinos seserų. 

— Taip, - patvirtino Bertlefas, — to paveikslo, į kurį žiūrite, aną 
kartą nebuvo. 

Tik dabar muzikantas pastebėjo paveikslą, vaizduojantį barzdo- 
tą vyrą su keistu šviesmėliu ratilu aplink galvą, laikantį teptuką ir 
paletę. Paveikslas atrodė nebaigtas, tačiau Klima žinojo, jog dau- 
gelis garsių paveikslų atrodo nebaigti. 

— Kas tapė? 

— Aš pats, - atsakė Bertlefas. 

— Nežinojau, kad jūs tapote. 

— Labai mėgstu tapyti. 

— O kas čia toks? - drįso pasiteirauti trimitininkas. 

— Šventasis Lozorius. 

— Negi Lozorius buvo dailininkas? 

— Tai ne Biblijos Lozorius, o šventasis Lozorius, vienuolis, de- 
vintajame amžiuje gyvenęs Konstantinopolyje. Jis mano globėjas. 

— Ak taip, — tarė trimitininkas. 

— Tai buvo gan savotiškas šventasis. Jį kankino ne pagonys, rei- 
kalaujantys atsižadėti Kristaus, o griežti krikščionys, persekiojan- 
tys už jo pomėgį tapyti. Tikriausiai žinote, kad aštuntajame ir de- 
vintajame šimtmety graikiškojoje Bažnyčios dalyje viešpatavo 
griežtas asketizmas, nepakenčiąs jokių pasaulietiškų džiaugsmų. 
Paveikslai ir statulos buvo laikomi ydingais ir hedonistiniais daly- 
kais. Imperatoriaus Teofilio įsakymu sunaikinti tūkstančiai nuosta- 
bių paveikslų, jis ir mano mylimam Lozoriui draudė tapyti. Tačiau 
Lozorius žinojo, kad savo paveikslais šlovina Dievą, ir nepakluso. 
Teofilis kaltino jį, kankino, norėjo, kad Lozorius atsisakytų teptu- 
ko, tačiau susimylėjęs Dievas suteikė jam jėgų visiems kankini- 
mams atlaikyti. 

— Labai graži istorija, - mandagiai atsiliepė Klima. 

— Nuostabi. Tačiau jūs tikriausiai užėjote pas mane dėl kitko, ne 


mano paveikslų pasižiūrėti. 
Tuo metu pasigirdo beldimas į duris ir su dideliu padėklu įžengė 


padavėjas. Padėjo nešulį ant stalo ir ėmė dėlioti valgį abiem vyniš- 


kiams. 
Bertlefas pakvietė Klimą prie stalo tardamas: 


— Pusryčiai nėra tokie puikūs, kad negalėtume tęsti mūsų pokal- 


bio. Klokite viską, kas jus slegia! 
Ir trimitininkas kramsnodamas papasakojo savo istoriją, priver- 


tusią Bertlefą įterpti keletą patikslinančių klausimų. 


Pirmiausia jisai susidomėjo, kodėl Klima neatsakė nė į vieną sesers 
Rūženos atviruką, vengė jos ir pats nepadarė nė vieno bičiuliško 
gesto, tyliu, raminamu aidu pratęsiančio jų meilės naktį. 

Klima pripažino pasielgęs negražiai ir neišmintingai. Bet jis nie- 
ko negalėjęs padaryti. Nebenorėjęs tos merginos nei matyti, nei 
girdėti. 

— Suvedžioti moterį, - nepatenkintas tarė Bertlefas, - tą kiekvienas 
avinas geba. Tačiau palikti ją moka tiktai subrendęs vyras. Iš to jį 1r 
pažinsi. 

— Žinau, — liūdnai pritarė muzikantas, — tačiau jaučiau tokią at- 
grasą, tiesiog šleikštulį, ir tai buvo stipriau už visus gerus ketini- 
mus. 

— Kodėl, - nustebo Bertlefas, - jūs mizoginas? 

— Taip sako. 

— Nejaugi? Nepanašus nei į impotentą, nei į homoseksualą. 

— Aš ir nesu nei impotentas, nei homoseksualas. Kur kas blo- 
giau, - melancholiškai prisipažino Klima. - Aš myliu savo žmoną. 
Tai mano erotinė paslaptis, visiškai nesuprantama daugumai žmo- 
nių. 

Prisipažinimas buvo toks jaudinantis, kad abu vyriškiai akimirks- 
nį nutilo. Po pauzės Klima tęsė: 

— Niekas to nesupranta, o mano žmona labiausiai. Ji mano, kad 
didžioji meilė tada, kai nesusitikinėji su kitomis moterimis. Tikra 
nesąmonė. Mane vis traukia prie kitos moters, tačiau kai tik ji tam- 
pa mano, kažkokia spyruoklė sviedžia mane atgal pas Kamilą. Kar- 
tais manau, kad ieškau kitų moterų tik dėl tos galingos spyruoklės, 
to sviedimo ir svaigaus lėkimo (kupino švelnumo, ilgesio ir nuo- 
lankumo) pas savo žmoną, kurią po kiekvienos neištikimybės my- 
liu vis labiau ir labiau. 

— Tad ir sesuo Rūžena tebuvo jūsų monogamiškos meilės patvir- 
tinimas? 

— Taip, - prisipažino trimitininkas. — Ir labai malonus patvirtini- 
mas, nes sesuo Rūžena tikrai žavi, ypač kai matai ją pirmą kartą. 
Puiku, kad tokio žavesio pakanka lygiai dviem valandoms, tad nie- 
kas nebelaiko toliau prie jos ir spyruoklė galingai sviedžia puikion 
kelionėn atgal. 

— Mielas bičiuli, tiesiog sunku būtų rasti geresnį pavyzdį už jus, 
patvirtinantį, jog perdėta meilė nuodėminga. 

— O aš manau, kad meilė žmonai - vienintelė mano gera savybė. 

'- Ir klystate. Perdėta meilė žmonai neišlygina jūsų nejautrumo, ji 
yra jo šaltinis. Jūsų žmona jums yra viskas, o visos kitos moterys — 
niekas. Kitaip sakant, jos jums tik mergšės. Tačiau tai pikta valia 1r 
didžiulė nepagarba Dievo kūriniams. Tokia meilės rūšis, mielas bi- 
čiuli, tikrų tikriausia erezija. 


Bertlefas atstūmė tuščią puodelį, pakilo nuo stalo ir nuėjo vonion, 
iš kur Klima pirmiausia išgirdo tekant vandenį, o paskui ir Bertle- 
fo balsą: 

— Jūs manote, kad žmogus turi teisę žudyti negimusį kūdikį? 

Jis kiek suglumo jau išvydęs paveiksle barzdočių su aureole. Buvo 
įsiminęs Bertlefą — guvų gyvenimo smagurį, ir jam buvo sunku 
patikėti, kad jis religingas. Tad jam sugniaužė širdį išgąstis, jog 
teks išklausyti moralinius pamokymus ir vienintelę šio kurorto 0a2ę 
užklos smėlio klodas. Vos išstenėjo: 

— Jūs vienas iš tų, kurie tai vadina žudymu? 

Bertlefas ilgai tylėjo. Paskui rūpestingai susišukavęs ir apsiren- 
gęs išėjo iš vonios. 

— Žudymas - žodis, labai jau dvelkiantis elektros kėde, - tarė jis. — 
Turiu omeny ką kita. Aš, matote, manau, kad gyvenimą reikia pri- 
imti tokį, koks yra. Tai pirmasis įsakymas, ankstesnis už Dekalogą. 
Visa kas yra Dievo rankose ir mes ničnieko nežinome, kas mums 
atsitiks kitą rytą. Noriu pasakyt, jog priimti gyvenimą koks yra, 
reiškia priimti nenuspėjamą. O kūdikis yra nenuspėjamo koncen- 
tratas. Kūdikis yra pats nenuspėjamumas. Nežinote, kas iš jo 1š- 
augs, ko iš jo galite tikėtis, ir kaip tik todėl turite jį priimti. Kitaip 
gyvenate tik pusę gyvenimo, kaip nemokantis plaukti, besiteške- 
nąs prie kranto, nors tikroji jūra prasideda tik gelmėje. 

Trimitininkas paprieštaravo, kad tai ne jo kūdikis. 

— Tarkime, jūs teisus, - tarė Bertlefas. - Tačiau turėtumėt nuošir- 
džiai pripažinti, kad įkalbinėtumėt Rūženą daryt abortą lygiai at- 
kakliai, jei kūdikis būtų jūsų. Įkalbinėtumėt ją dėl žmonos ir dėl tos 
nuodėmingos meilės jai. 

— Prisipažįstu, — sutiko trimitininkas, — kad versčiau ją daryti 
abortą abiem atvejais. 

Bertlefas stovėjo atsirėmęs į vonios durų staktą ir šypsojosi. 

— Suprantu jus ir nebandysiu kaip nors paveikti. Per senas keisti 
pasaulį. Pasakiau, ką manau, ir pakaks. Lieku jūsų bičiulis, nors ir 
veiksite prieš mano įsitikinimus. Padėsiu net ir nesutikdamas su 
jumis. 

Trimitininkas pakėlė akis į Bertlefą, paskutinį sakinį ištarusį ak- 
sominiu išmintingo pamokslininko balsu. Žavėjosi juo. Jam atro- 
dė, kad visi Bertlefo žodžiai galėtų būti legenda, alegorija, pavyz- 
džiu, kokios nors modernios Evangelijos skyriumi. Norėjo (supras- 
kime, buvo susijaudinęs ir linkęs perdėtai gestikuliuoti) žemai nu- 
silenkti jam. 

— Padėsiu jums, kiek galėsiu, - tęsė Bertlefas, - užsuksim dabar 
pas mano draugą vyriausiąjį gydytoją Škretą, kuris paaiškins jums 
medicininę reikalo pusę. Tik pasakykit man, kaip ruošiatės privers- 
ti Rūženą priimti sprendimą, kuriam ji taip priešinasi? 


Kai trimitininkas išdėstė savo planą, Bertlefas tarė: 

— Tai primena mano nuotykingą jaunystę, kai dirbau dokuose, 
kur mums užkandą nešiojo tokios geros širdies mergina, kad nie- 
kam neįstengdavo atsakyti. Tačiau už tokį širdies (ir kūno) dosnu- 
mą vyrai paprastai atsimoka veikiau grubumu nei dėkingumu, tad 
buvau ten vienintelis, besielgiąs su ja meiliai ir pagarbiai, nors kaip 
tik aš nieko su ja nedariau. Per tą mano mandagumą ji ir įsimylėjo 
mane. Būčiau įskaudinęs ją ir pažeminęs, jeigu paskui nebūčiau su 
ja permiegojęs. Taigi taip ir padariau vieną vienintelį kartą ir bema- 
tant paaiškinau jai, jog ir toliau mylėsiu ją dvasine meile, bet jau 
nebegalėsim būti meilužiai. Ėmė raudot, pabėgo, liovėsi su manim 
sveikintis ir dar įnirtingiau atsidavinėjo kitiems. Praėjo du mėne- 
siai, ir pasisakė esanti nėščia nuo manęs. 

— Visai kaip man! — sušuko trimitininkas. 

— Ak bičiuli, - atsakė Bertlefas, - negi nesuprantate, jog tai, ką 
išgyvenate, kartoja visų pasaulio vyrų istoriją? 

— Ir ką sugalvojote jūs? 

— Panašiai, kaip ketinate elgtis jūs, išskyrus vieną detalę. Jūs no- 
rite apsimesti mylįs Rūženą, o aš anuomet tikrai ją mylėjau. Ma- 
čiau vargšę mergelę, kurią visi skriaudžia ir žemina, vargšelę, lig 
šiol patyrusią tiktai vieno Žmogaus meilumą ir nenorinčią jo pra- 

rasti. Supratau, kad ji myli mane, ir negalėjau pykti ant jos, kad 
išreiškia meilę tik taip, kaip moka, ir tomis priemonėmis, kurias 
teikia jos nekaltas niekingumas. Klausykit dabar, ką pasakiau jai: 
„Tikrai žinau, kad nėščia ne nuo manęs. Žinau ir tai, kad ėmeisi 
klastos iš meilės, ir noriu už meilę atsilyginti meile. Man vis tiek, 
kieno vaikas, ir jeigu nori, vesiu tave“. 

— Tikra beprotybė! 

— Bet gal paveikesnė nei jūsų apgalvotas planas. Kai tai kurvytei 
keliskart pakartojau mylįs ją ir su vaiku paimsiąs už žmoną, pravir- 
ko ir prisipažino apgavus mane. Per mano gerumą ji neva suvokusi 
esanti neverta manęs ir niekada negalėtų už manęs tekėti. 

Trimitininkas susimąstęs tylėjo ir Bertlefas pridūrė: 

— Būčiau laimingas, jei tai galėtų būti jums pavyzdžiu. Nesisten- 
kite apsimesti mylįs Rūženą, bet pamėginkite iš tikrųjų ją pamilti. 
Pamėginkite jos gailėtis. Net jeigu ji ir apgaudinėja jus, pamėgin- 
kite tame mele įžiūrėti jos meilės būdą. Įsitikinęs, kad ji neatsispirs 
jūsų gerumo jėgai ir pati pasielgs taip, kad neįskaudintų jūsų. 

Bertlefo žodžiai smarkiai paveikė trimitininką. Tačiau vos kiek 
aiškiau atkūrė atminty Rūženos paveikslą, suprato, kad Bertlefo 
rodomas meilės kelias ne jam, tai šventųjų, o ne paprastų mirtingų- 
jų kelias. 


Rūžena sėdėjo prie stalelio didelėje kurorto halėje, kur ant gultų 
palei sieną po procedūrų ilsisi moterys. Ji paėmė dviejų atėjusių 
pacienčių pažymėjimus, įrašė datą, išdavė raktelius nuo spintelių, 
po rankšluostį ir paklodę. Paskui žvilgtelėjo į laikrodį ir nuėjo (vil- 
kėdama baltą chalatą ant nuogo kūno, nes kokliais išklotoje halėje 
buvo pilna šiltų garų) prie baseino, kur nuostabiam šaltinių vande- 
ny mirko gal dvi dešimtys nuogų moterų. Pašaukė tris vardu pra- 
nešdama, kad baigėsi jų laikas. Ponios klusniai iššoko iš baseino, 
papurtė dideles krūtis, nuo kurių varvėjo vanduo, ir nušokčiojo pas- 
kui Rūženą į pirmąją patalpą. Ten jos išsitiesė ant tuščių gultų ir 
Rūžena vieną po kitos suvyniojo į paklodes, kampučiu nušluostė 
akis ir užmetė ant jų dar šiltas antklodes. Moterys šypsojosi jai, 
tačiau Rūžena neatsakė joms tuo pačiu. 

Nieko gero gimti miestely, per kurį kasmet persirita dešimtys 
tūkstančių moterų ir beveik jokio jaunesnio vyro. Jau penkiolikos 
metų visos moterys gali tiksliai įspėti viso savo gyvenimo erotines 
galimybes, jeigu neišsikraustys iš čia. O keltis gyvent kitur? Jos 
darbovietė labai nenoriai atleidžia tarnautojas, be to, ir Rūženos 
tėvai stoja piestu vos užsiminus apie galimą kraustymąsi. Ne, ši 
mergina, nors ir stengiasi rūpestingai atlikti savo pareigas, nelieps- 
noja meile pacientėms. Pateikiame tris priežastis: 

Pavydas. Jos atvažiuoja čia palikusios vyrus, meilužius, tūks- 
tančio galimybių pasaulį, neprieinamą jai, kurios kur kas dailesnės 
krūtys, ilgesnės kojos ir taisyklingesnis veidas nei jų. 

Šalia pavydo, dar nekantrumas. Atvyksta čia su savo paslaptin- 
gais likimais, 0 ji čia be jokio likimo, šiemet lygiai tokia pat kaip ir 
pernai — juk baisu gyventi be likimo miestelyje, kur laikas teka be 
įvykių. Nors ji dar jauna, be perstojo kamuojasi, kad gyvenimas 
praeis net nepradėjus jai gyventi. 

Trečia buvo instinktyvus priešiškumas jų daugybei, menkinan- 
čiai kiekvienos individualios moters vertę. Ją supa nyki moterų 
krūtų infliacija, kada ir tokios gražios krūtys kaip jos netenka pa- 
trauklumo. 

Šitaip be šypsenos ji užklojo paskutinę iš trijų moterų, tuomet į 
halę žvilgtelėjo liesoji jos bendradarbė ir sušuko: 

— Telefonas! 

Ji pasakė taip reikšmingai, jog Rūžena iškart suprato, kas skambi- 
na. Nukaitusiais veidais priėjo, paėmė ragelį, pasisakė, kas esanti. 

Klima pasisveikino su ja ir paklausė, kada galėsianti susitikti. 

— Baigiu darbą trečią, - atsakė ji, - ketvirtą galėtume susitikt. 

Paskui tarėsi dėl pasimatymo vietos. Rūžena pasiūlė ištisą dieną 
dirbančią didžiausią kurorto vyninę. Liesoji bendradarbė, stovėjusi 
greta nenuleisdama akių nuo Rūženos lūpų, pritardama linktelėjo. 
Trimitininkas prisipažino norėjęs su Rūžena pabūti kur nors kitur, 
kur jiems niekas netrukdytų ir manęs važiuoti su ja kur nors už 
miesto. 

— Kam to reikia. Ir kur mes važiuotume? - atsakė Rūžena. 

— Kur būtume vieni du. 

— Jeigu manęs gėdijiesi, tai nereikėjo čionai važiuoti, - tarė Rū- 
žena, o bendradarbė vėl pritariamai linktelėjo. 

— Ne tai turėjau omenyje, - tarė Klima. — Tad lauksiu tavęs ket- 
virtą prie vyninės. 

— Puiku, - pritarė bendradarbė Rūženai padėjus ragelį, - norėtų 
su tavim kur paslapčia pasėdėti, tačiau tau reikia stengtis, kad jus 
pamatytų kuo daugiau žmonių. 

Rūžena labai jaudinosi - ji bijojo susitikimo. Neprisiminė, kaip 
Klima atrodo, kaip jisai šypsosi, kaip elgiasi. Iš vienintelio jų vaka- 
ro liko labai menkos nuotrupos. Bendradarbės anąkart jos daug klau- 
sinėjo apie trimitininką, norėjo žinoti, koks jis, ką šneka, kaip atro- 
do nuogas ir kaip mylisi. Tačiau ji negalėjusi nieko papasakot ir tik 
kartojusi, jog tai buvę „kaip sapne“. 

Ir tai nebuvo tuščia frazė. Vyriškis, su kuriuo praleido lovoj dvi 
valandas, nužengė pas ją iš afišų. Jo fotografija kiek laiko buvo 
trimatė — įgavo šilumos ir svorio, bet greitai vėl tapo nematerialiu 
ir bespalviu paveikslu, padaugintu tūkstančiais reprodukcijų, visiš- 
kai abstrakčiu ir nerealiu. 

Greičio, kokiu jis grįžo į grafiškąjį savo pavidalą, dėka liko ne- 
malonus prisilietimo prie tobulybės pojūtis. Ji neįstengė apčiuopti 
jokios smulkmenos, galinčios priartinti jį ir nuleisti ant žemės. Jam 
esant toli, buvo kupina paties kovingiausio ryžto, tačiau pajutus jo 
artumą, visas ryžtingumas išnyko. 

— Na sėkmės, - tarė bendradarbė. - Žiūrėk, laikykis! 


Klimai baigus pokalbį, Bertlefas įsikibo jam į parankę ir nuvedė į 
Markso namus, kur gyveno ir priiminėjo pacientus daktaras Škre- 
ta. Laukiamajame sėdėjo kelios moterys, tačiau Bertlefas nedels- 
damas keturiskart pabeldė į priimamojo duris. Tuoj išėjo aukštas 
vyras baltu chalatu ir ant stambios nosies styrančiais akiniais. Atsi- 
prašė laukiančių moterų ir per koridorių nusivedė svečius į savo 
butą kitame aukšte. 

— Kaip, metre, laikotės? — visiems susėdus paklausė trimitinin- 
ko. — Kada vėl išvysime jus koncertuojant pas mus? 

— Niekad daugiau, - atsakė Klima, - nes jūsų kurortas man vie- 
nos nelaimės. 

Bertlefas paaiškino daktarui Škretai, kas nutiko trimitininkui, o 
Klima pridūrė: 

— Drįstu prašyti jūsų pagalbos. Pirmiausia norėčiau Žinoti, ar 
jai tikrai taip. Gal paprasčiausiai vėluoja. Arba ji tiktai mane pai- 
nioja. Kartą seniai viena tokia mergelė jau bandė. Taip pat blon- 
dinė. 

— Neturėtumėt prasidėt su blondinėmis, - patarė daktaras Škreta. 

— Taip, - sutiko Klima, — blondinės man gyvas vargas. Tai buvo 
siaubinga, pone vyriausiasis gydytojau. Verčiau ją eiti pasitikrinti 
pas daktarus. Tačiau neįmanoma tiksliai nustatyti tokios ankstyvos 

stadijos nėštumo. Tada norėjau, kad atliktų bandymą su pelėm. Pe- 
lytei įšvirkščiama jos šlapimo, ir jei pelytei pabrinksta kiaušidės... 

— ...tai moteriškei taip ir yra, — baigė daktaras Škreta. 

— Ji nešėsi pirmą ryto šlapimą buteliuke, aš lydėjau ją ir polikli- 
nikoje buteliukas iškrito ant laiptų. Puoliau prie tų šukių, kad iš- 
saugočiau bent lašelį! Nelyg būtų išmetusi šventojo Gralio taurę! 
O ji tyčia sudaužė, nes žinojo nesanti nėščia ir norėjo kuo ilgiau 
mane pakankinti. 

— Tipiška blondinė, — nė kiek nenustebęs patvirtino daktaras 
Škreta. 

— Manote, kad blondinės kitokios nei brunetės? — pasiteiravo 
Bertlefas, nes buvo nekokios nuomonės apie Škretos įgytą moterų 
pažinimą. 

— Žinoma, - patvirtino daktaras. - Šviesūs ir tamsūs plaukai - tai 
du žmogaus charakterio poliai. Tamsūs plaukai reiškia vyriškumą, 
ryžtą, tiesumą ir veiklumą, o šviesūs simbolizuoja moteriškumą, 
švelnumą, bejėgiškumą ir pasyvumą. Taigi blondinė, tiesą sakant, 
yra dviguba moteris. Princesė privalo būti šviesiaplaukė. Todėl ir 
moterys, trokšdamos būti dar moteriškesnės, gelsvina, šviesina plau- 
kus ir niekada nesidažo juodai. 

— Būtų labai įdomu sužinoti, kaip pigmentai prasismelkia į žmo- 
gaus sielą, — paabejojo Bertlefas. 

— Kalbam ne apie pigmentus. Blondinė nesąmoningai susitapa- 
tina su savo plaukais. Ypač kai toji blondinė yra nusidažiusi brune- 
tė. Ji nori būti ištikima savo spalvai ir darosi trapi būtybė, žaidimų 
lėlytė, reikalauja švelnumo ir tarnavimo, galantiškumo ir alimentų, 
pati nieko nemoka daryti, iš išorės yra pats švelnumas, o jos viduje 
susikaupęs visas šiurkštumas. Jei pasaulio mada taptų tamsūs plau- 
kai, žemėje būtų daug lengviau gyventi. Tai būtų pati naudingiau- 
sia iš visų įgyvendintų socialinių reformų. 

— Tad galimas daiktas, Rūžena tiktai žaidžia su manim, - Klima 
pasistengė iš Škretos žodžių išgauti viltingų išvadų. 

— Ne. Užvakar apžiūrėjau ją. Ji nėščia, - išsklaidė jo viltis Škreta. 

Bertlefas pastebėjo pažaliavusį trimitininko veidą ir įsiterpė: 

— Pone daktare, jūs abortus leidžiančios komisijos pirmininkas. 

— Taip, - patvirtino Škreta. - Penktadienį bus posėdis. 

— Nuostabu, — tęsė Bertlefas, - reikėtų pasiskubint, nes mūsų 
bičiulis gali visai sugniužti. Žinau, kad šiame krašte nelengva gauti 
aborto leidimą. 

— Labai nelengva, - vėl patvirtino daktaras. - Komisijoj, be ma- 
nęs, posėdžiauja dar dvi bobos, atstovaujančios liaudies valdžiai. 
Jos labai bjaurios ir nekenčia visų pas mus ateinančių moterų. Ar 
žinote, kas didžiausi mizoginai pasaulyje? Ogi moterys. Ponai, jok- 
sai vyras, nė ponas Klima, kurį dėl savo nėštumo persekiojo jau dvi 
moterys, niekada taip nekentė moterų, kaip jos pačios nekenčia ki- 
tų moterų. Ir žinote, kodėl jos dėl mūsų varžosi? Kad galėtų įžeisti 
ir pažeminti koleges. Dievas padvigubino jų širdyse neapykantą 
kitoms moterims, nes norėjo, kad žmonija daugintųsi. 

— Norėčiau bemat pamiršti jūsų žodžius, - sustabdė jį Bertle- 
fas, — nes noriu grįžti prie mūsų bičiulio reikalų. Vis dėlto lemia- 
mas balsas toje komisijoje yra jūsų ir tos bjaurios bobos klauso 
jūsų. 

— Lemiamas žodis iš tikrųjų mano, tačiau noriu atsisakyt šito 
posto, už kurį negaunu nė helerio. Kiek jūs, metre, gaunate už vie- 
ną koncertą? 

Klimos įvardyta suma ilgai prikaustė daktaro dėmesį. 

— Aš dažnai galvoju, - galiausiai ištarė jis, - kad galėčiau prisi- 
durt muzikuodamas. Visai padoriai mušu būgnus. 

— Jūs mušate būgnus? — stropiai susidomėjo trimitininkas. 

— Taip, — prisipažino daktaras Škreta. - Visuomenės namuose 
turime pianiną ir būgną. Laisvalaikiu aš būgnuoju. 

— Nuostabu, - žavėjos trimitininkas radęs progą pameilikauti vy- 
riausiajam gydytojui. 

— Bet neturiu čia partnerių, su kuriais galėčiau įkurti tikrą or- 
kestrą. Tik vaistininkas neblogai skambina pianinu. Keletą kartų 
bandėm groti kartu. Klausykit, — susimąstė jis. —- Kai ta Rūžena 
ateis į komisiją... 

— Kad tik ateitų! - atsiduso Klima. 

Daktaras Škreta numojo ranka. 

— Visos mielai ten eina. Tačiau komisijai reikia ir tėvo, tad jums 
teks eiti kartu. O kad nereikėtų lakstyti čia dėl tokių niekų, galėtu- 
mėt atvažiuoti dieną anksčiau ir vakare surengtume koncertą. Tri- 
mitas, pianinas, būgnas. Tres faciunt orchestrum. Jeigu ant plakatų 
švies jūsų vardas, salė bus pilna. Ką jūs manote? 

Klima visada net perdėtai rūpinosi koncertų profesionalumu ir 
tobulumu, dar užvakar gydytojo pasiūlymas jam būtų atrodęs ab- 
surdiškas. Tačiau šiandien jį domino tiktai vienos medicinos sesers 
įsčios ir į vyriausiojo gydytojo klausimą jis su mandagiu entuziaz- 
mu šūktelėjo: 

— Puiku! 

— Iš tikrųjų? Jūs sutinkate? 

— Žinoma. 

— O ką pasakysite jūs? — Škreta kreipėsi į Bertlefą. 

— Neblogas sumanymas. Tik neįsivaizduoju, kaip per dvi dienas 
pasirengsite tam. 

Škreta nieko nesakydamas pakilo ir nuėjo prie telefono. Surinko 
kažkokį numerį, bet niekas jam neatsiliepė. 

— Svarbiausia tuoj pat parašyti plakatus, bet mūsų sekretorė, ro- 
dos, pietauja, — tarė jis. — Salę rasti bus lengva. Liaudies švietimo 
ratelis ketvirtadienį tenai rengia paskaitą prieš alkoholizmą, kurią 
turėtų skaityti mano kolega. Jis apsidžiaugs, jei paprašysiu netikė- 
tai susirgti. O jums tektų atvažiuoti jau ketvirtadienį popiet ir galė- 
tume kiek parepetuoti kartu. Ar nėra reikalo? 

— Ne ne, —- susirūpino Klima. — Tai būtina. Turime iš pradžių 
parepetuoti. 

— Ir aš taip manau, - pritarė Škreta. - Pasirinktume patį efektin- 
giausią repertuarą. Moku puikiai būgnuot „Saint Louis Blues“ ir 
„Šventieji žygiuoja“. Parengiau keletą solo numerių, įdomu, ką jūs 
apie juos pasakytumėt. Beje, ką veikiat šiandien popiet. Ar nenorė- 
tumėt pabandyti? 

— Deja, šiandien popiet turiu prikalbėti Rūženą, kad ji sutiktų dėl 
valymo. 

Škreta numojo ranka: 

— Anokia bėda. Nereikės jos 1lgai kalbinti. 

— Gal, pone vyriausiasis gydytojau, geriau būtų palaukt ketvirta- 
dienio, —- prašomai išlemeno Klima. 

— Ir aš manau, kad geriau būtų ketvirtadienį, - pritarė jam Bert- 
lefas. — Mūsų bičiulis šiandien negalėtų nė susitelkti. Be to, man 
regis, jis nė trimito nepasiėmė. 

— Taip ir yra, — pripažino Škreta ir nusivedė abu bičiulius į greti- 
mą restoraną. Tačiau gatvėje juos pasivijo Škretos medicinos sesuo 
ir atkakliai paprašė pono vyriausiojo gydytojo grįžti į priėmimą. 
Daktaras Škreta atsiprašė draugų ir su sesele grįžo pas nevaisingą- 
sias pacientes. 


Prieš pusmetį Rūžena persikėlė į kambariuką Markso name pa- 
likdama gretimame miestelyje gyvenusius tėvus. Ji dievai žino 
ko tikėjosi iš savo buto, bet jau spėjo patirti, kad laisve ir kamba- 
riu naudojas toli gražu ne taip laimingai ir įdomiai, kaip anksčiau 
svajojo. 

Šiandien po trečios grįžusi iš vonių ji buvo nemaloniai nustebin- 
ta, kad kambary jos laukia ant sofos išsidrėbęs tėvas. Tai buvo visai 
ne laiku, nes ji rengėsi atsiduoti garderobui, susišukuot ir kruopš- 
čiai išsirinkti, kuo vilktis. 

— Ką čia veiki? — pasiteiravo suirzusi, pykdama ant portjė, kuris 
pažinojo jos tėvą ir visada jai nesant sutikdavo atrakinti jos kamba- 
riuko duris. 

— Turiu šiek tiek laisvo laiko, - atsakė tėvas. - Šiandieną mums 
pratybos. 

Jos tėvas dalyvavo savanorių draugovininkų būry. Gydytojai šai- 
pydavosi iš senukų su raiščiais ant rankovių, oriai žingsniuojančių 
gatvėmis, ir Rūžena gėdijosi tokios tėvo veiklos. 

— Ir nepabosta tau, —- suniurzgė ji. 

— Džiaukis, kad tavo tėtis niekada nesišlaistė be darbo ir niekad 
nesišlaistys. Mes, pensininkai, dar parodysim jums, jaunimui, ką 
gebam! 

Rūžena numojo į jį ranka nusprendusi nesiklausyti, o susikaupti 
rinkdamasi suknelę. Ji pravėrė spintą. 

— Norėčiau pamatyti, ką gebate, - ištarė. 

— Viską! Čia pasaulinio lygio kurortas, mergyt. O kaip viskas 
atrodo! Vaikiščiai laksto žolynais! 

— Dėl Dievo... — burbtelėjo Rūžena rausdamasi spintoje. Jokia 
suknia nepatiko jai. 

— Taigi kad vien vaikai, bet dar šunys! Nacionalinis komitetas 
senų seniausiai nurodė, kad juos galima vedžiotis tiktai pririštus ir 
nešiotis kibirėlį! Bet čia niekam nė motais - visi veikia ką nori. Tik 
pažvelki į parką! 

Rūžena išžvejojo vieną suknelę ir ėmė rengtis pasislėpusi už pu- 
siau pravertų spintos durų. 

— Visur jie dergia! Ir smėliuką žaidimų aikštelėse! Įsivaizduok: 
vaikas žaidžia ten ir ant tokio smėlio nukrinta sumuštinis. Stebimės 
paskui, iš kur tiek ligų! Pažiūrėk tiktai! — Tėvas priėjo prie lango. — 
Vien dabar ten bėgioja keturi palaidi šunys. 

Rūžena atsitraukė nuo spintos ir apžiūrėjo save veidrody. Tačiau 
čia kabėjo tik nedidelis veidrodis ant sienos, kuriame matė save 
ligi pusės. 

— Tau neįdomu, ne? - paklausė tėvas. 

— Įdomu, - atsakė Rūžena pirštų galiukais atsitraukdama nuo 
veidrodžio, kad pamatytų, kaip suknelė krinta ant kojų, - nekreipk 
dėmesio, man tuoj reikia išeit ir skubinuosi. 

— Pripažįstu tik policijos vilkšunius arba medžioklės šunis, — 
tęsė tėvas. — Ir nesuprantu žmonių, laikančių šunį bute. Moteriš- 
kės greitai visai nustos gimdžiusios ir vežimėliuos vežios pude- 
lius! 

Rūženos nepatenkino atvaizdas veidrody, ji grįžo prie spintos ir 
rinkosi labiau tinkančią suknelę. 

— Nutarėme, kad šunį galima laikyti tik tada, kai sutiks visi namo 
gyventojai. Be to, padidinsime mokestį už šunis. 

— Matau, turi nemažai rūpesčių, - tarė Rūžena ir apsidžiaugė, 
kad nebegyvena tėvų namuos. Nuo vaikystės tėvas įkyrėjo jai nuo- 

latiniais pamokymais ir komandomis. Ji troško kitaip kalbančių žmo- 
nių pasaulio. 

— Nėra ko šaipytis. Šunys išties labai svarbi problema, ir taip 
manau ne tik aš, bet ir aukščiausi politikai. Galbūt jie ir nepaklaus 
tavęs, kas svarbu, o kas ne. Tu jiems, žinoma, sakytum, kad svar- 
biausios pasaulyje tavo suknelės, - pridūrė pastebėjęs, kad jo duktė 
vėl pasislėpė už spintos durų ir persirengia. 

— Jos tikrai svarbesnės nei tavo šunys, - atkirto ji ir vėl ant pirštų 
galiukų pasistiepė priešais veidrodį. Vėl nepatiko pati sau. Tačiau 
nepasitenkinimas savimi pamažu virto pasipriešinimu: ji piktdžiu- 
giškai nutarė, jog trimitininkui teks priimt ją ir tokia pigia suknele, 
ir pajuto dėl to savotišką pasitenkinimą. 

— Svarbiausia — higiena, — tęsė tėvas. - Mūsų miestuos niekad 
nebus švaros, kolei šunys dergs ant šaligatvių. Svarbi ir moralė. 
Nevalia, kad žmonių namuose kažkas popintų šunis. 

Rūžena nesuvokė, kas atsitiko: jos pasipriešinimas paslapčiom ir 
nejučia susiliejo su tėvo pasipiktinimu. Nebejautė jam ankstesnės 
atgrasos, priešingai — iš rūsčių jo žodžių į ją plūdo nauja energija. 

— Nei mes laikėm kada šunų, nei mums jų reikėjo, - kalbėjo 
tėvas. 

Žvelgė į veidrodį ir jautė, kad nėštumas teikia jai ligi tol nepa- 
tirto pranašumo. Norom ar ne, tačiau trimitininkas atvažiavo čia ir 
nuolankiai kviečia ją vyninėn. Beje, (žvilgtelėjo į laikroduką) jis 
jau laukia jos. 

— Mes dar padarysim tvarką, mergyt, pamatysi dar! — juokės 
tėvas. 

Ji atsakė pritardama, kone su šypsena: 

— Džiaugiuosi, tėte. Bet dabar turiu eiti. 

— Ir aš. Tuoj baigsis mūsų pratybų pertrauka. 

Abu kartu išėjo iš Markso namo ir atsisveikino. Rūžena nesku- 
bom pasuko vyninės link. 


Klima taip niekad ir neišmoko populiaraus aukštuomenės meni- 
ninko, kurį visi pažįsta, vaidmens ir šią asmeninių nemalonumų 
akimirką jautė visą jo sunkenybę bei nepatogumą. ĮŽžengęs su Rū- 
žena į vyninės vestibiulį, priešais ant sienos išvydo didelį savo at- 
vaizdą po paskutinio koncerto likusioje afišoje ir širdis sublogo. 
Vedės merginą per salę automatiškai stebėdamas, kas iš lankytojų 
atpažįsta jį. Vengė jų akių - jam atrodė, kad iš visur seka ir kontro- 
lruoja jį reikalaudamos, kad elgtųsi ir būtų toks, kokio joms reikia. 
Pastebėjo keletą susidomėjusių žvilgsnių. Stengėsi nekreipti į juos 
dėmesio ir pasuko prie galinio stalelio, nuo kurio pro didžiulį langą 
matėsi parko medžiai. 

Atsisėdęs nusišypsojo Rūženai, paglostė jos ranką ir tarė, kad jai 
labai tinka šita suknelė. Ji kukliai paprieštaravo, tačiau jis tvirtino 
savo ir stengės toliau kalbėti apie jos žavesį. Neva esąs nustebintas. 
Ištisus du mėnesius galvojęs apie ją, kol tapybiškos atminties dėka 
sukūręs labai tolimą tikrovės paveikslą. Labai keista, kad nors ir 
galvojo apie ją kupinas ilgesio, tačiau tikrasis jos pavidalas visai 
kitoks nei susikurtasis. 

Rūžena pastebėjo, jog trimitininkas du mėnesius apskritai neda- 
vęs jokios Žinios ir nemananti, kad dažnai ją prisimindavęs. 

Jis buvo gerai pasiruošęs tokiam prieštaravimui. Vangiai moste- 

lėjo ranka ir paaiškino, kad jai tikriausiai būtų sunku įsivaizduot, 
kokius baisius mėnesius jisai išgyvenęs. Mergina paklausė, kas at- 
sitiko, bet muzikantas nenorėjo leistis į smulkmenas. Tarstelėjo pa- 
tyręs baisų nedėkingumą ir staiga likęs pasauly visiškai vienas, ne- 
turėdamas jokio artimo žmogaus. 

Šiek tiek baiminosi, kad Rūžena smulkiau nesiteirautų apie jo 
bėdas ir kad pats nesusipainiotų meluodamas. Baimės nepasitvirti- 
no. Tiesa, Rūžena užfiksavo žinią, kad muzikantas išgyveno bai- 
sius mėnesius ir mielai priėmė tokį jo tylėjimo pateisinimą, o pats 
bėdų turinys jai neturėjo jokios reikšmės. Iš tų sunkių mėnesių svar- 
biausias jai buvo pats liūdesys. 

— Labai daug galvojau apie tave ir būčiau mielai tau padėjusi, — 
tarė ji. 

— Buvau taip nusivylęs visu pasauliu, kad bijojau pasirodyt kam 
nors akyse. Liūdnas draugas nėra geras draugas. 

— Man taip pat buvo liūdna, - ištarė ji. 

— Žinau, - jis paglostė jos ranką. 

— Ir jau seniai Žinojau, kad turėsime su tavim vaiką. O iš tavęs — 
nė žodžio. Būčiau pasilikusi vaiką, net jei tu nebūtum čia atvažia- 
vęs ir net apskritai nenorėtum daugiau manęs matyti. Maniau, kad 
jeigu ir liksiu visai viena, tai bent turėsiu tavo kūdikį. Niekada ne- 
būčiau jo atsisakiusi. Ne, niekada... 

Akimirką Klima prarado žadą, nes visas jo mintis persmelkė ty- 
lus siaubas. 

Laimei, tingiai lankytojus aptarnaujantis padavėjas stabtelėjo prie 
jų stalo ir pasiteiravo, ko pageidausią. 

— Konjako, - atsiduso trimitininkas ir greit pasitaisė, — du konjako. 

Vėlei stojo tyla ir Rūžena sušnabždėjo: 

— Nė už ką pasaulyje neatsisakyčiau jo. 

— Niekada nekalbėk taip, —- pagaliau atsigavo jis. - Tai ne tavo 
vienos reikalas. Kūdikis priklauso ne tik motinai. Jis abiejų. Ir abiem 
reikia sutarti. Kitaip gali blogai baigtis. 

Ir nutilo susizgmibęs, kad netiesiogiai prisipažino esąs kūdikio 
tėvas ir kad nuo šiol visas tolesnis pokalbis su Rūžena bus grįstas 

šita prielaida. Žinojo, kad tai atitinka jo planą, kad tokia yra iš anksto 
numatyta nuolaida, bet vis dėlto kiek išsigando savo žodžių. 

Bet prie jų jau palinko padavėjas su dviem taurelėmis: 

— Pone, jūs trimitininkas Klima! 

— Taip, - prisipažino Klima. 

— Virtuvės merginos atpažino jus. Tai jūs ant to plakato? 

— Taip. 

— Jūs turbūt visų moterų nuo dvylikos ligi šešiasdešimties die- 
vaitis! —- sušuko padavėjas ir kreipėsi į Rūženą. - Moterys iš pavy- 
do tau akis iškabins! 

Nueidamas jis dar keliskart grįžtelėjo familiariai šypsodamas. 

Rūžena vėl pakartojo: 

— Jokiu būdu nebūčiau įstengusi jo atsisakyti. Ir tu kada nors būsi 
laimingas, kad turi jį. Juk aš visai nieko nenoriu iš tavęs. Tikriausiai 
nemanai, kad ko nors iš tavęs reikalausiu. Gali būti visiškai ramus. 
Tai mano vienos reikalas, o tu, jeigu nori, gali visai nesirūpint. 

Niekas negali labiau sujaudinti vyro nei tokie raminantys Žo- 
džiai. Klima staiga pasijuto bejėgis ką nors pakeisti ir kad geriau 
būtų pasiduoti. Jis tylėjo, nutilo ir Rūžena, tad jos ištarti žodžiai vis 
augo tyloje, o trimitininkas prieš juos jautėsi vis bejėgiškesnis ir 
menkesnis. 

Bet čia jo mintyse išniro žmonos paveikslas. Jis žinojo negalįs 
pasiduot. Tad marmuriniu staliuko paviršiumi siektelėjo toliau Rū- 
ženos pirštų link. Suspaudė juos ir tarė: 

— Užmirški kol kas tą vaiką. Ne jis svarbiausia. Ar tu manai, kad 
neturime daugiau ką pasakyti vienas kitam? Manai, kad atvažiavau 
čia tiktai dėl to vaiko? 

Rūžena gūžtelėjo pečiais. 

— Svarbiausia, kad man buvo liūdna be tavęs. Mes taip trumpai 
buvom kartu. O juk nebuvo nė dienos, kad negalvočiau apie tave. 

Jis nutilo ir Rūžena tarstelėjo: 

— Ištisus du mėnesius iš tavęs nebuvo nė garso, o aš du kartus tau 
rašiau. 

— Nepyk, - atsakė trimitininkas. — Aš tyčia neatsiliepiau — neno- 

rėjau. Bijojau to, kas man darosi. Priešinausi meilei. Norėjau para- 
šyti tau ilgą laišką, galiausiai net primarginau daug lapų, bet paskui 
viską išmečiau. Niekada dar nebuvau šitaip įsimylėjęs ir išsigan- 
dau. Kodėl turėčiau tylėti, neprisipažinti tau. Norėjau taip pat 1š- 
bandyt, ar mano jausmas nėra tik laikinas susižavėjimas. Pama- 
niau: jeigu dar vieną mėnesį būsiu šitaip apsėstas, vadinasi, ką jau- 
čiu — ne iliuzija, o tiesa. 

Rūžena tyliai paklausė: 

— O ką dabar manai? Ar tik iliuzija? 

Po šių Rūženos žodžių trimitininkas suvokė, kad jo planas ima 
įsikūnyti. Tad jis nepaleido merginos rankos ir vis lengviau bei sklan- 
džiau gražbyliavo: šią akimirką šalia jos supranta, kad nėra jokio 
reikalo toliau tyrinėti savo jausmus, nes viskas aišku. Ir apie tą kū- 
dikį nenori kalbėti, nes jam svarbesnė Rūžena, o ne jos kūdikis. To 
negimusio vaiko vertė būtent tokia, jog dabar pakvietė jį pas Rūže- 
ną. Taip, tasai joje esantis vaikas pakvietė jį į šį miestą ir leido jam 
suprasti, kaip myli Rūženą. Todėl (jis pakėlė konjako taurelę) da- 
bar jis išgers už tą vaiką. 

Ir tuoj išsigando susizgribęs, prie kokio siaubingo tosto jį atvedė 
iškalbingumas. Bet žodžiai jau išsprūdo. Rūžena pakėlė taurelę, 
sušnibždėjo: „Taip. Už mūsų vaiką“ — ir išgėrė konjaką. 

Trimitininkas pasistengė kuo greičiau užverst žodžiais nelaimėlį 
tostą ir vėl paskelbė, kad kas dieną ir kas valandą prisimindavęs 
Rūženą. 

Šioji atsakė, kad, be abejo, sostinėje trimitininką supančios daug 
įdomesnės nei ji moterys. 

Atkirto, kad jam iki gyvo kaulo įkyrėjęs jų nenatūralumas ir sa- 
vimeilė. Rūžena esanti aukščiau jų, tiktai gaila, kad ji dirba taip toli 
nuo jo. Ar ji nenorėtų persikelti į sostinę? 

Atsakė, kad mielai pasirinktų sostinę. Bet nelengva rasti ten 
darbo. 

Įtaigiai šypsodamas jis pasakė turįs tenykštėse ligoninėse daug 
pažįstamų, tad nebūtų sunku rasti jai vietą. 

Jis dar ilgai taip kalbėjo vis laikydamas ją už rankos ir nė nepa- 

stebėjo, kaip prie jų atsirado nepažįstama mergelė. Nepaisydama, 
kad pertraukia pokalbį, ji entuziastingai sušuko: 

— Jūs ponas Klima! Iškart atpažinau! Gal pasirašytumėt man čia! 

Klima paraudo. Susivokė laikąs Rūženą už rankos ir išpažįstąs 
jai meilę viešoje vietoje visų žmonių akivaizdoje. Atrodė, kad sėdi 
čia kaip amfiteatro scenoje, ir visas pasaulis, tapęs susidomėjusia 
publika, su piktdžiugiška pajuoka seka jo gyvenimo kovą. 

Mergelė ištiesė jam popieriaus lapelį ir Klima norėjo kuo grei- 
čiau pasirašyti, tačiau nei jis, nei ji neturėjo jokio rašiklio. 

— Gal turi tušinuką? — sušnibždėjo Rūženai, ir išties pasakė tai 
tik šnabždom, nes nenorėjo, kad išgirstų, jog sako jai „tu“. Bet tuo- 
jau pat suprato, jog tujinimas nėra toks intymus kaip laikymasis už 
rankos, todėl pakartojo klausimą garsiai. 

— Gal turi tušinuką? 

Rūžena papurtė galvą ir mergelė grįžo prie savo stalo, už kurio 
sėdėjo dar keletas vaikinų ir merginų. Ta proga visi kartu užgriuvo 
Klimą. Padavė jam rašiklį ir plėšė lapus iš užrašų knygelės, ant 
kurių jis turėjo pasirašinėti. 

Iš anksto sudaryto plano požiūriu viskas buvo lyg ir gerai. Kuo 
daugiau Žmonių bus jų intymumo liudininkais, tuo greičiau Rū- 
žena patikės jo meile. Tačiau priešinga blaiviam protui iracionali 
baimė kėlė trimitininkui paniką. Jam atrodė, kad Rūžena su visais 
susimokiusi. Miglotuose vaizdiniuose regėjo, kaip visi šitie žmo- 
nės ginče dėl tėvystės liudys prieš jį: „Taip, matėme juos, sėdėjo 
abu kaip meilužiai, jis glostė jos ranką ir įsimylėjęs Žiūrėjo jai į 
akis...“ 

Baimnę didino ir muzikanto savimeilė - jis nelaikė Rūženos tokia 
gražuole, kad reikėtų turėti ją už rankos. Sumenkino ją. Ji buvo kur 
kas gražesnė, nei jam tuo metu atrodė. Kaip įsimylėjimas mylimą 
moterį paverčia pačia gražiausia, taip ir moters baimė išryškina vi- 
sus atstumiančius tos, kurios bijomasi, bruožus, nepaprastai juos 
išdidindama. 

Pagaliau jaunimas pasišalino ir Klima tarė: 

— Man ši užeiga nepatinka. Eime pasivaikščioti. 


MILAN KUNDERA Iš ATSISVEIKINIMO VALSAS 53 


Jai norėjosi žvilgtelėti į jo automobilį ir ji sutiko. Klima užmo- 
kėjo irjie išėjo lauk. Priešais buvo skveras su plačiu geltonu smėliu 
pabarstytu taku. Tenai atsigręžę į vyninę stovėjo kokia dešimtis 
vyrų. Daugiausia jau pagyvenusių, su raudonais raiščiais ant su- 
glamžytų drabužių ir visi turėjo ilgas kartis. 

Klima sustingo: 

— Kas čia dabar? 

— Nieko nieko, rodyk, kur tavo automobilis, — greitai atsiliepė 
Rūžena ir nusitempė jį. 

Tačiau Klima neįstengė atplėšti akių nuo tų vyrų. Niekaip nega- 
lėjo suprasti, kam jiems tos ilgos kartys su vielos kilpom gale. Jie 
dytojai arba kokie paslaptingais ginklais ginkluoti šauktiniai. 

Taip bežiūrint jam pasirodė, kad vienas iš jų šypsosi jam. Išsi- 
gando, išsigando patsai savęs, tardamasis regįs haliucinacijas ir ap- 
linkui matąs tik jį stebinčiuosius ir sekančiuosius. Todėl leidosi Rū- 
ženos greitai nuvedamas į mašinų aikštelę. 


— Norėčiau išvažiuot su tavim kur nors toli, - tarė Klima. Dešiniąja 
buvo apkabinęs Rūženą per pečius, o kairiąja laikė vairą. — Kur 
nors į pietus. Ilgais pakrančių keliais. Ar esi buvus Italijoj? 

— Ne. 

— Tai pažadėk, kad važiuos: ten su manim. 

— Ar nepersūdai? 

Rūžena taip pasakė iš kuklumo, tačiau trimitininkas išsigando, 
kad šie žodžiai skirti visai jo demagogijai, kad jis demaskuotas. 
Bet jau nebegalėjo liautis: 

— Taip, aš persūdau. Visada turiu tokių perdėtų norų. Toks jau esu. 
Tačiau, skirtingai nei kiti, įkūniju savo perdėtus sumanymus. Pati- 
kėk, nieko nėra gražesnio už perdėtų sumanymų įgyvendinimą. No- 
rėčiau, kad mano gyvenimas būtų ištisas perdėtas sumanymas. No- 
rėčiau, kad jau nebegrįžtume į kurortą, norėčiau, kad važiuotume vis 
tolyn 1r tolyn, iki pat jūros. Susirasčiau ten darbą kokiame nors or- 
kestre ir keliautume kartu iš vieno pajūrio miesto į kitą. 

Sustabdė automobilį, kur atsivėrė gražus vaizdas. Abu išlipo. Jis 
paklausė, ar ji nenorėtų pasivaikščiot po mišką. Nuėjo taku ir po 
kiek laiko prisėdo ant medinio suolo, likusio iš tų laikų, kai važinė- 
jo mažiau automobilių ir į mišką dažniau vaikščiota pėsčiomis. Vis 
dar laikė ją apglėbęs per pečius ir staiga liūdnai prabilo: 

— Visi įsivaizduoja, kad mano gyvenimas labai linksmas. Bet yra 
visai ne taip. Iš tiesų aš labai nelaimingas. Ir ne vien pastaraisiais 
mėnesiais, bet jau daug metų. 

Trimitininko žodžiai apie kelionę į Italiją pasirodė jai netikro- 
viški (tik retas jų krašto Žmogus gali laisvai išvažiuoti užsienin) ir 
kėlė neaiškų nepasitikėjimą, o liūdesys, padvelkęs iš jo žodžių, bu- 
vo jai malonus. Uodė jį kaip sultingą kepsnį. 

— Kaip tu gali būti nelaimingas? 

— Kaip aš galiu būti nelaimingas... - atsiduso trimitininkas. 

— Tu garsus, turi gražų automobilį, pinigų, gražią žmoną... 

— Gražią, gal ir taip... - su apmaudu pritarė trimitininkas. 

— Suprantu, — atšovė Rūžena. - Ji jau nejauna. Jūs vienodo am- 
žiaus, ar ne? 

Trimitininkui tapo aišku, kad Rūžena gerai informuota apie jo 
žmoną, ir jį užliejo pyktis. Tačiau jis susivaldė ir tęsė: 

— Taip, mes bendraamžiai. 

— Na ir kas. Tu visai nesenas. Atrodai kaip berniukas, - tarė Rū- 
žena. 

— Tačiau vyrui reikia jaunesnės žmonos, — atsakė Klima. - O 
ypač menininkui. Man reikia jaunystės, tu nė nenutuoki, Rūžena, 
kaip aš myliu tavo jaunystę. Kartais rodos man, nebeišlaikysiu. Pa- 
siutusiai reikia laisvės. Pradėt viską iš pradžių ir kitaip. Tas tavo 
skambutis vakar... Staiga pajutau, jog tai ženklas, jog tai likimas... 

— Iš tikrųjų? — šnabždom paklausė Rūžena. 

— O kodėl, manai, iškart vėl tau paskambinau? Pajutau, kad ne- 
begaliu atidėlioti. Kad turiu tučtuojau pamatyti tave... - jis nutilo ir 
ilgai žvelgė jai į akis. - Ar myli mane? 

— Myliu, 0 tu? 

— Myliu tave be galo. 

— Aš taip pat. 

Jis pasilenkė ir prigludo lūpomis prie jos lūpų. Tai buvo jaunos, 
dailios, šviežios lūpos. Dantys išvalyti, kaip ir turi būti, kaip ir prieš 
porą mėnesių, kai jį traukė bučiuoti jas. Bet kaip tik todėl, kad anuo- 
met tos lūpos traukė jį, juto jas per geidulio miglą ir jam nerūpėjo 


“, 
0 


UIJTTŲ 


56 


realus jų pavidalas: liežuvis prilygo liepsnos pliūpsniams, o seilės — 
svaiginančiam gėrimui. Tiktai neviliojančios lūpos staiga tapo ti4- 
romis (vien tik) lūpomis, energinga anga, pro kurią į merginą pate- 
ko kubiniai metrai kukulių, bulvių ir sriubos, kurioje buvo plom- 
buotų dantų, o seilės buvo ne svaiginantis gėrimas, bet paprasčiau- 
sios spjūvio sesės. Trimitininkas juto burnoj jos liežuvį tarsi neska- 
nų kąsnį, kurio nei prarysi, nei išspjausi. 

Pagaliau bučinys baigėsi, jie pakilo ir nuėjo toliau. Rūžena buvo 
beveik laiminga, bet suprato, kad priežastis, dėl kurios skambino 
muzikantui ir privertė atvažiuoti, kažkaip ir liko apeita jų pokal- 
biuose. Ji visiškai netroško aptarinėti to. Priešingai, apie ką jie kal- 
bėjos dabar, laikė daug malonesniu ir svarbesniu dalyku. Bet vis 
dėlto geidė, kad nutylimoji priežastis būtų nors diskretiškai, kuk- 
liai ir neįkyriai prisiminta. Todėl kai Klima po daugybės meilės 
išpažinimų paskelbė padarysiąs viską, kad galėtų gyventi su Rūže- 
na, ji tarstelėjo: 

— Tu labai mielas, tačiau turime neužmiršti, kad aš jau nebe 
viena. 

— Taip, - sutiko Klima ir suprato, kad atėjo akimirka, kurios visą 
laiką bijojo, nes tai buvo pažeidžiamiausia jo demagogijos vieta. 

— Tavo tiesa, — tarė jis. - Tu nebe viena, bet ne tai svarbiausia. 
Noriu būti su tavimi, nes myliu tave, o ne todėl, kad nėščia. 

— Taip, - atsiduso Rūžena. 

— Nėra nieko nemaloniau už santuoką vien dėl to, kad per klaidą 
buvo pradėtas vaikas. Pagaliau, brangute, jeigu atvirai, norėčiau, 
kad būtum tokia kaip prieš tai. Kad vėl būtume tik dviese ir nieko 
trečio tarp mūsų. Ar supranti mane? 

— Nene, nieko nebus, aš negaliu taip, niekada negalėčiau, - prie- 
šinosi Rūžena. 

Ji kalbėjo taip ne dėl to, kad būtų visiškai įtikėjusi tuo, ką sako. 
Visiškas tikrumas, kurį užvakar suteikė daktaras Škreta, buvo dar 
toksai šviežias, net neįsisąmonintas ligi galo. Ji nesistengė įgyven- 
dinti jokio tiksliai numatyto plano, ją visą buvo užpildęs nėštumo 
suvokimas, kurį išgyveno kaip didelį įvykį, o dar labiau kaip šansą 

ir galimybę, kuri gal ir nepasikartos. Jautėsi šachmatų pėstininku, 
pasiekusiu lentos galą ir tapusiu karaliene. Juto savo netyčinės ir 
nepatirtos valdžios saldybę. Matė, kad jos valia išjudina daiktus: 
štai ir garsus trimitininkas atvažiuoja pas ją iš sostinės, vežioja pui- 
kiu limuzinu, prisiekia mylįs. Negalėjo abejoti, kad tarp jos nėštu- 
mo ir tokios netikėtos galios yra sąsajų. Tad nenorėdama prarasti 
savo galių, negali atsisakyt ir nėštumo. 

Muzikantui teko toliau ritinti savo akmenį: 

— Brangute, aš visiškai nenoriu šeimos. Aš trokštu meilės. Tu 
man esi meilė, o vaikas tokią meilę paverčia šeima. Nuobodybe. 
Rūpesčiais. Nykuma. Ir visas mylimąsias paverčia motinomis. Tu 
man nesi motina. Tu — meilužė, ir nenoriu su niekuo tavim dalytis. 
Net su vaiku. 

Tai buvo nuostabūs žodžiai. Rūžena noriai klausėsi jų, bet vis 
tiek purtė galvą: 

— Ne, aš negalėčiau. Juk tai tavo vaikas. Aš nieku gyvu negalė- 
čiau atsisakyt tavo kūdikio. 

Jis nebeįstengė rasti jokio naujo argumento, tad kartojo tuos pa- 
čius žodžius ir bijojo, kad ji nepajustų jų nenuoširdumo. 

— Juk tau jau trisdešimt, — tarė ji, - negi niekada nenorėjai vaikų? 

Iš tikrųjų jų nenorėjo. Taip mylėjo Kamilą, kad vaikas būtų jam 
trukdęs. Ir ką dabar tvirtino Rūženai, nebuvo grynas prasimany- 
mas. Lygiai tokius pat žodžius jau daug metų visiškai nuoširdžiai ir 
be jokių kėslų kartojo žmonai. 

— Jau šešetą metų vedę ir neturit vaikų. Buvau tokia laiminga 
galėdama padovanoti tau kūdikį. 

Pastebėjo, kaip viskas atsisuka priešais jį. Jo meilės Kamilai iš- 
skirtinumas Rūženai atrodo Kamilos nevaisingumu ir žadina jos 
įžūlią drąsą. 

Vėso, saulė leidosi horizonto link. Laikas bėgo, jis vis kartojo ir 
kartojo savo, 0 ji atsakydavo: „ne ne, aš negalėčiau taip“. Jautėsi 
patekęs į akligatvį, nebežinojo, ko griebtis, ir tarės viską pralošęs. 
Buvo taip susinervinęs, kad užmiršdavo laikyti ją už rankos, bu- 
čiuoti ir švelniai kalbėti. Suvokė tai, išsigando, pamėgino susitvar- 

dyti. Sustojo, nusišypsojo ir apkabino ją. Tai buvo nuovargio ges- 
tas. Glaudė ją prie savęs, galvą prie jos veido ir taip atsirėmė į ją, 
ilsėjosi atgaudamas kvapą, nes dingojosi priešaky dar ilgas kelio 
galas, kuriam gali pristigt jėgų. 

Bet 1r Rūžena buvo jau išsikvėpusi. Ji taip pat nebeturėjo argu- 
mentų ir suvokė, kad negalima 11gai kartoti „ne“ vyrui, kurio neno- 
ri atsisakyti. 

Apsikabinimas buvo ilgas. Kai Klima paleido ją iš savo glėbio, 
Rūžena panarino galvą ir nuolankiai paklausė: 

— Tai gal pasakytum, ką turėčiau daryti. 

Klima negalėjo patikėti savo ausimis. Per daug netikėta. Tai bu- 
vo staigus palengvėjimas. Toks didelis palengvėjimas, jog turėjo 
smarkiai valdytis, kad neišsiduotų. Paglostė merginai skruostą ir 
pasakė, kad vyriausiasis gydytojas Škreta yra jo geras pažįstamas 
ir pakaks, jeigu Rūžena po trijų dienų nueis į komisiją. Jis eisiąs 
kartu. Jai nėra ko bijoti. 

Rūžena neprieštaravo ir jam atėjo noras toliau vaidinti savo vaid- 
menį. Laikė apkabinęs ją per pečius, nuolat sustodavo ir bučiavo (jį 
apėmęs džiaugsmas buvo toksai, kad bučinius vėlei klojo migla). 
Vis kartojo, kad Rūženai reikia persikelti į sostinę. Kartojo net sa- 
kinius apie kelionę prie jūros. 

Taip ir saulė nusileido už horizonto, mišką apgaubė sutemos, o 
virš pušų viršūnių pakibo mėnulio pilnatis. Jie grįžo prie automo- 
bilio. Ant plento pateko prožektorių švieson. Iš pradžių manė, kad 
Juos apšvietė pravažiuojanti mašina, bet greit paaiškėjo, kad pro- 
žektorius seka juos. Šviesos pluoštai sklido nuo motociklo kitoje 
kelio pusėje, ant kurio sėdėjo juos sekąs vyras. 

— Eime greičiau, - paprašė Rūžena. 

Jiems einant prie automobilio, vyriškis pakilo nuo motociklo ir 
žengė jų link. Trimitininkas matė tik tamsų jo siluetą, nes stovintis 
motociklas švietė vyrui į nugarą, o Rūženai ir trimitininkui tviski- 
no į akis. 

— Ateik! — puolė jis prie Rūženos. - Reikia pasikalbėt su tavim! 
Mums yra apie ką kalbėtis! Turime daug kalbos! - rėkavo jis suirzęs. 

Trimitininkas taip pat buvo suirzęs ir sutrikęs. Jis nežinojo, kaip 
elgtis, jį žeidė nemandagus elgesys. 

— Panelė su manim, ne su jumis, - paskelbė Klima. 

— Jums irgi galiu kai ką pasakyt! - sušuko muzikantui nepažįsta- 
masis. - Manot, kad jei jūs garsus, tai viskas galima! Manote, kad 
galit ją mulkinti! Kad galit apsukt jai galvą! Viskas jums labai pa- 
prasta! Ir aš sugebėčiau taip jumis dėtas! 

Rūžena pasinaudojo tuo, kad motociklininkas užsipuolė trimiti- 
ninką, ir įsliuogė į automobilį. Motociklininkas šoko prie jos. Ta- 
čiau durelės buvo užtrenktos, o mergina viduje įjungė radiją. Su- 
skambo garsi muzika. [sėdo ir trimitininkas užtrenkdamas dureles. 
Automobilis prisipildė garsios muzikos. Pro stiklą jie matė rėkau- 
jančio ir rankomis skėtriojančio vyro siluetą. 

— Tai toks beprotis — visur mane persekioja, - paaiškino Rūžena. — 
Važiuokim greičiau! 


Paliko aikštelėje automobilį, palydėjo Rūženą ligi Markso namo, 
pabučiavo ir, jai dingus už durų, pajuto nuovargį tarsi po ketverto 
budėtų naktų. Buvo jau vėlus vakaras, išalko ir neturėjo jėgų sėsti 
prie vairo. Jam trūko raminančių Bertlefo žodžių ir skersai parko 
patraukė į „Ričmondą“. 

Prie įėjimo jam į akis krito didelė gatvės žibinto apšviesta afi- 
ša. Ant jos negrabiom stambiom raidėm buvo užrašytas jo var- 
das, o po juo mažesnėmis — Škretos ir vaistininko pianisto vardai. 
Afiša buvo savo gamybos ir dar papuošta mėgėjišku auksinio tri- 
mito piešiniu. 

Škretos suorganizuotos koncerto reklamos spartą trimitininkas 
laikė geru ženklu, jo nuomone, liudijančiu daktaro patikimumą. Už- 
bėgo laiptais aukštyn ir pabeldė į Bertlefo duris. 

Niekas neatsiliepė. Jis vėl pasibeldė, ir vėl be atsako. Anksčiau 
nei šmėkštelėjo mintis, kad ateinąs ne laiku (amerikietis garsėjo 
nuotykiais su moterimis), paspaudė rankeną. Neužrakintos durys 
prasivėrė. Trimitininkas įžengė kambarin ir sustingo. Jis nieko ne- 
matė. Neįžiūrėjo nieko, išskyrus iš kambario kampo sklindantį švy- 
tėjimą. Šviesa buvo keista, ji nepriminė nei baltos liuminescenci- 
nės šviesos, nei gelsvų elektros lemputės spindulių. Visą kambarį 
buvo užtvindžiusi melsva pašvaistė. 

Tą akimirką pavėlavusi mintis jau pasiekė skubančią Klimos ran- 
ką ir priminė, jog daro kažką nediskretiška taip vėlai be perspėjimo 
1r netgi be leidimo įeidamas į svetimą kambarį. Jis susigėdo, ata- 
tupstas žengė atgal į koridorių ir greitai užvėrė duris. 

Buvo taip suglumęs, kad iškart nenuėjo, liko prie durų stengda- 
masis suvokti, kokią šviesą matęs kambary. Jam dingtelėjo, kad 
nuogas amerikietis kambary švitinasi ultravioletiniais kalnų saulės 
spinduliais. Tada prasivėrė durys ir pasirodė Bertlefas. Jis nebuvo 
nuogas, 0 apsirengęs tais pačiais drabužiais kaip ir rytą. Jis nusi- 
šypsojo trimitininkui: 

— Džiaugiuosi, kad vėl užsukote. Užeikite. 

Smalsaujantis trimitininkas įėjo, tačiau kambaryje švietė papras- 
čiausias šviestuvas palubėje. 

— Turbūt sutrukdžiau jums, - tarė trimitininkas. 

— Kur ten, - atsakė Bertlefas ir mostelėjo link lango, iš kur ką tik 
Klima matė sklindant melsvą šviesą. - Aš tik galvojau. Nieko dau- 
giau neveikiau. 

— Kai užėjau, atleiskite, kad taip įsiveržiau, mačiau čia kažkokią 
keistą pašvaistę. 

— Pašvaistę? — Bertlefas nusijuokė. — Nereikia taip jaudintis dėl 
to nėštumo. Jums jau haliucinacijos rodosi. 

— Gal kad įėjau iš tamsaus koridoriaus. 

— Tikriausiai, - pritarė Bertlefas. - Papasakokit, kaip sekėsi! 

Muzikantas ėmė pasakoti, tačiau Bertlefas greit jį pertraukė: 

— Gal jūs praalkęs? 

Muzikantas linktelėjo ir Bertlefas ištraukė iš spintelės pakelį džiū- 
vėsių ir mėsos konservus, kuriuos greit atidarė. 

Klima pasakojo toliau paskubom prarydamas vakarienę ir klau- 
siamai žvelgdamas į Bertlefą. 

— Manau, kad viskas baigsis gražiuoju, - ramino jį Bertlefas. 

— Kaip jums atrodo, kas per vienas tasai tipas, laukęs mūsų prie 
automobilio? —- pasiteiravo Klima. 

Bertlefas gūžtelėjo pečiais. 

— Nežinau. Be to, dabar tai ir nesvarbu. 

— Jūsų teisybė. Verčiau turėčiau pagalvot, kaip paaiškint Kami- 
lai, kodėl ta konferencija taip užsitęsė. 
Buvo jau gan vėlu. Pasistiprinęs ir nuramintas trimitininkas sė- 


do į mašiną ir išvažiavo sostinėn. Pakeliui jam švietė didžiulis ap- 


skritas mėnuo. 


rečioji diena 


Trečiadienio rytas. Kurorte vėlei sujudo gyvenimas. Vandens čiurkš- 
lės trykšta į vonias, masažuotojai minko apnuogintas nugaras, Ir į 
aikštelę įsuka automobilis. Ne toks ištaigingas limuzinas, koksai 
ten pat stovėjo vakar, o paprastas automobilis, kokiu toje šalyje 
važinėja dauguma Žmonių. Prie vairo sėdėjo kokių keturiasdešimt 
penkerių metų vyras. Jis buvo vienas. Ant užpakalinės sėdynės gu- 
lėjo keletas lagaminų. 

Vyriškis išlipo, užrakino mašiną, padavė penkias kronas aikšte- 
lės sargui ir pasuko į Markso namą; jo koridoriais nusigavo ligi 
durų, ant kurių buvo užrašytas daktaro Škretos vardas. Įėjo į lau- 
kiamąjį ir pabeldė į priimamojo duris. Iškišo galvą seselė, vyriškis 
jai prisistatė, greit pasirodė ir daktaras Škreta: 

— Jokūbai! Kada atvažiavai? 

— Ką tik. 

— Nuostabu. Tiek dalykų turim aptarti!.. Žinai ką... — ištarė kiek 
pamąstęs, — dabar negaliu išeiti. Einam kartu į priimamąjį. Duosiu 
tau chalatą. 

Jokūbas toli gražu nebuvo medikas ir ligi šiol niekada nebuvo 
ginekologijos priimajame. Tačiau daktaras Škreta pačiupo jį už ran- 
kos ir nusitempė į baltą kambarį, kur ant specialaus stalo išskėtusi 
kojas gulėjo apnuoginta moteris. 

— Duokite chalatą ponui daktarui, - tarė Škreta seselei. Ši pravė- 
rė spintą ir padavė Jokūbui baltą šventą gydytojo drabužį. 

— Pasižiūrėk. Įdomu, ar patvirtinsi mano diagnozę, — Škreta 
pakvietė Jokūbą prie moters, kuri, regis, buvo labai patenkinta, 
kad jos kiaušidėms, ligi šiolei — nepaisant visų pastangų —- neuž- 
mezgusioms nė vieno palikuonio gyvybės, bus skirtas dvigubas 
dėmesys. 

Daktaras Škreta vėl ėmė čiupinėti pacientės įsčias ir Jokūbas pri- 
tariamai suniurzgė atsakydamas į sviestus lotyniškus žodžius. Pas- 
kui Škreta paklausė: 

— Ar tu ilgam? 

— Vienai dienai. 

— Dienai? Per tiek laiko nieko nespėsim aptarti! 

— Skauda, kai šičia liečiate, — pratarė iškėlusi kojas moteris. 

— Nieko, ten ir turi truputį skaudėti, - paguodė ją Jokūbas norė- 
damas pralinksminti draugą. 

— Taip, pono daktaro tiesa, — patvirtino Škreta, — visai nieko. 
Viskas gerai. Išrašysiu jums injekcijų kursą. Ateisit čia pas seselę 
kasryt šeštą. Dabar galite apsirengti. 

— Tiesą sakant, užvažiavau atsisveikinti, - tarė Jokūbas. 

— Kaip tai atsisveikinti? 

— Išvažiuoju užsienin. Man leido išvykti. 

Moteris tuo tarpu apsirengė ir atsisveikino su daktaru Škreta bei 
jo kolega. 

— Tai bent naujiena! Visai nesitikėjau! — stebėjosi daktaras Škre- 
ta. — Parsiųsiu šiandien bobas namo, juk reikia atsisveikinti! 

— Pone daktare, - įsiterpė medicinos sesuo, - jau ir vakar par- 
siuntėt jas namo. Savaitės pabaigoje susidarys ilgos eilės! 

Sesuo pakvietė kitą pacientę. Abu vyrai apžvelgė ją atsainiai pa- 
stebėdami, kad šioji gražesnė už pirmąją. Daktaras Škreta pasitei- 
ravo, kaip ji jaučiasi po vonių, ir paragino nusirengti. 

— Labai 1lgai reikėjo laukti paso. Paskui per dvi dienas susiren- 
giau važiuot. Nebuvo jokio noro su kuo nors atsisveikint. 

— Tuo man džiugiau, kad užsukai čia, - atsiliepė daktaras Škreta, 

mosteldamas moteriai gulti ant stalo. Užsimovė guminę pirštinę ir 
kyštelėjo ranką į pacientės įsčias. 

— Norėjau pamatyti tave ir Olgą, - tarė Jokūbas, — tikiuosi, jai 
viskas gerai. 

— Žinoma, - nuramino jį Škreta, bet iš balso buvo galima suprasti, 
kad pats negirdi, ką sako Jokūbui. Jis visas susitelkė tyrimui. 

— Reikės kai ką padaryti, — pratarė, — nebijokite nieko, visai ne- 
skaudės. 

Jis priėjo prie stiklinės spintos ir ištraukė injekcijų švirkštą su 
trumpu plastmasiniu antgaliu vietoj adatos. 

— Kas čia? — paklausė Jokūbas. 

— Per daugybę metų ištobulinau kai kuriuos savo metodus, jie 
labai veiksmingi. Jei nori, laikyk tai egoizmu, tačiau kolei kas no- 
rėčiau išsaugot juos paslapty. 

— Nieko baisaus? — greičiau koketiškai nei išsigandusi pasiteira- 
vo išsiskėtusioji moteris. 

— Visai ne, - paguodė ją Škreta ir ypač atsargiai panėrė švirkštą į 
mėgintuvėlį. Paskui žingtelėjo prie moters, įkišo švirkštą jos tarp- 
kojin ir suleido švirkšto turinį. 

— Ar skaudėjo? 

— Ne. 

— Atvažiavau ir todėl, kad noriu grąžinti tau tabletę, - tarė Jo- 
kūbas. 

Daktaras Škreta neatkreipė dėmesio į jo žodžius. Jis vis dar buvo 
susitelkęs prie pacientės. Apžiūrinėjo ją nuo galvos ligi kojų ir su- 
simąstęs tarė: 

— Iš tiesų būtų apmaudu, jei jūs neturėtumėte vaikų. Jūsų ilgos 
gražios kojos, tinkamas dubuo, puiki krūtinės ląsta ir labai malo- 
nus veidas. 

Palietė pacientės veidą, pačiupinėjo smakrą ir konstatavo: 

— Gražus žandikaulis, viskas labai gerai. 

Paskui čiuptelėjo jos šlaunį: 

— Jūsų nuostabiai tvirti kaulai. Tarsi švyti pro raumenis. 

Jis dar kiek laiko gėrėjosi paciente vis lytėdamas jos kūną, o ši 

nei protestavo, nei koketiškai kikeno, nes daktaro susidomėjimo 
rimtumas visus palytėjimus perkėlė anapus kokių nors nemoralių 
intencijų. 

Pagaliau jisai leido jai apsirengti ir kreipės į draugą: 

— Tu kažką sakei? 

— Sakiau, kad noriu grąžinti tau tabletę. 

— Kokią tabletę? 

Motens apsirengė ir paklausė: 

— Pone daktare, jūs manote, kad galiu turėti vilties? 

— Aš labai patenkintas, - atsakė jai daktaras Škreta, — manau, 
kad viskas klostosi kuo puikiausiai ir mes abu, jūs ir aš, galime 
tikėtis sėkmės. 

Moteris dėkodama išėjo ir Jokūbas priminė: 

— Kažkada davei man tabletę, kurios niekas nenorėjo man duoti. 
Kadangi dabar išvažiuoju, tikriausiai niekada man jos nereikės ir 
turėčiau ją grąžinti. 

— Pasilaikyk. Tokia piliulė lygiai gerai pravers ir čia, ir tenai. 

— Na ne. Tabletė yra iš čia. Šiam kraštui noriu palikti viską, kas 
yra jo, —- atsakė Jokūbas. 

— Pone daktare, pakviesiu kitą ligonę, - tarė medicinos sesuo. 

— Siųskit namo tas bobas. Ir taip šiandien daug padariau. Pama- 
tysit — paskutinioji tikrai gimdys. Taigi šiandien gal ir pakaktų? 

Sesuo žvelgė į daktarą Škretą kupina meilės, tačiau nė neketin- 
dama paklusti. 

Daktaras suprato jos žvilgsnį: 

— Gerai jau, niekur nesiųskit, tik pasakykit, kad grįšiu už pusva- 
landžio. 

— Pone daktare, vakar irgi žadėjote po pusvalandžio, o man teko 
vaikytis jus gatvėmis. 

— Patikėkit, sesele, po pusvalandžio aš čia, - nukirto daktaras 
Škreta ir paragino bičiulį nusivilkti chalatą. Išsivedė jį laukan ir per 
parką toliau į „Ričmondą“. 


Jie kopė į antrą aukštą ir ilgu raudonu kilimu nuėjo į patį korido- 
riaus galą. Daktaras Škreta atrakino duris ir jie įžengė į nedidelį, 
tačiau jaukų kambarį. 

— Dėkui, - tarė Jokūbas, — tu man visada randi kokį kambarį. 

— Turiu kambarių savo globojamiems pacientams šiame korido- 
riaus gale. Greta yra puikūs apartamentai, kuriuose anais laikais 
apsistodavo ministrai ir pirkliai. Apgyvendinau ten savo svarbiau- 
sią pacientą, turtingą amerikietį, kurio giminaičiai iš čia. Šiek tiek 
bičiuliaujamės. 

— O kur gyvena Olga? 

— Markso name, kaip ir aš. Jai ten neblogai, nesirūpink. 

— Svarbiausia, kad tu ją gydai. Kas jai? 

— Įprastiniai nerviniai labilių moterų negalavimai. 

— Juk rašiau tau apie jos gyvenimą. 

— Dauguma moterų važiuoja čia norėdamos atgaut vaisingumą. 
Kai dėl tavo globotinės, tai geriau ji nebūtų per daug vaisinga. Ar 
matei ją nuogą)? 

— Ne, žinoma ne, - atsigynė Jokūbas. 

Visus šonkaulius gali suskaičiuot. Ateity visada atkreipk dėmesį į 
krūtinės ląstą. Gera krūtinė turi būti agresyvi, veržtis, plėstis, tarsi 

norėdama užimti kuo daugiau erdvės. Ir visai kitokios gynybinės 
krūtinės, kurios traukiasi nuo pasaulio ir kaip tramdomieji marški- 
niai vis labiau kausto žmogų, kol uždusina. Tokia yra jos krūtinė. 
Paprašyk, kad tau parodytų. 

— Na jau ne, - pasipriešino Jokūbas. 

— Bijai, kad išvydęs nebenorėtum jos globoti. 

— Priešingai, - atkirto Jokūbas, —- baiminausi, kad dar labiau jos 
gailėčiau. 

— Beje, tas amerikietis, — pakeitė temą Škreta, — labai įdomus 
žmogus. 

— Kada ji grįš? — paklausė Jokūbas. 

— Kas? 

— Olga. 

— Dabar nerasi. Ji procedūrose. Visą popietę turėtų būt baseine. 

— Kad neprasilenkčiau, ar negalima ten paskambinti? 

Daktaras Škreta paėmė ragelį, surinko numerį ir tęsė: 

— Pristatysiu tau jį ir turėsi jį ištirti. Tu puikus psichologas. Per- 
matysi jį. Yra kai kokių planų dėl jo. 

— Kokių? — pasiteiravo Jokūbas. Bet daktaras Škreta jau kalbėjo 
ragelin: 

— Sesuo Rūžena? Kaip jums sekasi? Nesijaudinkit, jūsų padėties 
toksai pykinimas — normalus reiškinys. Norėčiau pasiteiraut, ar te- 
nai baseine nesimaudo tokia mano pacientė, kuri gyvena greta jū- 
sų... Taip? Perduokite, kad pas ją atvyko iš sostinės, kad niekur 
neišeitų... Taip, kad dvyliktą lauks jos prie vonių... 

Škreta padėjo ragelį. 

— Girdėjai. Vidurdienį susitiksit. Po galais, apie ką kalbėjomės? 

— Apie tą amerikietį. 

— Taigi, — tęsė Škreta, - labai įdomus vyrukas. Išgydžiau jo žmo- 
ną. Negalėjo turėt vaikų. 

— O ką gydosi jis? 

— Širdį. 

— Sakei, kad turi kažkokių planų dėl jo. 

— Tiesiog žeminantis dalykas, — niršo Škreta, - ko tik šitoj šaly turi 

griebtis gydytojas, kad gyventų nors kiek geriau! Rytoj atvažiuoja 
garsus trimitininkas Klima. Turėsiu akompanuoti jam būgnu! 

Jokūbą nelabai domino Škretos žodžiai, bet jis dėjosi nustebęs: 

— Kaip? Tu muši būgną? 

— Kaipgi, žmogau! Ką daryti - reikės išlaikyt šeimą! 

— Ką? - jau rimtai nustebo Jokūbas. - Šeimą? Tu vedei? 

— Vedžiau, - prisipažino Škreta. 

— Zuzi? 

Zuzi buvo kurorto gydytoja, su kuria Škreta vaikščiojo jau daug 
metų, pačią paskutinę akimirką vis išvengdamas vedybų. 

— Taip, su Zuzi, - patvirtino Škreta, - prisimeni, kas sekmadienį 
kopdavome su ja viršun iki apžvalgos bokšto. 

— Vis dėlto vedei, - elegiškai konstatavo Jokūbas. 

— Visada kopiant į viršų, — pasakojo Škreta, - Zuzi įkalbinėdavo 
mane tuoktis. Nusikamavęs pasijusdavau senas ir dingodavos, kad 
man lieka tik vesti. Bet vis dėlto susitvardydavau, leidžiantis nuo 
bokšto žemyn atgaudavau jėgas ir nė neprisimindavau vedybų. Bet 
kartą Zuzi vedė mane aplinkiniu keliu ir kopimas taip užsitęsė, kad 
sutikau ją vesti dar gerokai prieš viršūnę. Dabar jau laukiame vaiko 
ir turiu rūpintis dėl pinigų. Tas amerikietis dar ir šventųjų paveiks- 
lus piešia. Būtų galima neblogai pasipinigauti. Kaip tu manai? 

— Tikiesi, kad šventųjų paveikslai turėtų paklausą? 

— Dar kokią! Žmogau, pasistatai stalelį šventoriuj per atlaidus ir 
pardavinėji juos po šimtinę — bemat pilnos kišenės! Pats pardavi- 
nėčiau ir pusę jam atiduočiau. 

— Ojjis ką dėl to? 

— Tas tipas turi tiek pinigų, kad nežino, ką su jais veikti, ir pre- 
kiaut jo neįkalbėsi, — atsakė Škreta ir nusikeikė. 


Olga aiškiai matė, kad nuo baseino pakraščio jai moja sesuo Rūže- 
na, tačiau apsimetė nepastebinti ir plaukiojo toliau. 

Abi nemėgo viena kitos. Daktaras Škreta apgyvendino Olgą kam- 
barėlyje greta Rūženos. Rūžena buvo pratusi garsiai paleisti radiją, 
Olga troško ramybės. Keletą kartų ji beldė į sieną, o medicinos 
sesuo tada dar garsiau pasukdavo radiją. 

Rūžena kantriai mojo ranka ir pagaliau jai pavyko perduoti pa- 
cientei, kad dvyliktą jos lauks kažkoks svečias iš sostinės. 

Olga bemat atspėjo, jog tai Jokūbas, ir ją apėmė begalinis džiaugs- 
mas. Tačiau tuoj pat nusistebėjo: kodėl taip džiaugiuos sužinojusi 
apie jo atvykimą? 

Mat Olga buvo iš tų šiuolaikių moterų, kurios lengvai dvejinasi 
į išgyvenančiąją ir stebinčiąją būtybes. 

Džiaugės ir stebinčioji Olga. Nes labai gerai suvokė, kad toks 
prasiveržęs išgyvenančiosios Olgos džiaugsmas yra perdėtas, ir 
piktdžiugiškai smaginosi tokiu neatitikimu. Jai buvo malonu įsi- 
vaizduoti, kaip išsigąstų Jokūbas, sužinojęs apie jos džiaugsmo 
pliūpsnį. 

Laikrodis virš baseino rodė vienuoliktą keturiasdešimt penkias. 
Olga pagalvojo, kaip elgtųsi Jokūbas, jei ji pultų jam ant kaklo ir 
įsisiurbtų įsimylėjėlės bučiniu. Po to priplaukė prie krašto, išlipo ir 

nuėjo į kabiną persirengti. Suirzo, kad nežinojo apie jo atvykimą 
jau rytą. Būtų gražiau apsirengusi. Dabar buvo su pilka nuobodžia 
suknele ir tai gadino jai nuotaiką. 

Dar visai neseniai, kad ir plaukiojant baseine, jai buvo visiškai 
nesvarbu, kaip atrodo. Tačiau dabar stovėjo priešais mažytį kabi- 
nos veidrodį ir matė save, apsirengusią pilkaisiais drabužiais. Vos 
prieš keletą minučių piktdžiugiškai šaipėsi, įsivaizduodama puo- 
lanti Jokūbui ant kaklo ir aistringai jį bučiuojanti. Tačiau toksai 
vaizdinys jai iškilo baseine, kur plūduriavo nejausdama kūno kaip 
grynoji mintis. Vėl įgijus kūną ir apdarą, tas linksmas vaizdas labai 
nutolo ir ji žinojo esanti lygiai tokia, kokią, jos apmaudui, visada 
regi Jokūbas: mergytė, kuriai reikia globos ir pagalbos. 

Jeigu Olga būtų buvus bent kiek kvailesnė, gal ir būtų maniusi 
esanti gana graži. Bet ji buvo protinga, tad matė save kur kas bjau- 
resnę, nei buvo iš tikrųjų, nes tiesą sakant, ji nebuvo nei gražuolė, 
nei baidyklė ir kiekvienas vidutinio estetinio reiklumo vyras mielai 
būtų praleidęs su ja naktį. 

Kadangi Olga mėgo dvejintis, tai ir dabar stebinčioji aprėkė iš- 
gyvenančiąją: na ir kas, kad atrodai taip, o ne kitaip! Ko čia kan- 
kintis Žiūrint į veidrodį! Negi ji iš tikrųjų nėra daugiau nei daiktas, 
padėtas vyrų žvilgsniams? Turgaus prekė? Negi negali nepriklau- 
syti nuo savo išvaizdos kaip pirmas pasitaikęs vyras? 

Išėjo lauk ir išvydo nušvintant geraširdį jo veidą. Žinojo, kad jis 
ne paduos jai ranką, o paglostys plaukus kaip klusniai dukrelei. 
Žinoma, taip ir buvo. 

— Kur eisim pietų? — paklausė jos. 

Pasiūlė jam pavalgyti kurorto valgykloje, kur prie jos stalo yra 
laisva vieta. 

Valgykla buvo didžiulėje salėje, prikimštoje stalų ir valgančiųjų. 
Jokūbas su Olga atsisėdo ir ilgai laukė, kol padavėja pripylė jiems 
sriubos į gilias lėkštes. Prie jų stalo sėdėjo dar du žmonės, kurie 
stengėsi prakalbinti Jokūbą, akimirksniu įtraukdami jį į draugingą 
pacientų šeimą. Tad tiktai probėgšmais Jokūbas galėjo pasiteirauti 
Olgos bent keleto praktiškų dalykų: ar patinka maistas, ar geri gy- 

dytojai, ar tenkina procedūros. Kai pasiteiravo apie jos gyvenimą, 
atsakė turinti baisią kaimynę. Ir galvos mostu parodė vieną gretimą 
stalą, prie kurio pietavo Rūžena. 

Paskui stalo kaimynai atsisveikino ir nuėjo. Žiūrėdamas į Rūže- 
ną Jokūbas ištarė: 

— Yra toks įdomus Hegelio posakis apie vadinamąjį graikišką 
profilį, kurio grožis, pasak jo, glūdi tame, kad nosis tiesia linija 
sujungta su kakta akcentuojant viršutinę galvos dalį, kurioje įsikū- 
rę protas ir dvasia. Žiūriu į tavo kaimynę ir pastebiu, kad visas jos 
veidas nukreiptas priešinga kryptimi, į burną. Žiū, kaip energingai 
kramto ir tuo pat metu garsiai kalba! Akcentuota apatinė animalinė 
veido dalis tikriausiai nepatiktų Hegeliui, tačiau ta mergina, nors 
man kažkuo ir nesimpatiška, vis dėlto gan graži. 

— Taip manai? - paklausė Olga. Jos balse nuskambėjo nepasiten- 
kinimas. 

Tad Jokūbas greitai pridūrė: 

— Tik bijočiau tos burnos, rodos, tuoj sukramtys mane. - Ir tęsė. — 
Hegeliui tu labiau patiktum. Tavo veido dominantė yra kakta, tuoj 
pat informuojanti apie inteligentiškumą. 

— Nuo tų posakių man jau bloga, - nutraukė jį Olga, - atrodytų, 
kad Žmogaus fizionomija yra jo dvasios atspaudas. Bet tai visiška 
nesąmonė. Aš įsivaizduoju savo sielą didžiuliu smakru ir gosliom 
lūpom, o mano tik smulkus smakrelis ir tokios pat neryškios lūpos. 
Jeigu būčiau niekada nemačiusi savęs veidrody ir turėčiau nupasa- 
kot save pagal tai, kaip jaučiuosi viduje, tas pasakojimas visiškai 
neatitiktų mano išvaizdos! Esu visai kitokia, nei atrodau! 


Nelengva būtų žodžiais nusakyti Jokūbo santykius su Olga. Tai buvo 
bičiulio, nužudyto, kai jai buvo septyneri metukai, duktė. Anuomet 
Jokūbas apsisprendė globoti našlaitę. Pats neturėjo vaikų ir jį viliojo 
tokia neįpareigojanti tėvystė. Juokais vadino ją savo įduktere. 

Dabar jie sėdėjo Olgos kambarėlyje. Olga įjungė viryklę, pastatė 
ant jos indą su vandenuu ir Jokūbas pajuto negalįs pasiryžti pasakyti 
jai savo atsilankymo tikslo. Kai jau Žiodavosi, išsigąsdavo, kad žo- 
džiai skambės per daug iškilmingai ir tarp jų įsivyraus visai ne ta 
emocinė atmosfera. Jau seniai įtaria, kad ji slapta įsimylėjus jį. 

Olga paėmė iš spintos du puodelius, įbėrė į juos maltos kavos ir 
užplikė. Jokūbas maišė kavą ir išgirdo Olgą sakant: 

— Pasakyk man, koksai iš tikrųjų buvo mano tėvas? 

— Kodėl? 

— Ar tikrai jo sąžinė buvo švari? 

— Kas čia tau dabar šovė į galvą? — nusistebėjo Jokūbas. Olgos 
tėvas jau buvo visai reabilituotas ir paskelbtas nekaltai nužudytu. 
Niekas neabejojo jo nekaltumu. 

— Visai ne tai turėjau omeny, - atsakė Olga, - o kaip tik priešingą 
dalyką. 

— Nesuprantu. 

— Pamaniau, ar jis pats nepasielgė su kuo kitu taip, kaip buvo 

pasielgta su juo. Juk pasiuntusieji jį į kartuves buvo lygiai tokie pat 
kaip tėvas. Jie tikėjo tuo pačiu ir taip pat fanatiškai. Buvo įsitikinę, 
kad net mažiausias nuomonių skirtumas kelia grėsmę revoliucijai, 
buvo labai įtarūs. Dėl tų šventų dalykų, kuriais ir jis tikėjo, jie pa- 
smerkė jį myriop. Tad kodėl ir jis negalėjęs pasielgti taip su kitais, 
kaip jie pasielgė su juo? 

— Laikas lekia nestabtelėdamas ir praeitis kuo toliau, tuo sunkiau 
suprantama, — abejodamas pradėjo Jokūbas. - Ką gi tu Žinai apie 
savo tėvą, išskyrus tuos keletą laiškų, porą dienoraščio puslapių, 
kuriuos teikėsi tau grąžinti, ir dar keleto jo draugų prisiminimus? 

— Kodėl vengi tiesaus atsakymo? — mygo jį Olga. — Aš labai 
aiškiai paklausiau. Ar mano tėvas lygiai toks pats kaip ir pasiuntu- 
sieji jį mirti? 

— Gal ir taip, - gūžtelėjo pečiais Jokūbas. 

— Tad kodėl ir jis nebūtų galėjęs pridaryt panašių baisybių? 

— Jei pažiūrėtume teoriškai, - lėtai atsakė Jokūbas, - ir jis galėjo 
padaryti kitiems lygiai tą pat, ką kiti padarė jam. Nėr pasauly žmo- 
gaus, kursai negalėtų santykinai ramia sąžine pasiųsti myriop savo 
artimo. Bent jau aš tokio nesutikau. Jei kada nors žmonės taip pasi- 
keistų, jie prarastų vieną iš svarbiausių žmogiškųjų savybių. Ir bū- 
tų nebe žmonės, o kažkokia kita kūrinijos rūšis. 

— Jūs fantastiškai žavūs! — sušuko Olga daugiskaita kreipdamasi 
į tūkstančius jokūbų. - Laikydami visus žmones žudikais, savo pa- 
ties žmogžudystes paverčiate nebe nusikaltimais, o svarbiausia žŽmo- 
nių padermės ypatybe! 

— Dauguma žmonių sukasi idiliškame rate tarp namų ir darbo- 
vietės, - atsakė Jokūbas. - Jie gyvena saugioje zonoje anapus gėrio 
ir blogio. Ir juos tikrai gąsdina žudančio žmogaus reginys. Tačiau 
tereikia išvesti juos iš saugios zonos, ir jie patys taps žudikais net 
nepastebėdami to. Esama išbandymų ir laisvės gūsių, tik retsykiais 
perkošiančių istoriją. Ir niekas neatsilaiko prieš juos. Tačiau nėra 
jokios prasmės kalbėt apie tai. Tau nesvarbu, ką teoriškai būtų ga- 
lėjęs padaryti tavo tėvas, nes to niekaip neįmanoma išbandyt arba 
įrodyti. O šia prasme jo sąžinė buvo švari. 

— Ir tu gali būti visiškai tikras? 

— Visiškai. Niekas nežino apie jį tiek kiek aš. 

— Tikrai labai džiaugiuos išgirdus tai iš tavęs, - atsiliepė Olga. — 
Mano klausimas neatsirado šiaip sau. Kiek laiko vis gaunu anoni- 
minius laiškus. Juose rašoma, kad neturėčiau vaidinti kankinio duk- 
ros, nes mano tėvas iki savo žūties pats pasiuntė į kalėjimą daug 
niekuo dėtų Žmonių, nusikaltusių tik tuo, kad pasaulį matė truputį 
kitaip nei jis. 

— Nesąmonė, - nukirto Jokūbas. 

— Tuose laiškuose jis vadinamas fanatiku ir žiauruoliu. Tie laiš- 
kai anoniminiai ir pikti, bet jie neprimityvūs. Teiginiai tikslūs, da- 
lykiški ir neperdėti, tad beveik patikėjau jais. 

— Tai vis kerštas, — tarė Jokūbas. — Klausyk, paaiškinsiu. Kai 
tavo tėvą areštavo, kalėjimuose buvo tų, kuriuos ten nubloškė pir- 
mas revoliucijos šuoras. Kaliniai atpažino garsų komunistų veikė- 
ją, nutaikę progą užpuolė jį ir primušė iki sąmonės netekimo. Pri- 
žiūrėtojai stebėjo tai piktai šypsodamiesi. 

— Žinau, - atsakė Olga ir Jokūbas prisiminė kartojąs tai, ką buvo 
jai jau ne kartą pasakojęs. Jau seniai buvo prisiekęs sau nekalbėti 
apie tai, bet vis netesėdavo — išgyvenusiems automobilio katastro- 
fą taip pat nesiseka prisiversti užmiršti ją. 

— Žinau, - pakartojo Olga, - ir visiškai nesistebiu. Tuos žmones 
kalino be teismo, dažnai be menkiausios priežasties, ir staiga jie 
išvydo vieną iš nelaimės kaltininkų. 

— Nuo tos akimirkos, kai tavo tėvas persirengė kalinio drapa- 
nom, jisai buvo vienas iš jų. Ir nebuvo jokios prasmės mušti jį, juo 
labiau dėl prižiūrėtojų pasitenkinimo. Tai buvo tik bailių kerštas. 
Pats žemiausias noras sutrypti beginklį. Tavo gaunami laiškai yra 
to keršto vaisius, kaip matau, jis patvaresnis už laiką. 

— Jokūbai, juk šimtai tūkstančių buvo sugrūsta į kalėjimus! Tūks- 
tančiai niekada negrįžo! Ir niekada niekas nebuvo už /ai nubaustas! 
Keršto troškimas tėra nenumalšintas teisingumo troškimas! 

— Kerštavimas dukrai už jos tėvą jokiu būdu nėra teisingumas. 
Prisiminki, kaip tu dėl tėvo netekai namų, turėjai išsikelti iš miesto, 

negalėjai studijuoti. Dėl mirusio tėvo, kurio beveik nė nematei! Da- 
bar dėl tėvo kas nors turi teisę persekioti tave? Atskleisiu tau skau- 
džiausią savo gyvenimo atradimą: anuometės aukos buvo niekuo 
ne geresnės už aukotojus. Galima sukeisti vaidmenimis. Tu čia gali 
įžvelgt alibizmą, kai žmogus nori atsikratyti atsakomybės, ir per- 
mesti ją ant kūrėjo, sugalvojusio žmones tokius, kokie yra, pečių. 
Gal ir gerai, kad tu matai būtent taip. Nes prieiti išvadą, kad nėra 
skirtumo tarp nusikaltėlio ir jo aukos, reiškia prarasti paskutinę 
viltį. Tai, mano mergyte, vadinama pragaru. 


Abi bendradarbės niekaip negalėjo sulaukti pasakojimo apie vaka- 
rykštį Rūženos pasimatymą, nes tądien abi turėjo būti kitame ku- 
rorto krašte, tik apie trečią valandą užgriuvo savo draugę ir apibėrė 
klausimais. 

Rūžena 1lgai abejojo, paskui netvirtai tarė: 

— Sakė, kad myli ir ves mane. 

— Matai, ar nesakiau tau! —- sušuko liesoji. — Ir išsiskirs? 

— Sakė, kad išsiskirs. 

— Privalės, — linksmai sviedė vyresnioji draugė. - Kūdikis yra 
kūdikis. O jo žmona neturi vaikų. 

Dabar jau Rūžena nebesusivaldė: 

— Sakė, kad pasiims mane į Prahą. Ras ten man vietą. Sakė, atos- 
togausime Italijoje. Bet nenori vaiko iškart. Jis teisus. Pirmieji me- 
tai visada gražiausi, O jei turėtume vaiką, tai nieko nebeliktų sau. 

Vyresnioji sustingo: 

— Ką, tu non atsikratyt vaiko? 

Rūžena patvirtino. 

— Visai kvaištelėjai! — aprėkė ją liesoji. 

— Pripūtė tau miglų, — puolė ją vyresnioji. - Kai tik bus po visko, 
tiek jį ir tematysi! 

— Kodėl turėtų palikti mane? 

— Gal lažinamės! — šūktelėjo liesoji. 

— O jeigu myli mane? 

— Ir iš kur Žinai, kad tave myli? - klausė vyresnioji. 

— Jis man sakė. 

— Tai kodėl du mėnesius neatsiliepė? 

— Bijojo meilės, - paaiškino Rūžena. 

— Ką? 

— Taip man sakė. Bijojo įsimylėti mane. 

— Ir todėl neatsiliepė? 

— Norėjo išbandyti, ar galės užmiršti mane. Ne taip sunku ir su- 
prast jį, ar ne? 

— Aha, - tęsė trisdešimt penkerių metų bendradarbė. - O kai su- 
žinojo, kad užtaisė tau, tai iš karto pajuto negalįs užmiršt tavęs. 

— Sakė, kad džiaugiasi, jog aš nėščia. Bet ne dėl vaiko, o kad 
susiradau jį. Susivokė, kad iš tikro myli mane. 

— Dievuli, betgi tu kvaiša! - riktelėjo liesoji. 

— Nesuprantu, kodėl gi aš kvaiša. 

— Nes vaikas ir yra vienintelis dalykas, kurį turi, - protino vyres- 
nėlė. — Jeigu leisi, kad tau atimtų vaiką, tai nieko nebeturėsi ir jis 
nusispjaus į tave. | 

— Tegu jis nori manęs pačios, ne dėl to vaiko! 

— Klausyk, ir ką tu apie save galvoji? Ir kodėl jis turėtų norėt 
tavęs? 

Jos ilgai ir karštai ginčijosi, abi moterys įtikinėjo Rūženą, kad 
kūdikis yra jos vienintelis koziris, kurio nevalia išleisti iš rankų. 

— Aš nė už ką nesutikčiau atsikratyti kūdikio. Taip ir žinok, nie- 
kada, įsidėmėk, niekada! — kartojo liesoji. 

Rūžena staiga pasijuto maža mergaitė ir paklausė (tais pačiais 
žodžiais, kurie anksčiau grąžino Klimai gyvenimo skonį): 

— Tai pasakykite, ką man daryt. 

— Nesitraukt ir laikytis savo, - svariai baigė vyresnėlė ir ištraukė 
iš spintelės stalčiaus stiklinę tūbelę su tabletėmis. 

— Imk! Labai susijaudinusi, padės tau nusiraminti. 

Rūžena paėmė ir prarijo tabletę. 

— Pasilik visas. Ten rašo: triskart per dieną, bet gerk, kai tik rei- 
kės nusiraminti. Kad suirzusi neiškrėstum kokios kvailystės. Ne- 
užmiršk, kad jisai — geras diegas. Jam tai ne pirmiena! Bet šįsyk 
taip lengvai neišsisuks! 

Ji ir vėl nežinojo, ką jai daryti. Dar visai neseniai buvo tikra dėl 
savo apsisprendimo, tačiau kolegių argumentai skambėjo labai įti- 
kinamai ir vėl ją supainiojo. Sutrikusi leidosi vonių laiptais. Vesti- 
biuly prie jos pripuolė įraudęs jaunuolis. Ji piktai sušnypštė: 

— Sakiau, kad niekad šičia manęs nelauktum. Ir apskritai nesu- 
prantu, kaip drįsti po vakarykščio! 

— Prašau tavęs nepykti! - maldaujamai sušuko jaunuolis. 

— Ššš, — nutildė ji. — Dar tik scenų man trūksta, — ir jau rengės 
eiti. 

— Tai nebėk nuo manęs, jei bijai scenų! 

Nebuvo išeities. Prošal vaikščiojo pacientai ir vis praeidavo kas 
nors baltu chalatu. Rūžena nenorėjo atkreipti į save dėmesio: teko 
sustoti ir elgtis lyg niekur nieko. 

— Tai ko tau? — sušnypštė ji. 

— Nieko. Norėjau tik atsiprašyti tavęs. Man tikrai nemalonu dėl 
to. Bet prašau prisiekti, kad tarp jūsų nieko nėra. 

— Jau sakiau, kad nieko nėra. 

— Tai prisiek dabar. 

— Nebūk vaikas, dėl tokių kvailysčių neprisiekinėju. 

— Nes tarp jūs jau kažkas buvo. 

— Sakiau tau, kad ne. Jei netiki, mums nėra apie ką kalbėti. Jis 
tiesiog mano pažįstamas. Gal negaliu turėti pažįstamų? Gerbiu jį. 
Džiaugiuos, kad aš jo pažįstama. 

— Žinau. Aš visai ir nepriekaištauju, — tarė jaunuolis. 

— Rytoj jis koncertuos čia. Tikiuosi, kad daugiau nešnipinėsi 
manęs. 

— Jeigu duosi garbės žodį, kad tarp jūsų nieko nėra! 

— Jau minėjau, kad per žema duoti žodį dėl tokių niekų. Bet duo- 


nęs nė neprisiartinsi. 

— Bet kad aš myliu tave, Rūžena, — skaudžiai ištarė jaunuolis. 
— Aš tave taip pat, - dalykiškai patvirtino Rūžena, - tačiau dėl to 
nekeliu scenų vidury plento. 
— Tu nemyli manęs. Tu manęs gėdijiesi. 
— Netaukšk niekų, - atkirto Rūžena. 
— Niekad negaliu su tavim niekur pasirodyti, niekur nueiti... 
— Ššš, — vėl nutildė jį, pakėlusį balsą. - Tėvas mane užmuštų. 
Sakiau juk, kaip mane saugo. Nepyk, bet dabar jau turiu eiti. 
— Palauk dar! - sulaikė ją už rankos. 
Rūžena, vaizduodama neviltį, įbedė akis į lubas. 
— Jeigu susituoktume, viskas būtų kitaip, — tarė jaunuolis. - Nie- 
kas nieko negalėtų sakyti. Būtų šeima. 
— Nenoriu jokios šeimos, — greit atkirto Rūžena. - Nusižudy- 
čiau, jei reikėtų gimdyt vaikus! 
— Kodėl? 
— Todėl, kad nenoriu jokių vaikų. 
— Myliu tave, Rūžena, —- pakartojo jaunuolis. 
— Ir todėl nori, kad per tave nusižudyčiau, ar ne? 
— Nusižudytum? - paklausė nusistebėjęs. 

— Taip! Nusižudyčiau! 

— Rūžena... — maldavo jaunuolis. 

— Tu ir priversi! Kartoju! Tikrai piversi mane nusižudyti! 

— Ar galėčiau ateit šį vakarą? — paklausė jis taikiai. 

— Tik ne šiandien, - atsakė Rūžena. Paskui jai dingtelėjo, kad 
reikėtų jį nuraminti, ir pridūrė taikiau: — Galėsi paskui kada man 
paskambint, Franta. Po sekmadienio. — Ir apsigręžė eiti. 

— Pala, — sulaikė ją jaunuolis. - Kai ką tau atnešiau. Kad atleis- 


tum, — ir ištiesė nedidelį paketą. 
Ji paėmė ir greitai išėjo gatvėn. 


— Daktaras Škreta iš tikro toksai keistuolis ar tik apsimeta? — pa- 
klausė Olga. 

— Galvoju apie tai nuo pat susitikimo su juo, - atsakė Jokūbas. 

— Keistuoliams neblogai ir sekasi, jei tiktai žmonės gerbia jų keis- 
tybes, — tęsė Olga. — Daktaras Škreta nepaprastai išsiblaškęs. Vidu- 
ry pokalbio užmiršta, ką pradėjęs. Kartais užsišneka su kuo gatvėje 
ir dvi valandas vėluoja į priimamąjį. Vis dėlto niekas nedrįsta ant jo 
pykti, nes ponas daktaras oficialiai pripažintas keistuolis, ir tik nesu- 
sipratėlis galėtų ginčyti jo teisę į keistenybes. 

— Kad ir koks keistuolis būtų, bet, manau, neblogai tave gydo. 

— Rodosi, neblogai, tiktai visiems mums dingojas, kad gydytojo 
praktika jam tėra pašalinis darbas, atitraukiąs jį nuo kur kas svar- 
besnių planų. Rytoj, pavyzdžiui, jisai muš būgną. 

— Pala, — sustabdė ją Jokūbas. — Tai teisybė? 

— Turi būti teisybė. Visame mieste plakatai skelbia, kad rytoj čia 
gros garsus trimitininkas Klima, o su juo būgnuos ponas vyriausia- 
sis gydytojas Škreta. 

— Neįtikėtina, — tęsė temą Jokūbas. - Nė kiek nenustebau, kad 
Škreta ketina būgnuoti. Jis — pats didžiausias pasaulio svajoklis. 
Bet niekada jokia svajonė nebuvo įgyvendinta. Kai mes, studentai, 
susipažinome, Škreta neturėjo pinigų. Visada stigo ir jis vis svajojo 

jų užsidirbti. Sukūrė planą, kad įsigis Velso terjerų kalę, mat kaž- 
kas jam pasakė, kad jų šunyčiai kainuoja po keturis tūkstančius. Jis 
akimirksniu paskaičiavo, kad kalė dukart per metus atvestų po pen- 
ketą šunyčių. Dukart penki bus dešimt, dešimtkart keturi tūkstan- 
čiai bus keturiasdešimt tūkstančių per metus. Viskas apmąstyta ligi 
smulkmenų. Šiaip taip įsigijo protekciją studentų valgykloje, ten 
vedėjas pažadėjo jam kasdien atiduot šuniui virtuvės atliekas. Pa- 
rašė diplominius darbus dviem kolegėms, pažadėjusioms vedžioti 
kalę pasivaikščioti. Pats gyveno bendrabuty, kur buvo draudžiama 
laikyti šunis. Tad kas savaitę komendantei pirkdavo rožių puokštę, 
kol ji pažadėjo padaryt jam išimtį. Ištisus porą mėnesių viską rengė 
tai savo kalei, o mes visi žinojome, kad jos nebus. Jam reikėjo ke- 
turių tūkstančių sumokėti už ją, bet niekas nepaskolino pinigų. Nie- 
kas į jį rimtai nežiūrėjo. Visi laikė jį svaičiotoju, tiesa, nepaprastai 
veikliu ir išmoningu, bet gyvenančiu fantazijų pasaulyje. 

— Tai išties įdomu, bet vis dėlto nesuprantu tavo keistos meilės 
jam. Juo net pasitikėti negalima. Niekur neateis laiku, o kitą dieną 
užmirš, ką šiandien kalbėjęs. 

— Na gal ne visai taip. Kartą jis man labai pagelbėjo. Niekas 
tuomet man nepadėjo, tiktai jis. 

Jokūbas kištelėjo ranką švarko kišenėlėn ir ištraukė sulankstytą 
šilkinį popierėlį. Išvyniojo jį ir pasimatė melsva tabletė. 

— Kas čia? — paklausė Olga. 

— Nuodai. 

Jokūbas akimirką mėgavosi apstulbusios merginos SGI, „pas- 
kui tęsė: 

— Nešiojuosi juos daugiau nei penkiolika metų. Per m 
rius metus kalėjime kai ką suvokiau. Bent dėl vieno dalyko žmo- 
gus turi būti tikras: kad jis bus savo mirties viešpats bei galės pats 
pasirinkti jos laiką ir būdą. Galima labai daug ištverti, kai yra toks 
tikrumas. Visada žinai, kad gali pasprukti nuo jų kada panorėjęs. 

— Turėjai juos ir kalėjime? 

— Deja, ne, tačiau įsigijau vos iš tenai išėjęs. 

— Bet tada jau nebereikėjo! 

— Šičia niekada žmogus nežinai, kada jų prireiks. Be to, tai man 
buvo principinis reikalas. Brandos dieną Žmogus turėtų gauti nuo- 
dų. Jie turėtų būti įteikiami per iškilmingą ceremoniją. Ir ne tam, 
kad skatintų žudytis. Priešingai, kad gyventų ramesnis ir labiau pa- 
sitikėdamas savimi. Kad gyventų žinodamas esąs savo gyvenimo 
ir mirties viešpats. 

— O kur tu jų gavai. 

— Škreta iš pradžių buvo biochemikas ir dirbo laboratorijoje. Pir- 
miausia kreipiaus į kitą, tačiau tasai laikė moraline pareiga atmesti 
mano prašymą. Škreta nė kiek nesvarstydamas pats pagamino man 
tabletę. 

— Gal kad jis toks keistuolis. 

— Gal. Bet svarbiausia, jog suprato mane. Žinojo, kad nesu joks 
isterikas iš savižudžių komedijų. Suprato, kas man svarbu. Šian- 
dien noriu grąžinti jam tą tabletę. Man jau nereikės. 

— Nebėra jokių pavojų? 

— Rytoj rytą visam laikui išvažiuoju iš šios šalies. Gavau kvieti- 
mą į universitetą ir mūsų įstaigos leido man išvažiuoti. 

Pagaliau tai buvo ištarta. Jokūbas žvilgtelėjo į Olgą ir pamatė, 
kad ji džiaugiasi. Ji nutvėrė jo ranką: 

— Iš tikrųjų? Tai puiku! Labai džiaugiuos dėl tavęs! 

Jos džiaugsmas buvo neegoistinis, taip ir jis būtų džiaugęsis, jei 
Olga vyktų užsienin, kur jai viskas klosis geriau. Bet jį tai nustebi- 
no, nes jau seniai baiminosi, kad ji jausmingai prisirišus prie jo. Jį 
džiugino, kad taip nėra ir taip pat, keista, jautės kiek įžeistas. 

Olgė taip sudomino paskutiniai Jokūbo žodžiai, kad ji daugiau 
nebeklausinėjo apie melsvą tabletę, padėtą tarp jų ant suglamžyto 
šilkinio popierėlio. Jokūbas turėjo iškloti jai visas būsimojo gyve- 
nimo smulkmenas. 

— Labai džiaugiuos, kad tau taip pasisekė. Čia ligi gyvenimo pa- 
baigos būtum likęs įtartinu elementu. Nė dirbti savo darbo negalė- 
tum. O jie dar postringauja apie meilę tėvynei. Kaip gali mylėti 
šalį, kurioje tau uždrausta dirbti? Prisipažinsiu, kad nejaučiu jokios 
meilės tėvynei. Ar tai labai blogai? 

— Nežinau, - atsakė Jokūbas. - Tikrai nežinau. Zinau tik, kad aš 


buvau prisirišęs prie šios šalies. 
— Gal tai ir blogai, — tęsė Olga, — bet nesijaučiu niekuo su ja 


susijus. Kas mane gali sieti su ja? 
— Žmogų sieja ir liūdni prisiminimai. 
— Kaip jie įpareigoja? Kad liktum ten, kur gimęs? Nesuprantu, 
kaip kas nors gali kalbėt apie laisvę ir nenusimesti tokios naštos. 
Tarkime, medis nesijaučia namie ten, kur negali gerai augti. Jo na- 


mai ten, kur pakanka drėgmės. 


— O tau čia užtenka drėgmės? 
— Lyg ir gana. Pagaliau man leido studijuoti, pasiekiau, ko norė- 


jau. Graušiu gamtos mokslus, ir nieko daugiau žinot nenoriu. Ne aš 
sugalvojau šitą santvarką ir ne aš dėl jos atsakau. O kada tu išva- 


Žiuoji? 

— Rytoj. 
— Taip greit? — Pagriebė jį už rankos. — Jeigu jau toksai geras ir 
užsukai su manim atsisveikinti, tai prašau pabūti dar. 

Ir dabar buvo ne taip, kaip jis tikėjosi. Ji elgėsi ne kaip slaptai 
įsimylėjusi mergina, bet ir ne kaip nekūniškus dukteriškus jausmus 
puoselėjanti įdukterė. Laikė jo ranką, švelniai bei įtaigiai žvelgė į 


akis 1r kartojo: 
— Neskubėk taip! Kas iš to, jei tik pralėkdamas tarsi „sudie“. 


Jokūbas sutriko. 

— Pažiūrėsim, — ištarė paabejojęs. — Škreta taip pat įkalbinėja 
pabūti. 

— Žinoma, turi dar pabūti, - patvirtino Olga. - Mums liko tiek 


mažai laiko. Dabar jau vėl turėčiau eiti į procedūrą... 
Ji pamąstė ir pareiškė niekur neisianti dėl Jokūbo. 
— Nene, tu privalai eiti. Negali apleist gydymo, - tarė Jokūbas. — 


Palydėsiu tave. 
— Tikrai? - laiminga perklausė Olga. Paskui atidarė spintą kažko 


ieškodama. 
Ant stalo išvyniotame popierėlyje gulėjo melsva tabletė. Olga, 


vienintelis žmogus, kuriam apie ją papasakojo, nusigręžė nuo jos ir 

palinko į pravirą spintą. Jokūbas pamanė, kad melsvoji tabletė yra 
praėjusi, beveik užmiršta ir tikriausiai neįdomi jo gyvenimo dra- 
ma. Nusprendė, kad laikas pamiršti nuobodžią dramą, skubiai atsi- 
sveikinti ir palikt praeity. Vėl suvyniojo tabletę į popierėlį ir įsikišo 
švarko kišenėlėn. 

Olga išžvejojo iš spintos rankinę, įkišo į ją rankšluostį, uždarė 
spintą ir tarė Jokūbui: 

— Galim eiti. 


Rūžena jau kažin kada sėdėjo ant suolelio parke ir niekaip negalėjo 
pakilti gal ir todėl, kad jos mintys visą laiką sukosi apie tą patį. 

Dar vakar ji tikėjo trimitininko kalbomis. Tai buvo ne tik malo- 
nu, bet ir paprasčiau: buvo galima ramia sąžine atsisakyti tolesnės 
kovos, kuriai stigo jėgų. Bet kai kolegės išjuokė ją, vėl nebetikėjo 
juo ir galvojo apie jį su neapykanta, nes širdies gilumoj baiminosi 
nesanti nei tokia apsukri, nei tokia atkakli, kad gautų jį. 

Nesąmoningai pradrėskė Františeko paketą. Viduje pasimatė 
melsvas audinys ir Rūžena suprato gavusi dovanų naktinius marš- 
kinius, kuriuos vilkint jis norėtų kasdien ją matyti: kasdien ir daug 
dienų, visas likusias dienas. Žvelgė į melsvą medžiagą ir rodėsi, 
kad melsva dėmė plinta, sklinda, virsta liūnu, virsta gerumo rr atsi- 
davimo pelke, galiausiai prarysiančiu ją vergiškos meilės akivaru. 

Katro dabar labiau nekentė? Nenorinčiojo jos ar jos siekian- 
čiojo? 

Taip ir sėdėjo dvigubos neapykantos prikalta prie suolo net ne- 
suvokdama, kas aplink vyksta. Prie šaligatvio sustojo nedidelis au- 
tobusas, o už jo žalias sunkvežimis su kėbulu, iš kurio Rūženą pa- 
siekė šunų lojimas ir staugsmas. Autobuso durelės atsivėrė ir išlipo 
senis su raudonu raiščiu ant rankovės. Rūžena bukai žvelgė į jį 
ilgai nesusigaudydama, ką mato. 

Senis išrėkė vidun kažkokią komandą ir lauk išlipo kitas senis. 
Jis taip pat buvo persijuosęs rankovę raudonu raiščiu, o rankoje 
laikė kokių trijų metrų kartį su vielos kilpa gale. Paskui jį pasirodė 
kiti vyrai ir išsirikiavo prie autobuso. Visi jie buvo gerokai pagyve- 
nę, visi su raudonais raiščiais ant rankovių ir visi turėjo ilgas kartis 
su vielos kilpomis. 

Pirmasis, kuris neturėjo karties, komandavo, o senukai tarsi ko- 
kių keistų ietininkų grandis kelis kartus stojo „ramiai“ ir „laisvai“. 
Paskui vyresnysis šūktelėjo kitą komandą ir seniokų grandis nubė- 
go į parką. Tenai jie išsisklaidė ir kiekvienas pasuko nurodyta kryp- 
timi — kai kurie takeliais, kai kurie tiesiai per žolynus. Parke vaikš- 
tinėjo kurorto svečiai, bėgiojo vaikai, ir dabar visi sustojo nustebę 
žiūrėdami į senukus, kurie atstatę kartis puolė į ataką. 

Rūžena taip pat pabudo iš stingulio bei apmąstymų ir Žiūrėjo, 
kas vyksta. Atpažino vieną iš senukų — savo tėvą ir su pasidygėji- 
mu, tačiau be nuostabos žvelgė į jį. 

Prie berželio žolyno vidury bėginėjo kažkoks šunėkas. Vienas 
senukas leidos jo link ir nustebęs bastardas įsispoksojo į jį. Senis 
atstatė kartį stengdamasis vielos kilpą užnerti šuniui ant kaklo. Bet 
kartis buvo ilga, seniokiškos rankos silpnos ir jis vis nepataikė. Kilpa 
siūbavo prieš šunelio akis ir jis susidomėjęs ją sekė. Pagalbon at- 
skubėjo kitas pensininkas stipresnėmis rankomis, ir šunėkas ga- 
liausiai suspurdėjo kilpoje. Senis truktelėjo kartį, viela užveržė gau- 
ruotą sprandą, šunėkas net sustaugė. Abu pensininkai nusikvatojo 
ir nuvilko šunėką žolynu prie mašinų. Pradarė didžiules sunkveži- 
mio duris, laukan išsiveržė galinga šunų lojimo banga, ir įmetė ten 
bekilmį. 

Visa tai Rūžena suvokė kaip savo lemties fragmentą: ji buvo ne- 
laiminga moteris, atsidūrusi tarp dviejų pasaulių: Klimos pasaulis 
atstūmė ją, o Františeko pasaulis, iš kurio stengės ištrūkti (banaly- 
bės ir nuobodžio, nesėkmės ir kapituliacijos pasaulis), apsupo ją 
nelyg šioji atakuojanti grandis, norėdama nusivilkti ją tokioje vie- 
los kilpoje. 

Ant smėliu pabarstyto parko takelio stovėjo kokių dvylikos me- 


LBS idUy, 
UL IJTTŲ 


90 


tų berniukas ir išsigandęs šaukė nuklydusį į krūmus savo šunelį. 
Vietoj šuns prie berniuko pribėgo Rūženos tėvas. Berniukas bemat 
nutilo. Bijojo šaukti šunelį, kad senis su kilpa nenusitemptų jo. Tad 
jis leidos bėgti taku norėdamas pasprukti nuo senio, tačiau senis 
puolė jam įkandin. Dabar jie bėgo greta. Rūženos tėvas su kartim ir 
kūkčiojantis berniukas. Paskui berniukas apsigręžė ir pasileido at- 
gal. Tada apsigręžė ir Rūženos tėvas. Vėl jie bėgo greta. 

Čia iš krūmų išniro taksiukas. Rūženos tėvas bandė užmest ant 
jo kilpą, tačiau šunelis išsisuko ir pribėgo prie berniuko, kuris pa- 
kėlė jį ir priglaudė. Į pagalbą Rūženos tėvui atbėgo kiti seniai, jie 
išplėšė taksą iš berniuko. Berniukas verkė, rėkė, daužėsi ir seniams 
teko užlaužti jam rankas bei užkimšti burną, nes šauksmai atkreipė 
praeivių dėmesį; žmonės dairėsi, bet nesiryžo kištis. 

Nebenorėjo matyti savo tėvo ir jo kompanijos. Bet kur dėtis? 
Kambarėly gulėjo nebaigtas detektyvas, bet jis jos netraukė, kine 
rodė jau matytą filmą, o „Ričmondo“ halėje amžinai dūzgė televi- 
zorius. Pasirinko televiziją. Pakilo nuo suolo ir, iš visų pusių aidint 
senių šūkčiojimams, labai aiškiai pajuto savo įsčių turinį. Jisai at- 
rodė šventas. Tai jis permainė ją ir pakylėjo. Jis skyrė ją nuo besi- 
vaikančių šunis pamišėlių. Šmėkštelėjo neaiškus įsitikinimas, kad 
nevalia atsisakyti jo ir kapituliuoti, nes jos įsčiose glūdi vienintelė 
jos viltis, vienintelis bilietas į ateitį. 

Priėjusi parko pakraštį, pastebėjo Jokūbą. Jis stovėjo prie „Rič- 
mondo“ ir žiūrėjo, kas vyko parke. Šiandien per pietus išvydo jį 
pirmą kartą, tačiau spėjo įsidėmėti. Laikinoji kaimynė, pacientė, 
beldžianti į sieną kaskart, kai kiek garsiau paleisdavo radiją, buvo 
labai įkyrėjusi ir ji atgrasiai fiksavo viską, kas su ja siejosi. 

Jai nepatiko vyriškio veidas. Jis atrodė ironiškas, o Rūžena ne- 
kentė ironijos. Jai visada atrodo, kad ironija (kad ir kokia ji būtų) 
tarsi ginkluotas sargybinis saugo ateities vartus, atidžiai apžvelgia 
ją ir neigiamai purto galvą. Ji atstatė krūtinę ir norėjo praeit su visa 
savo krūtų puikybe bei pilvo išdidumu. 

Tačiau tasai vyras (sekė jį akies kampučiu) staiga taikiai ir švel- 
niai ištarė: 

— Eikš čia, na eikš pas mane. 

Iškart nesuprato, kodėl ją šaukia. Ją suglumino balso švelnumas 
ir nesumojo, kaip atsakyti. Apsižvalgius pamatė, kad jai įkandin 
seka storas bokseris žmogiškai bjauriu snukiu. 

Jokūbo balsas priviliojo šunį. Jis paėmė šunį už kaklo dirželio: 

— Eikše, kitaip tau gali blogai baigtis. 

Šuo pakėlė į Jokūbą patiklias akis, iš snukio kaip linksma vėlia- 
vėlė plevėsavo liežuvis. 

Tai buvo menkas, nereikšmingas, bet vis dėlto pažeminimas: jis 
neatkreipė dėmesio nei į jos puikybę, nei į išdidumą. Pamanė, kad 
kreipiamasi į ją, 0 jis šaukė šunį. Rūžena praėjo prošal ir sustojo 
ant „Ričmondo“ laiptų. 

Iš parko Jokūbo link lėkė du seniai su kartimis. Rūžena žiūrėjo 
piktdžiugiškai ir jautėsi senių pusėje. 

Jokūbas vedėsi šunį prie pastato laiptų, o senis šaukė: 

— Tuoj pat paleiskit tą šunį! 

— Įstatymo vardan! - pridūrė antrasis. 

Jokūbas nekreipė į juos dėmesio ir ėjo sau toliau, nors viena kar- 
tis iš už jo nugaros išlindo priekin ir vielos kilpa neryžtingai sūpa- 
vos viršum bokserio galvos. 

Jokūbas nutvėrė karties pirmgalį ir nustūmė į šalį. 

Tada pribėgo trečias senis. 

— Trukdote eiti tarnybines pareigas! Pakviesiu miliciją! — šau- 
kė jis. 

O spigus kito senio balsas aimanavo: 

— Jisai lakstė po parką! Nepaisydamas draudimo lakstė žaidimų 
aikštelėj! Dergė į vaikų smėlį! Jums šunys mielesni už vaikus! 

Nuo laiptų aukštumos Rūžena stebėjo visą vyksmą. Išdidumas, 
kurį anksčiau juto įsčiose, dabar apėmė visą kūną ir pripildė ją ryž- 
to. Jokūbas su šunimi kopė jos linkui ir ji išrėkė: 

— Čia nevalia su šunim! 

Jokūbas ramiai jai atsakė, bet ji jau nebesivaldė. Įsirėmė plačio- 
se „Ričmondo“ duryse ir pakartojo: 

— Čia pacientų namai, o ne šunų. Šunims čia negalima! 

— Panele, gal ir jūs paimtumėt kartį su kilpa? — pasiteiravo Jokū- 
bas sprausdamasis pro duris. 

Jokūbo žodžiuose ji išgirdo nekenčiamą ironiją, kuri sviedė ją 
atgal, iš kur ji pakilo, kur nebenori būti. Pyktis užtemdė akis. Tvėrė 
šunį už antkaklio. Dabar abu įsikibo jo. Jokūbas traukė vidun, o ji 
lauk. 

Jokūbas pačiupo Rūženos ranką už riešo ir taip smarkiai atplėšė 
nuo antkaklio, kad mergina net susverdėjo. 

— Jums taip pat mielesni būtų šunys vežimėliuose, ne vaikai! — 
sušuko jam įkandin. 

Jokūbas atsigręžė, sužaibavo staigios ir atviros neapykantos ku- 
pini abiejų žvilgsniai. 


Bokseris, nė nenutuokdamas išvengęs didelio pavojaus, smalsiai 
bėgiojo po kambarį. Jokūbas išsitiesė ant kanapos galvodamas, ką 
dabar su šunim daryti. Šuo jam patiko, jis buvo mielas ir linksmas. 
Nuoširdumas, su kuriuo per kelias minutes įsikūrė svetimam kam- 
bary ir susibičiuliavo su nepažįstamu žmogumi, buvo netgi įtarti- 
nas ir, regis, kiek panašus į kvailumą. Kai apuostė visus kambario 
kampus, liuoktelėjo ant kanapos ir išsitiesė greta Jokūbo. Jokūbą 
tai nustebino, tačiau jis neprotestuodamas priėmė tokią draugišku- 
mo išraišką. Uždėjo ranką ant šuns sprando ir pajuto malonią gy- 
vūno šilumą. Jis visada mėgo šunis. Jie buvo tokie artimi, jaukūs, 
atsidavę, bet ir visiškai nesuprantami. Žmogus taip niekada ir ne- 
sužinos, kas iš tikrųjų dedasi tų linksmų ir patiklių svetimos ir ne- 
suvokiamos gamtos pasiuntinių galvose bei širdyse. 

Pakasė šuns sprandą ir prisiminė sceną, kurios liudininku nese- 
niai buvo. Seniai su ilgomis kartimis jam susiliejo su kalėjimo pri- 
žiūrėtojais, tardytojais ir skundikais, klausančiais, ar kaimynas krau- 
tuvėj nerezga politinių pokalbių. Kas tuos Žmones vertė užsiimti 
tokia nykia veikla? Pyktis? Suprantama, ir tvarkos troškimas. Nes 
tvarkos troškimas siekia Žmonių pasaulį paversti neorganine i1mpe- 
rija, kurioje viskas gali funkcionuoti tik paklusdamas beasmenei 
galiai. Tvarkos troškimas yra ir mirties troškimas, nes gyvenimas 

be perstojo ardo nusistovėjusią tvarką. Kitaip pasakius: tvarkos troš- 
kimas tėra dorybinga skraistė, pridengianti neapykantą žmogui. 

Paskui prisiminė šviesiaplaukę, nenorėjusią įleisti jo su šunimi į 
„Ričmondą“, ir vėl pajuto jai aitrią neapykantą. Jo nebaugino seniai 
su kartimis, tokius jau gerai pažįsta, dėl jų nėra jokių abejonių - Ži- 
noma, ko iš tokių galima tikėtis. Jie visada gyvuos ir visada perse- 
kios jį. Tačiau mergina buvo tikras pralaimėjimas. Gražuolė pasi- 
rodė scenoje ne kaip persekiotoja, bet kaip žiūrovė, kurią patraukė 
reginys ir kuri prisidėjo prie persekiotojų. Jokūbas visada baimino- 
si, kad žiūrovai padės budeliui ir palaikys jam auką. Mat laikui 
bėgant, budelis tampa artima ir kaimyniška figūra, o persekiojama- 
sis — aristokratišku išsišokėliu. Minios dvasia, kažkada gal ir tapa- 
tinusi save su persekiojamais vargdieniais, šiandieną tapatinasi su 
varganais persekiotojais. Mūsų šimtmetyje persekiojami privilegi- 
juotieji — kas skaito knygas arba laiko šunis. 

Delnu juto šiltą šuns kūną ir galvojo, kad blondinė atėjo slapčia 
pranešti jam, jog šioje šalyje niekada nebus mylimas ir kad ji — 
liaudies pasiųstoji - visada mielai sulaikys jį vyrams, ištiesiantiems 
virš jo galvos kartį su vielos kilpa. Apkabino šunį ir prisiglaudė. 
Suprato negalįs palikti jo likimo valiai, privaląs išsivežti 1š šalies 
kaip persekiojimų prisiminimą, kaip vieną iš išsigelbėjusiųjų. Pas- 
kui įsivaizdavo save, slapstantį šį linksmą šunėką, tarsi tai būtų nuo 
policijos bėgantis nusikaltėlis, ir nusijuokė. 

Pasigirdo beldimas į duris ir įžengė Škreta: 

— Na pagaliau parsiradai namo. Ieškau tavęs visą popietę. Kur 
basteisi'? 

— Buvau pas Olgą, o paskui... - ir norėjo papasakoti nutikimą su 
šunimi, tačiau Škreta jį nutraukė: 

— Nujaučiu. Šitaip švaistyti laiką, kai turime aptarti tiek daug 
dalykų. Sakiau Bertlefui, kad tu čia, ir jis kviečia mus. 

Čia šuo nušoko nuo kanapos prie daktaro, atsistojo ant užpakali- 
nių letenų, o priekines padėjo jam ant krūtinės. Škreta nė kiek ne- 
nustebęs pakasė jam pasmakrę: 

— Gerai, Bobešai, gerai, tu labai geras. 


MILAN KUNDERA Iš ATSISVEIKINIMO VALSAS 95 


— Jo vardas Bobešas? 

— Taip, Bobešas, — patvirtino Škreta ir paaiškino, kad šuo yra 
žmonių, turinčių restoraną miške šalia kurorto; šunį visi čia pažįs- 
ta, nes jis mėgsta klajot po apylinkes. 

Šuo suprato, kad kalbama apie jį ir apsidžiaugė. Plakė uodega 
šonus ir stengėsi lyžtelėti Škretai veidą. 

Škreta tęsė, ką buvo pradėjęs: 

— Tu geras psichologas. Privalai šiandien įvertinti jį. Nežinau, 
koks jisai. Aš sieju su juo didelius planus. 

— Vis tie šventųjų paveikslai? 

— Šventųjų paveikslai — niekis, - atsakė Škreta. - Yra svarbesnių 
dalykų. Noriu, kad jis mane įsūnytų. 

— Įsūnytų? 

— Tai gyvybės arba mirties klausimas. Kai būsiu jo sūnus, auto- 
matiškai gausiu Amerikos pilietybę. 

— Nori išvykti iš čia? 

— Visai ne. Čia atlieku didelės apimties bandymus ir nenoriu jų 
nutraukti. Ir apie tai noriu šiandien pasikalbėt su tavim, nes irgi 
būsi man reikalingas. Su Amerikos pasu galėsiu laisvai keliauti. 
Kitaip paprastas Žmogus iš čia neištrūks. O aš labai norėčiau pama- 
tyti Islandiją. 

— Kodėl būtent Islandiją? 

— Niekur kitur taip nepažvejosi lašišų, — atsakė Škreta ir tęsė. — 
Gali būti trukdymų, nes Bertlefas nėra toks senas, kad tiktų man į 
tėvus. Turėsiu išaiškinti jam, kad adoptacija yra teisės aktas, kuris 
neturi nieko bendra su natūraliąja tėvyste, jis galėtų būti net jau- 
nesnis už mane. Jisai gal ir suprastų, tačiau jo žmona baisiai jauna. 
Mano pacientė. Ir poryt ji čia atvažiuoja. Pasiunčiau Zuzi į sostinę, 
kad pasitiktų ją prie lėktuvo. 

— O Zuzi žino tavo planą? 

— Be abejo. Prisakiau jai, kad trūks plyš palenktų būsimą anytą į 
savo pusę. 

— O tas amerikietis? Ką jis dėl to? 

— Čia ir prasideda kebelynė. Tas dėdė niekaip neįstengia visko 

perprasti. Todėl tu man ir reikalingas, kad išstudijuotum jį ir patar- 
tum, kokį raktelį jam pritaikyti. 

Škreta žvilgtelėjo į laikrodį ir pasakė, kad Bertlefas jau laukia jų. 

— O ką daryti su Bobešu? - paklausė Jokūbas. 

— Iš kur tu jį ištraukei? — savo ruožtu perklausė Škreta. 

Jokūbas paaiškino draugui, kaip išgelbėjo šuniui gyvybę, tačiau 
Škreta buvo nugrimzdęs į savo mintis ir klausėsi išsiblaškęs. Jokū- 
bu: baigus, teištarė: 

— Restorano šeimininkė — mano pacientė. Prieš porą metų ji pa- 
gimdė gražų vaikutį. Jie labai myli Bobešą, turėtum jį rytoj pat 
jiems nuvežti. O dabar duosim jam migdomųjų, kad netrukdytų 
mums. 

Ištraukė iš kišenės tūbelę ir išbėrė tabletę. Prisitraukė šunį, pra- 
žiodė nasrus ir įmetė tabletę gerklėn. 

— Po akimirkos saldžiai miegos, — tarė ir išsivedė Jokūbą. 


Bertlefui pasisveikinus su svečiais, Jokūbas apžvelgė kambarį. Pas- 
kui žengė prie paveikslo, vaizduojančio barzdotą šventąjį. 

— Girdėjau, kad jūs tapote, — tarė Bertlefui. 

— Taip, - patvirtino Bertlefas, — o čia mano patronas — šventasis 
Lozorius. 

— O kodėl jo aureolė melsva? — nusistebėjo Jokūbas. 

— Malonu, kad to paklausėte. Dažniausiai žmonės žiūri į paveikslą 
ir net nesupranta, ką mato. Aureolę nutapiau melsvą, nes aureolė iš 
tikrųjų ir yra melsva. 

Jokūbas vėlei nusistebėjo, ir Bertlefas aiškino toliau: 

— Žmonės, su itin didele meile linkstą prie Dievo, apdovanojami 
šventu džiaugsmu, ištvinstančiu jų viduj ir prasismelkiančiu išorėn. 
To dieviškojo džiaugsmo šviesa rami ir tyli, ji dangaus žydrumo 
spalvos. 

— Jūs manote, — pertraukė jį Jokūbas, — kad aureolė yra kažkas 
daugiau nei meninis simbolis? 

— Žinoma, - atsakė Bertlefas, - bet nemanykite, kad ji nuolat 
tviska viršum šventųjų galvų ir tie vaikšto po pasaulį tarsi dvikojai 
žibintai. Taip nėra. Tiktai tam tikromis didžio vidinio džiaugsmo 
akimirkomis virš jų sutviska žydra pašvaistė. Pirmaisiais šimtme- 
čiais po Jėzaus mirties, kai būta daug šventųjų ir artimai juos pa- 

žinojusiųjų, nekildavo jokių abejonių dėl aureolės spalvos, - visuose 
to meto paveiksluose ir freskose ji melsva. Tiktai penktajame šimt- 
mety dailininkai pamažėle pradeda tapyti ją ir kitomis spalvomis — 
oranžinę arba geltoną. Gotikoje ji jau auksinė. Taip buvo daug ta- 
pybiškiau ir geriau atspindėjo žemiškąją bažnyčios galią bei šlovę. 
Tačiau į tikrąją aureolę buvo panašu lygiai tiek, kiek tuometė baž- 
nyčia panėšėjo į krikščionybės pradžią. 

— To nežinojau, - tarė Jokūbas. 

Bertlefas žengė prie spintelės su gėrimais. Pasitarė su abiem sve- 
čiais, kuriam buteliui suteikt pirmenybę. Pildamas į tris taureles 
konjako, paklausė daktaro Škretos: 

— Tikiuosi, kad neužmiršite to nelaimingojo tėvo. Man tai labai 
rūpi. 

Škreta patikino Bertlefą, kad viskas bus gerai, ir Jokūbas pasi- 
teiravo, apie ką čia kalbama. Paaiškinus (įvertinkime taurų abiejų 
vyriškių diskretiškumą: jie ir Jokūbui nepaminėjo jokio vardo) jis 
ėmė gailėtis nežinomo apvaisintojo: 

— Ir kas iš mūsų nepatyrė tokių kankynių! Tai vienas iš didžiau- 
sių išbandymų. Neatlaikiusieji ir prieš savo valią tapę tėvais patiria 
didžiausią gyvenimo pralaimėjimą. Jie tampa pikti, kaip visi pra- 
laimėjusieji, ir visiems kitiems linki to pat. 

— Bičiuli! - sušuko Bertlefas. -— Ir taip jūs kalbate laimingo tėvo 
akivaizdoj! Jei pabūsite čia dar dvi tris dienas, tai išvysit gražutį 
mano sūnų ir atšauksit ką tik tartus žodžius! 

— Neatšauksiu, - atkirto Jokūbas, — nes jūs tapote tėvu ne prieš 
savo valią! 

— Prisiekiu Dievu, tikrai ne. Tapau tėvu savo ir daktaro Škretos 
valia. 

Daktaras Škreta oriai pritarė ir pridūrė, kad į tėvystę žiūri kitaip 
nei Jokūbas, tai, beje, gali patvirtinti 17 palaiminta jo brangiosios 
Zuzi būsena. 

— Kiek skeptiškiau vertinti dauginimąsi mane nuteikia tik, - pri- 
dūrė daktaras, — neprotingas gimdytojų parinkimas. Sunku supras- 
ti, kodėl daugintis ryžtasi atgrasūs egzemplioriai. Tikriausiai jie ti- 

kisi, kad bjaurasties našta taps lengvesnė pasidalijus ja su palikuo- 
nimis. 

Bertlefas daktaro Škretos požiūrį pavadino estetiniu rasizmu. 

— Neužmirškite, kad bjaurus buvo ne tik Sokratas, - daugelis gar- 
sių mylimųjų taip pat nebuvo tobulo kūno. Estetinis rasizmas beveik 
visada yra ribotos patirties apraiška. Tie, kuriems neteko giliau pra- 
siskverbti į meilės džiaugsmų sritį, moteris vertina pagal tai, ką ma- 
to. Tačiau išties jas pažinusieji suvokia, jog akys gali aprėpti tik ma- 
žą dalelę to, ką teikia mums moterys. Dievas, ragindamas Žmones 
veistis ir daugintis, turėjo omeny ir gražiuosius, ir bjauriuosius, pone 
daktare. Pagaliau aš įsitikinęs, kad estetiniai kriterijai yra iš velnio, o 
ne iš Dievo. Rojuje niekas neskyrė grožio nuo bjaurumo. 

Dabar įsiterpė Jokūbas paaiškindamas, kad estetiniai veiksniai 
neturėjo jokios įtakos jo nenorui daugintis: 

— Galėčiau išvardyti dešimtį kitų priežasčių, dėl ko neverta būti 
tėvu. 

— Tai įdomu, išvardykite, — atsiliepė Bertlefas. 

— Pirmiausia aš nemėgstu motinystės, — pradėjo Jokūbas ir susi- 
mąstė. — Modernieji laikai jau demaskavo visus mitus. Vaikystė 
seniai nebe nekaltybės mitas. Froidas pastebėjo kūdikių seksualu- 
mą ir pasakė viską apie Oidipą. Tik Jokastė liko paslaptis ir niekas 
nedrįsta nuplėšti jai skraistės. Motinystė yra paskutinis ir pats di- 
džiausias tabu, joje slypi 1r didžiausias prakeikimas. Nėra tvirtes- 
nių saitų už motinos prisirišimą prie vaiko. Tie saitai visam laikui 
sužaloja vaiko sielą, o motina, sūnui bręstant, patiria pačias Žiau- 
riausias kančias, kokias tik galima įsivaizduoti. Taigi sakau, kad 
motinystė yra prakeikimas, ir aš nenoriu jo dauginti. 

— Toliau, - tarė Bertlefas. 

— Ir dėl kitų priežasčių nenoriu dauginti motinų, — paabejojęs 
tęsė Jokūbas. - Myliu moters kūną ir man nemalonu, kai mylima 
krūtis tampa pieno indu. 

— Dar, — vėl ištarė Bertlefas. 

— Ponas daktaras gali patvirtinti, kad gydytojai ir seselės su mo- 
terimis ligoninėse po valymo elgiasi daug blogiau nei su gimdyvė- 

mis ir taip demonstruoja panieką, nors tikriausiai ir joms bent kartą 
gyvenime teks žengti panašų žingsnį. Bet jų elgesys nesiremia pro- 
tu, nes gimdymas yra gamtos diktatas. Tad neieškokite jokių racio- 
nalių gimdymų propagavimo argumentų. Gal manote, kad bažnyti- 
nę veisimosi ir dauginimosi moralę skelbia Jėzaus balsas, o valsty- 
binę komunistų gimdymo propagandą skleidžia Marksas? Mažytė- 
je žemėje Žmonija greit užtrokš nuo savo pastangų išsaugot rūšį. 
Tačiau propaganda nesiliauja ir susijaudinusi publika ašaroja vos 
Man tai šlykštu. Nugara eina pagaugais įsivaizdavus, kad ir aš su 
milijonais kitų entuziastų bukai šypsodamas palinkstu prie lopšio. 

— Tęskite, — paprašė Bertlefas. 

— O juk derėtų pagalvoti, į kokį pasaulį paleidžiam kūdikį. Jį 
greitai paims į mokyklą ir kiš į galvą melus, su kuriais visą gyveni- 
mą bergždžiai kovojau. Turėčiau stebėti, kaip iš mano vaiko augi- 
namas bukaprotis konformistas? O gal turėčiau perteikt jam savo 
mąstyseną ir paskui krimstis dėl jo nelaimių, kad jis pakliūna į to- 
kius pačius konfliktus kaip ir aš kažkada? 

— Kas dar? — paklausė Bertlefas. 

— Privalau galvoti ir apie save. Šioje šalyje vaikai baudžiami dėl 
tėvų nepaklusnumo, o tėvai - dėl neklusnių vaikų. Kiekai jaunuo- 
lių teko nutraukti studijas jų tėvams pakliuvus į nemalonę! Ir kiek 
tėvų visam gyvenimui prisiėmė bailio vaidmenį siekdami nepakenkti 
savo vaikams! Kas nori išsaugot čia bent šiokią tokią laisvę, tas 
negali turėt vaikų, - baigė Jokūbas ir nutilo. 

— Iki dešimties jums trūksta dar penkių argumentų, - patikslino 
Bertlefas. 

— Paskutinysis yra toks svarus, jog atstos visus penkis, - atsakė 
Jokūbas. — Turėti vaikų reiškia visišką pritarimą žmogui. Paleisda- 
mas pasaulin vaiką tarsi sakai: „Gimiau, patyriau, kas yra gyveni- 
mas — ir įsitikinau, kad jis toks geras, jog verta jį pakartoti“. 

— O jūs nesate įsitikinęs, kad gyvenimas geras? - paklausė Bert- 
lefas. 1 

Jokūbas stengėsi būti tikslus, todėl atsakė apdairiai: 

— Žinau tik, kad niekada negalėčiau tvirtinti: „Žmogus yra nuo- 
stabus ir vertas pakartoti kūrinys“. 

— Todėl, kad gyvenimą patyrei tik iš pačios blogiausios pusės, — 
atsiliepė daktaras Škreta. — Niekad nemokėjai gyventi. Visad ma- 
nei, jog tavo pareiga būti ten, kur reikia, tai yra vyksmo centre. 
Tačiau kas buvo tas tavo vyksmas? Ogi politika. Tik politika yra 
neesminė ir mažavertė gyvenimo dalis. Politika yra drumstos putos 
upės paviršiuje, patsai upės gyvenimas vyksta kur kas giliau. Jau 
tūkstantį metų tiriamas moterų vaisingumas. Tai patikima ir solidi 
istorija. Ir jai vis tasia, kokia vyriausybė valdo šiuo metu. Mūvėda- 
mas gumines pirštines ir tirdamas moters organus, aš daug arčiau 
gyvenimo centro nei tu, vos nepraradęs gyvybės rūpindamasis liau- 
dies gerove. 

Jokūbas, nė nebandydamas prieštarauti, pritarė bičiulio priekaiš- 
tams ir taip paskatino daktarą Škretą tęsti: 

— Archimedas prie apskritimų, Mikelandželas prie akmens luito, 
Pasteras prie mėgintuvėlių, — vien jie keitė Žmonių gyvenimą ir 
kūrė tikrąją istoriją, o politikai, - Škreta nutilo ir paniekinamai nu- 
mojo ranka. 

— Ką politikai? — paklausė Jokūbas ir pats atsakė. — Tai aš tau 
pasakysiu. Mokslas ir menas išties yra tikroji istorijos arena, 0 po- 
litika, priešingai, — uždara tyrimų laboratorija, kurioje su žmogumi 
atliekami neregėti eksperimentai. Bandomieji žmonijos egzemplio- 
riai tenai sviedžiami į bedugnę ir vėl iškeliami į sceną, suvedžioja- 
mi aplodismentais ir bauginami ešafotu, skundžiami ir verčiami 
skundinėti kitus. Dirbau tokioje laboratorijoje laborantu, o keletą 
kartų ir pats buvau vivisekcijos auka. Žinau, kad nesukūriau jokių 
vertybių, kaip ir kiti, dirbę ten su manim, tačiau daugiau nei kiti 
suvokiau apie žmogų. 

— Suprantu jus, - tarė Bertlefas, -— ir pažįstu tą laboratoriją, nors 
niekada joje nebuvau laborantu, visada buvau tik jūros kiaulytė. 
Karas mane užklupo Vokietijoje. Moteris, kurią anuomet mylėjau, 
įskundė mane gestapui. Jie atėjo pas ją ir parodė fotografiją, kurio- 
je aš glėbesčiavausi su kita moterim. Ją tai įskaudino — meilė daž- 


0 
9 


AŽ [J 
UIA 


102 


nai įgyja neapykantos pavidalą. Atsidūriau kalėjime keistai jausda- 
masis, kad mane čia atvedė meilė. Ar ne puiku atsidurti gestapo 
rankose, kai tai yra per karštai mylimo Žmogaus privilegija? 

— O atgrasiausia tai, kad Žiaurumui, niekšybei bei ribotumui žmo- 
gus prilipdo lyrišką miną, - atsiliepė Jokūbas. - Moteris pasiuntė 
jus mirti ir išgyveno tai kaip jausmingą įžeistos meilės proveržį. 
Dėl siauraprotės žengėt žūtin įsivaizduodamas vaidinąs jums Šeks- 
pyro parašytoje tragedijoje. 

— Po karo atėjo paplūdus ašarom, - tarsi negirdėdamas Jokūbo 
pastabos tęsė Bertlefas. — Tariau jai: „Nebijok, Bertlefas niekad 
nekeršija“. 

— Žinot, dažnai prisimenu Erodą, - plėtojo savo mintį Jokūbas. — 
Prisimenat tą istoriją. Esą jisai sužinojo, kad gimė būsimasis žydų 
karalius ir bijodamas prarast sostą įsakė išžudyt visus kūdikius. Aš 
įsivaizduoju kitokį Erodą, nors ir žinau, kad tai tik vaizdinys. Ma- 
no nuomone, Erodas išsilavinęs, išmintingas, taurus karalius, ku- 
ram teko ilgai dirbti politikos laboratorijoje ir patirti, kas yra žmo- 
gus ir kas yra gyvenimas. Erodas suprato, kad Žmogus neturėjo 
būti sukurtas. Pagaliau ši jo mintis nebuvo tokia jau netinkama ir 
nuodėminga. Jei neklystu, Viešpats taip pat suabejojo dėl žmogaus 
ir puoselėjo mintį pašalinti savo kūrinį iš kūrinijos. 

— Teisingai, — patvirtino Bertlefas, — apie tai rašoma šeštajame 
Pradžios knygos skyriuje: „išnaikinsiu žmogų, kurį sutvėriau, nuo 
žemės paviršiaus, nes gailiuos jį padaręs“. 

— O gal tai buvusi tik Viešpaties silpnumo akimirka, kai jis ga- 
liausiai leido Nojui išsigelbėti laivu ir taip iš naujo pradėti žmonių 
istoriją? Ar galime būti tikri, jog Dievas niekad nesigailėjo dėl šios 
silpnybės? Kad ir kaip būtų, gailėjosi ar ne, nieko nepakeisi. Die- 
vas negali apsijuokti vis kaitaliodamas sprendimus. Tačiau galbūt 
Jis ir pasiuntė savo mintį į Erodo galvą? Ar galima atmesti tokią 
prielaidą? 

Bertlefas nieko nesakydamas gūžtelėjo pečiais. 

— Erodas buvo karalius. Atsakė ne vien už save. Negalėjo tarti 
kaip aš: kiti tedaro, ką nori, o aš nenoriu daugintis. Karalius Erodas 

žinojo privaląs spręsti ne vien už save, bet ir už kitus, ir jis nu- 
sprendė už žmoniją, kad žmonių nebereikia dauginti. Taip prasidė- 
jo kūdikėlių žudymas. Ir ne dėl tokių niekingų priežasčių, kokias 
jam priskiria tradicija. Erodą vedė pats tauriausias siekis pagaliau 
išlaisvint pasaulį iš Žmogaus nagų. 

— Man patinka jūsiškė Erodo interpretacija, - prabilo Bertlefas. — 
Ji man taip patinka, kad nuo šiol kūdikėlių žudymą įsivaizduosiu 
jūsų akimis. Neužmirškite, jog kaip tik tada, kai Erodas nusprendė 
baigti žmonijos egzistavimą, Betliejuje gimė berniukas ir išvengė 
j0 peilių. Tas berniukas užaugęs pasakė žmonėms, kad reikia tiktai 
vieno dalyko, ir bus verta gyventi: reikia mylėt vienas kitą. Galbūt 
Erodas buvo labiau išsilavinęs ir patyręs. Jėzus buvo dar visai jau- 
nas ir tikriausiai nedaug išmanė apie gyvenimą. Gal ir visą jo mo- 
kymą galima paaiškinti jaunumu bei nepatyrimu. O gal naivumu. 
Vis dėlto jo tiesa. 

— Tiesa? Kas įrodė tą tiesą? — kovingai paklausė Jokūbas. 

— Niekas, - atsakė Bertlefas. — Niekas jos neįrodė ir neįrodys. 
Jėzus taip mylėjo savo Tėvą, kad niekaip negalėjo sutikti, jog Tėvo 
kūrinys galėtų būti blogas. Jį vedė meilė, ne protas. Tad ir jo ginčą 
su Erodu gali spręsti tik mūsų širdys. Verta būti žmogumi ar ne? Aš 
nežinau jokio argumento, tačiau kartu su Jėzumi tikiu, kad verta. 

Jis šypsodamas parodė į daktarą Škretą. 

— Todėl čia atsiunčiau ir savo žmoną, kad gydytųsi pas poną dak- 
tarą, man atrodantį lyg šventąjį Jėzaus mokytinį, nes jis daro ste- 
buklus ir geba išgydyti išsekusias moterų įsčias. Išgerkim už jo 
sveikatą! 


10) 


Jokūbas Olgai buvo lyg rūpestingas tėvas ir dažnai šaipydamas va- 
dindavo save „senuoju ponu“. Tačiau ši Žinojo jį turint moterų, su 
kuriomis elgias visai kitaip, ir pavyduliavo. Šiandien jai pirmą kar- 
tą šmėstelėjo mintis, kad Jokūbas išties truputį seniokiškas. Jo el- 
gesy tvokstelėjo slopus tvaikas, kurį jaunuolis pajunta dvelkiant 
nuo senimo. 

Senieji ponai atpažįstami iš to, kaip mėgsta girtis buvusiomis 
kančiomis ir paverčia jas muziejumi, kurį visus kviečia lankyti (ak, 
kiek mažai lankytojų tuose nuobodžiuose muziejuose!). Olga su- 
vokė esanti pagrindinis gyvasis Jokūbo muziejaus eksponatas ir 
kad kilnus bei nesavanaudis jų ryšys turėtų išspausti galimo lanky- 
tojo ašarą. 

Šiandien ji sužinojo ir apie svarbiausią negyvąjį muziejaus eks- 
ponatą — melsvąją tabletę. Nusistebėjo, kad nė kiek nesusijaudino 
šiandien jam išvyniojus tabletę. Ji nelengvai įsivaizdavo, kaip sun- 
kiu metu Jokūbas galvodavęs apie savižudybę, tačiau pasakojimo 
patosas jai buvo juokingas. Juokingai atrodė ir tabletės išvynioji- 
mas iš šilkinio popieriaus, nelyg tai būtų brangus deimantas. Ji ne- 
suprato, kodėl išvykdamas nori grąžinti nuodus daktarui Škretai, 
nors prieš tai skelbė, kad visi subrendę žmonės visada turėtų būti 
savo gyvybės ir mirties valdovai. O jeigu Jokūbas užsienyje su- 

sirgtų Vėžiu ir pasigestų nuodų? Taigi tabletė Jokūbui buvo ne tik 
nuodai, bet ir simbolinis rekvizitas, kurį, atliekant sakralines apei- 
gas, dera grąžinti šventikui. Plyšk juokais. 

Žingsniavo iš vonių „Ričmondo“ link. Nepaisant pašaipos, džiau- 
gėsi, kad Jokūbas atvyko. Puoselėjo ketinimus išniekinti jo muzie- 
jų ir elgtis jame ne kaip eksponatas, o kaip moteris. Tad kiek nusi- 
vylė ant durų radusi raštelį, kviečiantį užeiti į gretimą kambarį, kur 
jis lauksiąs jos su Bertlefu ir Škreta. Kitų dalyvavimas slopino jos 
drąsą, ypač kad Bertlefo nepažinojo, o daktaras Škreta visada buvo 
jai malonus, tačiau aiškiai neskyrė daugiau dėmesio. 

Bertlefas greitai išsklaidė jos baugulius, prisistatydamas jis Že- 
mai nusilenkė ir tuoj papriekaištavo daktarui Škretai, kad ligi šiol 
nesupažindino jo su tokia įdomia moterim. 

Škreta atsakė, kad merginą jam patikėjęs saugot Jokūbas, todėl 
jis sąmoningai nepristatęs jos Bertlefui, nes žino, kad jam neatsi- 
spirianti nė viena moteris. 

Bertlefas smagiai priėmė atsiprašymą. Paskui paėmė ragelį ir res- 
torane užsakė vakarienę. 

— Tiesiog neįtikėtina, — konstatavo daktaras Škreta, - kaip mūsų 
bičiuliui pasisekė taip patogiai įsikurti tokiame užkampyje, kur jo- 
kioje užeigoje negausi gardžiai pavalgyt. 

Bertlefas parodė šalia telefono gulinčią atvirą dėžutę nuo cigarų, 
prikrautą sidabrinių pusdolerių. 

— Tik nereikia šykštėti, - nusijuokė jis. 

Jokūbas pastebėjo ligi šiol nepažinojęs žmogaus, taip karštai ti- 
kinčio Dievą ir mokančio taip prabangiai gyventi. 

— Tikriausiai todėl, kad lig šiol nepažinot tikro krikščionio. Žo- 
dis evangelija, kaip Žinot, reiškia džiaugsmingą Žinią. Džiaugtis 
gyvenimu yra svarbiausias Jėzaus priesakas. 

Čia Olgai pasirodė, jog yra proga ir jai įsiterpti į pokalbį: 

— Jei galiu pasikliauti tuo, ką mums sakė mokytojai, žemiškaja- 
me gyvenime krikščionys matė vien ašarų pakalnę ir guodėsi, kad 
tikrasis gyvenimas prasidės po mirties. 

— Miela panele, netikėkite mokytojais, — patarė Bertlefas. 


“ 


JTO 


106 


— Visi ligi vieno šventieji pirmiausia pradėdavo gyvenimo atsi- 
žadėjimu. Jie ne mylėdavosi, o čaižydavo save rimbais, ne kalbė- 
davosi kaip mes čia, o pasitraukdavo į dykumą ir, užuot užsakinėję 
telefonu vakarienę, kramtydavo šakneles. 

— Panele, jūs nieko neišmanote apie šventuosius. Šie žmonės ne- 
paprastai vertino gyvenimo malonumus, tačiau pasiekdavo juos ki- 
taip. Dabar pasakykite man, kas žmogui teikia didžiausią malonu- 
mą? Galit spėlioti, bet neatspėsite, nes nesate atvira ligi galo. Tai 
ne priekaištas, nes tokiam atvirumui reikia pribręsti, pažinti save 
per daugelį metų. Kaip galėtų būti ligi galo atvira mergina, taip 
trykštanti jaunatve kaip jūs? Ji negali būti atvira, nes tiesiog nesu- 
vokia, kas joje vyksta. Bet jei Žinotų, turėtų sutikti, jog didžiausias 
malonumas, kai kiti tavim žavis ir stebisi. Argi ne? 

Olga atsakė žinanti ir didesnių malonumų. 

— Nežinote, - atkirto Bertlefas. - Štai kad ir tas bėgikas, laimėjęs 
iš eilės trijose olimpiadose, kurį čia pažįsta visi vaikai. Manote, 
kad jis atsižadėjo gyvenimo? Juk, be jokios abejonės, vietoj pokal- 
bių su draugais, pasimylėjimų 1r smaguriavimų turėjo sukti ir sukti 
apie stadioną. Tokios treniruotės labai panašios į didžiųjų mūsų 
šventųjų darbus. Šventasis Makarijus Aleksandrietis, išėjęs į dyku- 
mą, kartais prisižerdavo krepšį smėlio, užsiversdavo ant pečių ir 
daugybę dienų žingsniuodavo plynėmis, kol visiškai išsekdavo. Ma- 
tyt, 1r jūsų bėgikui, ir Makarijui Aleksandriečiui būta kažkokio di- 
džio atlygio, dėl kurio verta tiek vargti. Ar žinote, ką reiškia išgirsti 
didžiulio olimpinio amfiteatro plojimus? Ar gali būti didesnis 
džiaugsmas? Ir šventasis Makarijus Aleksandrietis žinojo, kodėl 
tampo smėlio kupiną krepšį. Garsas apie jo rekordines keliones per 
dykumą greitai pasklido po visą krikščioniškąjį pasaulį. Šventasis 
Makarijus Aleksandrietis buvo nelyg jūsų bėgikas. Tasai taip pat 
pirmiausia laimėjo penkių tūkstančių metrų distanciją, paskui dar 
dešimties tūkstančių, o galiausiai ir maratoną. Geismas, kad tavimi 
žavėtųsi, yra nepasotinamas. Šventasis Makarijus neatpažiatas at- 
vyko į Tabento vienuolyną ir pasiprašė, kad ten priimtų jį vienuo- 
liu. Jo valanda atėjo prasidėjus keturiasdešimties dienų pasninkui. 

Visiems pasninkaujant sėdom, jisai ištisas keturiasdešimt dienų pas- 
ninkavo stačias! Tai buvo neįtikėtinas triumfas! Arba, tarkime, šven- 
tasis Simonas Stulpininkas! Pasistatydino dykumoje stulpą, kurio 
viršuje buvo mažytė aikštelė. Ten net atsisėsti nebuvo kur, vietos 
tiktai stovėti. Tad jis ir prastovėjo ten visą gyvenimą, ir visas krikš- 
čioniškasis pasaulis Žavėjosi tuo neįtikėtinu rekordu, regis, per- 
žengiančiu žmogaus galimybių ribas. Šventasis Simonas Stulpinin- 
kas — tai trečiojo šimtmečio Gagarinas. Ar jūs galite įsivaizduoti, 
kokia palaima apėmė Genovaitę Paryžietę, iš galų pirklių išgirdu- 
sią, kad šventasis Simonas Stulpininkas žino apie ją ir laimina nuo 
savojo stulpo? Kodėl, jūsų nuomone, jam knietėjo įveikti rekordą? 
Gal todėl, kad gyvenimas 1r žmonės jam rūpėjo kur kas mažiau? 
Naivuoliai! Bažnyčios tėvai puikiai suprato, kad šventasis Simo- 
nas Stulpininkas yra garbėtroška, ir jie nusprendė išbandyti jį. Dva- 
siškosios valdžios vardu jam buvo įsakyta nulipti nuo stulpo ir pa- 
sitraukt iš varžybų. Tai buvo smarkus smūgis! Šventasis Simonas 
Stulpininkas buvo toks išmintingas arba klastingas, kad ėmė ir pa- 
kluso įsakymui. Bažnyčios tėvai anaiptol nebuvo nusiteikę prieš 
rekordus, jie tik norėjo įsitikinti, ar Simono tuštybė nėra didesnė už 
jo paklusnumą. Kai išvydo jį liūdną besileidžiantį nuo stulpo, tuoj 
pat leido grįžti viršun, tad šventasis Simonas galėjo mirti ant stul- 
po, apsuptas viso pasaulio meilės ir susižavėjimo. 

Jam baigus, įdėmiai klausiusi Olga prajuko. 

— Didžiulis potraukis kelti susižavėjimą visai nejuokingas, jis 
graudokas, — rimtai tęsė Bertlefas. - Asmuo, trokštantis, kad juo 
žavėtųsi, priklausomas nuo kitų Žmonių, jaučias su jais susijęs, ne- 
gali be jų apsieiti. Šventasis Simonas Stulpininkas stovi vienas ant 
vieno kvadratinio metro aikštelės stulpo viršuj. Bet taip pat jis yra 
su visais! Vaizduotėje regi jį stebint milijonus akių! Jis Žino esąs 
milijonų Žmonių mintyse ir tai jį džiugina bei palaiko. Tai didis 
gyvenimo meilės ir meilės žmonėms pavyzdys. Mieloji panele, jūs 
nė nenutuokiate, koksai gyvas mumyse Simonas Stulpininkas. Jis 
ligi šiol sudaro geresniąją mūsų esybės pusę. 

Čia pasigirdo beldimas į duris ir į kambarį įžengė padavėjas stum- 

damas prikrautą vežimėlį. Jis užtiesė stalą ir pradėjo serviruot va- 
karienę. Bertlefas gribštelėjo saują monetų iš cigarų dėžutės ir įki- 
šo jam į kišenę. Visi sėdo prie stalo, o padavėjas stovėjo užnugary 
įpildamas vyno ir vis keisdamas patiekalus. 

Bertlefas žinovo tonu komentavo kiekvieno skonį, o Škreta pra- 
tarė nebeatsimenąs, kada taip gardžiai valgęs. 

— Paskutinįkart tikriausiai, kai virė mama, tačiau tada buvau dar 
visai vaikas. Nuo penkerių metų aš našlaitis. Mane supo svetimas 
pasaulis, svetima man buvo ir virtuvė. Valgio pomėgis siejasi su 
žmonių meile. 

— Jūs visiškai teisus, — tarė Bertlefas šakute smeigdamas jautie- 
nos gabalą. 

— Apleistam vaikui viskas neskanu, - tęsė Škreta. - Man tikrai 
ligi šiol skaudu, kad neturiu tėvelio nei mamos. Tiesą sakant, ir 
šiandien aš, senas kelmas, kažin ką atiduočiau už tėvą šalia. 

— Pervertinate šeimos ryšius, - pakomentavo jį Bertlefas. — Visi 
žmonės yra mūsų artimieji. Ar prisimenate, ką atsakė Jėzus, kai jį 
pakvietė eiti pas jo motiną ir brolius. Jis parodė savo mokytinius ir 
tarė: „Čia mano motina ir mano broliai“. 

— Vis dėlto šventoji Bažnyčia, - bandė įrodyti daktaras, - netu- 
rėjo jokių ketinimų ardyti šeimų arba pakeisti jas laisvąja ben- 
druomene. 

— Šventoji Bažnyčia — dar ne Jėzus. Ir šventasis Paulius, mano 
galva, yra ne tik Jėzaus tęsėjas, bet ir klastotojas. Ko vertas vien 
Sauliaus virsmas Pauliumi! Juk matėm tiek aistringų fanatikų, per 
vieną naktį iš vienos tikybos pereinančių į kitą. Te niekas man ne- 
sako, kad fanatikus veda meilė! Tai moralistai, visur kaišiojantys 
savo dekalogą! Jėzus nebuvo moralistas. Pamenate jo atsakymą į 
priekaištą, kad nešvenčiąs šeštadienio? — Šeštadienis yra žmogui, o 
ne žmogus šeštadieniui! Jėzus mylėjo moteris! O šventąjį Paulių ar 
galėtumėt įsivaizduot kaip meilužį? Šventasis Paulius bergat pa- 
smerktų mane už tai, kad myliu moteris. Tačiau Jėzus nepasmerk- 
tų. Aš nelaikau nuodėme mylėti moteris, daug moterų, ir pačiam 
būti mylimam daugelio moterų. — Bertlefas šypsojosi palaimingai 

grožėdamasis savimi. — Mieli bičiuliai, mano gyvenimas nebuvo 
lengvas, ne kartą teko žvelgti mirčiai į akis. Tačiau dėl vieno daly- 
ko Dievas buvo man dosnus. Pažinau daug moterų, kurios mylėjo 
mane. 

Vakarienė baigėsi ir padavėjas ėmėsi kraustyti stalą. Vėl pasigir- 
do beldimas į duris. Silpnas ir nedrąsus bilstelėjimas, regis, prašėsi 
padrąsinimo. 

— Prašau! — garsiau tarstelėjo Bertlefas. 

Durys prasivėrė ir vidun įžengė mažas vaikas, kokių penkerių 
metukų mergaitė, aprengta balta suknele su rauktinukais, už nuga- 
ros surišta plačia balta juosta, kurios galai styrojo tarsi sparneliai. 
Ji laikė didžiulį jurginą. Pamačiusi kambaryje tiek daug žmonių, 
staiga nutilusių ir sužiurusių į ją, ji sustingo nedrįsdama toliau. 

Visas nušvitęs Bertlefas pakilo ir pakvietė ją: 

— Nebijok, angeliuk, eikš arčiau! 

Vaikas, išvydęs Bertlefo šypseną, rodos, rado atramą, nusijuo- 
kė ir pribėgo prie jo. Bertlefas paėmė gėlę ir pabučiavo mergaitei 
kaktą. 

Visi vakarieniautojai ir padavėjas žvelgė nustebę. Mergaitė su 
didžiuliu baltu kaspinu ant nugaros iš tikrųjų priminė angelą. O 
Bertlefas, palinkęs su jurginu rankoje, panėšėjo į barokinę šventų- 
jų statulą miesto aikštėje. 

— Mieli bičiuliai, - pasigręžęs į svečius prabilo Bertlefas, - sma- 
gu su jumis, tikiuosi, kad ir jums buvo malonu. Mielai sėdėčiau su 
jumis ligi gilaus vidunakčio, bet, matote, negaliu. Šis gražus ange- 
lėlis kviečia mane ten, kur aš laukiamas. Jau minėjau, kad gyveni- 
mas mane slėgė, tačiau mylėjo moterys. 

Viena ranka Bertlefas glaudė prie krūtinės jurgino žiedą, kita 
lietė mergaitei petį. Jis nusilenkė negausiems vakarienės bendri- 
ninkams. Olgai tai atrodė juokingai teatrališka, ji apsidžiaugė, kad 
išeis ir pabus abu su Jokūbu. 

Bertlefas apsigręžė ir su mergaite žengė prie durų. Prieš tai dar 
linktelėjo prie cigarų dėžutės ir susigrūdo kišenėn pilną saują si- 
dabrinių monetų. 


Padavėjas sukrovė ant vežimėlio lėkštes ir tuščius butelius. Jam 
išėjus, Olga paklausė: 

— Iš kur atsirado ta mergaitė? 

— Niekada neteko jos matyti, — atsakė Škreta. 

— Ji tikrai atrodė lyg angelėlis, — tarė Jokūbas. 

— Angelėlis, suvedantis jį su meilužėmis? - nusijuokė Olga. 

— Taip, - pritarė Jokūbas. - Angelas — kūmas ir suteneris. Lygiai 
taip ir turėtų atrodyti jo asmeninis angelas. 

— Abejoju, jog tai buvo angelas, — tarė Škreta, - tačiau keisčiau- 
sia, kad mergaitė nematyta, nors pažįstu čia beveik visus žmones. 

— Tad lieka vienas paaiškinimas, — nusijuokė Jokūbas, — ji buvo 
ne šio pasaulio. 

— Nesvarbu, čia buvo angelas ar viešbučio kambarinės duktė, bet 
aišku, — samprotavo Olga, - jis neišėjo pas jokią moterį! Tai tiesiog 
ligi ausų save įsimylėjęs žmogus, kuris ištisai gieda himnus sau. 

— O man jis patinka, - tarė Jokūbas. 

— Žinoma, - neprieštaravo jam Olga, - bet aš vis dėlto manau, 
JOg jis yra pats didžiausias savimyla. Lažinuosi, kad gerokai prieš 
vakarienę jis davė kokiai nors mergaitei saują pusdolerių ir papra- 
šė, kad sutartu laiku ateitų su gėle. Dievoti žmonės moka puikiai 
režisuoti stebuklingas scenas. 

— Gerai, jeigu iš tiesų taip būtų, — atsiliepė daktaras Škreta, — 
tačiau ponas Bertlefas yra labai ligotas ir kiekviena meilės naktis 
jam kelia didį pavojų. 

— Na matot, mano tiesa. Visos tos užuominos apie moteris - tik 
tauškalai! 

— Miela panele, - atsakė Škreta, - aš jo gydytojas ir draugas, tad 
nebūčiau toks tikras. Nežinau. 

— Jis iš tikrųjų toks ligotas? — paklausė Jokūbas. 

— Kodėl tad, tavo nuomone, jis beveik metus gyvena čia, o jauna 
žmona, prie kurios labai prisirišęs, tiktai retsykiais aplanko jį? 

— Be jo staiga liūdna tapo, - konstatavo Jokūbas. 

Išties visi trys staiga pasijuto vieniši ir nebenorėjo ilgiau likti 
svetimuose apartamentuose. 

Škreta pakilo nuo kėdės: 

— Palydėsim panelę Olgą namo ir dar pasivaikščiosim. Mums 
reikia daug ką aptarti. 

— Aš visai nenoriu miego! - protestavo Olga. 

— Jums laikas gulti. Rekomenduoju, nes aš jūsų gydytojas, - griež- 
tai žėrė Škreta. 

Jie išėjo iš „Ričmondo“ ir nuėjo per parką. Pakeliui Olga rado 
progą sušnibždėti Jokūbui: „Norėjau šį vakarą praleisti su tavimi...“ 

Bet Jokūbas tik gūžtelėjo pečiais, nes Škreta gana valdingai dik- 
tavo savo valią. Jie palydėjo merginą ligi Markso namo ir Jokūbas 
draugui matant net nedrįso paglostyti jai plaukų, kaip buvo pratęs. 
Jį kaustė daktaro antipatija į slyvas panašioms krūtims. Išvydo Ol- 
gos veide nusivylimą ir jam suskaudo, nes tarėsi ją nuskriaudęs. 

— Tai ką pasakysi? — paklausė Škreta, kai jie su bičiuliu liko vie- 
nu du parke. - Girdėjai, kaip dejavau, kad man reikia tėvo. Akmuo 
būtų susigraudinęs. O jisai vis apie šventąjį Paulių... Negi išties 
toksai bukas? Jau porą metų aiškinu, kad aš našlaitis ir šlovinu Ame- 
rikos paso privalumus. Tūkstantį kartų lyg šiaip sau užsiminiau apie 
įvairius adoptavimo atvejus. Mano apskaičiavimu, visos tos užuo- 
minos jau seniai turėjo susilydyt į idėją įvaikint mane. 

— Jis pernelyg susidomėjęs savimi, — paaiškino Jokūbas. 

— Gryna tiesa, - patvirtino Škreta. 

— Nieko nuostabaus, jeigu jis sunkus ligonis, - tęsė Jokūbas ir 
pridūrė. — Jeigu jo būklė tokia bloga, kaip sakei. 

— Dar blogesnė, - atsakė Škreta. — Prieš pusmetį ištiko dar vie- 
nas labai sunkus infarktas ir nuo tol nedrįsta leistis tolimesnėn ke- 
lionėn, gyvena čia lyg nelaisvėje. Jo gyvybė kybo ant plauko. Jis 
tai Žino. 

— Matai, - garsiai mąstė Jokūbas, — jau seniai turėjai susiprotėti, 
kad užuominų metodas čia netinka, nes visos užuominos jam nu- 
krypsta į mintis apie save patį. Turėtum be jokių užuolankų išsakyt 
savo pageidavimą. Ir tikriausiai jį patenkintų, nes mielai tenkina 
kitų pageidavimus. Tai atitinka jo įvaizdį apie save. Jis trokšta teik- 
ti džiaugsmą Žmonėms. 

— Tu genijus! - sušuko Škreta ir sustingo vietoje. — Juk tai pa- 
prasta kaip Kolumbo kiaušinis, taip ir yra! O aš, kvailys, sugaišau 
dvejus metus, nes nesugebėjau jo perprasti! Dvejus gyvenimo me- 
tus skyriau nereikalingom užuominom! Tu irgi kaltas, reikėjo jau 
seniai man patarti! 

— O tau reikėjo seniai manęs paklausti! 

— Bet kad per dvejus metus nė karto neužsukai! 

Abudu žingsniavo naktį parko takeliais ir kvėpė gaivų ankstyvo 
rudens orą. 

— Kadangi per mane jis tapo tėvu, tai aš tikrai nusipelnęs, kad jo 
dėka tapčiau sūnumi! — sušuko Škreta. 

Jokūbas jam pritarė. 

— Didžiausia mūsų nelaimė, - ilgai mąstęs tęsė Škreta, - kad mes 
apsupti kvailių. Negi šiame mieste rastum ką nors, su kuo galėtu- 
mei pasitarti? Inteligentiškas žmogus gimsta visiškai tremčiai. Nie- 
kur nedingsi, nuolat apie tai galvoju, tokia jau mano profesija: žmo- 
nija nepaliaujamai gausina kvailių skaičių. Kuo žmogus kvailes- 
nis, tuo labiau linkęs daugintis. Tobuli individai paleidžia pasaulin 
vieną kitą vaiką, o patys geriausi, kaipo tu, apskritai nutaria nesi- 
dauginti. Tikra katastrofa! O aš vis svajoju apie pasaulį, kuriame 
žmogus atsidurtų ne tarp svetimųjų, o tarp savo brolių. 

Jokūbas be didesnio susidomėjimo klausėsi Škretos samprotavi- 
mų, 0 šis plėtojo mintį: 

— Tai ne tušti žodžiai. Aš ne politikas, o gydytojas ir žodis „bro- 
lis“ skamba man labai konkrečiai. Broliai yra tie, kurie turi bent 
vieną bendrą gimdytoją. Taigi Saliamono sūnūs, pagimdyti šimti- 
nės įvairių motinų, buvo patys tikriausi broliai. Tai turėjo būti nuo- 
stabu! Kaip manai? 

Jokūbas traukė į plaučius gaivią vėsą ir nežinojo, ką atsakyti. 

— Žinoma, - tęsė Škreta, - niekaip nepriversi žmonių, kad lytiš- 
kai santykiaudami jie galvotų apie palikuonis. Tačiau ne tai svar- 
biausia. Mūsų šimtmetyje jau galima sugalvoti, kaip gimdyti vai- 
kus protingai, kuriant. Juk nevalia visą laiką painioti meilės ir dau- 
ginimosi. 

Jokūbas visiškai pritarė draugui. 

— Tave tikriausiai domina, kaip atskirti dauginimąsi nuo meilės, — 
kalbėjo Škreta, — o man rūpi atskirti meilę, tačiau veisimąsi ir dau- 
ginimąsi pratęsti. Norėčiau atskleisti tau savo projektą. Mėgintu- 
vėlyje turiu savo sėklos. 

Pagaliau Jokūbas susidomėjo. 

— Ką tu manai? 

— Nuostabu! - šūktelėjo Jokūbas. 

— Nuostabu! — sutiko Škreta. — Taip išgydžiau daugelio moterų 
nevaisingumą. Žinai, moterys dažnai neturi vaikų tik todėl, kad jų 
vyrai bergždi. Turiu daug pacienčių visoje respublikoje, o per pas- 
taruosius ketverius metus ginekologiškai apžiūriu ir mūsų miesto 
moteris. Prieiti su švirkštu prie mėgintuvėlio, o paskui įšvirkšt mo- 
terims vaisingąją medžiagą —- anoks čia rūpestis. 

— Ir kiek jau turi vaikų? 

— Keletą metų taip darau, tačiau apskaita gan apytikrė. Niekada 
negaliu būti tikras dėl tėvystės, nes pacientės, kaip čia pasakius, 
būna neištikimos man su savo vyrais. Be to, kitos grįžta iš kur atvy- 
kusios ir dažnai net nežinau, kaip baigėsi gydymas. Kiek geriau 
informuotas apie vietines. 

Škreta nutilo. Jokūbas nugrimzdo mintyse ir švelniuose prisimi- 

nimuose. Škretos projektas sužavėjo ir sujaudino jį, nes dabar jisai 
atpažino senąjį savo draugą, nepataisomąjį svajoklį. 

— Tikriausiai puiku turėt vaikų su tiek daug moterų... - tarė jis. 

— Ir visi jie broliai, - pabrėžė Škreta. 

Jie vėl nuėjo kvėpuodami kvapniu oru ir tylėdami. Paskui Škreta 
tarė: 

- Žinai, aš dažnai mąstau: nors daug kas šioj žemėj nepatinka, 
vis dėlto mes už ją atsakingi. Mane labai nervina, kad negaliu lais- 
vai keliaut po pasaulį, bet niekada neapleisčiau savo šalies. Ir nie- 
kada jos neapkalbėčiau. Ką mes padarėme, kad ji taptų geresnė? 
Kad čia būtų smagiau gyventi? Kad tokioje šalyje jaustumeisi esąs 
namie? Bet kaip namuose... - dabar Škreta prakalbo tyliau ir švel- 
niau, - žmogus gali jaustis tik tarp saviškių. Kadangi pasisakei 1š- 
važiuojąs, pamaniau mėginti kalbinti tave dalyvauti mano projek- 
te. Yra tau mėgintuvėlis. Gyvensi kažkur užsienyje, o čia gims ta- 
vo vaikai. Pats pamatysi, kokia puiki bus šita šalis po kokių dešim- 
ties dvidešimties metų. 

Danguje švietė pilnatis (mėnulis kybos ligi paskutinės mūsų 1s- 
torijos nakties, tad visiškai teisėtai ir šią istoriją galime pavadinti 
mėnesienos istorija), daktaras Škreta palydėjo Jokūbą ligi „Rič- 
mondo“. 

— Nevažiuok rytoj, pabūk dar, - tarė jis. 

— Privalau. Manęs laukia, - atsakė Jokūbas žinodamas, kad dar 
liks. 

— Tegu. Džiaugiuos, kad tau patiko mano planas. Rytoj išnagri- 
nėsime jį ligi smulkmenų. 


etvirtoji diena 


Kai ponia Klimova rytą susiruošė eiti, jos vyras tebegulėjo lovoje. 

— Ar tu niekur nesirengi? — paklausė jo. 

— Ko čia skubėti. Tiems kvaišiams laiko pakaks, - atsakė Klima, 
nusižiovavo ir apsivertė ant kito šono. 

Jau užvakar buvo jai papasakojęs, kad per varginančią konfe- 
renciją turėjo pasižadėti remti mėgėjiškus ansamblius, todėl ketvir- 
tadienį vakare teks groti tokiame kalnų kurorte su kažkokiu gydy- 
toju ir vaistininku, kurie laisvalaikiu mėgsta džiazuoti. Jisai keikė- 
si, tačiau Žmona žvelgė jam į veidą ir matė, kad jis nėra supykęs, 
nes iš tikrųjų nebus jokio koncerto, kad Klima išgalvojo jį ieškoda- 
mas laiko kažkokiai meilės intrigai. Geba viską perskaityti jam iš 
veido, jis nieko negali nuslėpti. Ir kai dabar su keiksmu virto ant 
kito šono, tuoj pat sumojo, kad čia ne mieguistumas — jis tiesiog 
nori paslėpti nuo jos veidą. 

Paskui išėjo į teatrą. Kai prieš keletą metų liga atėmė iš jos ram- 
pos šviesas, įtaisė jai ten tarnybą. Niekas ten jos nevargina, kasdien 
susitinka su įdomiais žmonėmis, o ir darbo laikas santykinai lais- 
vas. Sėdo prie stalo ketindama rašyti keletą tarnybinių laiškų, bet 
niekaip negalėjo susikaupti. 

Niekas negali taip užvaldyti viso žmogaus kaip pavydas. Kai 
prieš metus pasimirė Kamilos motina, tai, suprantama, buvo kur 

kas didesnė nelaimė nei kokia nors trimitininko avantiūra. lr vis 
dėlto motinos mirtis įskaudino mažiau, nors Kamila labai ją mylė- 
jo. Anas skausmas buvo spalvingas: jame būta liūdesio, ilgesio, 
jaudulio, priekaištų sau (ar pakankamai ja rūpinosi? ar neužmirš- 
davo jos?) ir tylios šypsenos. Tasai skausmas buvo gailestingai skai- 
dus: nuo motinos karsto mintys šoktelėdavo į prisiminimus, į vai- 
kystę, ir net toliau - į motinos vaikystę, nukrypdavo į dešimtis prak- 
tinių smulkmenų, pasukdavo į ateitį, kuri liko jai atvira ir kurioje 
kaip paguoda (taip, būta keleto išimtinių dienų, kai jis buvo jos 
paguoda) stovėjo Klima. 

O pavydo skausmas neturėjo jokios erdvės, jisai nei grąžtas su- 
kos vienam taške. Nebuvo jokios skaidos nė išsiblaškymo. Moti- 
nos mirtis pravėrė ateities duris (kitokios — vienišesnės, tačiau taip 
pat ir brandesnės ateities), o skausmas dėl vyro neištikimybės jo- 
kios ateities neatvėrė. Viskas buvo sukoncentruota į vienintelį nė 
akimirką neišnykstantį neištikimo kūno vaizdą, į vienintelį nė aki- 
mirką neišnykstantį priekaištą. Mirus motinai galėjo klausytis mu- 
zikos, galėjo netgi skaityti; apsėsta pavydo ji apskritai neįstengė 
nieko veikti. 

Vakar netikėtai jai šovė galvon mintis, kad reikėtų nuvažiuoti į 
kurortą ir patikrinti, ar vyks tasai įtartinasis koncertas, bet greit nu- 
vijo šalin tą mintį, nes žinojo, kad Klimai atgrasus jos pavydas ir 
nevalia jo rodyti. Tačiau pavydas daužės tarsi perkaitęs variklis ir ji 
galiausiai ėmė ir pakėlė telefono ragelį bei surinko stoties informa- 
cijos numerį. Pasiteisino sau, kad skambina tik šiaip, prasiblaškyti, 
be aiškesnių ketinimų, kadangi nepavyksta susikaupti ir parašyti 
paprasčiausio valdiško teksto. 

Kai sužinojo, jog traukinys išeina vienuoliktą ryto, ėmė vaiz- 
duotis save, vaikščiojančią nepažįstamomis gatvėmis, ieškančią afi- 
šų su Klimos vardu, kurorto komitete klausinėjančią apie koncertą, 
kuriame turi dalyvauti jos vyras, sužinančią, kad nėra jokio kon- 
certo ir po to klydinėjančią vyro apgautą vargšę tuščiame sveti- 
mam mieste. Toliau vaizdavosi, kaip kitą dieną Klima jai pasakos 
apie koncertą, o ji vis teirausis smulkmenų. Žvelgs jam į veidą, 

klausysis jo prasimanymų ir su geliančiu malonumu gers nuodingą 
melų arbatą. 

Bet čia sudraudė save, kad negalinti šitaip elgtis. Negerai taip — 
dienom, savaitėm vien sekti ir pavydo persmelktai fantazuoti. Ji 
taip bijo neteksianti jo, ir būtent per šią baimę išties kartą gali ne- 
tekti! 

Tačiau kitas balsas klastingai naiviai prieštaravo: juk nevažiuo- 
sianti jo šnipinėti! Patsai Klima sakė, kad koncertuos, ir ji tiki juo! 
Kaip tik pasitikėdama jo žodžiais, rimtai priimdama jo tvirtinimus, 
ji tiki juo nebenorėdama pavyduliauti. O jisai sakė, kad nenori ten 
vykti, bodisi būsimos dienos ir nykaus vakaro! Tad jai reikia va- 
žiuoti ten ir džiaugsmingai jį nustebinti! Kai koncertui baigiantis 
Klima abejingai lenksis ir kankinsis, įsivaizduodamas varginančią 
kelionę namo, ji prasibraus prie scenos, jis pamatys ją, ir abu nusi- 
juoks laimingi! 

Paliko vedėjui šiaip taip išvargtus laiškus. Teatre ją mėgsta. Vi- 
siems patinka, kad garsaus muzikanto žmona kukli ir draugiška. 
Visus nuginkluoja liūdesys jos veide. Negi vedėjas galėjo jai ką 
atsakyti? Pažadėjo jam, kad grįš penktadienio popietę ir ligi vakaro 
liks teatre, atliks susikaupusį darbą. 


Buvo dešimta ryto. Olga, kaip kasdien, paėmė iš Rūženos didelę 
baltą paklodę ir raktą. Nuėjo prie savo kabinos, pakabino drabu- 
žius, nelyg antikinę togą persimetė per petį paklodę, užrakino ka- 
biną, paliko raktą Rūženai ir nuėjo į kitą salę prie baseino. Paka- 
bino paklodę ant aptvaro ir laipteliais nusileido į vandenį, kuria- 
me jau mirko daug moterų. Nors baseinas nedidelis, tačiau Olga 
buvo įsitikinusi, kad jai sveikiau plaukioti, ir ji mėgino apsukti 
keletą ratų. Taip ji sukėlė bangas, ir viena kliustelėjo kalbančios 
ponios burnon. 

— Ko čia kvailiojate! — ji šiurkščiai aprėkė Olgą, — čia jums ne 
plaukiojimo baseinas! 

Moterys lyg didžiulės varlės buvo sutūpusios palei baseino sie- 
nas. Olga bijojo jų. Visos buvo vyresnės už ją, stipresnės, turėjo 
daugiau riebalų ir kūno. Tad kukliai pasinėrė tarp jų ir paniurus 
nebejudėjo. 

Staiga ji pamatė salės tarpdury žemaūgį vaikiną, apsivilkusį džin- 
sais ir aptriušusiu megztiniu. 

— Ką ten veikia tas bernas! — sušuko ji. 

Visos moterys grįžtelėjo Olgos žvilgsnio kryptimi ir ėmė juoktis 
bei švilpti. 

Į salę įėjo Rūžena ir sušuko: 

— Tai filmininkai. Nori nufilmuoti jus kronikai! 

Moterys baseine prapliupo juokais. 

— Ir sugalvok tu man! - protestavo Olga. 

— Kurorto komitetas jiems leido, - paaiškino Rūžena. 

— Ką man rūpi tas komitetas! Manęs niekas neklausė leidimo! — 
šaukė Olga. 

Jaunuolis nuzulintu megztiniu (ant kaklo jam kabojo šviesos in- 
tensyvumo matuoklis) priėjo prie baseino ir su šypsenėle, kuri Ol- 
gai pasirodė nešvanki, kreipės į ją: 

— Panele, tūkstančiai žmonių pakvaiš iš meilės, kai pamatys jus 
ekrane. 

Moterys atsiliepė nauju juoko pliūpsniu. Olga prisidengė del- 
nais krūtis (tai nebuvo sunku, jau žinome, kad jos buvo panašios į 
porą slyvų) ir susigūžė už kitų nugarų. 

Prie baseino priėjo dar du džinsuoti vyrai ir aukštesnysis iš jų tarė: 

— Prašom elgtis visiškai natūraliai, tarsi mūsų čia nė nebūtų. 

Olga ištiesė ranką į aptvarą, per kurį buvo permesta jos paklodė. 
Dar baseine apsisupo ja ir laipteliais užlipo ant plytelėmis išklotų 
salės grindų, nuo šlapios paklodės lašėjo vanduo. 

— Kurjūs bėgate, po velnių! - sušuko vaikinas nutriušusiu megz- 
tiniu. 

— Jums dar priklauso ketvirtis valandos baseine! - įkandin šūk- 
telėjo Rūžena. 

— Jai gėda! - kvatojo moterys baseine. 

— Bijo, kad kas nenukąstų jos grožio! - pritarė Rūžena. 

— Princesė! — šaukė baseinas. 

— Žinoma, kas nenori filmuotis, gali išeiti, — taikiai paaiškino 
aukštasis džinsuotas vyras. 

— Mums nėra ko gėdytis, juk mes gražuolės! - griausmingai su- 
dudeno viena storulė ir baseino vanduo sukunkuliavo nuo moterų 
juoko. 

— Tačiau ta panelė negali išeiti. Ji dar ketvirtį valandos turi būti 
čia, - protestavo Rūžena žvelgdama į Olgą, kuri maištingai žings- 
niavo prie persirengimo kabinų. 


Niekas negali pykti ant Rūženos dėl jos blogos nuotaikos. Tačiau 
kodėl ją taip suerzino, kad Olga nenorėjo filmuotis? Kodėl ji visiš- 
kai susitapatino su nutukusių moterų būriu, linksmais cypčiojimais 
pasveikinusiu pasirodžiusius vyrus? 

Ir kodėl tos storulės taip linksmai cypčiojo? Tikriausiai ne to- 
dėl, kad norėjo jauniems vyriškiams parodyt savo grožybes ir su- 
vedžioti juos? 

Tikrai ne. Parodomoji jų begėdystė kaip tik ir kilo iš suvoki- 
mo, kad jos neturi jokių grožybių, galinčių suvedžioti. Jas pikti- 
no moters jaunystė, jos norėjo išstatyt apžiūrai savo seksualiai 
atgyvenusius kūnus tarsi siekdamos išjuokti moters nuogumą. 
Savo kūnų atgrasumu jos troško smogti moters grožio garbini- 
mui, nes žinojo, kad pagaliau tiek gražūs, tiek bjaurūs kūnai yra 
vienodi ir kad bjaurumas meta šešėlį ant grožio, šnibždėdamas 
vyrui: „Žiū, tai yra tikroji tave žavinčio kūno tiesa! Žvelk, toji 
nukarusi subliūškusi krūtinė yra tokia pat krūtis, kokią iki pami- 
šimo dievini!“ 

Linksma storųjų baseino bobų begėdystė buvo nei nekrofiliškas 
šokis viršum jaunystės lakumo, šokamas tuo linksmiau, kadangi 
baseine būta aukos — jaunos merginos. Olgai apsisiautus paklode, 
jos įsiuto, nes palaikė tai savo piktų apeigų sabotavimu. 

Juk Rūžena nebuvo nei stora, nei sena, galiausiai ji netgi buvo 
gražesnė už Olgą! Tad kodėl ji nestojo šios pusėn? 

Jeigu ji būtų nusprendusi atsisakyti kūdikio ir tikėjusi, kad jai 
skirta laiminga meilė su Klima, jos jausmai būtų buvę kitokie. Vy- 
riškio meilė išskiria moterį iš būrio, ir Rūžena būtų palaimingai 
jautusi nepakartojamą darną. Storules būtų laikiusi priešais, Olgą — 
savo seserimi. Būtų linkėjusi jai vien gero, kaip grožis linki gro- 
žiui, laimė — laimei, o meilė - kitai meilei. 

Tačiau Rūžena blogai miegojo šią naktį ir suprato negalinti tikėti 
Klimos meile. Taip visa, kas skyrė ją iš būrio, virto dulkėmis. Jai 
liko vienintelis jos viduj besiskleidžiantis pumpuras, kurį saugo vi- 
suomenė ir tradicija. Jai beliko moteriškosios dalios žymė ir prie- 
sakas kovot už tą dalią. 

Moterys baseine buvo pats moteriškumo įsikūnijimas: amžinojo 
gimdymo, žindymo, vytimo moteriškumas, besikvatojąs iš tos la- 
kios akimirkos, kai moteris tiki esanti mylima ir jaučiasi nepakar- 
tojama asmenybe. 

Negali būti santarvės tarp moters, tikinčios į savo išskirtinumą, 
ir moterų, prisiėmusių bendrosios moteriškosios dalios ženklą. Po 
neišmiegotos apmąstymų nakties Rūžena apsisprendė (vargšas tri- 
mitininkas!) stoti pastarųjų pusėn. 


Jokūbas sėdėjo prie vairo, o ant gretimos sėdynės tupėjo Bobešas. 
Šuo vis pakeldavo galvą ir lyžtelėdavo Jokūbą. Už paskutinių že- 
mų kurorto namelių iškilo daugiaaukštis blokinis namas. Prieš me- 
tus jo čia dar nebuvo, o dabar jau gadino vaizdą. Jokūbui jisai atro- 
dė kaip vidur gėlyno pastatyta šiukšlių dėžė. Jokūbas paglostė ra- 
miai pro stiklą žvelgiantį Bobešą ir pagalvojo, jog Dievas buvo 
mielaširdingas šunims ir neįtaisė jų galvose grožio pojūčio. 

Šuo vėlei lyžtelėjo veidą (tikriausiai jautė, kad Jokūbas galvoja 
apie jį), ir Jokūbas pamanė, kad jo gimtoji šalis nei gerėja, nei blo- 
gėja, — tiesiog kuo toliau, tuo ji juokingesnė: anksčiau čia teko pa- 
tirti žmonių medžioklę, o vakar patyrė šuns medžioklę, tarsi tai 
būtų tas pats spektaklis, tiktai su kitais aktoriais. Vietoje tardytojų 
politikų — bokseris, bastardas ir taksiukas. 

Jis prisiminė, kad prieš keletą metų jo kaimynai sostinėje prie 
savo buto durų rado katiną, kuriam kojos buvo supančiotos, liežu- 
vis nupjautas, o į akis suvarytos vinys. Gatvės vaikai mėgdžiojo 
suaugusiuosius. Jokūbas dar kartą paglostė Bobešą ir sustojo prie 
restorano. 

Išlipęs iš automobilio tikėjosi, kad šuo džiaugsmingai puls į na- 
mus. Tačiau Bobešas niekur neskubėjo, o šokčiojo ant Jokūbo no- 

rėdamas su juo žaisti. Kol pasigirdo šauksmas: „Bobešai!“ — ir šuo 
nubėgo prie ant slenksčio stojusios moters. 

— Ak tu, nepataisomas valkata, — tarė ji ir atsiprašinėdama klausė 
Jokūbo, ar ilgai šuo jam įkyri. 

Išgirdusi, kad šuo praleido su juo naktį ir dabar jis atvežęs šunį 
automobiliu, ji apibėrė jį garsiomis padėkomis ir pakvietė užeiti. 
Pasodino jį atskiram kambary, tikriausiai skirtame uždariems po- 
būviams, ir nubėgo kviesti vyro. Po akimirkos grįžo su jaunu vy- 
riškiu, kuris ištiesė Jokūbui ranką ir prisėdo šalia. 

— Jūs labai malonus, kad užvažiavote čia vien dėl Bobešo. Jis 
tikrai kvaiša, kad nuolat valkiojasi, bet mes labai mylim jį. Gal 
papietausit pas mus? 

— Mielai, - atsakė Jokūbas, ir žmona nubėgo į virtuvę. Jokūbas 
papasakojo, kaip išgelbėjo Bobešą nuo pensininkų grandies perse- 
kiojimo. 

— Tai šūdžiai! — sušuko vyras ir tuoj pašaukė žmoną. — Vera, 
ateik! Ar girdėjai, ką tie šūdžiai ten apačioj išdarinėja? 

Vera atėjo su ant padėklo garuojančia sriuba. Ji taip pat prisėdo 
ir Jokūbui teko pakartoti vakarykštę istoriją. Šuo gulėjo pastalėje ir 
Jokūbas kasė jam paausius. 

Jokūbui išvalgius sriubą, vyras vėl pakilo, nubėgo į virtuvę ir 
atnešė kiaulienos su kukuliais. 

Jokūbui buvo gera čia. Jis sėdėjo prie lango, o vyras keikė tuos 
apačioj (Jokūbą žavėjo, kad vyras laiko savo restoraną vieta aukš- 
tybėse, Olimpu, distancijos ir apibendrinimų vieta), jo žmona grįžo 
su kokių dvejų metų berniuką. 

— Padėkok šiam ponui, - tarė ji, — tai jis parvežė tau Bobešą. 

Berniukas kažką nesuprantamai sumurmėjo ir nusišypsojo Jo- 
kūbui. Lauke švietė saulė, gelstantys lapai ramiai suposi už lango. 
Buvo tylu, restoranas kybojo virš pasaulio ir čia tvyrojo taika. 

Jokūbas, nors ir atsisakydamas palikuonių, mylėjo vaikus. 

— Jūsų berniukas labai mielas, — tarė jis šeimininkams. 

— Labai juokingas, — atsakė Žmona, — ir net nežinau, iš katro 
paveldėjo tokią stambią nosį. 

Jokūbas prisiminė savo bičiulio nosį: 

— Daktaras Škreta sakė, kad pas jį gydėtės. 

— Jūs pažįstate daktarą? — džiugiai pasiteiravo vyras. 

— Jis senas mano bičiulis, — atsakė Jokūbas. 

— Mes jam labai dėkingi, —- paaiškino jaunoji motina ir Jokūbas 
sumetė mintyse, kad berniukas, matyt, yra vienas iš sėkmingų Škre- 
tos eugeninio projekto atvejų. 

— Tai tikras burtininkas, ne daktaras, - pagarbiai pritarė jaunasis 
tėvas. 

Jokūbui dingojosi, kad visi trys šioje betliejiškoje ramybėje yra 
šventoji šeima, kad jų vaikas yra ne žemiško tėvo, o Dievo - Škre- 
tos kūdikis. 

Nosingasis vaikas vėl suburbleno keletą sunkiai suprantamų žo- 
džių. Jaunasis tėvas meiliai žvelgė į jį. 

— Niekaip negali Žinoti, - paaiškino žmonai, - kas iš mūsų protė- 
vių buvo toksai didnosis. 

Jokūbas nusijuokė. Jam šmėstelėjo keista mintis: ar ir savo Zuzi 
daktaras palaimino injekcija iš mėgintuvėlio? 

— Ne taip pasakiau? — nusijuokė tėvas. 

— Žinoma, — pritarė jam Jokūbas, - galima tiktai džiaugtis, kai 
pamanai, kad tavęs seniai nebebus, o po pasaulį vis dar klajos tavo 
nosis. 

Visi nusikvatojo ir mintis, kad Škreta yra tikrasis berniuko tė- 
vas, dabar Jokūbui atrodė tik įnoringas prasimanymas. 


Františekas paėmė pinigus iš ponios, kuriai ką tik baigė taisyt šal- 
dytuvą. Nusileido žemyn, sėdo ant savo ištikimojo motociklo ir 
nuvažiavo į miestelio pakraštį, kur paliko dienos uždarbį kontoro- 
Je, visai apylinkei teikiančiai remonto ir montavimo paslaugas. Po 
antros valandos jis buvo jau visai laisvas. Vėl užvedė motociklą ir 
pasuko į kurortą. Mašinų aikštelėje pamatė baltą limuziną. Pastatė 
motociklą greta jo ir kolonada nuėjo link Visuomenės namų, nes 
tikėjosi ten rasiąs trimitininką. 

Jį vedė ne įžūlumas ir ne kovingumas. Nebenorėjo jokio skanda- 
lo. Priešingai, buvo pasiryžęs visko atsisakyti, nusilenkt, pasiduo- 
ti. Teigė sau, kad jo meilė tokia didelė, jog įstengia visko išsižadėti. 
Kaip pasakų princas dėl princesės pakelia visas kančias ir išbandy- 
mus, kaunasi su slibinu, perplaukia jūras, taip ir jis yra pasirengęs 
būti pasakiškai pažemintas. 

Kodėl jis toks nuolankus? Kodėl nepasiieško kitos merginos, ku- 
rių Šitoks perteklius kalnų kurorte? 

Františekas jaunesnis už Rūženą, savo nelaimei, jis dar labai jau- 
nas. Kai suaugs, suvoks daiktų netvarumą ir sužinos, kad už vienos 
moters horizonto bemat atsiveria kitos moters horizontas. BefFran- 
tišekas lig šiol nežino, kas yra laikas. Nuo pat vaikystės jis gyvena 
pastoviame ir nesikeičiančiame pasaulyje, kažkokioje sustingusio- 

je amžinybėje, nuo pradžios jis turi tą patį tėvą ir tą pačią motiną, 0 
jį vyru padariusi Rūžena kybo virš jo tarsi durys į dangų, vienintelį 
įmanomą dangaus skliautą. Negali įsivaizduoti gyvenimo be jos. 

Vakar paklusniai pažadėjo jai, kad nešnipinės ir šiandien buvo nu- 
siteikęs jos vengti. Pamanė, kad jį domina tik trimitininkas ir sekda- 
mas jį nenusikals pažado laužymu. Tačiau gerai Žinojo, jog tai tik 
atsikalbinėjimas, kad Rūžena pasmerktų jo veiksmus. Ir vis dėlto jį 
ginė jėga, stipresnė už samprotavimus bei ketinimus - tai buvo nelyg 
narkomanija: privalėjo išvysti jį, pamatyti dar kartą be skubos ir iš 
arti. Privalėjo pažvelgti tiesiai į savo šermenis. Privalėjo pažvelgti į 
jo kūną, kurio susijungimas su Rūženos kūnu jam atrodė neįtikimas 
ir neįsivaizduojamas. Privalėjo į jį pažvelgti, tarsi žvilgsniu būtų ga- 
lima įvertinti, ar jų kūnus įmanoma sujungti, ar ne. 

Muzikantai jau grojo scenoje: daktaras Škreta mušė būgną, kitas 
smulkutis žmogelis sėdėjo prie pianino, Klima pūtė savo trimitą. 
Salėje sėdėjo keletas vaikinų, džiazo mėgėjų, įslinkusių pasiklau- 
syt repeticijos. Františekui nereikėjo baimintis, kad išaiškės jo bu- 
vimo čia priežastis. Buvo tikras, kad motociklo žibinto apakintas 
trimitininkas antradienį nematė jo veido, o apie jo ryšį su Rūžena 
pastarosios apdairumo dėka niekas nieko ir nežinojo. 

Trimitininkas liovėsi grojęs ir sėdo prie pianino, kad smulkia- 
jam Žmogeliui pats paskambintų fragmentą, kurį įsivaizdavo groja- 
mą kitu tempu. O Františekas sėdėjo salės gale ant kėdės ir pamažu 
virto šešėliu, kuris šiandien nė akimirkos neapleis trimitininko. 


Jis grįžo iš užmiesčio restorano ir gailėjosi, kad greta nėra šuns, 
kuris kartais lyžteli veidą. Tuoj toptelėjo mintis, koks vis dėlto ste- 
buklas, jog ištisus keturiasdešimt penkerius metus išsaugojo greta 
savęs laisvą vietą, tad ir dabar gali išvažiuoti visai lengvai: be kro- 
vinių, be naštos, vienas, su netikra (o vis tiek gražia) jaunatve nei 
studentas, kuris tik pradeda kloti savo ateities pamatus. 

Stengės užpildyt galvą mintim, kad palieka tėvynę. Stengėsi 
prisiminti visą prabėgusį gyvenimą, įsivaizduoti jį nei išsidrieku- 
sį kraštovaizdį, į kurį žvelgia su ilgesiu, svaiginančiai tolimą kraštą. 
Bet jam nesisekė. Ką įstengė atkurti vaizduotėje, buvo kažkoks 
mažas suplotas daiktas, panašus į užsegtą armoniką. Tik didžiulė- 
mis pastangomis išžvejodavo prisiminimų fragmentus, kuriuos bū- 
tų galima sulipdyti į kažkokią patirto likimo iliuziją. Žvelgė į 
lekiančius medžius. Jų lapai buvo žali, raudoni, geltoni arba rudi. 
Miškai atrodė apimti gaisro. Pamanė išvykstąs miškams degant, 
O jo gyvenimas ir prisiminimai lieka, praryti tokių puikių ir be- 
jausmių liepsnų. Negi dabar turi ilgėtis ilgesio? Kankintis dėl to, 
kad nesikankina? 

Ilgesio, tiesa, nejuto, tačiau skubėti taip pat nesinorėjo. Pagal 
susitarimą su užsienio draugais šiuo metu jau turėtų kirst sieną, bet 
Jį vėl užvaldė kažkoks neryžtingas tingumas, pagarsėjęs tarp arti- 

miausių draugų, nes apimdavo jį kaip tik tada, kai reikėdavo nedel- 
siant ir ryžtingai veikti. Žinojo iki paskutinės akimirkos sakysiąs, 
j0g turi išvažiuoti dar šiandien, tačiau suvokė nuo pat ryto darąs 
viską, kad kuo ilgiau neišvažiuotų iš šio mielo kurorto, į kurį dau- 
gybę metų užsukdavo lankydamas draugą, kartais ir po ilgesnių 
pertraukų, bet visada su džiaugsmu. 

Sustabdė automobilį (taip, ten pat, kur stovėjo baltas trimitinin- 
ko limuzinas ir raudonas Františeko motociklas) ir nuėjo į vyninę, 
kur po pusvalandžio turėjo susitikti su Olga. Jam patiko stalas vy- 
ninės kampe prie lango, pro kurį matėsi liepsnoti parko medžiai. 
Deja, ten jau sėdėjo kažkoks trisdešimtmetis. Jokūbas atsisėdo prie 
gretimo stalo. Iš čia nesimatė medžių, bet akį patraukė anas paste- 
bimai susinervinęs vyriškis, kuris nenuleido žvilgsnio nuo įėjimo 
ir be perstojo koja trepseno į grindis. 


Pagaliau ji atėjo. Klima pašoko nuo kėdės, nuėjo jos pasitikti ir 
nusivedė prie stalo su vaizdu į parką. Šypsojosi jai, tarsi norėda- 
mas patvirtinti, kad jų susitarimas galioja, kad abu ramūs ir pasitiki 
vienas kitu. Merginos veide ieškojo pritariančio atsako, tačiau ne- 
aptiko. Tai kėlė nerimą. Nedrįso kalbėti su ja apie tai, kas jam rūpė- 
j0, ir pradėjo nereikšmingą pokalbį, turėjusį sukurti nuoširdumo 
atmosferą. Tačiau visi žodžiai suduždavo į jos tylėjimą kaip į uolą. 

Staiga ji nutraukė jo kalbą: 

— Aš apsisprendžiau kitaip. Tai būtų nusikaltimas. Gal tu ir galė- 
tum ką nors panašaus padaryti, o aš tikrai ne. 

Trimitininkui, atrodo, visas pasaulis apsivertė. Apstulbęs žvelgė 
į Rūženą ir nežinojo, ką sakyti. Jautė vien beviltišką nuovargį. O 
Rūžena pakartojo: 

— Tai būtų nusikaltimas. 

Žvelgė į ją, ir ji atrodė jam nereali. Ši moteris, kurios išvaiz- 
dos, kai nebūdavo šalia, net neįstengdavo atgaivint atminty, da- 
bar atrodė jam kaip nuosprendis ligi gyvos galvos. (Kaip ir mes 
visi, Klima realiu laikė tik tai, kas į mūsų gyvenimą įeina 1š vi- 
daus, palaipsniui ir organiškai. Kas ateina iš išorės, netikėtai ir 
atsitiktinai, laikė nerealumo invazija. Deja, nėra nieko realesnio 
už tokį nerealumą.) 

Staiga prie jų stalo išdygo užvakar trimitininką atpažinęs pada- 
vėjas. Ant padėklo laikė dvi konjako taureles ir familiariai prabilo: 

— Tikiuos, iš akių atspėjau jūsų norus. — O Rūženai pakartojo, ką 
sakęs praeitą kartą. - Saugokis! Panelės tau akis iškabins! - ir sma- 
giai kvatojo iš savo sąmojo. 

Klimą visą buvo sukaustęs siaubas, jis beveik negirdėjo padavė- 
jo žodžių. Gurkštelėjo konjako ir palinko prie Rūženos: 

— Klausyk, juk mes jau buvome susitarę. Viską išsiaiškinę. Tai 
kodėl tu dabar keiti savo sprendimą? Juk buvai sutikusi, kad pir- 
miausia turėtume keletą metų skirti vienas kitam. Rūžena, darome 
tai vardan mūsų meilės ir kad kada nors, kai abudu tikrai norėsime, 
turėtume savo vaiką. 


Jokūbas tuoj atpažino medicinos seserį, vakar norėjusią perduot 
Bobešą seniams. Atidžiai žvelgė į ją ir jam buvo labai įdomu, apie 
ką jinai kalbasi su tuo vyru. Negalėjo išgirst nė žodžio, tik pastebė- 
jo, kad pokalbis gan aštrus. 

Iš vyriškio lengvai buvo galima spėti, kad išgirdo jį pribloškusią 
žinią. Jis įstengė prabilti tik po kelių akimirkų. Buvo matyti, kad 
stengiasi perkalbėti merginą, kažko jos prašo. Tačiau mergina užsi- 
spyrusiai tylėjo. 

Jokūbui dingojosi, kad kalbama apie kažkieno gyvenimą. Švie- 
siaplaukę jis vis dar laikė ta, kuri pasirengusi palaikyt budeliui au- 
ką, ir nė kiek neabejojo, kad vyras yra gyvybės pusėje, o ji stoja už 
mirtį. Vyras nori išgelbėti kažkieno gyvybę, jis prašo pagalbos, bet 
mergina atsisako ir dėl jos kažkas mirs. 

Paskui išvydo, kad vyras liaujas įkalbinėjęs, šypsosi ir galiausiai 
net glosto merginai skruostą. Negi jie susitarė? Negali būti. Gels- 
vais plaukais pridengtas veidas atkakliai žvelgė į savo tolius veng- 
damas vyro žvilgsnio. 

Jokūbas niekaip negalėjo atplėšt akių nuo merginos, kurios nuo 
vakar dienos negalėjo vadint kitaip nei budelių pagalbininke. Jos 
veidas buvo gražus ir tuščias. Gan gražus, kad patrauktų vyrą, ir 
gana tuščias, kad jame pranyktų visi karščiausi vyro maldavimai. 

Veidas buvo išdidus ir Jokūbas pamanė, kad jis didžiuojas ne savo 
grožiu, o tuštybe. 

Toliau Jokūbui dingojos, kad šiam veide jisai mato tūkstančius 
kitų gerai pažįstamų veidų. Dingojos, kad visas jo gyvenimas yra 
nenutrūkstamas dialogas su tokiu veidu. Kai stengiasi ką nors pa- 
aiškinti, tas veidas įsižeidęs žvelgia prošal, į jo argumentus atsako 
kažkuo kitu, kai šypsosi, - priekaištauja dėl lengvabūdiškumo, kai 
ko nors prašo, - priekaištauja dėl pasipūtimo, - vis tas pats nieko 
nesuprantantis ir viską sprendžiantis veidas, tuščias tarsi dykynė ir 
besididžiuojąs tuštumu. 

Galop dingtelėjo, kad šiandien žiūri į tą veidą paskutinį kartą, o 
rytoj išvyks iš jo valdų. 


Rūžena taip pat pastebėjo Jokūbą ir atpažino jį. Jautė įdėmų jo žvilgs- 
nį ir tai varžė ją. Tarsi būtų dviejų slapta susitarusių vyrų apsupty, 
apsupty dviejų žvilgsnių, nutaikytų į ją lyg du vamzdžiai. 

Klima kartojo savo argumentus, o ji nežinojo, ką atsakyti. Grei- 
tai įsitikino, kad kalbant apie būsimą vaiką, protas neturi ką pasa- 
kyt, teisė kalbėti palikta jausmui. 

Tylėdama nukreipė veidą iš abiejų žvilgsnių apsupties ir pažvel- 
gė pro langą. Dėl ypatingo susikaupimo joje kilo ir nesuprastos bei 
įžeistos motinos jausmai, kurie plėtės ir pūtės nelyg kukulių tešla. 
Kadangi negebėjo išreikšt jų žodžiais, leido sklist jiems pro akis, 
įsmeigtas į vieną tašką gelstančiam parke. 

Tačiau kur buvo įsmeigusi buką žvilgsnį, staiga išvydo pažįstamą 
figūrą ir išsigando. Dabar visiškai negirdėjo, ką jai kalba Klima. Tai 
buvo jau trečias į ją nutaikytas vamzdis, ir pats pavojingiausias. Mat 
Rūžena iš pradžių anaiptol nebuvo tokia tikra, kas yra jos būsimo 
vaiko tėvas. Daugiau galimybių turėjo tas, kuris dabar slapta sekė ją 
nevykusiai slėpdamasis už parko medžių. Bet taip atrodė tik iš pat 
pradžių, nes paskui ji vis labiau linko tėvystę priskirti trimitininkui, 
kol galiausiai apsisprendė, jog tai būtent jis. Patikėkime — ji visai 
nenorėjo klastingai priskirt jam tėvystės. Taip apsispręsti vertė ne 
klasta, o tiesa. Ji apsisprendė, kad taip iš tiesų ir buvo. 

Motinystė toksai šventas dalykas, kad jai atrodė neįmanoma mo- 
tinystės priežastimi laikyti tą, kurį beveik niekino. Ne kokia nors 
loginė išvada, o kažkoks iracionalus apreiškimas įtikino ją, kad nėš- 
čia tapti ji galėjo tik nuo jai patikusiojo, kurio siekė, į kurį žvelgė 
susižavėjusi. O kai telefonu išgirdo, jog tasai, kurį skyrė būti savo 
vaiko tėvu, yra šokiruotas, išsigandęs ir atsisakinėja savo tėvystės, 
viskas buvo nulemta, nes tą pat akimirką ji ne tik įsitikino savo 
teisybe, bet ir pasiryžo už ją kovoti. 

Klima nutilo ir paglostė Rūženai skruostą. Pažadinta iš apmąs- 
tymų, ji pamatė jo šypseną. Jis pasakė, kad būtų geriau vėl išva- 
žiuot užmiestin, nes šis kavinės staliukas skiria juos lyg šalta siena. 

Ji išsigando. Františekas vis dar stovėjo parke už medžio ir Žiū- 
rėjo į vyninės langus. O jeigu jis vėl užpuls, kai jie išeis? Jeigu vėl 
sukels vėjus kaip antradienį? 

— Sumokėsiu už konjaką, - Klima pakvietė padavėją. 

Ji ištraukė iš rankinuko stiklinę tūbelę. 

Muzikantas ištiesė padavėjui banknotą ir šauniu gestu atsisakė 
grąžos. 

Rūžena atkimšo tūbelę, pažėrė ant delno tabletes ir kaipmat pra- 
rnijo vieną. Jai spaudžiant tūbelę, trimitininkas vėl prabilo žvelgda- 
mas tiesiai į akis. Ištiesė į ją abi rankas, tad ji atidėjo tūbelę ir paė- 
mė jo pirštus. 

— Na gerai, eime, - tarė jis, ir Rūžena atsistojo. Išvydo įdėmų 
nedraugišką Jokūbo žvilgsnį ir greit nukreipė akis. 

Išėjusi į gatvę, būgščiai dėbtelėjo į parką, tačiau Františeko ten 
jau nebuvo. 

Jokūbas pakilo, paėmė pradėtą vyno stiklą ir persėdo prie dabar jau 
laisvo stalo. Su malonumu pažvelgė pro langą į raudonijančius parko 
medžius ir vėl pamanė, jog į šį gaisrą jis sumes visus savo išgyven- 
tus keturiasdešimt penkerius metus. Paskui jo žvilgsnis nuslydo stalo 
paviršiumi ir šalia peleninės aptiko užmirštą siaurą stiklinę tūbelę. 
Paėmė ją ir apžiūrėjo — ant jos buvo užrašytas negirdėtų vaistų pa- 
vadinimas ir prierašas pieštuku: „triskart per dieną“. Viduje buvo 
melsvos tabletės. Jam tai pasirodė keista. 

Savo tėvynėje leido paskutines valandas, tad visos smulkmenos 
įgydavo nepaprastos reikšmės ir tapdavo alegoriniu teatru. Ką tai 
galėtų reikšti, svarstė, jei kaip tik šiandien kažkas palieka man ant 
stalo melsvų tablečių tūbelę? Ir kodėl ją palieka būtent ta moteris, 
Politinių persekiotojų palikuonė ir Budelių pagalbininkė? Negi no- 
ri mane perspėti, kad dar per anksti atsisakyti melsvosios tabletės? 
Gal primindama nuodus nori išreikšt man savo nesunaikinamą ne- 
apykantą? Arba pasakyt, kad mano išvykimas iš šalies tėra tokia 
pati rezignacija kaip ir tabletės iš švarko kišenėlės prarijimas? 

Ištraukė suglamžytą popierėlį ir išvyniojo jį. Dabar žvilgtelėjus 
atrodė, kad jo tabletė yra kiek tamsesnė už tabletes užmirštoje tū- 
belėje. Atkimšo ją ir išbėrė ant delno vieną tabletę. Taip, jo tabletė 
buvo aiškiai tamsesnė ir mažesnė. Įkišo abi tabletes į tūbelę. Pasi- 

žiūrėjus dabar, iš pirmo žvilgsnio nebuvo galima pastebėt jokio skir- 
tumo. Viršuj ant nekaltų tikriausiai kokį menką negalavimą gydan- 
čių tablečių gulėjo užsimaskavus mirtis. 

Tuo metu prie stalo priėjo Olga. Jis greit užspaudė tūbelę dang- 
teliu, padėjo šalia peleninės ir atsistojo sveikintis su drauge. 

— Ką tik mačiau garsųjį trimitininką Klimą! Iš kur jis čia? - pa- 
bėrė ji sėsdama šalia Jokūbo. - Vedės kartu tą bjaurią moteriškę! 
Kad žinotum, kas šiandien dėjos baseine! 

Ji staigiai nutilo, nes čia prie jų stalo priėjo Rūžena ir tarė: 

— Palikau čia vaistų tūbelę. 

Niekas nieko nespėjo jai atsakyti, kai ji pati pamatė tabletes prie 
peleninės ir ištiesė ranką. 

Tačiau Jokūbas buvo miklesnis ir nutvėrė jas anksčiau. 

— Atiduokit! - reikalavo Rūžena. 

— Norėčiau jus paprašyti, — tarė Jokūbas, - ar negalėčiau paimti 
vienos tabletės? 

— Atsiprašau, neturiu laiko. 

— Mat aš vartoju lygiai tokias pat... 

— Aš jums ne greitoji pagalba, - atkirto Rūžena. 

Jokūbas mėgino atkimšti dangtelį, tačiau nespėjo, Rūžena nu- 
tvėrė tūbelę. Jokūbas sugniaužė kumštį. 

— Ką darote! Atiduokite mano tabletes! - sušuko Rūžena. Jokū- 
bas žvelgė jai į akis ir iš lėto atleido tūbelę gniaužiančius pirštus. 


Ratų bildesys akomponavo jos kelionės bergždumui. Juk ji buvo 
visiškai tikra, kad neras vyro kurorte, tad ko tenai važiavo? Ketu- 
rias valandas trenkiasi traukiniu vien tam, kad sužinotų, ką jau žino 
iš anksto, ir vėl grįžtų? Tačiau pirmyn ją ginė ne racionalus impul- 
sas, O viduje gaudžiantis variklis, kurio neįmanoma sustabdyti. 

(Taip, dabar Františekas 17 Kamila paleidžiami į šios istorijos 
erdvę kaip dvi tolimojo veikimo raketos. Jas valdo pavydas.) 

Susisiekimas su kalnų kurortu iš sostinės nėra pats geriausias, ir 
poniai Klimovai teko tris kartus persėsti, kol pagaliau nuvargus išlipo 
idiliškoje stoty, aplipintoje reklaminiais plakatais, rekomenduojančiais 
gydomuosius kurorto šaltinius ir stebuklingą purvą. Nuo stoties topo- 
lių alėja nuėjo į miestą ir jau kolonados pradžioje į akis krito ranka 
pieštas plakatas su raudonomis raidėmis išvedžiotu jos vyro vardu. 
Sustojo nustebusi ir po vyro pavarde perskaitė dar du vyriškus vardus. 
Negalėjo patikėti, kad Klima jai nemelavo! Viskas pasitvirtino. Tuoj 
pat pajuto nepaprastą džiaugsmą ir seniai prarastą pasitikėjimą. 

Tačiau džiaugsmas truko neilgai, nes greit susiorientavo, kad kon- 
certas dar neįrodo vyro ištikimybės. Jis, žinoma, sutiko koncertuo- 
ti šiame užkampio kurorte tik todėl, kad čia norėjo susitikti su kaž- 
kokia moterim. Ir staiga ji pajuto, kad viskas daug blogiau, nei ma- 
nė, pasijuto patekus į spąstus. 

Važiavo, kad įsitikintų, jog vyro čia nėra, ir taip (iš naujo, nebe 
pirmą kartą!) netiesiogiai įrodytų sau jo neištikimybę. Tačiau da- 
bar situacija pasikeitė: ji nenutvers jo meluojant, o (šįkart tiesio- 
giai ir visai akivaizdžiai) įrodys pačią neištikimybę. Taigi šiandien 
išvys kitą moterį, su kuria čia susitiko Klima. Nuo viso to jai be- 
veik pradėjo tirtėti keliai. Nors ligi šiol būdavo tikra, kad viską 
žino, tačiau ligi šiandienos nieko (nė vienos jo meilužės) neteko 
matyti. Tiesą sakant, ir nežinojo nieko, tiktai tarėsi Žinanti ir pati 
tuo patikėdavo. Tikėjo jo neištikimybe, kaip krikščionis tiki Dievo 
buvimu. Tačiau krikščionis tiki Dievą būdamas visiškai tikras, kad 
niekad jo neišvys. Įsivaizdavusi, kad šiandien išvysianti Klimą su 
kita moterimi, pajuto lygiai tokį pat siaubą, kokį pajustų krikščio- 
nis, jeigu jam paskambintų Dievas ir praneštų, kad šiandien užeis 
per pietus. 

Baimė sukaustė visą jos kūną. Paskui išgirdo kažką šaukiant ją 
vardu. Atsigręžė ir pamatė vidury kolonados tris jaunuolius. Mū- 
vėjo džinsais, buvo užsimetę megztinius ir taip bohemiškai skyrėsi 
nuo nuobodžiai kruopščiai apsirengusių kitų kolonada vaikštinė- 
Jančių kurorto svečių. Jie jai šypsojosi. 

— Eikš čia! - pakvietė jie. 

Tai buvo pažįstami filmininkai, su kuriais draugavo nuo savo 
sceninės karjeros laikų. 

Aukščiausiasis iš jų, režisierius, tuoj paėmė ją už parankės: 

— Kaip malonu būtų įsivaizduoti, kad atvažiavai čia pas mus ir 
dėl mūsų... 

— O iš tiesų tai pas savo vyrą... - liūdnai baigė jo asistentas. 

— Kokia neteisybė, - tęsė režisierius, — gražiausią sostinės moterį 
narve laiko kažkoks trimitininkas ir metų metus negali jos pamatyti. 

— Velniop viską! — sušuko operatorius (jaunuolis nuzulintu megz- 
tiniu). - Eime švęsti! 

Tarėsi liaupses skirią spindulingajai karalienei, kuri nusibodus 
sviedžia juos į krepšį, pilną nereikalingų dovanų. O ji klausėsi jų 
žodžių dėkinga kaip šlubė, atsirėmusi į gailestingą ranką. 


Olga kalbėjo, o Jokūbas galvojo, kad atidavė nepažįstamai mote- 
riai nuodus ir ji kada nors gali juos praryti. 

Tai atsitiko taip staiga, greičiau, nei jis suvokė ką nors, sąmonei 
neužfiksavus. 

Olga vis kalbėjo, o Jokūbas mintyse teisinosi, kad nenorėjo duo- 
ti jai tūbelės, kad ji pati privertė atiduoti. Ir pats suprato, kad pasi- 
teisinimas nevykęs. Buvo tūkstantis galimybių nepaklusti. Jos įžū- 
lumui galėjo pasipriešinti savuoju — ramiai 1šberti ant delno viršuti- 
nę tabletę ir įsikišti ją į kišenę. 

Jeigu nesusizgribo laiku ir to nepadarė, tai juk galėjo pasivyti ją 
ir prisipažinti įdėjęs į tūbelę nuodų. Nebūtų sunku paaiškinti jai, 
kaip tai atsitiko. O jis vis sėdi čia ir žiūri į kažką kalbančią Olgą, 
kai turėtų šokti vytis tą medicinos seserį. Juk dar nevėlu. Ir tiesiog 
jo pareiga padaryti viską, kad išgelbėtų jai gyvybę. Tad kodėl jisai 
sėdi ir nesijudina? 

Olga kalbėjo, o jis stebėjosi, kad vis dar sėdi ir nė krust. 

Apsisprendė, jog turi pulti ieškot jos. Suko galvą, kaip paaiškin- 
ti Olgai, kad turi eiti. Ar viską jai pasakoti? Suprato negalįs jai 
sakyti tiesos. Kas bus, jei medicinos sesuo praris tabletę anksčiau, 
nei jis pasivys ją? Negi leisi Olgai suprasti, kad Jokūbas yra žudi- 
kas? O jeigu ir spės ją sulaikyti, kaip pasiteisins Olgai, kad taip 

ilgai delsė? Kaip paaiškins jai, kodėl apskntai atidavė tūbelę? Juk 
jau ir dabar, kol sėdi čia ir delsia, atrodo žudiku visiems pašali- 
niams stebėtojams! 

Ne, negali sakyti Olgai tiesos, tačiau ką jai sakyti? Kaip paaiš- 
kinti jai, kad turi šokti nuo stalo ir kažkur bėgti? 

Ir apskritai, ar svarbu, ką pasakys jai? Kodėl jis visą laiką karto- 
ja tas kvailystes? Negi kilus grėsmei žmogaus gyvybei, taip svar- 
bu, ką pagalvos Olga? 

Žinojo, kad tokios mintys visai ne laiku, jog kas akimirką didėja 
pavojus medicinos seseriai. Tiesą sakant, ir dabar jau per vėlu. Kol 
jis čia samprotauja, ji su tuo jaunuoliu atsidūrė taip toli nuo vyni- 
nės, kad net nesuprastų, kur link bėgti. Juk nežino, kur jie nuėjo! 
Tad į kurią pusę dabar leistųsi jos ieškoti? 

Ir iš karto susizgribo, jog tai tik naujas teisinimasis. Išties sunku 
būtų greitai ją rasti, tačiau anaiptol ne neįmanoma. Dar nevėlu veikti, 
tačiau veikti nedelsiant, kad nepavėluotų! 

— Šiandien nesiseka nuo pat ryto, - tarė Olga. - Pramigau, pavė- 
lavau į pusryčius, nebenorėjo man jų duoti, į baseiną atsibeldė tie 
kvaištelėję filmininkai. O taip norėjau, kad šiandien būtų puiki die- 
na, kadangi paskutinį kartą mes kartu. Nė nesuvoki, kaip man tai 
svarbu. Jokūbai, ar bent nutuoki, kaip man tai svarbu? 

Palinko per stalą ir paėmė jį už rankų. 

— Nusiramink, nėra jokios priežasties, kad diena būtų nesėkmin- 
ga, — vos išspaudė jis, nes visiškai negalėjo susikaupti. Kažkoks 
balsas nuolat tvirtino jam, kad medicinos sesers rankinėje yra nuo- 
dų, kad nuo jo priklauso jos gyvybė arba mirtis. Tas balsas buvo 
nenutylantis ir įkyrus, tačiau ir keistai silpnas, tarsi aidėtų iš gel- 

mių gelmės. 


Klima važiavo su Rūžena miško keliu suvokdamas, kad šį kartą 
išvyka prabangiu automobiliu neteikia jam jokio pranašumo. Už- 
sispyrėlė Rūžena atrodė nepasiekiama, ir trimitininkas ilgai tylėjo. 
Paklausė, kai tyla ėmė pernelyg slėgti: 

— Ateisi į koncertą? 

— Nežinau, - atsakė ji. 

— Ateik, — paprašė jis ir būsimasis koncertas tapo užuomazga 
pokalbio, bent kurį laiką atitraukusio juos nuo ginčų. Klima sten- 
gėsi kuo juokingiau pasakoti apie būgnuojantį vyriausiąjį gydy- 
toją suvokdamas, jog lemiamą pokalbį su Rūžena teks atidėti iki 
vakaro. 

— Džiaugiuos, kad lauksi manęs po to koncerto kaip kad praeitą 
kartą čia grojant... — vos ištaręs tuos žodžius, susigriebė, kad jie 
gali reikšti gerokai daugiau, nei jis ketino pasakyti. „Kaip kad pra- 
eitą kartą“ reiškia, kad jie po koncerto mylėsis. Dieve mano, ir kaip 
čia jis visiškai neatsižvelgė į tokią aplinkybę? 

Keista, tačiau ligi šios akimirkos jam apskritai nė nedingtelėjo, 
kad su ja galėtų mylėtis. Nėštumas nepastebimai išstūmė ją į sekso 
užribį. Tiesa, buvo nusiteikęs elgtis švelniai, bučiuoti ją ir glostyti. 
Taip ir elgėsi neužmiršdamas, tačiau visa tebuvo gestai, tušti Žen- 
klai, kurių negrindė joks kūniškas interesas. 

Dabar pagalvojus jam pasirodė, jog nesidomėjimas Rūženos kū- 
nu buvo pati didžiausia šių dienų klaida. Taip, dabar jam visiškai 
aišku (ir pikta ant draugų, neatkreipusių jo dėmesio): jiems tiesiog 
būtina pergulėt! Juk toks netikėtas svetimumas, kuriuo apsišarvavo 
mergina ir pro kurį jis niekaip neįstengė prasiskverbti, kaip tik są- 
lygotas jų kūnų svetimumo. Atstumdamas kūdikį, jos įsčių gėlę, jis 
taip pat atstumia ir įžeidžia jos nėščią kūną. Taigi turėtų domėtis 
dar neapsunkusiu jos kūnu. Turėtų negimdantį kūną supriešinti su 
gimdančiuoju ir taip įgyti sąjungininką. 

Visa tai suvokęs, pajuto savy naują viltį. Palinko prie Rūženos ir 
suspaudė jai petį: 

— Man širdis plyšta, kai taip ginčijamės. Žinai, viskas kaip nors 
susitvarkys. Svarbiausia, kad mes kartu. Niekam neatiduosime šios 
nakties ir ji bus puiki kaip ir ana. 

Viena ranka laikė vairą, kita apkabino ją per pečius ir greit jam 
pasirodė, kad kažkur viduj kyla jos nuogos odos ilgesys. Užliejo 
džiaugsmas, nes toksai ilgesys galėjo padėti rasti vienintelę bendrą 
kalbą, kuria jie galėtų susikalbėti. 

— O kur susitiksim? - paklausė ji. 

Klima puikiai suprato, jog visas kurortas stebės, su kuo jis išeis 
po koncerto. Tačiau išeities nebuvo: 

— Iškart kai baigsis, ateik pas mane į užkulisius. 


Kai Klima vėl nuskubėjo į Visuomenės namus, norėdamas paskuti- 
nį kartą parepetuoti „Saint Louis Blues“ ir „Šventieji žygiuoja“, 
Rūžena įdėmiai apsidairė. Ką tik važiuojant automobiliu pastebėjo 
Jį veidrodėlyje, iš tolo sekantį juos motociklu. Bet dabar jo niekur 
nesimatė. 

Jautėsi persekiojamąja, kurią vejasi laikas. Žinojo turinti ligi ryt- 
dienos apsispręsti, tačiau pati nežinojo, ko nori. Visiškai niekuo 
negalėjo pasitikėti. Tėvai jai buvo svetimi. Františekas mylėjo ją, 
tačiau būtent todėl ir nepasitikėjo juo (taip danielė nepasitiki me- 
džiotoju). Klima nepasitikėjo, kaip medžioklis nepasitiki daniele. 
Tiesa, draugavo su bendradarbėmis, tačiau jomis taip negalėjo vi- 
siškai pasitikėt (kaip medžiotojas nepasitiki kitais medžiotojais). 
Ėjo per gyvenimą visiškai viena, pastaraisiais mėnesiais su kažko- 
kiu keistu draugu savo įsčiose, kurį vieni vadino didžiausia jos lai- 
me, kiti visiškai priešingai, 0 ji pati nejuto nieko. 

Ji nieko nežinojo. Buvo aptekusi nežinojimu. Ji buvo pats neži- 
nojimas. Nežinojo net kur einanti. 

Ėjo pro restoraną „Slavija“, pačią prasčiausią šios rūšies kurorto 
įstaigą, purviną užeigą, kur čiabuviai užsuka gurkštelėti alaus ir 
paspjaudyti ant grindų. Anksčiau tai buvo gal net geriausia įstaiga, 
nes iš tų laikų mažame sodelyje buvo likę trys mediniai raudonai 

dažyti (bet jau aptaškyti) stalai su kėdėm, - buržuazinių linksmy- 
bių su sodų kapelomis, šokių vakarais ir į kėdes atremtais mote- 
riškais skėčiais prisiminimas. Tačiau ką apie tuos laikus galėjo 
žinoti Rūžena, per gyvenimą einanti siauru dabarties liepteliu ir 
neturinti jokios istorinės atminties? Ji negalėjo matyti raudono 
skėčio šešėlio, kurį čia metė tolimų laikų atšvaitai, o matė vien 
tris vyrus su džinsais, gražią moterį ir vidur neužtiesto stalo pa- 
statytą vyno butelį. 

Vienas iš vyrų pašaukė ją. Atsigręžė ir pažino operatorių su nu- 
šiurusiu megztiniu. 

— Ateikit, - pakvietė jis, ir ji pakluso. 

— Ši žavi mergina šiandien leido mums susukti trumpą pornogra- 
finį filmą, — taip operatorius pristatė Rūženą moteriai, kuri ištiesė 
ranką ir nesuprantamai sumurmėjo pavardę. 

Rūžena prisėdo greta operatoriaus, kuris pastatė jai taurę ir įpylė 
vyno. 

Rūžena buvo dėkinga, kad kažkas vyksta. Kad jai nereikia gal- 
voti, kur eiti ir ką daryti. Kad nereikia apsispręsti, pasilikt ar atsi- 
kratyti kūdikio. 

Galiausiai jis vis dėlto ryžosi. Užmokėjo padavėjui ir tarė Olgai, 
jog dabar turi eiti ir jie susitiks prieš koncertą. 

Olga paklausė, koks reikalas, ir Jokūbas pajuto nemalonų tardy- 
mo prieskonį. Atsakė dar turįs susitikt su Škreta. 

— Gerai, -— tarė ji, — tai neturėtų ilgai trukti. Einu persirengti ir 
šeštą vėlei lauksiu tavęs čia. Kviečiu vakarienės. 

Jokūbas palydėjo Olgą į Markso namą. Kai ji pranyko į kamba- 
rius vedančiame koridoriuje, palinko prie budėtojo ir paklausė: 

— Atsiprašau, ar seselė Rūžena namuose? 

— Ne, - atsakė budėtojas, — raktas kabo čia. 

— Labai skubus reikalas, —- neatlyžo Jokūbas, - gal žinote, kur ją 
būtų galima rasti? 

— Nežinau. 

— Neseniai mačiau ją su trimitininku, kuris turi čia šį vakarą groti. 

— Taip, aš irgi girdėjau, jog tarp jų kažkas yra, - pritarė budėto- 
jas. — Tas tai dabar tikriausiai repetuoja Visuomenės namuose. 

Ant scenos prie savo būgnų sėdintis daktaras Škreta, išvydęs sa- 
lės duryse Jokūbą, sveikindamasis kilstelėjo lazdelę. Jokūbas nusi- 
šypsojo jam ir apžvelgė kėdžių eiles, kur sėdėjo kokia dešimtis džia- 
zo mėgėjų (taip, Klimos šešėliu virtęs Františekas vėl buvo tarp 
jų). Paskui atsisėdo tikėdamasis, gal pasirodys medicinos sesuo. 

Suko galvą, kur dar galėtų jos ieškoti. Ji dabar galėjo būti pačio- 
se įvairiausiose vietose, apie kurias jis neturėjo jokios nuovokos. 
Gal derėtų paklausti trimitininko? Bet kaip jo paklausi? O jeigu jai 
jau kas nors atsitiko? Jokūbas suprato, kad galima jos mirtis būtų 
tiesiog niekaip nepaaiškinama ir be motyvų žudantis asmuo liktų 
neišaiškintas. Tad ar verta atkreipti į save dėmesį? Ar dera palikti 
pėdsaką ir taip sukelt įtarimą? 

Subarė pats save. Nevalia svarstyti kaip bailiui, kai gresia pavo- 
jus Žmogaus gyvybei. Jis pasinaudojo pertrauka tarp dviejų nume- 
rių ir per užkulisius užlipo ant scenos. Daktaras Škreta džiugiai 
atsigręžė į jį, o Jokūbas prispaudė pirštą prie lūpų ir tyliai paprašė 
pasiteirauti trimitininko, kur dabar ta medicinos sesuo, su kuria prieš 
valandą sėdėjęs vyninėj. 

— Koji jums visiems parūpo? - nedraugiškai sušnypštė Škreta. 

— Kur Rūžena? - šūktelėjo jis trimitininkui, o šis paraudo ir atsa- 
kė nežinąs. 

— Ką gi, - atsiprašė Jokūbas, - netrukdysiu jums, grokite. 

— Kaip tau mūsų orkestras? — pasiteiravo daktaras Škreta. 

— Nuostabus, - atsakė Jokūbas ir grįžo į savo kėdę salėje. Žino- 
jo, kad blogai elgiasi. Jeigu jam iš tikrųjų rūpėtų jos gyvybė, turėtų 
skelbti aliarmą, sukelti visus ant kojų, kad kuo greičiau ją rastų. 
Tačiau jis ėjo jos ieškoti tik tam, kad turėtų alibi savo sąžinei. 

Vėl prisiminė akimirką, kai davė jai tūbelę su nuodais. Ar išties 
padavė greičiau, nei susivokė ką darąs? Ar išties nesąmoningai? 

Jokūbas žinojo, kad tai netiesa. Jo sąmonė nebuvo užmigusi. Vėlei 
matė aną gelsvais plaukais pridengtą veidą ir suprato, kad čia būta 
ne atsitiktinumo (jokio sąmonės miego). Jis davė jai tūbelę su nuo- 
dais, nes toks buvo senas jo noras, metų metus tykojęs progos, ir 
toksai stiprus, kad galiausiai pats prisišaukė progą. 

Jis sudrebėjo iš siaubo ir pakilo. Vėlei leidosi į Markso namą. 
Tačiau Rūženos vis dar nebuvo. 

Koksai atokvėpis, kokia idilija! Kokia audringos dramos pertrau- 
ka! Kokia palaiminga popietė su trim faunais! 

Abidvi trimitininko persekiotojos, abi jo nelaimės, sėdi šalia, geria 
vyną iš to paties butelio ir abi vienodai laimingos, kad yra čia ir kad 
bent šį akimirksnį gali negalvot apie jį. Koks jaudinantis sutarimas 
bei supratimas! 

Kamila žiūri į tris vaikinus, kokia ir ji kadaise buvo. Žiūri tarsi į 
savo šiandienio gyvenimo negatyvą. Prispausta rūpesčių, jinai sėdi 
čia šalia grynojo nerūpestingumo, ji, prisirišusi prie vienintelio vy- 
ro, sėdi šalia trijų faunų, atstovaujančių begalinei vyrijos įvairovei. 

Visų faunų kalbų tikslas tas pats: praleisti naktį su abiem moteri- 
mis, naktį penkiese. Iliuzinis tikslas, nes jie žino, kad Kamilos vy- 
ras yra čia, tačiau tikslas toksai puikus, kad jo siekia nepaisydami 
nerealumo. 

Kamila supranta, kurlink krypstama, ir leidžiasi nešama srovės, 
ypač kad tai tik vaizduotės žaismė, spektaklis, gundantys svaičioji- 
mai. Ji kvatojas iš dviprasmybių, kurstomai juokauja su nepažįsta- 
ma bendrininke ir mielai sutiktų, kad ta dramos pertrauka kuo il- 
giau truktų, kad kuo ilgiau nereikėtų akis į akį susidurti su savo 
varžove ir išvysti tikrą tiesą. 

Dar vienas butelis vyno, visi jau linksmi, kauštelėję, bet ne tiek 

nuo vyno, kiek nuo tos keistos nuotaikos, noro kuo ilgiau tęsti greit 
pasibaigsiantį akimirksnį. 

Kamila junta, kad po stalu prie jos kairiosios kojos prigludo re- 
žisieriaus blauzda. Junta, tačiau neatitraukia savo kojos. Tai paly- 
tėjimas, mezgąs reikšmingą intrigos ryšį, tačiau galbūt ir visiškai 
atsitiktinis, kurio dėl jo menkumo ji galėtų net nepastebėti. Prisilie- 
timas ties nekaltumo ir geismingumo riba. Kamila nenori peržengti 
ribos, tačiau ir džiaugiasi galinti sustoti tiesiai ant jos (ant siauro 
netikėtos laisvės ploto) ir džiaugsis dar labiau, tai stebuklingai lini- 
jai slenkant prie naujų žodinių užuominų, žaidimų ir lytėjimų. Tos 
vis toliau perkeliamos ribos su dviprasme nekaltybe saugoma, Ka- 
mila norėtų leistis nešama į tolių tolius. 

Kone atstumiamai tviskantis Kamilos grožis verčia režisierių 
veržtis pirmyn lėtai ir atsargiai, o kasdienis Rūženos žavesys ope- 
ratorių traukia galingai ir tiesiai. Jis apkabina Rūženą ir paliečia jos 
krūtį. 

Kamila stebi. Jau taip seniai nėra mačiusi geismingų kitų žmo- 
nių gestų! Žiūri į delną, kuris uždengia krūtį, spaudžia ją, maigo ir 
glosto per suknelę. Žiūri į nejudrų Rūženos veidą, geismingai nuo- 
lankų ir pasyvų. Ranka glamonėja krūtį, saldžiai teka laikas, Kami- 
la junta, kaip prie kitos jos kojos priglunda asistento kelis. Ir tada ji 
prabyla: 

— Šiandien norėčiau lėbauti visą naktį. 

— Kad jį velnias tą tavo trimitininką! — nusikeikia režisierius. 

— Kad jį kur velnias! - pakartoja asistentas. 


Tą akimirką atpažino ją. Taip, tas pats veidas, kurio fotografiją ro- 
dė jai bendradarbės! Staigiai nubloškė operatoriaus ranką. 

— Ko kvailioji! - užprotestavo šis. 

Jis vėl mėgino ją apkabinti ir vėl buvo atstumtas. 

— Ką čia išdarinėjate? — suriko ji. 

Režisierius ir asistentas prapliupo juoktis. 

— Jūs rimtai? — pasiteiravo asistentas. 

— Žinoma, rimtai, - atsakė labai griežtai. 

Asistentas žvilgtelėjo į laikrodį ir patarė operatoriui: 

— Dabar lygiai šešta. Situacija pasikeitė, nes mūsų draugė pori- 
nėm valandom labai santūri. Tad turėtum susilaikyt iki septintos. 

Vėl nugriaudėjo juokas. Rūžena paraudo pažeminta. Buvo nu- 
tverta su vyro delnu ant krūties. Nutverta besileidžianti glamonėja- 
ma. Buvo nutverta pačios didžiausios varžovės tada, kai visi iš jos 
juokėsi. 

— Gal galėtum paprašyti panelės, kad išimties tvarka šeštą valan- 
dą laikytų neporine, — pasiūlė režisierius. 

— Tu manai, jog teoriškai įmanoma šeštą valandą laikyti nepori- 
ne? — pasiteiravo asistentas. 

— Taip, — tęsė režisierius, — Eukleidas garsiuosiuose „Elemen- 
tuose“ būtent taip ir rašo: „Tam tikromis ypatingomis ir labai slap- 


“, 


UT 


152 


tingomis aplinkybėmis kai kurie poriniai skaičiai elgiasi kaip ne- 
poriniai“. Spėju, kad kaip tiktai pasitaikė tokios itin slaptingos ap- 
linkybės. 

— Rūžena, tai ar sutinkate šitą šeštą valandą laikyti neporine? 

Rūžena tylėjo. 

— Sutinkat? — palinko prie jos operatorius. 

— Panelė tyli, - konstatavo asistentas, - tad turime nuspręsti, ar 
j0s tylėjimą laikysime sutikimu ar nesutikimu. 

— Galim balsuoti, - nutarė režisierius. 

— Teisingai, - tęsė asistentas. - Kas už tai, kad Rūžena sutinka, jog 
šešta šiuo atveju yra neporinis skaičius? Kamila! Balsuoji pirma! 

— Aš manau, kad Rūžena tikriausiai sutinka su tuo, - tarė Kamila. 

— O tu, režisieriau? 

— Aš tikras, - solidžiai tarė režisierius, - kad panelė Rūžena šeš- 
tą laikys neporiniu skaičiumi. 

— Operatorius yra suinteresuotasis asmuo, todėl nebalsuoja. Aš 
balsuoju už, tad mes trimis balsais nutarėme, kad Rūženos tylėji- 
mas reiškia sutikimą, — apibendrino asistentas. — Taigi, operato- 
nau, turi nedelsdamas tęsti ką pradėjęs. 

Operatorius palinko prie Rūženos ir apkabino ją taip, kad delnas 
vėl palietė krūtį. Rūžena atstūmė jį dar smarkiau nei anksčiau ir 
suriko: 

— Atitrauk savo purvinus nagus! 

— Rūžena, ar jis kaltas, kad jam patinkate. Visi buvome taip gra- 
Žiai nusiteikę... - įkalbinėjo ją Kamila. 

Rūžena ką tik buvo visiškai pasyvi ir pasidavusi ją nešančiai 
srovei, sutinkanti su viskuo, kad ir kas atsitiktų. Atsidavusi atsitik- 
tinumui, palenkiama į visas puses, priimanti viską, kas galėtų reikšti 
išeitį iš akligatvio, kuriame buvo atsidūrusi. 

Tačiau atsitiktinumas, kurį priėmė tokia dėkinga, staiga parodė 
savo priešiškumą. Rūžena, pažeminta prie varžovės ir visų išjuok- 
ta, suprato teturinti vienintelę patikimą atramą, vienintelę paguodą 
1r gelbėtoją: savo įsčių vaisių. Visa jos siela (ir vėl! ir vėl!) leidos 
žemyn, vidun, į kūno gelmes ir tvirtino jai, kad negalima niekada 

išsiskirti su tuo, kas taip romiai noksta joje. Jis - slaptasis jos kozi- 
ris, iškeliantis ją aukštyn viršum pajuokų ir nešvarių rankų. Jai kilo 
noras išsakyti tai, išrėkt jiems į akis, atsikeršyti už pajuoką ir atsai- 
nią bendravimo malonę. 

Tik būk rami, įsakė sau ir siektelėjo tūbelės rankinėje. Ištraukė 
ją ir pajuto, kaip kažkieno pirštai tvirtai sugniaužė riešą. 


Niekas nepastebėjo, iš kur jis atsirado. Staiga stojo prieš juos ir 
Rūžena atsigręžus pamatė jo šypseną. 

Jis vis dar laikė jos ranką: gniaužtas buvo tvirtas ir ji pakluso: 
tūbelė nukrito į rankinės dugną. 

— Ar galima prisėst, gerbiamieji? Aš Bertlefas. 

Nė vienas iš vyriškių neapsidžiaugė nepažįstamuoju, nė vienas 
iš jų neprisistatė, o Rūžena nebuvo tokia apsitrynus visuomenėje, 
kad pristatytų jam kitus. 

— Matau, kad truputį sutrukdžiau jums, - tarė Bertlefas, paėmė 
atokiau stovėjusią kėdę ir pristatė ją laisvoje vietoje prie stalo atsi- 
sėsdamas prieš visus, o iš jam dešinės sėdėjo Rūžena. 

— Atleiskite, — tęsė jis, — toks jau mano įprotis, — ne ateiti, O 
apsireikšti. 

— Taigi, - pagavo jo toną asistentas, — leiskit ir mums laikyti jus 
ne daugiau nei vaiduokliu ir nekreipti į jus dėmesio. 

— Mielai jums tai leidžiu, - atsakė Bertlefas grakščiai nusilenkda- 
mas. — Tik abejoju, ar nepaisant mano geros valios, jums tai pavyks. 

Paskui jis žvilgtelėjo į praviras bufeto duris ir suplojo delnais. 

— Tiesą sakant, kas jus kvietė, šefe? — pasiteiravo operatorius. 

— Norite pasakyti, kad nebuvau kviestas? Galėtume su Rūžena 
tuojau pat išeiti, tačiau įpratimas yra antrasis prigimimas. Kas vakarą 

ateinu prie šio stalo ir gurkšteliu šiek tiek vyno, - žvilgtelėjo į ant 
stalo stovinčio butelio etiketę. - Žinoma, kur kas geresnio už šitą. 

— Būtų be galo malonu sužinoti, kaip jums pavyksta šitoj skylėj 
rasti kokio geresnio vyno, — pasiteiravo asistentas. 

— Atrodo, šefe, jūs baisiai pučiatės, — pridūrė operatorius. - Ži- 
noma, pasiekus tokį amžių, ir lieka tik pūstis. 

— Klystate, - atsakė Bertlefas tarsi nė negirdėdamas operatoriaus 
užgaulės, — šitoj užeigoj jie turi užslėpę geresnių vynų nei pačiuose 
brangiausiuose viešbučiuos. 

Tai sakydamas jis paspaudė ranką restorano direktoriui, anks- 
čiau čia nė nedirstelėjusiam, o dabar besilenkiančiam Bertlefui ir 
klausiančiam: 

— Užtiest visiems? 

— Žinoma, - atsakė Bertlefas ir kreipės į visą užstalę. - Ponios ir 
ponai, kviečiu jus kartu su manim paragauti vyno, kurio skonį aš 
jau daugkart mėginau ir kuo puikiausiai įvertinau. Tikiuosi, neprieš- 
taraujat? 

Niekas jam neatsakė ir direktorius rado reikalą įsiterpti: 

— Kai kalbama apie valgį ir gėrimą, galiu gerbiamiesiems sve- 
čiams rekomenduoti, kad visiškai pasikliautų ponu Bertlefu. 

— Bičiuli, duokite mums du butelius ir didelę lėkštę sūrių, - nu- 
tarė Bertlefas ir pasigręžė į likusiuosius. — Prašau jus nesivaržyti. 
Rūženos draugai yra ir mano draugai. 

Iš bufeto atbėgo vos dvylikos metų berniukas atnešdamas ant 
padėklo taures, lėkšteles ir staltiesę. Padėjo ant gretimo stalo ir 
pro sėdinčiųjų pečius surinko nebaigtas gerti taures. Jas ir pusiau 
nugertą butelį pastatė ten, kur jau buvo padėklas. Paskui ilgai šluos- 
tė stalą prieš užtiesdamas jį sniego baltumo staltiese. Tada nuo 
gretimo stalo paėmė ankstesnes taures ir norėjo vėl jas išdėstyti 
svečiams. 

— Tų senų taurių ir butelio su tuo birzgalu čia jau nebedėkit, — 
paprašė Bertlefas. - Tėvelis atneš mums geresnio vyno. 

— Šefe, gal malonėsit leisti mums gert, ką norime? - mėgino prie- 
šintis operatorius. 

— Kaip norite, - atkirto Bertlefas. - Negaliu prievarta piršti laimės. 
Visi turi teisę į savo prastą vyną, savo kvailystę ir savo purvinas 
panages. Taigi berniuk, - kreipėsi į berniuką, - padėkite visiems po 
ankstesnį stiklą ir naują tuščią taurę. Mano svečiai galės laisvai rink- 
tis tarp miglų pagimdyto vyno ir vyno, kurį kaitino saulė. 

Taip prie kiekvieno atsirado dvi taurės: viena tuščia, kita - su 
nebaigtu gerti vynu. Prisiartino restorano direktorius su dviem bu- 
teliais, suspaudė vieną iš jų keliais ir plačiu mostu ištraukė kamštį. 
Paskui truputį vyno įpylė į Bertlefo taurę. Bertlefas kilstelėjo taurę 
prie lūpų, siurbtelėjo ir pasigręžė į direktorių: 

— Nuostabus. Dvidešimt tretieji metai? 

— Dvidešimt antrieji, - patikslino direktorius. 

— Pilkite, - tarė Bertlefas ir direktorius apėjo stalą, pildamas vy- 
ną į tuščias taures. 

Bertlefas pirštais kilstelėjo taurę: 

— Bičiuliai, paragaukite šito saldaus praeities skonio vyno. Para- 
gaukite, tarsi iš 1lgo kaulo čiulptumėte seniai užmirštą vasarą. To- 
kiu tostu norėčiau sujungti praeitį su dabartimi ir dvidešimt antrųjų 
saulę su šių metų saule. Ta saulė yra paprasta mergina Rūžena, pati 
to nežinodama, ji yra karalienė. Ji nelyg šio kurorto brangakmenis, 
nelyg deimantas ant elgetos skudurų. Ji čia kaip mėnulis, užsilikęs 
išblyškusiame dienos danguje. Ji čia kaip virš sniego skraidantis 
drugelis. 

Operatorius mėgino per prievartą nusijuokt: 

— Ar neperdedat, šefe? 

— Neperdedu, - atkirto Bertlefas ir grįžtelėjo į operatorių. — Tik 
jums atrodo, kad perdedu, nes kylate prieš prigimtinę daiktų tvar- 
ką, jūs, piktžole, antropomorfini acte! Jūs sklidinas rūgščių, kurios 
burbuliuoja jumyse tarsi alchemiko puode! Gyvybę paaukotumėt 
už bjaurastį aplinkui, kurios pats esate pritvinkęs. Tik taip galite 
bent akimirką justi šiokią tokią santarvę su pasauliu. Mat nuosta- 
busis pasaulis baugina jus, kankina ir nuolatos atstumia. Koks ne- 
sutaikomas derinys: purvinos panagės ir graži moteris šalia! Tad 
pirmiau reikia išpurvint moterį ir tik paskui pasidžiaugti ja. Ar ne 

taip, tamsta? Džiaugiuos, kad pakišote rankas pastalėn, teisybę, ma- 
tyt, sakiau apie jas. 

— Dedu skersą ant visų padorybių, niekada nebūsiu klounu balta 
apykakle su kaklaraiščiu kaip jūs, - atrėžė operatorius. 

— Purvini nagai ir skylėtas megztinis taip pat nieko naujo, - ne- 
nusileido Bertlefas. - Kadais toks kinikų filosofas vaikštinėjo išdi- 
dus Atėnuose su skylėtu apsiaustu, kad visi pastebėtų, kaip jis nie- 
kina konvencijas. Sutiko jį Sokratas ir sako: „Pro apsiausto skyles 
regiu tavo tuštybę. Jūsų nešvara, pone, yra savimeiliška, o jūsų sa- 
vimeilė - purvina“. 

Apstulbusi Rūžena negalėjo atgauti amo. Vyriškis, kurį tik iš ma- 
tymo skyrė tarp pacientų, tarsi nukrito iš dangaus jai į pagalbą, ir ją 
žavėjo elegantiškai laisva jo elgsena bei tas Žiaurus atsainumas, su 
kuriuo jisai trynė į miltus operatoriaus įžūlumą. 

— Regis, netekot žado, - po trumpos pauzės tarė Bertlefas, - tik- 
rai visai nenorėjau jūsų įžeisti. Mėgstu santaiką, o ne ginčus ir mie- 
lai atsiprašau, kad leidaus nunešamas iškalbos. Tenoriu, kad para- 
gautumėt šito vyno ir išgertumėt su manim už Rūženą, dėl kurios 
čia ir atėjau. 

Bertlefas vėl pakėlė taurę, tačiau niekas prie jo neprisidėjo. 

— Pone direktoriau, — kreipėsi Bertlefas, - gal jūs su mumis iš- 
gertumėt? 

— Šito vyno — mielai, - atsakė restorano direktorius, nuo gretimo 
stalo paėmė tuščią taurę ir įsipylė vyno. - Ponas Bertlefas supran- 
ta, kas yra geras vynas. Jau seniai užuodė mano rūsį. Kaip kregž- 
dės, iš tolo jaučia savo lizdą. 

Bertlefas nusijuokė laimingu pamaloninto žmogaus juoku. 

— Išgersite su mumis už Rūženą? - paklausė. 

— Už Rūženą? - paklausė restorano direktorius. 

— Taip, už Rūženą, - Bertlefas žvilgsniu parodė savo kaimynę. — 
Ar ji jums tokia pat graži kaip ir man? 

— Su jumis, pone Bertlefai, pamatysi tik gražias moteris. Nerei- 
kia man nė žvilgtelėt į panelę, ir taip Žinau, kad gražuolė, jeigu sėdi 
šalimais jūsų. 

Bertlefas vėl prapliupo laimingu juoku, direktorius juokės kartu 
su juo ir netikėtai pritarė Kamila, kurią nuo pat pradžių linksmino 
atsiradęs Bertlefas. Jos netikėtas juokas buvo keistai ir nepaaiški- 
namai užkrečiamas. Iš galantiško solidarumo prie Kamilos prisidė- 
JO ir režisierius, prie režisieriaus — jo asistentas, o galiausiai ir Rū- 
žena, į daugiabalsį juoką nirdama kaip į palaimingą glėbį. Šią die- 
ną ji pirmą kartą nusijuokė. Pirmą kartą atsipalaidavo ir atsikvėpė. 
Juokės garsiau už kitus ir negalėjo susivaldyti. 

Bertlefas laikė iškeltą taurę: 

— Už Rūženą! 

Direktorius pakėlė savo taurę, pakėlė taurę Kamila ir režisie- 
rius su asistentu, ir visi pakartojo paskui Bertlefą: „Už Rūženą!“ 
Pagaliau ir operatorius pakėlė savo stiklą ir, netaręs nė žodžio, 
gurkštelėjo. 

— Išties nuostabus vynas! - siurbtelėjęs konstatavo režisierius. 

— Ar nesakiau, — nusijuokė direktorius. 

Tada berniukas padėjo ant stalo didžiulę lėkštę sūrių ir Bertlefas 
paragino: 

— Prašau, jie taip pat puikūs! 

— Tik pasakykit, — stebėjosi režisierius, — ir iš kur gavote tiek 
įvairiausių rūšių, gali manyt atsidūręs Prancūzijoje. 

Įtampa visiškai atslūgo, nuotaika pagerėjo, visi ėmė kalbėti, dė- 
tis į lėkšteles sūrių gabalėlius, klausinėti, iš kur restoranas jų gavo 
(šioje šalyje tiek mažai sūrių rūšių), piltis vyno. 

Kai visi jautėsi kuo puikiausiai, Bertlefas pakilo ir nusilenkė: 

— Labai džiaugiuosi pabuvęs su jumis ir dėkoju jums už kompa- 
niją. Mano bičiulis daktaras Škreta šiandien koncertuoja, ir mes su 
Rūžena norėtume jo paklausyti. 


Rūžena ir Bertlefas pranyko už lengvų besileidžiančių sutemų klos- 
čių. Lengvumo dvasia, nešusi užstalę į išsvajotąją ydų salą, ištirpo 
ir nebebuvo įmanoma grąžinti jos. Visi kažkaip sugniužo. 

Ponia Klimova pasijuto nelyg pakirdus iš sapno, iš kurio visai 
nenorėjo pabusti. Jai šmėkštelėjo mintis, kad apskritai nebūtina eiti 
į koncertą. Kad jai pačiai būtų buvęs fantastinis siurprizas, jeigu 
staiga patirtų atvažiavusi ne persekioti vyro, 0 išgyventi nuotykį. 
Kad būtų puiku pasilikti su trim filmininkais, o rytą paslapčiom 
išvažiuot namo. Kažkas ragino elgtis būtent taip, kad tai būtų išsi- 
laisvinimas, pasveikimas ir užkeikimo atsikratymas. 

Bet ji buvo jau išsiblaiviusi. Burtai išsisklaidė. Buvo likus viena 
pati su savo praeitimi, su senų įkyrių minčių kankinama galva. Mie- 
lai būtų bent porą valandų tęsusi tą trumpą sapną, bet juto, kad 
sapnas jau blykšta ir sklaidosi kaip tamsa paryčiais. 

— Ir man reikia eiti, — tarė ji. 

Jie įkalbinėjo ją dar pasilikti, bet jautėsi nebeturį nei jėgų, nei 
pasitikėjimo savimi, kad įstengtų ją sulaikyti. 

— Šimts velnių, - nusikeikė operatorius, — kas per vienas buvo 
tas dėdė? 

Norėjo paklausti restorano direktoriaus, bet vos išėjus Bertlefui, 
niekas vėl nekreipė į juos dėmesio. Iš bufeto sklido kauštelėjusių 

lankytojų keliamas triukšmas, o jie sėdėjo čia užmiršti prie nebaig- 


to gerti vyno ir nesuvalgytų sūrių. 
— Kad ir kas būtų, bet sugadino mūs vakarėlį. Vieną damą mums 


jau nusivedė, o kita dabar pati išeina. Palydėkime bent Kamilą. 


— Ne, pasilikit, — tarė Kamila. - Noriu ten eit viena. 
Ji jau buvo kitur. Jai trukdė užstalės bendrai. Pavydas prisėlino 


prie jos lyg mirtis. Ji jau buvo jo galioje ir nieko kito nematė. Atsi- 
kėlė ir išėjo ta pačia kryptimi, kur ką tik išėjo Bertlefas su Rūžena. 
Iš tolo dar išgirdo operatoriaus balsą: 


— Šiknon... 

Prieš koncertą Jokūbas ir Olga užsuko į atlikėjų kambarį paspausti 
rankos Škretai ir tik paskui nuėjo į salę. Olga norėjo išeiti po per- 
traukos, kad visą vakarą praleistų abu su Jokūbu. Šis prieštaravo, 
kad bičiulis gali supykti, tačiau Olga tvirtino, jog jis nė nepastebės. 

Salė buvo jau beveik pilna, jų eilėje tebuvo likusios dvi jų vietos. 

— Ta moteriškė šiandien mane seka tarsi šešėlis, — sušnibždėjo 
Jokūbui jiems susėdus. 

Jokūbas apsižvalgė ir pamatė, kad šalia Olgos sėdi Bertlefas, o 
užjo-— medicinos sesuo, kurios rankinėje yra nuodų. Akimirką jam 
net širdis sustojo, bet visą gyvenimą buvo pratęs slėpti, kas vyksta 
jo viduje, tad atsakė visai ramiai: 

— Matau, kad atsidūrėme rezervinių bilietų, kuriuos Škreta išda- 
lijo savo pažįstamiems, eilėje. Tai reiškia, kad žino, kurioje eilėje 
sėdime, ir pastebės mus išėjus. 

— Pasakysi, kad prieky buvo blogai girdėti ir todėl po pertraukos 
persėdome kitur, — nesutriko Olga. 

Tuo metu į scenos priekį išėjo Klima laikydamas auksinį trimitą 
ir publika ėmė ploti. Plojimai dar sustiprėjo, kai jam iš paskos išėjo 
daktaras Škreta, per salę nusirito džiugus šurmulys. Daktaras Škre- 
ta kukliai sustojo už trimitininko ir ranka nevikriai gestu parodė, 
kad svarbiausias koncerte yra svečias iš sostinės. Publika iškart 

pastebėjo žavų gesto netobulumą ir atsakė į jį dar garsesniais plo- 
jimais. Kažkas užpakalinėse eilėse sušuko: „Tegyvuoja daktaras 
Škreta!“ 

Iš visos trijulės mažiausiai krintantis į akis ir mažiausiai pagerb- 
tas publikos pianistas atsisėdo ant kėdutės. Škreta atsisėdo prie įspū- 
dingos mušamųjų kombinacijos, o trimitininkas lengvai ritmiškai 
žingsniavo tarp Škretos ir pianisto. 

Plojimai nutilo, pianistas spustelėjo klavišus ir pradėjo savo so- 
linę įžangą, bet Jokūbas pastebėjo, kad jo draugas susijaudino ir 
neramiai žvalgos. Trimitininkas taip pat pastebėjo daktaro nerimą 
ir priėjo prie jo. Škreta kažką pašnibždėjo jam ir abu pasilenkė prie 
grindų. Pagrabaliojo po jas, ir trimitininkas, pakėlęs prie pianino 
kojos nukritusią lazdelę, perdavė ją Škretai. 

Įdėmiai sekusi publika pratrūko naujais plojimais, o pianistas,. 
palaikęs plojimus savo preliudo įvertinimu, skambino toliau ir lanks- 
tės žiūrovams. 

Olga nutvėrė Jokūbą už rankos ir sušnibždėjo: 

— Žavinga! Čia taip smagu, kad man rodosi, nuo šios akimirkos 
baigiasi šiandienės mano nesėkmės! 

Pagaliau pianinui pritarė trimitas ir būgnas. Klima be perstojo 
vedžiojo smulkius ritmiškus vingius, o daktaras Škreta stūksojo prie 
savo būgnų kaip orus prakilnus Buda. 

Jokūbas įsivaizdavo, kaip medicinos sesuo dabar per koncertą 
prisimena vaistus, ryja tabletę, susmunka ištikta traukulių ir miršta 
ant kėdės, daktarui Škretai scenoje daužant būgnus, o žiūrovams 
plojant ir šūkčiojant. 

Jam staiga paaiškėjo, kodėl ta mergina gavo bilietą toje pačioje 
eilėje kaip jis: šiandienis netikėtas jų susitikimas vyninėje buvo 
gundymas ir išbandymas. Jis įvyko, kad jis veidrodyje išvystų sa- 
ve: paveikslą Žmogaus, tiesiančio nuodus savo artimui. Tačiau tas, 
kas bandė jį (Dievas, kuriuo netiki), netrokšta jokios kruvinos au- 
kos, jokio nekalto kraujo. Išbandymo pabaigoje turi būt ne mirtis, o 
Jokūbo atsiskleidimas sau, nuplėšiąs jam nederančią moralinę pui- 
kybę. Būtent todėl medicinos sesuo dabar sėdi toje pačioje eilėje, — 

kad jis galėtų paskutinę akimirką išgelbėti ją. Todėl šalia jos sėdi ir 
vyras, su kuriuo jis vakar susidraugavo ir kuris padės jam. 

Taip, palaukt palankios progos, gal pirmos pauzės tarp numerių, 
ir paprašyti Bertlefo visiems trims išeiti į koridorių. Ten jis viską 
paaiškins jiems ir taip baigsis ši neįtikėtina beprotybė. 

Muzikantai baigė pirmąją kompoziciją, pasigirdo plojimai, me- 
dicinos sesuo tarė „atleiskite“ ir, lydima Bertlefo, skynėsi kelią lauk 
iš eilės. Jokūbas norėjo kilti ir sekti iš paskos, bet Olga nutvėrė jam 
už rankos ir sulaikė: 

— Ne, prašau, dar ne. Palaukim pertraukos. 

Viskas vyko greičiau, nei jis spėjo susigaudyti. Muzikantai jau 
grojo kitą kūrinį ir Jokūbas suprato, jog tas, kas jį bando, pasodino 
Rūženą greta ne kad išgelbėtų Jokūbą nuo sąžinės priekaištų, o kad 
galutinai patvirtintų jo pralaimėjimą ir pasmerkimą. 

Trimitininkas pūtė, daktaras Škreta stūksojo lyg didysis būgnų 
Buda, o Jokūbas sėdėjo nekrustelėdamas. Dabar jis nematė nei tri- 
mitininko, nei daktaro, matė vien save sėdintį ir nejudantį, ir nega- 
lėjo atplėšt akių nuo šio baisaus vaizdo. 


Kai Klima išgirdo skardų savo mylimo trimito garsą, jam pasirodė, 
kad jis šičia vienas, vienas skardena ir užpildo visos salės erdvę. 
Jautėsi stiprus ir neįveikiamas. Rūžena sėdėjo garbingoje rezervi- 
nių bilietų eilėje greta Bertlefo (ir tai palaikė atsitiktiniu geru žen- 
klu), vakaro atmosfera svaigino. Publika buvo gerai nusiteikusi ir 
klausėsi su malonumu, viskas tarsi šnabždėjo jam, kad nereikia jau- 
dintis. Nuaidėjus pirmiesiems plojimams, Klima grakščiai parodė į 
daktarą Škretą, šį vakarą tapusį jam mielu ir artimu. Daktaras paki- 
lo už būgnų ir lankstėsi į visas puses. 

Kai per antrąjį numerį žvilgtelėjo į salę, pastebėjo, kad Rūženos 
kėdė tuščia. Jis išsigando. Nuo šiol grojo neramus ir akimis vedžio- 
Jo po salę, eilę po eilės, tikrindamas visas vietas, bet jos nerado. 
Jam dingtelėjo mintis, kad ji išėjo tyčia, norėdama išvengti toles- 
nių jo įkalbinėjimų, nusprendusi neiti į komisiją. Kur ieškoti jos po 
koncerto? O jeigu jos neras? 

Jautė, kad groja blogai, mechaniškai, neįsijausdamas. Tačiau pub- 
lika nejuto jo prastos nuotaikos, buvo patenkinta ir po kiekvienos 
naujos kompozicijos plojimai tik stiprėjo. 

Guodėsi, kad tikriausiai nuėjo į tualetą. Jai pasidarė bloga, kaip 
dažnai nutinka nėščioms moterims. Kai jos nebuvo jau kone pus- 
valandį, nusprendė, kad ką nors užmiršo namie ir greitai vėl pasiro- 

dys. Bet jau baigėsi pertrauka, artėjo koncerto pabaiga, o jos kėdė 
vis dar buvo tuščia. Tikriausiai nedrįsta vėl įeiti į salę per koncertą. 
Pasirodys, kai aidės paskutiniai plojimai? 

Bet nuaidėjo ir paskutiniai plojimai. Rūžena vis nesirodė ir Kli- 
ma jautėsi netenkąs jėgų. Žmonės stojosi, šaukė: „„Pakartot!“ Kli- 
ma žvilgtelėjo į daktarą Škretą ir papurtė galvą parodydamas, kad 
nebenori groti. Bet jo žvilgsnis susidūrė su dviem tviskančiomis 
akimis, norinčiomis tik būgnuoti, būgnuoti, kad ir kiaurą naktį mušt 
būgnus. 

Žiūrovai Klimos gestą palaikė įprastu žvaigždės koketavimu ir 
puolė dar smarkiau ploti. Tą akimirką prie scenos pasirodė graži 
jauna moteris. Klima, išvydęs ją, pasijuto silpstąs, alpstąs, neten- 
kąs sąmonės. O ji šypsojosi jam ir sakė (negirdėjo jos balso, Žo- 
džius skaitė iš lūpų): ,,„Na pagrok dar! Pagrok!“ 

Klima kilstelėjo trimitą parodydamas, kad gros. Publika iškart 
nutilo. 

Abu kiti muzikantai nušvito ir ėmė kartoti paskutinę kompozici- 
ją. Klima jautė grojąs laidotuvių orkestre žengdamas paskui savo 
paties karstą. Grojo ir suvokė, kad viskas prarasta, kad lieka užsi- 
merkt, sudėti rankas ir leistis traiškomam likimo ratų. 


Bertlefo apartamentuose ant stalelio stovėjo keletas butelių užsie- 
nietiškais pavadinimais su spalvingomis etiketėmis. Rūžena nepa- 
žinojo brangių gėrimų, tad paprašė viskio, nes kitokio pavadinimo 
neprisiminė. O jos protas tuo tarpu stengėsi prasiskverbti pro svai- 
gulio skraistes ir susiorientuoti. Keletą kartų klausė, kodėl šiandien 
susiradęs ją, nors šiaip jie kaip ir nepažįstami. 

— Noriu žinoti, — kartojo, — noriu žinot, kodėl mane prisiminėte. 

— Jau seniai šito norėjau, - atsakė Bertlefas nenuleisdamas žvilgs- 
nio nuo jos akių. 

— Tai kodėl tai padarėte būtent šiandien? 

— Todėl, kad viskam savo laikas. Mūsų bičiulis atvyko šiandien. 

Žodžiai nuskambėjo gana slaptingai, tačiau Rūžena jautė, jog tai 
tiesa. Jos padėtis šiandien taip šaukėsi kokios nors išeities, kad kaž- 
kas turėjo atsitikti. 

— Taip, - pritarė susimąsčiusi, - šiandien buvo ypatinga diena. 

— Taigi matote, kad atėjau pačiu laiku, - aksominiu balsu pritarė 
Bertlefas. 

Rūženą apėmė nenusakomas ir nepaprastai saldus palengvėji- 
mas. Bertlefas pasirodė būtent šiandien, vadinasi, viskas iš kažkur 
valdoma, ir ji galinti atsikvėpti bei atsiduoti tai aukštesniajai jėgai. 

— Taip, išties jūs atėjote pačiu laiku, -— pritarė. 

— Žinau. 

Vis dėlto dar kažko ji nesuprato. 

— Tačiau kodėl? Kodėl atėjote pas mane? 

— Todėl, kad myliu jus. 

Žodis „myliu“ nuskambėjo visiškai tyliai, tačiau bemat užpildė 
visą kambarį. Ji taip pat pritilo: 

— Jūs mane mylite? 

— Taip, myliu jus. 

Ir Františekas, ir Klima jau buvo jai tai sakę, tačiau tik šiandien 
ji išvydo tuos žodžius, kai jie ateina nešaukiami, nelaukiami ir tik- 
ri. Jie kilo priešais kaip vaizdinys. Buvo visiškai nepaaiškinami, 
bet jai atrodė kuo realiausi, nes patys svarbiausi dalykai yra be pa- 
aiškinimo ir be pagrindo, jie patys yra savo priežastis. 

— Iš tikrųjų? — klausė, ir jos balsas, kartais net per garsus, virto 
šnabždesiu. 

— Iš tikrųjų. 

— Bet juk aš visai paprasta mergiotė. 

— Nepaprasta. 

— Paprasta. 

— Jūs graži. 

— Aš negraži. 

— Jūs švelni. 

— Ne ne, - purtė galvą. 

— Iš jūsų plūsta gerumas ir meilumas. 

— Ne, neplūsta, — vėl purtė galvą. 

— Žinau, kokia jūs. Žinau tai geriau už jus. 

— Jūs nieko nežinote. 

— Žinau. 

Iš Bertlefo akių sklindantis pasitikėjimas buvo kaip stebuklin- 
gas srautas. Rūžena troško, kad šis užliejantis ir glamonėjantis 
žvilgsnis truktų kuo ilgiau. 

— Iš tikrųjų aš tokia? 

— Iš tikrųjų. Aš tai Žinau. 

Buvo gražu taip svaigintis: jautėsi jo akyse švelni, jautri, skaisti, 

jautėsi tauri nelyg karalienė. Sakytum staiga pasijuto iškimšta me- 
dumi ir kvapiaisiais žolynais. Buvo pati sau miela ligi įsimylėjimo. 
(Ak Dieve, juk ligi šiol niekada neteko to patirti, būti sau taip sal- 
džiai miela!) 

— Manęs net gerai nepažįstate, - vis dar prieštaravo ji. 

— Seniai jus pažįstu. Seniai stebiu, 0 jūs apie tai nė nenutuokiate. 
Aš mintinai prisimenu jus, — pirštais lietė jos veidą, — jūsų nosį, 
šypseną, vos vos pastebimą, plaukus... 

Ir pradėjo atseginėti sagas, 0 jinai nesipriešino, tik žiūrėjo jam į 
akis, į kaip srautas, saldaus vandens srautas, ją glostantį žvilgsnį. 
Sėdėjo priešais jį nuogomis krūtimis, kurios pasistiebė nuo jo žvilgs- 
nio, ir troško būti matoma bei giriama. Visas jos kūnas nelyg sau- 
lėgrąža sukos į jo akis. 


Jie sėdėjo Jokūbo kambaryje. Olga kažką kalbėjo, o jis kartojo sau, 
kad vis dar nevėlu. Jis gali dar kartą nueiti į Markso namą, o jeigu 
jos ten nebūtų, užsukti į gretimus Bertlefo apartamentus ir pasitei- 
rauti, kur mergina. 

Olga vis kažką pasakojo, o jis mintyse įsivaizdavo nemalonią 
sceną, kaip aiškinasi medicinos seseriai, mikčioja ir atsiprašinėja, 
stengdamasis išgauti iš jos tūbelę su tablete. Bet staiga, tarsi pavar- 
gęs nuo vaizdinių, su kuriais kovojo jau keletą valandų, pajuto, 
kaip jį užlieja bukas abejingumas. 

Tai nebuvo abejingumas vien iš nuovargio, o sąmoningas ir kovin- 
gas abejingumas. Jokūbas įsisąmonino, jog jam tikrai tas pats, gyvens 
ar ne toji geltonplaukė būtybė, ir kad, tiesą sakant, pastangos gelbėti ją 
būtų vien apsimetinėjimas ir niekinga komedija. Kad taip tik bandytų 
apgaut jį išmėginantįjį. Nes išmėginantysis jį (tasai Dievas, kurio nė- 
ra) nori patirti, koks Jokūbas iš tikrųjų, o koks tik apsimeta. Ir Jokūbas 
apsisprendė būti sąžiningas prieš jį, būti, koks yra iš tikrųjų. 

Jie sėdėjo krėsluose vienas priešais kitą, o tarp jų buvo žemas 
staliukas. Jokūbas matė, kaip Olga per tą stalą linksta prie jo ir 
išgirdo ją sakant: 

— Norėčiau pabučiuoti tave. Kaip čia išeina, kad taip seniai pa- 
žįstami, o dar nė karto nepasibučiavome? 


Apsimestinai linksma ir su baime širdy Kamila prasibrovė pas vyrą 
į užkulisius. Ji būgštavo išvysianti tikrąjį jo meilužės veidą. Tačiau 
ten nebuvo jokios meilužės. Tiesa, trynėsi pora mergelių, prašan- 
čių autografo, bet Kamila bemat suprato (čia ji turėjo sakalo akį), 
kad nė viena iš jų asmeniškai nepažinojo Klimos. 

Ir vis dėlto buvo tikra, kad meilužės kažkur čia esama. Tai matė 
išblyškusiame ir neramiame Klimos veide. Šypsojosi žmonai ly- 
giai nenatūraliai kaip ir ji jam. 

Nusilenkdami jai prisistatė daktaras Škreta, vaistininkas ir dar 
keletas Žmonių, tikriausiai gydytojai ir jų žmonos. Kažkas pa- 
siūlė užeiti į vienintelį miesto naktinį barą. Klima atsikalbinėjo 
teisindamasis nuovargiu. Kamilai dingtelėjo, kad meilužė jo lau- 
kia bare, todėl Klima ir nenori ten eiti. Kadangi nelaimė traukė 
ją kaip magnetas, paprašė suteikt jai džiaugsmo ir įveikti nuo- 
vargį. 

Tačiau nė bare nebuvo jokios moters, kurią galėtų susieti su juo. 
Visi susėdo prie didelio stalo. Daktaras Škreta buvo kalbus ir vis 
žarstė komplimentus trimitininkui. Vaistininką buvo užplūdęs ty- 
lus džiaugsmas, visiškai jam atėmęs žadą. Kamila stengėsi būti links- 
ma ir palaikyti malonų pokalbį: 

— Jūs nuostabus, pone daktare, — kalbėjo Škretai, - o jūs, pone 

vaistininke, taip pat. Ir pati atmosfera tokia nuoširdi, linksma, ne- 
rūpestinga, tūkstantį kartų mielesnė nei per koncertus sostinėje. 

Net nežiūrėdama į jį, nė akimirką neišleido jo iš akių. Juto, kad 
jis tik didžiausiomis pastangomis slepia nervingumą ir stengiasi 
bent protarpiais išspaust kokį Žodį, kad niekas nesuprastų, jog min- 
tys visai kitur. Jai buvo aišku, kad ji kažką sutrukdė ir kad tas kaž- 
kas jam svarbu. Jeigu tai būtų eilinė avantiūra (Klima visada pri- 
siekinėjo jai, kad niekada negalėtų įsimylėti kitos moters), tai juk 
negrimztų į tokią gilią depresiją. Tiesa, taip ir nepamatė jo meilu- 
žės, bet jai dingojos, kad mato jo įsimylėjimą (kankinantį ir bevil- 
tišką įsimylėjimą), ir toks vaizdas dar labiau ją kamavo. 

— Kas jums, pone Klima? - kartą pasiteiravo vaistininkas. Nors 
ir tylesnis už kitus, jis buvo jautresnis ir pastabesnis. 

— Nieko, visai nieko, —- būgščiai atsiliepė Klima. - Man truputį 
skauda galvą. 

— Gal norite tabletės? — paklausė vaistininkas. 

— Ne ne, - papurtė galvą trimitininkas, — gal neįsižeisite, jei išei- 
sime kiek anksčiau. Aš išties labai pavargau. 


Ir kaip ji taip įsidrąsino? 

Nuo tos akimirkos, kai atsisėdo šalia jo vyninėje, Jokūbas atro- 
dė jai kitoks nei visada. Buvo tylus, tačiau ir atidus, išsiblaškęs ir 
jautriai klusnus, jo mintys sklandė kitur, tačiau jis pildė visus jos 
norus. 

Tasai jo išsiblaškymas (priskyrė jį artėjančiam išvykimui) jai 
buvo netgi malonus: tarė žodžius atsietam jo veidui lyg tolumai, 
kurioje jų nesigirdi. Todėl galėjo sakyti tai, ko šiaip niekada ne- 
būtų sakiusi. 
dino. Tačiau ji nesutriko, priešingai, jai tai buvo malonu: paga- 
liau pasijuto drąsi ir provokuojanti, kokia visada troško būti, jau- 
tėsi situaciją valdančia moterimi, įdėmiai stebinčia partnerį ir glu- 
minančia jį. 

Nenuleisdama akių nusišypsojo ir tęsė: 

— Žinoma, ne čia. Juokinga būtų bučiuotis per stalą. Eikš! 

Ištiesė jam ranką ir nusivedė ant kanapos skonėdamasi savo 
artistiškumu, elegancija bei ramiu pasitikėjimu. Paskui įsisiurbė 
jam į lūpas su aistra, kokios ligi šiol nebuvo patyrusi. Tačiau tai 
buvo ne spontaniška kūno, nebeįstengiančio susivaldyti, aistra, o 
proto aistra, sąmoninga ir prisišaukta aistra. Ji troško nuplėšt nuo 

Jokūbo jo tėviškojo vaidmens kostiumą, troško šokiruoti jį, taip pat 
ir pati užsidegt išvydus jo sumišimą. Troško išprievartauti jį ir ste- 
bėt iš šalies, kaip jį prievartauja, troško justi jo liežuvio skonį ir 
jausti, kaip tėviškos jo rankos pamažu baigia tai, ką pradėjo jos 
rankos. 

Atsegė vieną sagą, o paskui ir visai nuvilko jam švarką. 


Nenuleido nuo jo akių per visą koncertą, o paskui įsimaišė tarp 
entuziastų, užplūdusių užkulisius ir prašinėjusių autografų. Bet Rū- 
ženos tenai nebuvo. Pasekė grupelę, lydėjusią trimitininką ligi vie- 
tinio baro. Įėjo su jais vidun būdamas tikras, kad Rūžena jau laukia 
ten. Bet jis klydo. Grįžo gatvėn ir ilgai stoviniavo prie įėjimo. 

Staiga jį persmelkė skausmas. Iš baro išėjo trimitininkas, prie 
kurio glaudėsi moters figūra. Jis jau pamanė, kad tai Rūžena, bet 
ten buvo ne ji. Sekė juos iki pat „Ričmondo“ durų. 

Per parką nuskubėjo Markso namo link. Durys dar buvo neužra- 
kintos. Pasiteiravo budėtojo, ar namie Rūžena. Jos nebuvo. 

Vėl leidos į „Ričmondą“ išsigandęs, kad Rūžena tuo tarpu bus 
įėjus vidun pas Klimą. Vaikštinėjo parko taku neatplėšdamas žvilgs- 
nio nuo įėjimo. Nesuprato, kas darosi. Jo galvoje sukosi daugybė 
minčių, bet visos jos buvo nesvarbios. Svarbu buvo, kad ėjo čia 
sargybą ir eis ją tolei, kolei nepamatys katro iš jų. 

Kodėl? Kokia prasmė? Ar ne geriau būtų nuėjus miego? 

Sakė sau, kad pagaliau turi sužinot visą tiesą. 

Tačiau ar tikrai norėjo Žinoti tiesą? Ar iš tikrųjų troško įsitikinti, 
kad Rūžena guli su Klima? Ar netroško kokio nors Rūženos nekal- 
tumo įrodymo? Ar, apsėstas įtarumo, būtų galėjęs patikėti tokiu 
įrodymu? 

Nežinojo, kodėl laukia. Tik žinojo, kad lauks ilgai, kad ir ištisą 
naktį, o jeigu reikės — ir daugelį naktų. Pavyduliaujant laikas bėga 
neįtikėtinai greit. Pavydas daug smarkiau nei intensyvi proto veik- 
la užpildo mintis. Jose nelieka nė vienos laisvos sekundės. Pavydu- 
liaujantysis nežino, kas yra nuobodis. 

Františekas vaikštinėjo šen ir ten gal kokio šimto metrų tako at- 
karpa, iš kur matėsi „Ričmondo“ įėjimas. Ir taip vaikštinės per nak- 
tį visiems kitiems jau sumigus, taip vaikštinės ligi kito ryto. 

Kodėl jis nė neprisėda, juk prieš „Ričmondo“ stovi suolai?! 

Negali prisėsti. Pavydas — tai nelyg ūmus dantų skausmas. Nie- 
ko neįmanoma veikti, neįmanoma net prisėsti. Reikia vaikštinėt. 
Šen ir ten. 


Ėjo tuo pačiu keliu kaip Bertlefas su Rūžena ir Jokūbas su Olga: 
laiptais į antrą aukštą, o paskui raudonu pliušiniu kilimu išklotu 
koridoriumi, užsibaigiančiu didelėmis Bertlefo apartamentų duri- 
mis. Į dešinę nuo jų buvo Jokūbo durys, o kairėje - kambarys, kurį 
daktaras Škreta paliko Klimai. 

Atidaręs duris ir įžiebęs šviesą, pastebėjo bėglų tiriantį žvilgsnį, 
kuriuo Kamila apžvelgė kambarį: žinojo, kad ieško kokios nors mo- 
ters pėdsakų. Pažinojo tokį žvilgsnį. Viską apie ją žinojo. Žinojo, kad 
jos meilumas apsimestinis. Žinojo, kad atvažiavo jo šnipinėti ir dėsis 
ketinusi pradžiuginti. Žinojo, kad ir ji puikiai mato prislėgtą jo nuotai- 
ką bei yra įsitikinusi, jog sužlugdė kažkokius jo meilės planus. 

— Branguti, ar tikrai nieko, kad atvažiavau? — paklausė. 

— O kas turėtų būti? 

— Maniau, kad tau čia bus liūdna. 

— Man ir buvo liūdna be tavęs. Apsidžiaugiau pamatęs tave plo- 
jant prie scenos. 

— Atrodai kažkoks pavargęs. Ar tau dėl ko nors neramu? — vėl 
klausė ji. 

— Ne, viskas gerai. Aš tiesiog pavargęs. 

— Tau liūdna, kad buvai čia tarp vienų vyrų, o tai tave slegia. 
Tačiau dabar tu su gražia moterim. Ar aš ne graži? 

— Taip, tu graži moteris, — patvirtino Klima ir tai buvo pirmi tą 
dieną nuoširdūs jo žodžiai. Kamila buvo nežemiškai graži ir Kli- 
mai buvo be galo skaudu, kad tam grožiui gresia mirtinas pavojus. 
Tačiau tas grožis nusišypsojo jam ir pradėjo nusirengti. Žvelgė į 
apsinuoginantį jos kūną tarsi atsisveikindamas su juo. Krūtys, tos 
gražiosios krūtys, tobulos ir švytinčios, lieknas liemuo, dubuo, nuo 
kurio ką tik nusmuko kelnaitės. Žvelgė į ją ilgesingai kaip į prisi- 
minimą. Tarsi pro stiklą. Tarsi į tolį. Jos nuogybė buvo tokia toli- 
ma, kad nežadino nė menkiausio jaudulio. Ir vis dėlto įsisiurbė į ją 
godžiu žvilgsniu. Gėrė tą nuogybę, kaip pasmerktasis prieš egze- 
kuciją geria paskutinę taurę. Gėrė tą nuogybę, kaip geriame dingu- 
sią praeitį ir prarastą gyvenimą. 

Kamila žengė prie jo: 

— O tu? Taip ir liksi apsirengęs? 

Nors jam buvo labai liūdna, neliko nieko kito, kaip ir pačiam 
nusirengti. 

— Nemanyk, kad gali būti pavargęs, kai aš atvažiavau. Išalkau 
tavęs. 

Žinojo, kad ji meluoja. Žinojo, kad Kamila neturi nė mažiausio 
noro mylėtis ir kad prisiverčia tik todėl, jog mato jo liūdesį ir laiko 
jį meile kitai moteriai. Žinojo (Dieve mano, kaip gerai pažinojo 
kitą moterį, ir nori susižeist į jo liūdesį. 

— Aš tikrai pavargęs, — ištarė. 

Apkabino jį ir nusivedė: 

— Pamatysi, kaip išsklaidysiu tavo nuovargį, - patikino ir pradė- 
jo Žaisti jo nuogu kūnu. 

Jis gulėjo kaip ant operacinės stalo. Žinojo, kad visos žmonos 
pastangos bus bergždžios. Jo kūnas traukės vidun, gūžėsi ir nerodė 
nė menkiausio ekspansyvumo. Drėgnos Kamilos lūpos slydo jo oda, 
O jis žinojo, kad ji taip nori kankinti save ir jį, ir neapkentė jos. 
Neapkentė visa savo meilės jėga: tik jinai savo pavydu, persekioji- 
mu, nepasitikėjimu, tik ji šiandieniu savo apsilankymu pasiekė, kad 
viskas prarasta, kad jų santuoką užminavo kažkokiame pilve gulįs 

užtaisas. Užtaisas, sprogsiąs po septynių mėnesių ir viską išdras- 
kysiąs. Tik ji pati savo nepakaltinama baime dėl meilės sunaikino 
viską. 

Jos lūpos nuslydo klubais ir jis jautė, kaip jo kūno narys trau- 
kiasi nuo jos prisilietimų, gūžias, bėga šalin mažėdamas ir bau- 
gindamasis. Jis žinojo, kad jo kūno nenore Kamila įžvelgia mei- 
lės kitai moteriai galią. Žinojo, kad labai kankinasi, ir kuo labiau 
kenčia pati, tuo labiau kankins jį, drėgnomis lūpomis lytėdama 


negalintį kūną. 


Niekad nebuvo nė mažiausio noro mylėtis su ta mergina. Troško 
teikti jai džiaugsmą ir apglėbti visu savo gerumu, tačiau tas geru- 
mas neturėjo nieko bendra su meilės ryšiu, tiesiog darė jį negalimą, 
nes norėjo būti tyras, nesavanaudis, nesusijęs su jokiu malonumu. 

Bet ką galėjo daryti? Atstumti Olgą, kad nesuterštų savo geru- 
mo? Žinojo negalįs taip elgtis. Olgą tai įžeistų ir galbūt ilgai trau- 
muotų. Suprato turįs ligi dugno išgerti gerumo taurę. 

Staiga ji stojo nuoga, ir jis pastebėjo, kad jos veidas taurus ir 
mielas. Bet tai buvo menka paguoda matant veidą kartu su kūnu, 
kuris atrodė kaip ilgas liaunas stiebelis, prie kurio prilipintas ne- 
proporcingai didelis plaukuotas žiedas. 

Jokūbas suvokė — kad ir kokia ji būtų, kelio atgal nėra. Be to, 
pajuto, kad jo kūnas (tasai vergiškas kūnas) jau visiškai pasirengęs 
pakelti paslaugią ietį. Tačiau jam rodėsi, kad susijaudino ne jis, o 
kažkas kitas, kitur, jo sielai nedalyvaujant, tarsi jis būtų susijaudi- 
nęs prieš savo valią ir patylom niekintų tokį susijaudinimą. Jo siela 
buvo toli nuo kūno ir tiesiog kupina minčių apie nuodus rankinėje. 
Tik iš pasigailėjimo užfiksavo, kad kūnas aklai ir be atodairos seka 
paskui niekingus potraukius. 

Čia jo galvoje šmėkštelėjo prisiminimas: gal dešimties metukų 
jis sužinojo, kaip atsiranda vaikai, ir nuo tada tas vaizdinys perse- 

kiojo jį tuo įkyriau, kuo nuodugniau, metams bėgant, susipažin- 
davo su konkrečia moteriškosios sąrangos medžiaga. Dažnai įsi- 
vaizduodavo savo gimimą: įsivaizduodavo savo kūnelį, slystantį 
ankštu drėgnu tuneliu, nosį ir burną, užpildytas tų keistų gleivių, 
kuriomis visas buvo pateptas ir pažymėtas. Taip, jis buvo patep- 
tas ir pažymėtas moteriškomis gleivėmis, kad jos visam gyveni- 
mui įgytų slaptingą galią Jokūbui, įgytų teisę kada panorėjusios 
pašaukti jį ir duoti įsakymus keistiems jo paties kūno mechaniz- 
mams. Jis juto atgrasą tokiai priklausomybe! ir priešindavos bent 
tuo, kad moterims neatiduodavo savo sielos išsaugodamas laisvę 
ir vienatvę, kad gleivių valdžiai skirdavo tik tam tikras savo gy- 
venimo akimirkas. Taip, gal ir Olgą mylėjo todėl, kad ji buvo jam 
anapus sekso, ir galėjo tikėtis, jog savo kūnu niekada neprimins 
jam gėdingo gimimo. 

Nuvijo šalin tas mintis, nes situacija ant kanapos atomazgą pasiekė 
labai greitai, tuoj turėjo įsiskverbt į jos kūną ir nenorėjo daryti to su 
šlykščiomis mintimis. Pamanė, jog dabar jam atsiverianti moteris 
yra vienintelė, su kuria sieja grynas ir nesavanaudiškas ryšys, ir jog 
dabar mylėsis su ja vien todėl, kad ji būtų laiminga, patirtų džiaugs- 
mą, taptų pasitikinti ir linksma. 

Paskui pats nusistebėjo: skverbės į ją tarsi supdamasis ant geru- 
mo bangų. Buvo laimingas, jam buvo gera. Jo siela klusniai susita- 
patino su kūno veiksmais, tarsi mylėjimasis tebūtų geraširdės mei- 
lės ir nuoširdumo savo artimui išraiška. Niekas jam nebekliudė, 
nesigirdėjo jokių netikrų tonų. Gniaužė vienas kitą glėby, o jų alsa- 
vimas susiliejo. 

Bėgo ilgos gražios akimirkos, ir Olga sušnibždėjo ausin nešvan- 
kų žodį. Sušnibždėjo jam kartą, paskui dar ir dar, pati susijaudinus 
nuo to žodžio. 

Tada gerumo vilnys iškart prasiskyrė, ir Jokūbas su mergina at- 
sidūrė vidury dykumos. 

Ne, kitais kartais besimylint jam visiškai nekliudydavo nešvan- 
kybės. Jos žadindavo gašlumą ir brutalumą. Moterys taip tapdavo 
maloniai svetimos jo sielai ir maloniai geistinos kūnui. 

Tačiau Olgos lūpų nešvankybė iškart sunaikino saldžią iliuziją. 
Pažadino jį iš miego. Gerumo debesis išsisklaidė, ir dabar glėby 
laikė tokią Olgą, kokią matė ją prieš akimirką: didžiulį galvos žie- 
dą, po kuriuo siūbuoja liaunas kūno stiebelis. Toji gležna būtybė 
elgėsi tarsi mergšė, tačiau išlikdama švelni, tad ir nešvankūs jos 
žodžiai skambėjo komiškai bei liūdnai. 

Jokūbas žino negalįs išsiduoti, privaląs ištverti, žino, kad turi gerti 
1r gerti karčiąją gerumo taurę, nes šis absurdiškas glėbys yra vienin- 
telis jo geras darbas, vienintelis jo atpirkimas (nė akimirką nesiliovė 
galvot apie nuodus rankinėje), vienintelis jo išsigelbėjimas. 


Kaip didžiulis perlas išsiskleidusioj kriauklėj, taip liuksusiniai Bert- 
lefo apartamentai iš abipus rėminami ne tokių prašmatnių kamba- 
rių, kuriuose apsistojo Klima ir Jokūbas. Kraštiniuose kambariuo- 
se jau seniai ramu ir tylu, o Rūžena Bertlefo glėbyje dar alpėja po 
paskutinio malonumo. 

Paskui tyliai guli greta, o jis glosto jai veidą. Po akimirkos įsi- 
kūkčioja. Ilgai verkia įrėmusi galvą jo krūtinėn. 

Bertlefas glosto ją lyg mažą mergaitę, O ir ji pati jaučiasi maža. 
Maža kaip niekada lig šiol (niekada taip nesiglaudė prie kieno nors 
krūtinės), bet 1r didelė kaip niekada (niekada nepatyrė tokio malo- 
numo kaip šiandien). Ir verkdama junta tokią palaimą, kokios taip 
pat nebuvo patyrusi. 

Kur dabar Klima ir kur Františekas? Kažkur toli miglose, leng- 
vai lyg plunksnelės nykstantys už horizonto. Ir kur jos užsispyri- 
mas vieną Iš jų turėti, o kito atsikratyti? Kur jos mėšlungiškas pyk- 
tis, priekaištingas tylėjimas, kuriuo gaubėsi nuo pat ryto? 

Guli vis dar gaikčiodama, o jis glosto jai skruostus. Sako jai, kad 
miegotų, kad jisai atsiguls greta, miegamajame. Rūžena atsimerkia 
ir žiūri į jį. Bertlefas nuogas eina į vonią (girdėti vandens sroveni- 
mas), grįžta ir atidaro spintą, iš kur ištraukia antklodę ir švelniai 
apkloja Rūženos kūną. 

Rūžena mato jo išsiplėtusias blauzdų venas. Jam pasilenkus prie 
jos, pastebėjo, kad jo banguoti žilstelėję plaukai jau reti ir pro juos 
šviečia oda. Taip, Bertlefui jau šešiasdešimt metų, gal net šešiasde- 
šimt penkeri, bet Rūženai tai nė motais. Priešingai, jo amžius rami- 
na, jo senatvė spindulingai nutvieskia jos jaunatvę, ligi šiol pilką ir 
bereikšmę. Dabar ji jaučias pilna gyvybės ir tik pradedanti žengti 
savo keliu. Kai jis šalia, staiga išvysta, jog dar ilgai bus jauna ir 
nėra kur skubėti. Bertlefas vėl prie jos prisėda, vėl glosto ją, 0 ji 
jaučiasi nelyg ją globtų ir glostytų ne tik švelnūs pirštai, bet ir guo- 
džiantis jo metų glėbys. 

Paskui ji kažkur nugrimzta ir galvoj šmėkšteli pirmi blausūs sapno 
šešėliai. Vėl atsibunda ir jai regis, kad visas kambarys užlietas kaž- 
kokios keistos žydros šviesos. Kas čia per švytėjimas, kokio nie- 
kad nėra mačiusi? Gal čia nusileido žydroj migloje besiridinėjąs 
mėnulis? O gal sapnuoja atmerktomis akimis? 

Bertlefas šypsosi ir vis glosto jai veidą. 

Ir ji, apimta miego, galutinai užsimerkia. 


| enktoji diena 


Buvo dar tamsu, kai Klima pabudo iš budraus miego. Jis norėjo 
sutikti Rūženą dar prieš jai išeinant į darbą. Tačiau kaip paaiškinti 
Kamilai, kad kažkur eina dar neprašvitus? 

Pažvelgė į laikrodį: buvo penkta. Žinojo, jog turi keltis, jeigu 
nori aptikti Rūženą, bet niekaip nesugalvojo jokio pasiteisinimo. 
Širdis daužėsi sunerimusi, bet nebuvo kitos išeities, — jis atsikėlė ir 
tyliai, kad nepažadintų Kamilos, ėmė rengtis. Kai sagstėsi kelnes, 
išgirdo ją. Aukštas balselis teiravosi pro miegus: 

— Kur eini? 

Jis priėjo prie lovos ir švelniai pabučiavo jos lūpas. 

— Miegok, greit grįšiu. 

— Eisiu su tavim, - tarė Kamila, tačiau kaipmat vėl nugrimzdo į 
miegą. 

Klima skubiai išėjo. 


Ir kaip tai įmanoma — jis vis dar vaikštinėja šen ir ten? 

Taip. Tačiau dabar sustojo. Pamatė iš „Riėmondo“ išeinantį Kli- 
mą. Pasislėpė ir nepastebėtas nusekė jį ligi Markso namo. Praėjo 
pro miegantį budėtoją ir sustojo prie kampo, už kurio buvo Rūže- 
nos kambarys. Matė, kaip trimitininkas beldžias į jos duris. Niekas 
jam neatidarė. Klima pabeldė dar kelis kartus, paskui apsigręžė ir 
nuėjo. 

Františekas nusekė iš paskos. Pamatė jį einantį ilga gatve link 
vonių, kur po pusvalandžio turėjo prasidėti Rūženos pamaina. Vėl 
nubėgo į Markso namą, pabeldė į Rūženos duris ir garsiai sušvokš- 
tė rakto skylutėn: 

— Tai aš, Franta! Nebijok manęs! Man gali atidaryt! 

Niekas neatsakė. 

Jam išeinant pabudo budėtojas. 

— Ar Rūžena namie? - paklausė Františekas. 

— Nuo vakar jos čia nebuvo, - atsakė budėtojas. 

Františekas išėjo lauk. Iš tolo matė Klimą įeinant į vonių pastatą. 


Rūžena visada atsibusdavo pusę šeštos. Ir tądien, taip gražiai už- 
snūdusi, nemiegojo ilgiau. Pakilo, apsirengė, o paskui pirštų galiu- 
kais įžengė į gretimą kambarį. 

Bertlefas gulėjo ant šono giliai kvėpuodamas, dieną rūpestingai 
užšukuoti plaukai dabar buvo išsklidę ir atidengę pakaušio plikę. 
Miegant jo veidas atrodė senesnis ir pilkesnis. Ant naktinio stalelio 
stovėjo vaistų buteliukai, kurie Rūženai priminė ligoninę. Bet jos 
tai netrikdė. Žiūrėjo į jį ir jautė ašaras plūstant į akis. Niekada ne- 
buvo malonesnės nakties. Apėmė keistas noras atsiklaupti prieš jį. 
Nepadarė to, tačiau pasilenkė ir švelniai pabučiavo į kaktą. 

Išėjo ir kai jau artinosi prie vonių, pamatė priešais ateinantį Fran- 
tišeką. 

Dar vakar toksai susitikimas būtų ją suerzinęs. Nors ir mylėjo trimi- 
tininką, Františekas jai taip pat daug reiškė. Kartu su Klima jie sudarė 
neišskiriamą porą. Vienas iš jų reiškė kasdienybę, kitas — svajonę, vie- 
nas jos troško, kitas jos nenorėjo, nuo vieno ji norėjo pasprukti, kito 
siekė pati. Abu apibrėžė vienas kito egzistavimo prasmę. Apsispren- 
dusi, kad nėščia nuo Klimos, neištrynė Františeko iš savo gyvenimo, 
priešingai, Františekas liko tvariąja tokio apsisprendimo priežastimi. 
Stovėjo tarp jųdviejų tarsi tarp savo gyvenimo polių: tai buvo jos pla- 
netos šiaurė ir pietūs, jokios kitos planetos nepažinojo. 


49710 
(p 


2 
1 
“ 


(ASU, 
O Ms 


190 


Tačiau šį rytą staiga suprato, jog tai nėra vienintelė planeta, ku- 
oje galima gyventi. Suvokė, kad galima gyventi be Klimos 1r be 
Františeko, kad nėra kur skuba, viskam pakaks laiko, kad galima 
leisti brandžiam ir išmintingam vyrui išvesti ją iš tos užkeiktos Že- 
mės, kurioje taip greit senstama. 

— Kur buvai naktį? - puolė jis. 

— O koks tavo reikalas. 

— Buvau užėjęs, tavęs nebuvo namte. 

— Nesirūpink, kur buvau, - atsakė Rūžena ir nestabtelėdama žengė 
pro vonių pastato duris. — Ir nevaikščiok paskui mane. Nenoriu, 
kad sekiotum mane. 

Františekas liko vienas prie durų, o kadangi po pravaikštinėtos 
nakties skaudėjo kojos, atsisėdo ant suolelio, nuo kurio galėjo ste- 
bėt įėjimą. 

Rūžena užbėgo laiptais viršun, antrame aukšte įėjo į erdvų lau- 
kiamąjį, kur palei sienas stovėjo lankytojų suolai ir krėslai. Prie jos 
skyriaus durų sėdėjo Klima. 

— Rūžena, — pakilo jis išgąstingai žvelgdamas, - prašau tave. 
Prašau būti protingą ir eiti ten su manim. 

Jo baimė buvo plika, nepridengta jokia meilės demagogija, ku- 
na taip stengės dangstytis anksčiau. 

— Nori atsikratyti manęs, - tarė Rūžena. 

Jis išsigando: 

— Nenoriu tavęs atsikratyti. Priešingai. Viskas tik tam, kad galė- 
tume dar labiau mylėti vienas kitą. 

— Nemeluok man, - atkirto Rūžena. 

— Prašau, Rūžena! Bus baisu, jeigu ten neisi! 

— O kas sako, kad neisiu? Dar yra trys valandos. Juk dabar tik 
šešta. Eik ramiai miegoti šalia žmonos! 

Užtrenkė duris, persirengė baltu chalatu ir paprašė vyresniosios 
bendradarbės: 

— Klausyk, devintą reikės išeiti, gal kiek pabūtumei už mane? 

— Tai vis dėlto leidaisi įkalbama, — priekaištingai tarė kolegė. 

— Nesileidau įkalbama. Aš įsimylėjau, - atsakė jai Rūžena. 


Jokūbas priėjo prie lango ir atvėrė jį. Galvojo apie melsvąją tabletę 
ir negalėjo patikėti, kad vakar iš tikro atidavė ją tai moteriai. Žvel- 
gė į dangaus žydrynę ir kvėpė šviežią rudens ryto orą. Pasaulis už 
lango buvo normalus, ramus ir įprastas. Vakarykštė istorija su me- 
dicinos seserimi staiga pasirodė neįtikima ir neįmanoma. 

Paėmė telefono ragelį ir surinko vonių numerį. Norėjo kalbėti su 
seserimi Rūžena iš moterų skyriaus. Laukė gana ilgai. Pagaliau at- 
siliepė moters balsas. Jis pakartojo norįs kalbėti su seserimi Rūže- 
na. Balsas atsakė, kad sesuo Rūžena dabar yra prie baseino ir nega- 
li prieiti. Jis padėkojo ir padėjo ragelį. 

Pajuto nepaprastą palengvėjimą: medicinos sesuo gyva. Table- 
tės, kaip buvo užrašyta ant tūbelės, geriamos tris kartus per dieną, 
ji turėjo išgerti vieną vakar vakare, kitą šiandien rytą, ir jo tabletę ji 
seniai prarijo. Staiga jam viskas paaiškėjo: melsvoji tabletė, kurią 
nešiojos kišenėje kaip savo laisvės garantiją, buvo gryna apgaulė. 
Bičiulis padovanojo jam iliuzijų tabletę. 

Dieve mano, ir kaip jam anksčiau tai neatėjo į galvą? Vėlei prisi- 
minė anas dienas, kai bičiulį prašė nuodų. Tada buvo ką tik grįžęs 
iš kalėjimo ir dabar, praėjus daugeliui metų, supranta, kad tada visi 
jo prašymą galėjo laikyti vien teatrališku gestu, kuriuo siekia pri- 
minti iškentėtas kančias. Tačiau Škreta nedvejojęs pažadėjo jam 

padėti ir po kelių dienų atnešė blizgančią melsvą tabletę. Ir ko jam 
svyruoti ar atkalbinėt jį? Pasielgė daug išmintingiau nei tie, kurie 
atmetė jo prašymą. Suteikė jam nepavojingą ramybės bei pasitikė- 
jimo iliuziją ir tapo draugu lig mirties. 

Kaip jis to nesuprato anksčiau? Dar anuomet jam buvo truputį 
keista, kad Škreta nuodus jam įteikė įprastos pramoninės gamybos 
piliulės pavidalo. Žinojo, kad jis, kaip biochemikas, gali gauti nuo- 
dų, tačiau nesuprato, kaip prasigavo prie įrenginių, formuojančių 
tabletes. Ir daug apie tai nesvarstė. Nors abejojo viskuo, tablete 
tikėjo kaip Evangelija. 

Dabar, didelio palengvėjimo akimirką, buvo netgi dėkingas bi- 
čiuliui už tokią apgaulę. Džiaugėsi, kad medicinos sesuo gyva ir 
kad visas beprasmis vakarykštis nuotykis tėra košmariškas sapnas. 
Tačiau niekas netrunka labai ilgai ir kaipmat, silpstant palengvėji- 
mo bangom, prasiveržė plonytis gailesčio balselis. 

Kaip juokinga! Tabletė kišenėje kiekvienam jo žingsniui suteik- 
davo teatrališko patoso ir leido iš savo gyvenimo sukurti taurų mi- 
tą! Buvo įsitikinęs, kad šilkiniame popierėlyje nešiojasi mirtį, O 
nešiojosi ten tiktai tykų Škretos juokelį. 

Jokūbas suvokė, kad jo bičiulis pasielgė teisingai, bet vis dėlto 
jam atrodė, jog tas Škreta, kurį jis mylėjo, staiga pavirto paprastu 
daktarėliu, kokių tūkstančiai. Tuo beatodairiškumu, su kuriuo anuo- 
met nedvejodamas padavė jam nuodus, visiškai išsiskyrė iš Jokūbo 
pažinotų žmonių. Jo veiksmuos buvo kažkas netikroviška. Jis elgė- 
si kaip paprastai žmonės nesielgia su kitais žmonėmis. Visiškai ne- 
svarstė, ar Jokūbas negalėtų griebtis nuodų apimtas depresijos arba 
isterijos. Elgėsi su juo kaip su žmogumi visišku savo viešpačiu ir 
neturinčiu žmogiškųjų silpnybių. Jie abu elgėsi kaip dievai, pri- 
versti gyventi tarp Žmonių, ir tai buvo nuostabu. Tai buvo neuž- 
mirštama. O dabar visa staiga išsisklaidė. 

Jokūbas žvelgė į dangaus žydrį ir šnabždėjo: „Šiandien dovanojai 
man ramybę ir palengvėjimą. Ir atėmei pats save, manąjį Škretą“. 


Klimą saldžiai pamalonino Rūženos sutikimas, tačiau nė didžiau- 
sias atlygis nebūtų išviliojęs jo iš laukiamojo. Nepaaiškinamas va- 
karykštis Rūženos dingimas grėsmingai įsirėžė į atmintį. Buvo ap- 
sisprendęs kantriai laukti čia, kad niekas jos neperkalbėtų, neišsi- 
vestų ar nepagrobtų. 

Greitai pasirodė ir pacientės, jos ėjo toliau pro duris, kur dingo 
Rūžena, kai kurios liko ten, kitos grįžo ir sėdosi ant kėdžių palei 
sienas, ir visos klausiamai dirsčiojo į Klimą, nes šiame moterų sky- 
riaus laukiamajame vyrai paprastai nesirodydavo. 

Paskui iš vienų durų išniro putli moteris baltu chalatu ir įsiste- 
beilijo į jį, po to žengė prie jo ir paklausė, ar jis laukia Rūženos. Jis 
paraudo ir patvirtino laukiąs. „Neverta laukti. Yra laiko ligi devin- 
tos“, — tarė įkyriai familiariai ir Klimai atrodė, kad visos moterys 
aplinkui tai girdi ir supranta, apie ką kalbama. 

Buvo gal be penkiolikos devinta, kai pro duris išėjo Rūžena, vėl 
persirengusi kasdieniais drabužiais. Prisidėjo prie jos, ir jie tylėda- 
mi išėjo. Abudu skendėjo savo mintyse ir nepastebėjo, kad už par- 
ko krūmokšnių besislapstąs Františekas seka juos. 


Jokūbui liko atsisveikinti su Olga ir su Škreta, bet dar prieš tai jis 
nori (paskutinį kartą) pasivaikščioti po parką ir nostalgiškai Žvilg- 
telėti į liepsnų apimtus medžius. 

Išėjo į koridorių tą pat akimirką, kai jauna moteris uždarė kam- 
bario priešais duris. Jos aukšta figūra patraukė Jokūbo dėmesį, o 
kai atsigręžė į jį, nustebino grožiu. 

— Jūs daktaro Škretos pažįstama? — užkalbino ją. 

Moteris draugiškai nusišypsojo: 

— Iš kur žinote? 

— Išėjote iš kambario, kurį daktaras Škreta laiko savo draugams, — 
tarė Jokūbas ir prisistatė. 

— Labai malonu. Aš Klimova. Ponas daktaras čia apgyvendino 
mano vyrą. Kaip tik ieškau jo. Tikriausiai jis pas poną daktarą. Gal 
žinote, kur juos rasčiau? 

Jokūbas su nepasotinamu gėrėjimusi žvelgė į jaunos moters vei- 
dą ir šmėstelėjo mintis (vėl!), kad čia jis jau paskutinę dieną, dėl ko 
visi įvykiai įgauna ypatingos reikšmės ir tampa simboliniais prane- 
šimais. 

Tačiau ką tai turi reikšti jam? 

— Galiu palydėti jus pas daktarą Škretą, — pasisiūlė. 

— Būčiau labai jums dėkinga, - atsakė ji. 

Taigi ką turi jam reikšti? 

Pirmiausia tai pranešimas ir nieko daugiau. Po dviejų valandų 
Jokūbas išvažiuos ir iš tos gražios būtybės jam nieko neliks. Ši 
moteris atėjo pasirodyt jam kaip atsisakymas. Sutiko ją vien tam, 
kad sužinotų, jog ji negali būti jo. Sutiko ją kaip paveikslą to, ko 
netenka išvažiuodamas. 

— Keista, - tarė jis, - šiandien gal paskutinį kartą kalbėsiuos su 
"ponu daktaru Škreta. 

Tačiau pranešimas, kurį atnešė šita moteris, sakė ir dar kai ką. 
Paskutinę akimirką atėjo jam pranešt apie grožį. Taip, grožį, ir Jo- 
kūbas kone su baime suvokė, kad būtent apie grožį niekada nieko ir 
nežinojo, apeidavo jį ir niekada dėl jo negyveno. Tos moters grožis 
žavėjo jį. Staiga jis pajuto, kad visuose ligšioliniuose jo sprendi- 
muose būta kažkokios klaidos. Kad užmiršdavo atsižvelgti į tam 
tikrą veiksnį. Dabar jam atrodė, kad jeigu anksčiau būtų sutikęs šią 
moterį, būtų apsisprendęs kitaip. 

— Kodėl kalbėsitės paskutinį kartą? 

— Išvažiuoju į užsienį. Ir ilgam. 

Nepasakysi, kad niekada nebūtų turėjęs gražios moters. Tiesiog 
jų grožis visada būdavo jam tik kažkokiu papildiniu. Prie moterų jį 
traukė keršto troškimas, liūdesys ir nepasitenkinimas arba atjauta 
ir gailestis. Moterų pasaulis jam visada susiliedavo su karčia jo 
drama šioje žemėje, kurioje buvo persekiotoju ir persekiojamuoju, 
kur patyrė daugybę kivirčų ir mažai idilijos. Tačiau ši moteris stai- 
ga pasirodė jam atskirta nuo viso to, atsieta nuo jo gyvenimo, ji 
atėjo iš išorės, apsireiškė, stojo prieš jį ne vien kaip graži moteris, o 
kaipo patsai grožis ir nurodė jam, kad čia buvo įmanoma gyvent ir 
kitaip, ir dėl kitko, kad grožis yra daugiau už teisingumą, kad gro- 
žis didesnis už tiesą, tikresnis, tikroviškesnis, galiausiai net pasie- 
kiamesnis, kad grožis yra aukščiau už viską ir kad šią akimirką jam 
jis jau galutinai prarastas. Jis atėjo apsireikšti paskutinę akimirką, 
kad jis nemanytų, jog viską jau pažino ir savo gyvenimą čia išgy- 
veno ligi paskutinės galimybės. 

— Pavydžiu jums, — tarė moteris. 

Ėjo abu per parką, dangus buvo žydras, parko krūmai rausvi ir 
geltoni, ir Jokūbui vėl toptelėjo, jog tai paveikslas ugnies, kurioje 
deginami jo buvę nuotykiai, prisiminimai ir išgyvenimai. 

— Nėra ko pavydėti. Šią akimirką man atrodo, kad neturėčiau 
niekur važiuoti. 

— Kodėl? Paskutinę akimirką jums čia patiko? 

— Jūs man patikote. Labai man patikote. Jūs nepaprastai graži. 

Nė nepajuto tai ištaręs ir dingtelėjo, kad gali sakyt jai viską, nes 
po poros valandų jo čia nebebus ir jo žodžiai neturės jokių pasek- 
mių nei jam, nei jai. Jį svaigino ta netikėtai suvokta laisvė. 

— Gyvenau tartum aklas. Kaip aklys. Šiandien pirmą kartą su- 
pratau, kad egzistuoja grožis. Ir kad pražiopsojau jį. 

Tapatinos jam su muzika ir paveikslais, su ta sritimi, į kurią nie-* 
kada nebuvo įkėlęs kojos, liejos į viena su spalvotais medžiais ir 
dabar nematė juose jokių nuorodų nei reikšmių (ugnies ir degėsių 
vaizdo), o vien tik grožio ekstazę, paslaptingai pažadintą jos pėdų 
prisilietimo, sukeltą jos balso virpesių. 

— Padaryčiau viską dėl jūsų. Norėčiau viską mesti ir visą gyveni- 
mą gyventi kitaip, vien jums ir dėl jūsų. Tačiau negaliu, nes, tiesą 
sakant, šią akimirką manęs čia jau nėra. Turėjau išvažiuot vakar, o 
šiandien jaučiuos, lyg būčiau pats pas save pavėlavęs. 

Dabar staiga suprato, kodėl turėjo ją sutikti. Šis susitikimas įvy- 
ko anapus jo gyvenimo, užlenktoje likimo paraštėje, jo biografijos 
užriby. Tuo lengviau buvo jam kalbėti, kol staiga pajuto, kad vis 
tiek neišsakys visko, ką norėtų. 

Palietė jos ranką ir parodė: 

— Čia daktaro Škretos priimamasis. Kilkite į antrą aukštą. 

Ponia Klimova ilgai į jį žiūrėjo, ir Jokūbas smelkėsi į jos žvilgs- 
nį, drėgną ir valkų kaip tolis. Dar kartą palytėjo jos ranką, nusigrę- 
žė ir nuėjo. 

Paskui atsigręžė ir pamatė, kad ponia Klimova stovi ir žiūri jam 
įkandin. Dar kelis kartus atsigręžė, ir ji vis dar taip žiūrėjo. 


Laukiamajame sėdėjo kokios dvi dešimtys nervingų moterų; Rūžena 
ir Klima jau nerado vietos prisėsti. Ant sienų kabojo didžiuliai plaka- 
tai, vaizdais ir šūkiais privalą atgrasinti moteris nuo aborto. 

„Kodėl nenori manęs, mamyte?“ — didelėmis raidėmis klausė 
plakatas, iš kurio šypsojosi suvystytas kūdikis; po juo taip pat 
didžiosiomis raidėmis buvo išspausdintas eilėraštis, kaip negimęs 
kūdikis prašo mamos nedaryti valymo ir žada jai tūkstančius 
džiaugsmų: „Ant kieno rankų nori mirti, mamyt, jei manęs nepa- 
gimdysi?“ 

Kituose plakatuose šypsojosi nufotografuotos motinos, stumian- 
čios vežimėlius su vaikais, ir siusiojantys berniukai. (Siusiojantis 
berniukas yra nesutriuškinamas argumentas už vaikų gimdymą, pa- 
manė Klima. Prisiminė, kaip kartą, rodant kino žurnalą su nufil- 
muotu čiuriojančiu berniuku, per visą salę nusirito laimingi moterų 
atodūsiai.) 

Kiek padelsęs Klima pabeldė į duris, sesutei ištarė daktaro Škre- 
tos vardą. Tasai po akimirkos ir išėjo, padavė Klimai blanką ir pa- 
prašė užpildyti, o pats stovėjo ir laukė. 

Klima prispaudė lapą prie sienos ir pradėjo pildyti įvairias gra- 
fas: pavardė, gimimo data, gimimo vieta. Rūžena pasakinėjo jam. 
Priėjo grafą, kur buvo parašyta: „tėvo pavardė“. Stabtelėjo. Baisu 

buvo matyti juodu ant balto užrašytą apibūdinimą ir prirašyti prie 
jo savo pavardę. 
Rūžena pastebėjo, kad Klimos ranka dreba. Ji džiūgavo. 
— Tai rašyk, - tarė ji. 
— Ką rašyti? - sušnabždėjo Klima. 
Jis atrodė jai įbaugintas bailys, vertas paniekos. Visko bijo, — 
bijosi atsakomybės, bijo net savo parašo valdiškame blanke. 
— Manau, gal nesunku suprasti, ką turi ten parašyti, — ištarė. 
— Aš maniau, kad nesvarbu, - suvapėjo Klima. 
Jau nestovėjo greta, bet sieloje buvo tvirtai įsitikinusi, kad tas 
bailys yra jai nusikaltęs ir buvo malonu jį bausti: 
— Jeigu nori meluoti, tai mes sunkiai susikalbėsim. 
Kai jis įrašė grafoje savo pavardę, ji pridūrė atsidūsėdama: 
— Vis tiek dar nežinau, ką darysiu... 
— Kaip tai? 
Ji žvelgė į persigandusį veidą. . 
— Vis dar galiu apsigalvot, kol jo iš manęs neatims. 


Sėdėjo krėsle, kojas užkėlus ant stalo ir įbedus akis į detektyvą, 
kurį nusipirko kurorto nuobodžiui prasklaidyti. Tačiau skaitė ne- 
atidžiai, nes atmintin vis grįždavo vakarykščiai žodžiai ir situaci- 
jos. Viskas jai vakar patiko, o labiausiai tai ji pati. Tokia ji visada 
troško būti: ne vyriškų užmačių auka, o pati savo siužeto kūrėja. 
Radikaliai atmetė nekaltosios augintinės vaidmenį, kurį jai buvo 
skyręs Jokūbas, ir pati perkūrė jį pagal savo pageidavimą. 

Jautėsi elegantiška, savarankiška ir drąsi. Žvelgė į savo ant stalo 
užkeltas kojas, standžiai apmautas baltais džinsais, 1r kai pasigirdo 
beldimas į duris, linksmai sušuko: 

— Užeik, laukiu tavęs! 

Jokūbas įėjo. Jis atrodė prislėgtas. 

— Sveikas, - pasisveikino ji dar kiek laiko nenukeldama kojų. Jai 
atrodė, kad Jokūbas sutrikęs ir tai ją džiugino. Paskui ji prisiartino 
ir lengvai pakštelėjo jam į skruostą: 

— Pabūsi kiek? 

— Ne, - liūdnai atsakė Jokūbas, — šį kartą jau išties išsiskirsime. 
Tuoj išvažiuoju. Pamaniau, gal dar kartą palydėsiu tave ligi vonių. 

— Gerai, - linksmai sutiko Olga, - galime pasivaikščioti. 


Jokūbą iki kraštų buvo užpildęs gražiosios ponios Klimovos pa- 
veikslas, turėjo įveikti tam tikrą pasipriešinimą, kad užeitų atsi- 
sveikinti su Olga, vakar sukėlusia sieloje neviltį ir drumzles. Ta- 
čiau nieku gyvu nebūtų to parodęs. Prisivertė elgtis su ja nepapras- 
tai taktiškai, kad jai nekiltų nė mažiausio įtarimo, kiek mažai malo- 
numo ir džiaugsmo suteikė jam vakarykštis pasimylėjimas ir kali 
išsaugotų maloniausius prisiminimus apie jį. Buvo santūrus, nieko 
nereiškiančius Žodžius tarė su melancholijos priegaide, švelniai 
lytėdamas jos ranką, kartais glostydamas plaukus, o kai ji pažvelgė 
į akis, pasistengė atsakyti liūdnu žvilgsniu. 

Pakeliui ji pasiūlė užeiti dar taurelės vyno, bet Jokūbas norėjo 
kiek įmanoma sutrumpinti šį paskutinį susitikimą, kuris buvo jam 
toks sunkus. 

— Atsisveikinimas toksai liūdnas. Nenoriu to tęsti, — tarė jis. 

Prie įėjimo į vonias paėmė ją už abiejų rankų ir giliai pažvelgė į 
akis. Olga tarė: 

— Tu labai geras, Jokūbai, kad užvažiavai. Praeitas vakaras buvo 
puikus. Džiaugiuos, kad pagaliau lioveisi vaizduoti tėvuką ir tapai 
tikruoju Jokūbu. Tai buvo labai šaunu. Tiesa? 

Jokūbas suprato nieko taip ir nesupratęs. Negi ši subtili mergina 
vakarykštį pasimylėjimą laiko smagia pramoga? Negi tai buvo tik- 

tai geismas, o ne jausmas? Negi džiaugsmingas meilės vakaro pri- 
siminimas nusveria atsisveikinimo visam gyvenimui liūdesį? 

Pabučiavo ją. Ji palinkėjo laimingo kelio ir pasuko į plačias vo- 
nių duris. 


Jau beveik dvi valandas vaikščiojo prie poliklinikos ir jautė, kad jo 
kantrybė senka. Vis prisimindavo negalįs išsišokti, bet jo savitvar- 
da pasiekė ribas. 

Įėjo į pastatą. Kurortas buvo mažas miestas ir Visi Čia jį pažino- 
jo. Paklausė budėtojo, ar nematė įeinant Rūženos. Šis patvirtino 
matęs ir pasakė, kad ji kilo liftu. Kadangi liftas veža tik į ketvirtą 
aukštą, 0 į žemesnius aukštus reikia kopti laiptais, tai paiešką galė- 
jo apriboti dviem koridoriais aukščiausioje statinio dalyje. Perėjo 
pirmąjį, kur buvo raštinė (visiškai tuščia), o į antrąjį (kur buvo gi- 
nekologijos skyrius) įžengė nemaloniai jausdamas, kad vyrams čia 
eiti draudžiama. Paskui pastebėjo iš matymo pažįstamą sanitarę. 
Paklausė, ar nemačiusi Rūženos. Ji parodė duris koridoriaus gale. 
Durys buvo praviros, prie jų stoviniavo keletas vyrų ir moterų. Fran- 
tišekas įėjo vidun, tenai sėdėjo dar keletas moterų, tačiau nei trimi- 
tininko, nei Rūženos nebuvo. 

— Gal matėt čia panelę, tokią šviesiais plaukais? 

Ponia parodė į uždarytas duris: 

— Jie viduj. 

„Kodėl nenori manęs, mamyte?“ — perskaitė Františekas, o ki- 
tuose plakatuose išvydo čiurenančius berniukus ir suvystytus kūdi- 
kius. Ėmė suvokti, kas čia dedasi. 

Kambary stovėjo ilgas stalas. Vienoje jo pusėje sėdėjo Klima su 
Rūžena, kitoje stūksojo daktaras Škreta su dviem apkūniomis mo- 
teriškėmis abipus. 

Daktaras Škreta nužvelgė abu interesantus ir su nepasitenkini- 
mu papurtė galvą: 

— Liūdna man į jus pažvelgus. Kad Žinotumėt, kiek reikia pa- 
stangų norint grąžinti vaisingumą moterims, negalinčioms turėt vai- 
kų! Ojūs, jaunuoliai, sveiki, tvirti, patys atsisakote brangiausio turto. 
Primygtinai atkreipiu jūsų dėmesį, kad mūsų komisija egzistuoja 
ne kad padėtų daryti abortus, o kad reguliuotų juos. 

Abi moteriškės pritariamai sumurmėjo, o daktaras Škreta toliau 
smerkė porą. Klimai garsiai daužės širdis. Nors ir nutuokė, kad Škre- 
ta kreipias ne tiek į jį kiek į savo komisijos nares, visa motiniškų 
pilvų didybe nekenčiančias jaunų moterų, nenorinčių gimdyti, vis 
dėlto išsigando, kad tie žodžiai gali palaužti Rūženą. Ar ji pati prieš 
akimirką nekalbėjo, kad dar nėra visiškai apsisprendusi? 

— Dėl ko gyvenate? - tęsė daktaras Škreta. - Gyvenimas be vai- 
kų — kaip medis be lapų. Jei būtų mano valia, visai uždrausčiau 
abortus. Ar jums nebaisu, kad kasmet gimdoma vis mažiau? Pas 
mus, kur motina ir vaiku rūpinamasi kaip niekur kitur pasaulyje! 
Pas mus, kur niekam nereikia bijotis dėl ateities! 

Abi moteriškės vėl pritariamai sumurmėjo, o daktaras Škreta kal- 
bėjo: 

— Draugas yra vedęs ir dabar bijo prisiimti visas neatsakingų 
lytinių santykių pasekmes. Tiktai apie tai, drauge, anksčiau reikėjo 
galvoti! 

Daktaras Škreta akimirką patylėjo ir vėl kreipės į Klimą: 

— Jūs neturite vaikų. Ar išties dėl šio dar negimusio negalite išsi- 
skirti su žmona? 

— Negaliu, - atsakė Klima. 

— Žinau, — atsiduso Škreta, - gavau psichiatro pažymą, kad pa- 
stebėtas ponios Klimovos polinkis į savižudybę. Vaiko gimimas 
sukeltų grėsmę jos gyvybei, išardytų vieną santuoką, o sesuo Rū- 
žena liktų vieniša motina. Ką mes galime... 

Jis dar kartą atsiduso ir pastūmėjo blanką abiem moterims, ku- 
nos taip pat atsiduso ir pasirašė atitinkamose vietose. 

— Į valymą ateisite kitą pirmadienį aštuntą ryto, - tarė daktaras 
Rūženai ir parodė, kad gali eiti. 

— Bet jūs dar pasilikite, — tarė Klimai viena iš storulių. Rūžena 
išėjo 1r moteris tęsė. - Valymas nėra toks jau nekaltas dalykas, kaip 
manote. Netenkama daug kraujo. Dėl jūsų neatsakingumo draugė 
praras daug kraujo, tad teisybės dėlei turėtumėt pats jo duoti. 

Pastūmėjo Klimai kažkokį blanką ir įsakė: 

— Pasirašykite čia. 

Suglumęs Klima klusniai pasirašė. 

— Tai savanoriškas sutikimas duoti kraujo. Užeikite į gretimą ka- 
binetą, sesutė ten jums tuoj ir paims. 


Rūžena perėjo laukiamąjį nudelbusi akis ir Františeką pamatė tik 
tuomet, kai pripuolė prie jos koridoriuje. 

— Kur buvai? 

Ji išsigando jo įniršio ir paspartino žingsnį. 

— Klausiu, kur buvai. 

— Koks tavo reikalas. 

— Žinau, kur buvai. 

— Ko klausi, jeigu Žinai. 

Jau leidosi laiptais ir Rūžena labai skubėjo, norėdama pasprukti 
nuo Františeko ir išvengti pokalbio su juo. 

— Tai buvo abortų komisija, - tarė Františekas. 

Rūžena tylėjo. Jie išėjo laukan į gatvę. 

— Tai buvo abortų komisija. Aš Žinau. Tu nori jo atsikratyti. 

— Padarysiu, kaip norėsiu. 

— Nedarysi, kaip norėsi. Tai ir mano reikalas. 

Rūžena jau kone bėgte bėgo. Františekas bėgo iš paskos. Prie 
vonių durų ji sustojo: 

— Nedrįsk sekti iš paskos. Čia mano darbas. Negali man truk- 
dyt darbe. 

— Tai tu negali man nurodinėti! — sušuko įnirtęs Františekas. 

— Neturi teisės! 

— Ir tu neturėjai teisės! 

Rūžena įbėgo pro duris, o Františekas paskui ją. 


Jokūbas džiaugėsi, kad viskas jau sutvarkyta ir liko tik atsisveikinti 
su Škreta. Jis neskubėdamas nuo vonių pasuko per parką Markso 
namo link. 

Jo link plačiu parko taku iš tolo artėjo ponia auklėtoja ir gal ko- 
kių dvidešimt vaikų darželio vaikučių. Auklėtoja laikė ilgos raudo- 
nos virvės galą, o visi vaikai vorele laikėsi jos įsikibę. Vorelė Žings- 
niavo lėtai, auklėtoja rodė jiems krūmus ir medžius vardydama jų 
pavadinimus. Jokūbas sustojo, nes niekada nesimokė botanikos ir 
visada užmiršdavo, kur jovaras, o kur skroblas. 

— Čia liepa, - auklėtoja parodė pageltusį šakotą medį. 

Jokūbas pažvelgė į vaikus. Visi buvo su mėlynais paltukais ir 
raudonom kepuraitėm. Visi atrodė kaip vienos šeimos vaikai. Pa- 
žvelgė į veidus ir jam pasirodė, kad jie panašūs ne tik apranga, 
bet 1r gymiu yra kaip broliai ir seserys. Bent septyneto iš jų nosys 
buvo įsidėmėtinai didelės, o burnos plačios. Jie panėšėjo į dakta- 
rą Škretą. 

Prisiminė nosingąjį restorano savininkų sūnų. Negi Škretos eu- 
geniškoji svajonė nėra vien vaizduotės žaismas? Negi šioje šaly 
išties gimsta didžiojo tėvo Škretos vaikai? 

Jokūbui tai pasirodė juokinga. Visi tie vaikai atrodo vienodi to- 
dėl, kad visi vaikai yra panašūs. 

Bet paskui grįžo mintis: o kas, jeigu Škreta iš tikrųjų įgyvendina 
savo fantastinį planą? Kodėl fantastiniai planai negalėtų būti įgy- 
vendinami? 

— O) kas tenai, vaikai? 

— Tenai beržas! — atsakė mažutis škreta. Taip, tai buvo kaip iš 
akies luptas Škreta: didelė nosis, akinukai ir nosinis balsas, dėl ku- 
rio Jokūbo bičiulio kalba yra tokia mielai juokinga. 

— Teisingai, Oldržichai! — patvirtino auklėtoja. 

Po dešimties dvidešimties metų šioje šalyje gyvens tūkstančiai 
škretų, pamanė Jokūbas. Ir vėl jį apėmė keista pajauta, kad gyveno 
savo šaly nežinodamas, kas joje vyksta. Gyveno, kaip sakoma, pa- 
čiame įvykių centre. Jaudinosi dėl kiekvienos aktualijos. Dalyvavo 
politikoje, vos neprarado gyvybės, ir, nors buvo išstumtas į užribį, 
nuolat kankinosi. Visad įsivaizdavo besiklausąs šalies krūtinėje pla- 
kančios širdies. Tačiau ką jis girdėjo iš tikrųjų? Ar tai buvo širdis? 
O gal tik senas žadintuvas? Išmestas senas žadintuvas, rodąs ne- 
tikslų laiką. Ar visos tos politinės kovos nebuvo vien klystkeliai, 
nuvedę nuo tikrai svarbių dalykų? 

Auklėtoja vedė vaikus plačiu parko taku, o Jokūbas jautė, kad jis 
visas vis dar pripildytas anos gražios moters. To grožio prisimini- 
mas vis grąžindavo įkyrųjį klausimą: o gal jis gyveno visiškai kito- 
kiame pasaulyje, nei įsivaizdavo? Gal viską regėjo iškreiptai? O 
jeigu grožis svarbiau už tiesą, ir jei išties tasai vaikas, prieš dvi 
dienas atnešęs Bertlefui jurgino žiedą, buvo angelas? 

— O kas čia? - išgirdo auklėtojos balsą. 

Ir mažas akiniuotas škreta atsakė: 

— Tuopa. 

Rūžena bėgo laiptais viršun neatsigręždama. Užtrenkė už nugaros 
savo skyriaus duris ir greitai nuėjo persirengti. Užsivilko ant nuo- 
go kūno baltą medicinos sesers chalatą ir giliai atsiduso. Susidūri- 
mas su Františeku sujaudino ją ir taip pat, keista, kažkaip nurami- 
no. Pajuto, kokie jie abu, Františekas ir Klima, svetimi jai ir tolimi. 

Įėjo į kambarį, kur ant lovų pasieniais gulėjo išsimaudžiusios 
moterys. 

Prie staliuko netoli durų sėdėjo trisdešimt penkerių metų ben- 
dradarbė. 

— Tai ką, leido? — šaltai pasiteiravo ji. 

— Taip, dėkoju tau, - atsakė Rūžena ir jau pati padavė raktą bei 
didelę paklodę naujai pacientei. 

Vos bendradarbė nuėjo, durys prasivėrė ir pasirodė Františeko 
galva. 

— Netiesa, kad čia tiktai tavo reikalas. Tai mūs abiejų reikalas. 
Aš taip pat sprendžiu! 

— Dink iš čia! — sušnypštė ji. - Čia moterų skyrius, nevalia vy- 
rams! Tuoj pat dink arba liepsiu tave išmesti! 

Františekas paraudo, Rūženos grasinimai taip jį įsiutino, kad jis 
žengė vidun ir užtrenkė duris. 

— Man vis tiek, ką darysi! Man visiškai tas pats! — šaukė jis. 

— Sakau tau, kad bemat dingtum! — kartojo Rūžena. 

— Perpratau jus! Vis tas bernas! Trimitininkas! Apgavystė čia ir 
protekcija! Jis sutvarkė viską pas daktarą, nes vakar grojo su juo! 
Bet aš perpratau ir neleidžiu žudyt mano vaiko! Aš jo tėvas, tai ir 
man svarbu! Draudžiu žudyt mano kūdikį! 

Františekas rėkė ir pasieniais gulinčios į paklodes suvyniotos mo- 
terys smalsaudamos kėlė galvas. 

Rūžena taip pat labai susierzino, nes Františekas kėlė balsą ir ji 
nežinojo, kaip sutramdyti įsiplieskusį ginčą. 

— Tai visai ne tavo vaikas, - atkirto ji, - neišsigalvok. Visai ne tavo. 

— Ką? —užriko Františekas ir žengė dar arčiau apeidamas stalą. — 
Kaip ne mano vaikas? Vis dėlto turėčiau nors kiek apie tai žinoti! Ir 
žinau! 

Tuo metu iš baseinų halės kambarin įėjo nuoga ir šlapia moteris, 
kurią Rūženai reikėjo apvynioti ir paguldyt. Ji apstulbo ir išsigan- 
dusi žvelgė į Františeką, kuris stovėjo už kelių metrų nieko nema- 
tančiomis akimis. 

Rūžena buvo kiek laiko išlaisvinta; ji priėjo prie moters, apgobė 
ją paklode ir nuvedė prie lovos. 

— Ką čia daro tas vaikis? — paklausė moteris dairydamasi į Fran- 
tišeką. 

— Jis beprotis! Tas vaikis išprotėjo ir nežinau, kaip jį iš čia iš- 
krapštyti. Nebežinau, ką su juo daryti! - aiškino Rūžena užkloda- 
ma moterį šilta antklode. 

— Ei pone! - sušuko kita gulinti moteris. — Čia jums negalima! 
Eikit lauk! 

— Man čia galima! - atsakė užsispyręs Františekas ir nė nepaju- 
dėjo iš vietos. 

Kai Rūžena vėl grįžo prie jo, buvo jau išblyškęs, nebe raudonas. 
Neberėkė, o kalbėjo tyliai ir ryžtingai: 

— Žinai, ką pasakysiu? Jeigu atsikratysi to vaiko, tai ir manęs 
nebebus. Nužudžiusi kūdikį, būsi kalta dėl dviejų gyvybių. 

Rūžena giliai atsiduso ir žvilgtelėjo į stalą. Ten gulėjo rankinė su 
melsvų tablečių tūba. Išbėrė vieną ant delno ir prarijo. 

O Františekas kalbėjo nebe grasinamai, o prašomai: 

— Prašau, Rūžena. Maldauju tave. Negaliu be tavęs gyventi. Aš 
nusižudysiu. 

Tą akimirką Rūžena pajuto baisų skausmą viduriuose ir Franti- 
šekas išvydo skausmo perkreiptą veidą, plačiai atmerktas, tačiau 
nieko nebereginčias akis, matė, kaip traukuliai tąso kūną, kaip ji 
susiima rankomis už pilvo ir griūva. 


Olga pliuškenosi baseine ir staiga išgirdo... Ką būtent išgirdo? Ne- 
žinojo, ką girdi. Halėje kilo sąmyšis. Moterys ropštėsi iš baseino ir 
žvilgčiojo į gretimą kambarį, kuris, regis, siurbė viską aplinkui. 
Olga taip pat pakliuvo į tą siurbimo sukeltą srovę ir, nieko negalvo- 
dama, tik kupina baugaus smalsumo, nusekė paskui kitas. 

Gretimame kambary netoli durų būriavosi moterys. Visos, nuo- 
gos ir šlapios, buvo nusigręžusios nuo jos ir atkišusios užpakalius 
lenkės prie žemės. Prie jų stovėjo kažkoks jaunuolis. 

Ėjo vis daugiau moterų. Olga taip pat prasispraudė artyn ir dabar 
matė, kad ant grindų išsitiesusi sesuo Rūžena. Jaunuolis suklupo 
šalia jos ir sušuko: 

— Aš ją nužudžiau! Tai aš nužudžiau! Aš - žudikas! 

Nuo moterų kapnojo vanduo. Viena pasilenkė prie gulinčios Rū- 
ženos ir mėgino užčiuopti pulsą. Visai be reikalo, nes mirtis buvo 
čia ir niekas tuo neabejojo. Nuogi šlapi moterų kūnai nekantriai 
spraudės vienas pro kitą, kad iš arti pamatytų mirtį, kad išvystų ją 
gerai pažįstamame veide. 

Františekas klūpojo. Jis apkabino Rūženą ir bučiavo ją. 

Moterys žvelgė iš viršaus. Františekas pakėlė į jas akis ir vėl 
pakartojo: 

— Aš ją nužudžiau! Suimkit mane! 

— Tai darykit ką nors! - sušuko viena moteris, o kita išbėgo į 
koridorių ir ėmė šaukti. Greit atbėgo dvi Rūženos bendradarbės, o 
po jų ir gydytojas baltu chalatu. 

Tik dabar Olga susivokė, kad ji nuoga ir su kitomis nuogalėmis 
stumdosi prie nepažįstamo jaunuolio bei gydytojo, ir jai dingtelėjo, 
jog situacija gan komiška. Ji žinojo nieko nepakeisianti, jei 1r to- 
liau stumdysis čia žvilgčiodama į ją traukiančią mirtį. 

Gydytojas laikė už riešo gulinčią Rūženą bergždžiai mėginda- 
mas užčiuopt pulsą, o Františekas kartojo: 

— Aš nužudžiau ją. Iškvieskit policiją. Suimkit mane. 

Jokūbas užtiko savo bičiulį ką tik grįžusį iš poliklinikos į priima- 
mąjį Markso name. Pagyrė vakarykštį jo būgnavimą ir atsiprašė, 
kad nepalaukė jo po koncerto. 

— Labai negerai padarei, — atsiliepė daktaras Škreta. — Tai tavo 
paskutinė diena čia, o vakar kažkur šlaisteisi. Turėjome aptarti ši- 
tiek dalykų. O blogiausia, kad tikriausiai buvai su ta perkarusia 
mergiote. Matau, koks baisus jausmas yra dėkingumas. 

— Koks čia dar dėkingumas. Už ką jai būčiau dėkingas? 

— Rašei, kad jos tėvas daug dėl tavęs padarė. 

Šiandien daktaras Škreta nepriiminėjo pacienčių ir ginekologi- 
nis stalas nenaudojamas kyšojo iš kambario kampo. Abudu drau- 
gai susėdo vienas priešais kitą. 

— Na ne, - aiškino Jokūbas, — tik norėjau, kad ją paglobotum, ir 
man tiesiog atrodė paprasčiau pasakyti, kad aš skolingas jos tėvui. 
Tačiau buvo visai kitaip. Kadangi viskas baigta ir dedu dabar tašką, 
tai pasakysiu tau. Į kalėjimą anuomet patekau jos tėvui pritariant. 
Jos tėvas pasiuntė mane mirti. Po pusmečio pats buvo pasiųstas 
mirti, 0 man pasisekė išgyventi. 

— Kitaip sakant, ji niekšo duktė, — tarė Škreta. 

Jokūbas gūžtelėjo pečiais: 

— Jam aš buvau revoliucijos priešas. Visi jam taip tvirtino, ir jis 
patikėjo. 

— O kodėl sakei man, kad buvot bičiuliai. 

— Taip ir buvo. Jam tai buvo svarbu balsuojant už mano įkalini- 
mą. Įrodė, kad idealai reiškė daugiau už bičiulystę. Paskelbdamas 
mane revoliucijos išdaviku, įsivaizdavo slopinąs savo asmeninį in- 
teresą vardan aukštesnių dalykų ir išgyveno tai kaip didingą savo 
gyvenimo akimirką. 

— Ir dėl to myli tą atkarią mergiotę? 

— Ji juk niekuo dėta. Ji nekalta. 

— Tokių nekaltų merginų tūkstančiai. Iš jų išsirinkai kaip tik ją 
tikriausiai dėl jos tėvo. | 

Jokūbas vėl gūžtelėjo pečiais ir daktaras Škreta tęsė: 

— Ir tu toks pat iškrypėlis kaip jis. Dingojas man, prisirišimą prie 
tos mergaitės išgyveni kaip svarbiausią gyvenimo darbą. Nuslopi- 
nai natūralią neapykantą, natūralią atgrasą, kad įrodytum sau, koks 
tu taurus. Tai gražu, bet nenatūralu ir visiškai nereikalinga. 

— Visai ne taip, - oponavo Jokūbas. - Nenorėjau nieko slopinti ir 
nesistengiau būti taurus. Tiesiog pagailo jos. Iškart pirmą sykį pa- 
mačius. Dar vaiką ją išvijo iš namų, gyveno su motina kažkur kal- 
nų kaime, žmonės bijojo bendraut su jomis. Ilgai negalėjo studi- 
juoti, nors buvo gabi. Neteisinga taip persekioti vaikus dėl jų tėvų. 
Ir aš dėl tėvo turėjau jos neapkęsti? Man buvo jos gaila. Buvo gai- 
la, kad nužudė jos tėvą, ir gaila, kad jos tėvas pasiuntė mirtin savo 
draugą. 

Tą akimirką suskambo telefonas. Škreta pakėlė ragelį ir akimir- 
ką klausėsi. Paskui suirzęs atsiliepė: 

— Aš dabar užsiėmęs. Ar be manęs neapsieisit? 

Paskui vėl įsivyravo tyla ir Škreta sutiko: 

— Gerai. Einu. 

Padėjo ragelį ir nusikeikė. 

— Jeigu tave kur nors kviečia, nesirūpink, man vis tiek jau reikia 
važiuoti, — tarė Jokūbas ir pakilo iš krėslo. 

— Po velniais, - keikėsi Škreta. - Nieko taip ir neaptarėm. O juk 
šiandien turėjom kažką aptart. Nutraukė man mintį. Kažką svar- 
baus. Nuo pat ryto sukos galvoj. Gal tu žinai apie ką? 

— Ne, - atsakė Jokūbas. 

— Po velniais, dabar turiu bėgt į vonias... 

— Tai ir geriausia atsisveikint taip. Vidury kalbos, - tarė Jokūbas 
ir paspaudė bičiuliui ranką. 


Rūženos kūnas gulėjo mažame naktinių gydytojų budėjimų kam- 
barėlyje. Čia buvo keletas žmonių, tarp jų ir kriminalinės policijos 
inspektorius, ką tik baigęs Františeko apklausą ir užsirašęs jo paro- 
dymus. Františekas vėl prašėsi suimamas. 

— Jūs davėte jai tuos vaistus? - pasiteiravo inspektorius. 

— Ne. 

— Tai nekalbėkite, kad nužudėt ją. 

— Ji man sakė, kad nusižudys, - kartojo Františekas. 

— Kodėl sakė, kad nusižudys? 

— Tarė nusižudysianti, jeigu vis ją sekiosiu. Sakėsi nenorinti vai- 
ko, geriau nusižudysianti, bet negimdysianti! 

Atėjo daktaras Škreta. Draugiškai pasisveikino su inspektorium 
ir priėjo prie negyvėlės; pakėlė voką ir pažvelgė į konjunktyvos 
spalvą. 

— Pone gydytojau, jūs buvote šios sesers viršininkas? —- paklausė 
inspektorius. 

— Taip. 

— Kaip manote, ar galėjo pasinaudoti kokiais nors po ranka esan- 
čiais nuodais? 

Škreta vėl grįžo prie negyvos Rūženos ir paprašė smulkiau pa- 
pasakoti apie jos mirtį. Paskui atsakė: 

— Nepanašu į jokius vaistus ir į jokią medžiagą, kurią būtų galė- 
jusi gauti mūsų poliklinikoje. Tai kažkoks alkaloidas. O koks, — 
paaiškės po skrodimo. 

— Iš kur jį galėjo gauti? 

— Sunku pasakyti. 

— Kolei kas viskas gan slaptinga, - tarė inspektorius. — Ir moty- 
vas. Tas jaunuolis sako, kad turėjo gimdyti jo vaiką ir norėjo paša- 
lint vaisių. 

— Jis ją privertė! — sušuko Františekas. 

— Kas jis? — paklausė inspektorius. 

— Tasai trimitininkas. Norėjo atmušti ją nuo manęs ir privertė ją 
atsisakyt kūdikio. Aš sekiau juos. Ėjo su ja į komisiją. 

— Galiu patvirtinti, — atsiliepė daktaras Škreta. — Iš tikrųjų šian- 
dien nagrinėjome šitos sesers prašymą dėl valymo. 

— Ir tas trimitininkas buvo kartu? — paklausė inspektorius. 

— Taip, — patvirtino Škreta, — mūsų sesuo nurodė jį kaip savo 
kūdikio tėvą. 

— Ji melavo! Tai mano vaikas! — sušuko Františekas. 

— Niekas tuo neabejoja, - sutiko daktaras, — tiktai seseriai reikė- 
jo nurodyti tokį tėvą, kuris jau vedęs, ir taip įtikinti komisiją leisti 
abortą. 

— Tai Žinojot, kad ji meluoja! — užsipuolė jį Františekas. 

— Pagal įstatymą svarbiausia, ką sako motina. Kai mums sesuo 
Rūžena pasakė, kad užsimezgusio vaisiaus tėvas yra Klima ir kai jis 
tai patvirtino, niekas iš mūsų nebeturėjo teisės jiems prieštarauti. 

— Tačiau netikėjote, kad tėvas yra Klima? - patikslino inspektorius. 

— Ne. 

— O kodėl netikėjote? 

— Ponas Klima mūsų kurorte lankėsi viso labo tik du kartus ir tai 
probėgšmais. Mažai tikėtina, jog tarp jo ir mūsų sesers būtų inty- 
mių santykių. Mūsų miestelis mažas, neįmanoma, kad manęs ne- 
būtų pasiekus tokia Žinia. Pono Klimos tėvystė tikriausiai tebuvo 
priedanga, jis leidosi įkalbamas, kad komisija sutiktų dėl valymo. 
Mat šitas ponas priešinosi abortui. 

Tačiau Františekas jau negirdėjo Škretos žodžių. Jis nieko ne- 
matė, o ausyse skambėjo Rūženos balsas: „Tu ir priversi. Tikrai 
priversi mane nusižudyti“. Žinojo esąs jos mirties priežastis, o vis 
dėlto nesuprato kodėl ir negalėjo nieko išsiaiškinti. Stovėjo kaip 
laukinis, kurio akyse įvyko stebuklas, stovėjo prieš neįmanomą tik- 
rovę, staiga apakęs ir apkurtęs, nes jo juslės neįstengė apimti neti- 
kėtai užklupusio neapimamo. 

(Vargše Františekai, taip ir pereisi per gyvenimą nieko nesupras- 
damas, tik žinodamas, jog tavo meilė nužudė mylimą moterį, per- 
eisi kaip pažymėtas slaptu siaubo ženklu, kaip raupsuotasis, nešan- 
tis mylimiems žmonėms nepaaiškinamas nelaimes, pereisi per gy- 
venimą kaip nelaimės šauklys.) 

Stovėjo lyg mietą prarijęs, visas išblyškęs, ir nepastebėjo, kaip į 
kambarį susijaudinęs įpuolė dar vienas vyras. Jis žengė prie miru- 
siosios, ilgai žvelgė jai į veidą ir paglostė plaukus. 

— Savižudybė. Nuodai, - sušnabždėjo daktaras Škreta. 

Ateivis staigiai pakreipė galvą: 

— Savižudybė? Visa esybe garantuoju, kad ši moteris nenusižu- 
dė. O jeigu ji prarijo nuodų, tai turėjo būt žmogžudystė. 

Inspektorius nustebęs žvelgė į atėjusįjį. Tai buvo Bertlefas ir jo 
akys liepsnojo rūstybe. 


Jokūbas pasuko raktelį ir automobilis pajudėjo iš vietos. Pravažia- 
vo paskutines kurorto vilas ir atsidūrė plačioje lygumoje. Važiavo 
sienos link ir nesinorėjo skubėti. Suvokimas, kad važiuoja per šį 
kraštą paskutinį kartą, darė kraštovaizdį patrauklų ir neįprastą. Kas 
akimirką suvokdavo nepažįstąs šitų vietų, kad čia kažkas kita, nei 
įsivaizdavo, ir gaila, kad negali ilgiau čia pasilikti. 

Ir tuoj pat grįždavo mintis, kad ir kiek čia užtruktų, liktų dieną ar 
metus, vis tiek nepasikeistų tai, kas jį kankina, ir nepažintų jau šio 
krašto intymiau nei ligi šiolei. Privalo susitaikyti, kad palieka jį 
taip ir nepažinęs, nepamatęs visų jo grožybių, kad palieka jį kaip 
skolininkas ir kaip kreditorius su abipusėmis neapmokėtomis są- 
skaitomis. 

Paskui mintis nukrypo į merginą, kuriai į tūbelę įdėjo netikrų 
nuodų, ir pamanė, kad žudiko karjera buvo pati trumpiausia iš visų 
jo karjerų. Kokias aštuoniolika valandų pabuvau žudiku, nusijuokė 
mintyse. 

Tačiau tuoj susizgribo: netiesa, kad žudiku buvo taip trum- 
pai. Jis yra ir ligi mirties liks žudikas. Nesvarbu, ar melsvoji 
tabletė buvo nuodinga ar ne, svarbu, kad jis buvo tikras tuo ir 
vis dėlto davė ją nepažįstamajai, o paskui nepadarė nieko, kad 
ją išgelbėtų. 

Ir susimąstė kaip neatsakingas žmogus, supratęs, kad jo veiks- 
mas buvo tik eksperimentas. 

Jo žmogžudystė buvo ypatinga. Žmogžudystė be motyvo. Žudi- 
kas nesiekė jokios naudos. Tad kokia jos prasmė? Matyt, prasmė 
tik ta, kad taip sužinojo esąs žudikas. 

Žinojo, kad žmogžudystė - eksperimentas, savęs pažinimo ak- 
tas; tai Raskolnikovas, kuris nužudė, kad atsakytų sau į klausimą, 
ar turi teisę žudyti mažiau vertą Žmogų ir ar įstengs pakelti žmog- 
žudystės kaltę. 

Taip, kažkas čia artima Raskolnikovui: žmogžudystės bepras- 
mybė, teorinis jos pobūdis. Tačiau yra ir skirtumų: Raskolnikovas 
klausė, ar talentingas žmogus turi teisę dėl savo interesų paaukoti 
mažiau vertingą gyvenimą. Tačiau nieko panašaus omeny neturėjo 
Jokūbas, duodamas medicinos seseriai tūbelę su nuodais. Jokūbui 
neįdomu, ar žmogus turi teisę aukoti kito gyvenimą. Priešingai, 
Jokūbas įsitikinęs, kad žmogus tokios teisės tikrai neturi. Jokūbas 
gyvena pasaulyje, kur žmonės aukodavo kitų gyvybes dėl abstrak- 
čių idėjų. Jokūbas pažįsta įžūliai nekaltus arba liūdnai baikščius 
veidus Žmonių, kurie atsiprašinėdami, tačiau uoliai vykdė Žiaurius 
nuosprendžius savo artimiesiems. Jokūbas gerai pažįsta tuos vei- 
dus ir nekenčia jų. Be viso to, Jokūbas žino, kad kiekvienas žŽmo- 
gus kam nors linki mirties ir nuo Žmogžudystės jį sulaiko tik du 
dalykai: bausmės baimė ir fizinis žudymo sudėtingumas. Jokūbas 
žino, kad jeigu žmogus galėtų žudyti slaptai ir per atstumą, žŽmoni- 
ja išnyktų per keletą minučių. Todėl Raskolnikovo eksperimentą 
laikė visiškai nereikalingu. 

Bet vis dėlto kodėl davė nuodų medicinos seseriai? Ar čia ne 
grynas atsitiktinumas? Juk Raskolnikovas ilgai rengė ir gerai ap- 
galvojo žmogžudystę, o jisai veikė sekundinio minties impulso po- 
veiky. Tačiau Jokūbas žinojo, kad ir jis žmogžudystei pasąmonin- 
gai rengėsi daugel metų ir ta sekundė, kai ištiesė nuodus Rūženai, 
buvo plyšys, kuriame kaip laužtuvas įstrigo visas ligšiolis jo gyve- 
nimas, visas susikaupęs nusivylimas žmonėmis. 

Raskolnikovas, kirviu kertąs seną lupikautoją, buvo įsitikinęs, 

kad peržengia siaubingą slenkstį — Dievo įstatymą. Jis žinojo, kad 
senė yra bevertis padaras, tačiau taip pat ir Dievo kūrinys. Jokūbas 
nejuto tos Raskolnikovo baimės. Jam žmonės nebuvo Dievo kūri- 
niai. Jokūbui patiko švelnumas ir kilnumas, bet įsitikino, kad tai 
nėra žmogiškos savybės. Jokūbas gerai pažinojo žmones, todėl ne- 
mylėjo jų. Jokūbas buvo kilnus, todėl ir davė žmonėms nuodų. 

Tad aš žudikas iš kilnumo, pamanė, ir tai jį prajuokino bei nuliū- 
dino. 

Raskolnikovas, nužudęs seną lupikautoją, neatsilaikė prieš siau- 
bingą sąžinės priekaištų audrą. O Jokūbas, visiškai įsitikinęs, kad 
žmogus neturi teisės aukoti kitų Žmonių gyvybių, nejautė sąžinės 
priekaištų. 

Stengėsi įsivaizduoti, kad medicinos sesuo mirė ir išbandyti, ar 
pajus kaltės jausmą. Ne, nieko panašaus nepajuto ir Jokūbas toliau 
ramiai važiavo per ramų ir švelnų kraštą atsisveikindamas su juo. 

Raskolnikovas žmogžudystę išgyveno kaip tragediją ir gniužo 
nuo poelgio sunkio. O Jokūbas stebėjosi, koks lengvas jo poelgis, 
kaip jis neslegia ir neapsunkina jo. Ir mąsto, ar toks lengvumas 
nėra baisesnis už isteriškus rusų herojaus išgyvenimus. 

Jis važiavo lėtai, tai dūmodamas, tai žvalgydamasis į kraštovaiz- 
dį. Mąstė, kad tabletės istorija tebuvo žaidimas be pasekmių, kaip 
ir visas jo gyvenimas šioje šalyje, kur jis nepaliko jokio pėdsako, 
jokių šaknų, jokios vagelės ir išnyksta dabar lyg vėjo pūstelėjimas. 

Ketvirčiu litro kraujo lengvesnis Klima labai nekantriai laukė dakta- 
ro Škretos. Nenorėjo išvažiuot iš kurorto neatsisveikinęs su juo ir 
nepaprašęs kiek prižiūrėti Rūženą. „Dar galiu apsigalvoti, kol man 
jo neatims“, — skambėjo ausyse ir baugino jį. Baiminosi, kad jam 
išvažiavus, neliks ir jo įtakos, o tada ji iš tikrųjų dar gali apsigalvoti. 

Pagaliau laukiamajame pasirodė daktaras Škreta. Klima puolė prie 
JO, atsisveikino ir padėkojo už puikų mušamųjų akompanavimą. 

— Tai buvo didis koncertas, — tarė daktaras Škreta, — jūs grojot 
nuostabiai. Didžiausias mano noras būtų pakartoti tai. Turime pa- 
galvoti, kaip tokius koncertus rengti ir kituose kurortuose. 

— Mielai, man gerai su jumis buvo groti! - karštai pritarė trimiti- 
ninkas ir pridūrė: - Norėjau kai ko paprašyt jus. Kad kiek prižiūrė- 
tumėte Rūženą, baiminuosi, kad jai kas nešautų į galvą. Moterys 
yra visiškai nenuspėjamos. 

— Nesirūpinkite, niekas jai nešaus į galvą, — atsakė daktaras. — 
Rūžena jau mirė. 

Klima ne iškart suprato ir daktaras Škreta turėjo paaiškinti, kas 
atsitiko. Paskui jis pridūrė: 

— Tai savižudybė, tačiau truputį paslaptinga. Kažin ką galėtum 
pagalvoti sužinojęs, kad nusižudė valandai praėjus po apsilanky- 
mo su jumis komisijoje. Ne ne, nebijokite, - nutvėrė trimitininką 

už rankos pamatęs, kad tas išbalo. - Laimei, mūsų sesuo vaikščiojo 
su vienu jaunu elektriku, kuris įsitikinęs, kad vaikas yra nuo jo. 
Pasakiau, kad tarp jūsų ir medicinos sesers nieko nebuvo ir kad ji 
tiktai įkalbėjo jus prisiimti tai sau, nes ne porai komisija neleistų 
aborto. Tai nesusipainiokite, jeigu jus klausinėtų. Jūsų nervai, deja, 
silpni, — matyt iš veido. Nusiraminkit, nes mums priešaky dar daug 
koncertų. 

Klimai trūko žodžių. Dėkingas lankstėsi daktarui ir daug kartų 
spaudė jam ranką. Kamila laukė jo „Ričmonde“. Klima be žodžių 
apkabino ją ir išbučiavo. Išbučiavo kiekvieną jos veido lopinėlį, o 
paskui atsiklaupė ir bučiavo ją per suknelę nuo viršaus ligi kelių. 

— Kas tau? 

— Nieko. Baisiai džiaugiuosi, kad turiu tave. Baisiai džiaugiuosi, 
kad esi. 

Susikrovė krepšius ir nuėjo prie automobilio. Jis pasisakė esąs 
pavargęs ir paprašė vairuoti ją. 

Važiavo tylėdami. Klima buvo visai išsekęs, bet kartu jautė pa- 
lengvėjimą. Dar truputį baiminosi pagalvojęs, kad gali būti apklaus- 
tas. Bijojo, kad ir Kamila vis dėlto galėjo ką nors sužinoti. Pasikar- 
tojo, ką jam buvo sakęs daktaras Škreta. Jeigu bus apklausinėja- 
mas, prisiims nekaltą (ir šioje šalyje gana įprastą) vaidmenį džen- 
telmeno, iš paslaugumo sutikusio vaidinti tėvystę. Niekas dėl to 
negalėtų jam priekaištauti, net ir Kamila, jeigu sužinotų. 

Pažvelgė į ją. Jos grožis užpildė automobilio erdvę kaip stiprūs 
kvepalai. Mąstė, kad visą gyvenimą norėtų uosti vien šitą kvapą. O 
paskui jam pasirodė, kad girdi tolimą tylų trimito, kuriuo pats gro- 
ja, garsą, ir prisiekė sau, kad visą gyvenimą gros šios, vienintelės ir 
brangiausios, moters džiaugsmui. 


Visada prie vairo ji pasijunta stipresnė ir savarankiškesnė. Tačiau 
šįkart pasitikėjimo savimi teikė ne tik vairas, bet ir nepažįstamojo, 
sutikto „Ričmondo“ koridoriuje, žodžiai. Negalėjo užmiršti jų. Ne- 
galėjo užmiršt ir jo veido, daug vyriškesnio už glotnius jos vyro 
skruostus. Kamilai dingtelėjo, kad, tiesą sakant, niekad taip ir. ne- 
buvo sutikusi tikro vyro. 

Akies krašteliu dirstelėjo į išvargusį trimitininko veidą, kurį vis 
nušviesdavo nepaaiškinami laimingi šypsniai, o jo ranka tuo tarpu 
glostė jai petį. 

Toks perdėtas švelnumas nė kiek nejaudino ir nedžiugino. O ne- 
galėjimas jo paaiškinti dar kartą įrodė, kad muzikantas turi savo 
paslapčių, atskirą gyvenimą, kurį slepia nuo jos, į kurį jos neįsilei- 
džia. Tačiau šįkart ji jautė ne skausmą, o abejingumą. 

Ką sakė anas vyras? Kad išvažiuoja suvisam. Tylus ilgesys su- 
spaudė širdį. Ne vien to vyro ilgesys, bet ir prarastos galimybės 
ilgesys. Ir ne vien šios konkrečios galimybės, bet galimybės ap- 
skritai ilgesys. Ji ilgėjos visų prarastų galimybių, su kuriomis pra- 
silenkė, kurių išvengė, kurių niekada nebuvo. 

Anas vyras sakė jai, kad visą laiką gyveno tarsi aklas ir net ne- 
nutuokė apie grožio egzistavimą. Puikiai suprato jį. Juk ir ji jautė tą 
patį. Gyveno apakinta. Nematė nieko, išskyrus vieną ryškių pro- 


MILAN KUNDERA IS ATSISVEIKINIMO VALSAS 225 


žektorių nutviekstą figūrą. O jei tie prožektoriai staiga užgestų? 
Išsklaidytoje dienos šviesoje pasirodytų tūkstančiai kitų figūrų ir 
vyras, kuris ligi šiol buvo vienintelis, taptų vienu iš daugelio. 

Spaudė rankomis vairą, jautėsi pasitikinti savimi ir graži bei sam- 
protavo toliau: ar tai iš tikro meilė sieja ją su Klima, gal baimė jį 
prarasti? Ir ar galima sakyti, jog ta meilė iš pradžių buvo nerimas- 
tinga meilės forma, o laikui bėgant, meilė (nuvargusi ir išsekusi) 
prarado formą? Gal Kamilai likusi viena baimė ir nerimas, baimė 
be meilės? O kas liks, kai praras ir baimę? 

Trimitininkas šalia vėl netikėtai nusišypsojo. Žvilgtelėjo jo link 
ir pamanė: jeigu nustosianti pavyduliauti, tai nieko neliks. Lėkė 
greitai pirmyn ir įsivaizdavo, kad kažkur priešaky gyvenimo kelią 
kerta juosta, reiškianti išsiskyrimą su trimitininku. Ir pirmąkart nuo 
to vaizdo nebebuvo baisu. 


Olga įėjo į Bertlefo apartamentus ir atsiprašė: 

— Atleiskite, kad ateinu nepranešusi. Bet aš taip smarkiai susi- 
jaudinus, kad netveriu viena. Ar netrukdysiu jums? 

Kambaryje sėdėjo Bertlefas, daktaras Škreta ir inspektorius, ku- 
ris atsakė: 

— Netrukdysite. Kalbamės jau visiškai neoficialiai. 

— Ponas inspektorius — senas mano bičiulis, — paaiškino Olgai 
daktaras. 

— Ar galite pasakyti, kodėl ji taip padarė? — paklausė Olga. 

— Susikivirčijo su savo vaikinu, vidur ginčo paėmė rankinę ir kaž- 
ką prarijo. Daugiau nieko nežinome ir abejoju, kad sužinosime, — 
tarė inspektorius. 

— Pone inspektoriau, — įsakmiai prabilo Bertlefas, - prašau jus 
atkreipti dėmesį, ką sakiau protokoluojant. Šiame kambaryje pra- 
leidau su Rūžena jos paskutinę naktį. Bet gal nepabrėžiau svar- 
biausio dalyko. Tai buvo nepaprasta naktis. Rūžena buvo labai lai- 
minga. Tai kukliai merginai tereikėjo nusviesti pančius, kuriais ją 
pančiojo nedėmesinga ir nedraugiška aplinka, ir ji tapo tviskančia 
būtybe, kupina meilės, švelnumo ir atjautos, kokia neįtarėte ją esant. 
Praėjusią naktį atvėriau jai duris į kitokį gyvenimą ir kaip tik vakar 
ji panoro gyventi. Tačiau greitai kažkas perbėgo man kelią... - stai- 

ga susimąstęs Bertlefas užsikirto, paskui tyliai pridūrė: - Nujaučiu 
čia pragaro jėgą. 

— Mūsų, kriminalinės policijos, rankos per trumpos prieš praga- 
ro jėgas, — atsiliepė inspektorius. 

Bertlefas nereagavo į jo ironiją. 

— Savižudybė išties yra nesąmonė, — tęsė jis, — prašom tai su- 
prasti! Juk negalėjo ji žudytis tada, kai panoro gyventi! Kartoju 
jums, negaliu sutikti, kad ji būtų kaltinama savižudybe. 

— Niekas ir nekaltina jos savižudybe, tikrai ne, — tarė inspekto- 
rius, —- savižudybė nėra nusikaltimas. Teisingumas neužsiima savi- 
žudybėmis. Tai ne mūsų reikalas. 

— Taip, - atsakė Bertlefas, - savižudybė jums ne nusikaltimas, 
nes ir gyvenimas jums nėra vertybė. Tačiau aš, pone inspekto- 
riau, nežinau didesnės nuodėmės. Savižudybė blogiau už žmog- 
žudystę. Žudyti galima iš keršto arba siekiant naudos, tačiau ir 
toks godumas yra kažkokios iškrypusios gyvenimo meilės apraiš- 
ka. Tačiau savižudis pajuokiamai nusviedžia Dievui po kojų duo- 
tą gyvenimą. Savižudybė yra spjūvis į veidą Kūrėjui. Sakau jums — 
padarysiu viską, kad įrodyčiau tos merginos nekaltumą. Jeigu sa- 
kote, kad ji nusižudė, tai paaiškinkit man kodėl? Kokį motyvą 
aptikote'? 

— Savižudybių motyvai visada paslaptingi, — atsakė inspekto- 
rius, — be to, į mano pareigas neįeina jų ieškojimas. Nepykite, kad 
atlieku savo pareigas. Turiu jų pakankamai ir vos spėju. Tyrimas, 
beje, nėra nutrauktas, tačiau iš anksto galiu pasakyti, kad žmogžu- 
dystės čia neįžvelgiu. 

— Keista, - labai piktai atkirto Bertlefas, —- stebinate mane taip 
lengvai nutraukdamas tyrimą dėl žmogaus mirties. 

Olga pastebėjo, kad kraujas plūstelėjo inspektoriui į veidą. Jis šiaip 
taip aprimo ir po trumpos pauzės atsiliepė net pernelyg meiliai: 

— Gerai. Pritarkime jūsų prielaidai, kad čia įvykdyta žŽmogžu- 
dystė. Tad pasvarstykime, kaip ji galėjo būti įvykdyta. Mirusiosios 
rankinėje radome tūbelę su raminamosiomis tabletėmis. Galėtume 
tafti, jog sesuo Rūžena norėjo išgerti tabletę, kad nusiramintų, bet 

kažkas prieš tai į tūbelę įkišo kitą tabletę, kuri atrodė panašiai, ta- 
čiau buvo nuodinga. 

— Manote, kad Rūžena išgėrė nuodų iš ataraktikų tūbelės? — pa- 
tikslino daktaras Škreta. 

— Suprantama, sesuo Rūžena galėjo išgerti nuodų, kurie buvo 
rankinėje šalia tūbelės. Taip būtų buvę savižudybės atveju. Bet jei 
manome, kad įvykdyta žmogžudystė, tai kažkas įdėjo į jos tūbelę 
panašios formos į kitus vaistus nuodų. 

— Prašom nepykti, kad oponuoju, - atsakė jam daktaras, - tačiau 
ne taip jau paprasta pagaminti taisyklingos formos alkaloidų table- 
tę. Tai galėtų padaryti tik žmogus, prieinąs prie vaistų gamybos. O 
čia niekas neturi tokios galimybės. 

— Norite pasakyti, kad neįmanoma padaryti tokios nuodingos tab- 
letės? 

— Nėra neįmanoma, tačiau labai sunku. 

— Vadinasi, tai įmanoma, — tęsė inspektorius. — Pasvarstykim, 
kas galėtų būti suinteresuotas tos moters mirtimi. Ji buvo neturtin- 
ga, tad praturtėjimo motyvas atkrinta. Išbraukim taip pat politinius 
arba šnipinėjimo motyvus. Lieka vien intymaus pobūdžio priežas- 
tys. Kas bus įtariamasis? Pirmiausia meilužis, su kuriuo prieš pat 
mirtį smarkiai susiginčijo. Manote, kad nuodus pakišo jis? 

Į šį klausimą niekas neatsakė ir inspektorius tęsė: 

— Aš nemanau. Tas vaikinas vis dar kovojo dėl merginos. Norėjo 
ją vesti. Buvo nėščia nuo jo, tarkim, kad ir nuo kito, svarbiausia, 
kad jisai buvo tikras, jog nėščia nuo jo. Jį apėmė neviltis sužinojus, 
kad ji nori atsikratyti vaisiaus. Tačiau atkreipkite dėmesį - Rūžena 
ką tik buvo grįžusi iš komisijos, o ne iš valymo! Jaunuoliui dar ne 
viskas buvo prarasta. Vaisius vis dar buvo gyvas ir jis buvo pasi- 
rengęs viskam, kad tik jį išsaugotų. Absurdiška būtų tokiu metu 
duoti jai nuodų, kadangi jis troško gyventi su ja ir turėti vaikų. 
Beje, ir ponas daktaras mums paaiškino, kad gauti įprastinės table- 
tės pavidalo nuodų paprastam Žmogui gana sudėtinga. Kur jų gau- 
tų tas naivus vaikinas, neturįs jokių pažinčių nei ryšių? Gal paaiš- 
kintumėt man? 

Bertlefas, į kurį kreipdamasis kalbėjo inspektorius, gūžtelėjo 
pečiais. 

— Paieškokime kitų galimų įtariamųjų. Trimitininkas iš sostinės. 
Jis jau anksčiau susipažino su mirusiąja, o mes nežinome ir niekad 
nesužinosime, kiek toli buvo pažengusi ta pažintis. Vis dėlto tiek, 
kad velionė drįso prašyti jo prisiimti vaisiaus tėvystę ir palydėti ją 
į abortų komisiją. Kodėl paprašė būtent jo, o ne kurio nors vieti- 
nio? Nesunku atspėti. Visi vedę kurorto vyrai bijotų, kad tai nepa- 
sklistų ir nepridarytų bėdų namuose. Tam galėjo ryžtis tik negyve- 
nantis čia. Galiausiai garsas apie tai, kad laukėsi vaiko nuo garsaus 
menininko, glostė medicinos sesers savimeilę ir negalėjo pakenkti 
trimitininkui. Tad kodėl jam reikėtų žudyti vargšę seselę? Mažai 
tikėtina, kaip čia jau aiškino ponas vyriausias gydytojas, kad Kli- 
ma buvo tikrasis tėvas. Tačiau galime turėti omeny ir tokią galimy- 
bę. Tarkime, kad Klima yra tėvas ir tai jam labai nemalonu. Bet 
pasakykite, kam ją žudyti, kai ji sutiko dėl valymo ir kai būsima 
procedūra buvo oficialiai patvirtinta? O gal, pone Bertlefai, turime 
laikyti Klimą žudiku? 

— Jūs nesupratote manęs, - taikiai atsakė Bertlefas. - Nieko ne- 
noriu pasiųsti į elektros kėdę. Tiktai noriu apginti Rūženą, nes sa- 
vižudybė yra sunkiausia nuodėmė. Net kančia gyvenime turi savo 
slaptingą vertę. Ir ant mirties slenksčio gyvenimas yra nuostabus. 
To nežino tas, kam neteko žvelgti mirčiai į akis, bet aš, pone ins- 
pektoriau, tai žinau. Todėl ir padarysiu viską, kad įrodyčiau jos 
nekaltumą. 

— Aš taip pat noriu pabandyti, — vėl prabilo inspektorius. - Esa- 
ma ir trečio įtariamojo. Tai ponas Bertlefas, verslininkas iš Ameri- 
kos. Jis pats prisipažino su velione praleidęs jos paskutinę naktį. 
Galėtume manyti, kad žudikas vargu ar tai prisipažintų. Bet toks 
teiginys nepagrįstas. Daugelis žiūrovų vakarykščiame koncerte ma- 
tė, kad ponas Bertlefas sėdi šalia Rūženos ir kad per koncertą jie 
abu išeina namo. Ponas Bertlefas žino, kad geriau prisipažinti pir- 
miau, nelaukiant, kol kiti tai parodys. Ponas Bertlefas tvirtina, kad 
sesuo Rūžena buvo laiminga su juo šią naktį. Kaip kitaip! Juk po- 

nas Bertlefas ne tik žavus vyras, bet pirmiausia amerikiečių versli- 
ninkas, turįs daug dolerių ir pasą, su kuriuo galima keliauti po visą 
pasaulį. Sesuo Rūžena jaučiasi kaip užmūryta ankštame lizde ir 
bergždžiai ieško būdų ištrūkt iš čia. Turi čia meilužį, kuris nori ją 
vesti, tačiau tai jaunutis vietinis elektrikas. Ištekėjusi už jo, visą 
laiką liktų čia ir niekad nebeištrūktų. Nieko daugiau neturėjo, tad ir 
neišsiskyrė su juo. Tačiau visaip vengė galutinai su juo susirišti, 
nes nenorėjo prarasti vilčių. O kartą čia pasirodė egzotiškas galan- 
tiškų manierų vyras, kuris visiškai susuko jai galvą. Jau puoselėjo 
svajones, kad jis ves ją ir ji pagaliau paliks šį pasaulio užkampį. Iš 
pradžių dar stengėsi būti diskrečia meiluže, o kuo toliau darėsi įky- 
resnė. Pareiškė neatsisakysianti jo ir ėmėsi šantažo. Tačiau Bertle- 
fas juk vedęs, kiek žinau, rytoj iš Amerikos turi atvykti jo žmona, 
kiek žinau, mylima Žmona, jo vienerių metukų kūdikio motina. Bert- 
lefas nori padaryti viską, kad tik išvengtų skandalo. Žino, kad Rū- 
žena nešiojasi raminamąsias tabletes, žino, kaip jos atrodo. Turi 
plačių ryšių su užsieniu, turi daug pinigų. Jam vieni niekai užsakyti 
tokios pačios formos tabletę. Tą stebuklingą naktį, meilužei užmi- 
gus, paslapčiom įdeda nuodų į tūbelę. Pone Bertlefai, aš manau, — 
iškilmingai pakelia balsą, - kad jūs vienintelis žmogus, turėjęs prie- 
žastį nužudyti Rūženą, turėjęs ir tinkamų priemonių. Raginu jus 
prisipažinti. 

Kambaryje tvyrojo tyla. Inspektorius įdėmiai žvelgė Bertlefui į 
akis, o Bertlefas kantriai ir tylomis atsakė jam tuo pačiu. Jo veide 
nebuvo nuostabos nė įsižeidimo. Pagaliau jis atsiliepė: 

— Jūsų išvados manęs nenustebino. Kadangi neišaiškinote žudi- 
ko, turite rasti, kas prisiims jo kaltę. Slaptingi gyvenimo dėsniai — 
nekaltieji kenčia už kaltuosius. Suimkite mane. 


Kraštas grimzdo į minkštas sutemas. Jokūbas sustabdė automobilį 
kaime, už kurio jau netoli buvo sienos užtvaros. Norėjo dar pratęsti 
paskutines akimirkas tėvynėje. Išlipo iš automobilio ir nuėjo nepa- 
Žįstama gatve. 

Gatvė nebuvo graži. Apie namus mėtėsi surūdiję ratlankiai, di- 
delis traktoriaus ratas, seni gelžgaliai. Tai buvo apleistas ir nudreng- 
tas kaimas. Jokūbui pasidingojo, kad šis šiukšlynas su rūdijančiais 
ratlankiais yra kaip nešvankus tėvynės atsisveikinimo žodis. Priėjo 
gatvės galą, kur buvo aikštė su tvenkiniu. Tvenkinys taip pat buvo 
apleistas, apaugęs maurais. Pakrašty pliuškenosi kelios žąsys, ku- 
nas vytele gąsdino kažkoks berniukas. 

Jokūbas grįžo atgal prie automobilio. Čia už vieno namelio lan- 
go išvydo stovint berniuką. Gal kokių penkerių metų vaikas pro 
lango stiklą žvelgė į tvenkinį. Gal jis Žiūrėjo į žąsis, gal į berniuką, 
mosuojantį vytele. Jis stovėjo prie lango ir Jokūbas negalėjo at- 
plėšti nuo jo akių. Matė vaikišką veidą ir tai, kas labiausiai sudomi- 
no jį, —- akinius. Berniukas buvo užsidėjęs didžiulius akinius, ma- 
tyt, labai storais stiklais. Jo galva buvo maža, o akiniai labai dideli. 
Berniukas nešė juos tarsi svarsčius. Kaip savo lemtį. Žvelgė pro 
akinių lankus kaip pro grotas. Taip, jis nešė tuos akinių lankelius 
nelyg grotas, kurios uždėtos visam gyvenimui. Jokūbas pro akinių 

grotas žvelgė į berniuko akis ir staiga jį apėmė didžiulis liūdesys. 

Tarsi staiga srovė būtų pralaužus užtvanką ir vanduo plūstelėtų į 
lauką. Jau seniai Jokūbas nebuvo toksai liūdnas. Daug metų. Paži- 
nojo vien kartėlį, nuoskaudą, bet ne liūdesį. Staiga liūdesys užklu- 
po jį, 1r jis negalėjo nė pakrutėti. 

Matė grotų aprėmintą vaiką, jam buvo gaila to vaiko ir visos savo 
šalies, atrodė, kad per mažai mylėjo šią šalį ir kažkaip ne taip mylėjo, 
ir jam buvo liūdna dėl tos nevykusios nei šiokios nei tokios meilės. 

Staiga pagalvojo, jog išdidumas neleido jam pamilt šios šalies, 
didžiavimasis taurumu, kilnumu, didžiavimasis subtilumu; bepro- 
tiška puikybė, paveikusi taip, kad nemylėjo savo artimųjų, neap- 
kentė jų, nes juose įžvelgė žudikus. Ir vėl prisiminė įdėjęs moteriai 
nuodų į tūbelę ir pats esąs žudikas. Jis yra žmogžudys, o jo puikybė 
voliojas nusviesta dulkėse. Jis tapo vienu iš jų, tapo tų liūdnų žudi- 
kų broliu. 

Berniukas su didžiuliais akiniais lyg suakmenėjo prie lango ir 
vis Žiūrėjo į tvenkinį. Jokūbas mąstė, kad berniukas niekuo dėtas, 
niekuo nenusikaltęs, jis jau gimė silpnaregis, koks ir liks visą gy- 
venimą. Jam neaiškiai dingojosi, kad tai, dėl ko pyksta ant žmonių, 
yra duotis, su kuria gimstama, kuri nešama kaip sunkios grotos. Ir, 
mąstė toliau, jis pats neturi jokios išimtinės teisės į taurumą, o di- 
džiausias taurumas yra mylėti žmones nepaisant to, kad jie yra Žu- 
dikai. 

Vėl prisiminė melsvąją tabletę ir dabar jam atrodė, kad įkišo ją į 
nesimpatiškos medicinos sesers tūbelę kaip atsiprašymą, kaip pa- 
geidavimą būti priimtu į jų tarpą, nors anksčiau niekaip nesutikda- 
vo būti prie jų priskirtas. 

Greit nužingsniavo prie automobilio, atidarė dureles, sėdo prie vairo 
ir nuvažiavo sienos link. Dar vakar įsivaizdavo, kad pajus palengvė- 
jimą, kad su džiaugsmu išvažiuos iš čia. Kad išvažiuos iš niekur, kur 
netyčia gimė ir su kuo nesusijęs. Tačiau šią akimirką suvokė, kad 
išvažiuoja iš vienintelės savo tėvynės ir kad kitos nebus. 


— Nesidžiaukite, — atsakė inspektorius, — kalėjimas neatvers jums 
savo vartų, kad žengtumėte kaip Jėzus Kristus į Golgotą. Man nė 
netoptelėjo, kad jūs galėtumėt nužudyti tą jauną moterį. Apkalti- 
nau jus tik todėl, kad ir toliau netvirtintumėt apie nužudymą. 

— Džiaugiuosi, kad nekaltinot manęs iš rimtųjų, - nuolankiai ta- 
rė Bertlefas. - Jūsų tiesa. Neprotinga man būtų tikėtis teisingumo 
Rūženai iš policijos. 

— Džiaugiuosi, kad susitaikėte, — prabilo daktaras Škreta. — Vie- 
na gali mus kiek paguosti. Kad ir kaip mirė Rūžena, paskutinė jos 
naktis buvo nuostabi. 

— Pažvelkite į mėnulį, - parodė Bertlefas, - šviečia kaip vakar ir 
šį kambarį paverčia sodu. Dar nė dvidešimt keturių valandų nepra- 
ėjo, kai Rūžena buvo šio sodo laume. 

— Teisingumas išties neturėtų mūsų taip dominti, - vėlei prabilo 
Škreta, — nes teisingumas nėra žmonių reikalas. Yra aklų ir žiaurių 
įstatymų teisingumas, o gal dar koks nors aukštesnis teisingumas, 
tačiau to aš nesuprantu. Man visada atrodė, kad šiame pasaulyje 
gyvenu šalia teisingumo. 

— Kaip? - nusistebėjo Olga. 

— Teisingumas man nesvarbus, — paaiškino daktaras Škreta. — 
Tai kažkas šalia manęs arba aukščiau už mane. Tai kažkas nežmoniš- 
ka. Niekada nebendradarbiausiu su tokia atgrasia jėga. 

— Norite pasakyti, - patikslino Olga, - kad apskritai nepripažįs- 
tate jokių visuotinai galiojančių vertybių? 

— Vertybės, kurias pripažįstu, neturi nieko bendra su teisingumu. 

— Pavyzdžiui? — paklausė Olga. 

— Pavyzdžiui, draugystė, - tyliai atsakė daktaras. 

Visi nutilo. Inspektorius pakilo ir atsisveikino. Tą akimirką Ol- 
gai šovė galvon mintis: 

— O kokios spalvos tabletės buvo Rūženos tūbelėje? 

— Šviesiai mėlynos, — su atgijusiu susidomėjimu atsakė inspek- 
torius. — Kodėl jūs klausiate? 

Olga išsigando, kad inspektorius skaito jos mintis, ir greitai 
atsakė: 

— Mačiau jos tokią tūbelę. Pagalvojau, ar tai buvo ta pati tūbelė, 
kurią mačiau... 

Inspektorius neskaitė jos minčių, jis buvo pavargęs ir palinkėjo 
visiems labos nakties. 

Kai jis išėjo, Bertlefas paklausė Škretos: 

— Netrukus atvyks mūsų žmonos. Eisime jų pasitikti? 

— Eisim. Išgerkite dvigubą vaistų dozę, — rūpestingai patarė dak- 
taras Škreta ir Bertlefas nuėjo į gretimą kambarį. 

— Kažkada seniai davėte Jokūbui nuodų, - tarė Olga. - Tai buvo 
melsva tabletė. Jis visą laiką ją turėjo. Aš Žinau. 

— Neišsigalvokit nesąmonių. Niekada nedaviau jam nieko pana- 
šaus, — griežtai ir primygtinai atkirto daktaras Škreta. 

Iš kambarėlio grįžo nauju kaklaraiščiu pasipuošęs Bertlefas ir 
Olga atsisveikino su abiem vyrais. 

Bertlefas ir daktaras Škreta topolių alėja ėjo stoties link. 

— Pažiūrėkit į tą mėnulį, - paragino Bertlefas. - Daktare, vakar 
tikrai buvo stebuklingas vakaras ir naktis. 

— Tikiu, tačiau neturėtumėt šitaip rizikuoti. Judesiai, be kurių 
tokią naktį neapsieisi, jums išties labai pavojingi. 

Bertlefas neatsakė, jo veidą nutvieskė pasididžiavimo šypsnys. 

— Matau, kad jūs kuo geriausiai nusiteikęs, — konstatavo dakta- 
ras Škreta. 

— Neklystate. Aš laimingas, kad paskutinė jos gyvenimo naktis 
buvo graži. 

— Žinote, — staiga prabilo daktaras Škreta, — jau seniai noriu 
kreiptis į jus su gana keistu prašymu, kurio anksčiau nedrįsdavau 
ištarti. Tačiau, šiandien, rodos, tokia išskirtinė diena, kad turė- 
čiau ryžtis... 

— Drąsiau, daktare! 

— Norėčiau, kad įsūnytumėt mane. 

Nustebęs Bertlefas stabtelėjo ir daktaras Škreta ėmė aiškinti jam 
savo prašymo priežastis. 

— Ir ko tik dėl jūsų nepadaryčiau, - atsiliepė Bertlefas. - Kad tik 
tai nepasirodytų kvaila mano žmonai. Ji būtų daug jaunesnė už sa- 
vo sūnų. Ar tai apskritai teisiškai įmanoma? 

— Niekur neparašyta, kad įvaikis turi būti jaunesnis už savo tė- 
vus. Juk jis ir nėra tikras sūnus, o įvaikis. 

— Jūs įsitikinęs? 

— Jau seniai konsultavaus dėl to su teisininkais, - tyliai drovėda- 
masis paaiškino daktaras. 

— Žinote, tai kažkaip keistoka ir kiek glumina, - tarė Bertlefas, — 
tačiau šiandien aš apimtas tokių pojūčių, kad norėčiau teikti džiaugs- 
mo visam pasauliui. Jeigu tai suteiks džiaugsmo jums, ką gi... ma- 
no sūnau... 

Ir abu vyrai apsikabino vidury gatvės. 

Olga gulėjo lovoje (už sienos negrojo radijas), ji suprato, kad Jokū- 
bas nužudė Rūženą ir kad tai žino tiktai ji ir daktaras Škreta. Tik- 
nausiai ji niekada nesužinos kodėl. Olgą šiurpino baimė, tačiau grei- 
tai (juk žinome, kad gerai mokėjo stebėti save) nustebusi įsitikino, 
kad tas šiurpas gana saldus, o baimė kupina išdidumo. 

Vakar mylėjosi su Jokūbu, kai jis turėjo būti kamuojamas pačių 
nerimastingiausių minčių, ir ji siurbė jį į save per meilės aktą kartu 
su tomis mintimis. 

Kodėl manęs tai netrikdo, mąstė. Kodėl aš neinu (ir niekad ne- 
nueisiu) jo skųsti? Negi ir aš gyvenu taip —- be teisingumo? 

Kuo ilgiau svarstė, tuo labiau augo keistas palaimingas išdidu- 
mas, ir ji jautės kaip prievartaujama mergina, kurią staiga apima 
svaigus malonumas — tuo stipresnis, kuo labiau jam priešinasi... 


Traukinys atvyko į stotį ir iš jo išlipo dvi moterys. Viena iš jų buvo 
kokių trisdešimt penkerių ir jai teko daktaro Škretos bučinys, kita 
buvo jaunesnė, efektingai apsirengusi, su vaikučiu glėbyje ir ją pa- 
bučiavo Bertlefas. 

— Parodykit, maloningoji, savo berniuką, — pripuolė ir daktaras 
Škreta, — juk aš jo dar nemačiau! 

— Jei nepažinočiau tavęs taip gerai, imčiau įtarinėti, - nusijuokė 
visai kaip tavo! 

Bertlefo žmona pažvelgė Škretai į veidą ir beveik riktelėjo: 

— Iš tikrųjų! Tada aš visiškai to nepastebėjau, kai čia gydžiausi! 

— Tai toks vertas dėmesio atsitiktinumas, kad drįsčiau įrašyti jį 
tarp stebuklų. Moterims sveikatą grąžinantis ponas daktaras Škreta 
priklauso angelų padermei ir kaip angelas palieka savo žymę ant 
vaikų, kuriems padeda pasirodyt pasaulyje. 

Visiems patiko Bertlefo aiškinimas ir visi linksmai nusijuokė. 

— Beje, - Bertlefas kreipės į savo žaviąją žmoną, - iškilmingai 
pranešu tau, kad prieš keletą minučių ponas daktaras tapo mūsų 
Džono broliu. Tad suprantama — kaip giminaičiai jie turi panašių 
žymių. 

— Pagaliau ryžaisi... - laimingai atsiduso ponia Škretova. 

— Nesuprantu, nesuprantu, — reikalavo paaiškinimų Bertlefo 
Žmona. 

— Viską tau papasakosiu. Šiandien turime apie daug ką pakalbė- 
ti, daug ką atšvęsti. Mūsų savaitgalis bus puikus, - tarė Bertlefas ir 
paėmė žmoną už parankės. 

Perono žibintams šviečiant, visas ketvertas išėjo iš stoties. 


PIRMOJI DIENA ------------------------------- 5 

pjesių kūrėjas — gimė 1929 m. Brno. 
Nuo 1975 m. gyvena Prancūzijoje. 

žaidimams? Nevaisingos poniutės 
turškiasi mineraliniuose vandenyse 
tikėdamosi, kad panirus į vandenį jų įsčių 
dykuma pražys. Ir pražysta, tačiau poniutės 
nė neįtaria, kad apvaisinimo šaltinis — 
tiesioginė gydytojo Škretos injekcija 

iš jo asmeninio spermos banko. 

Pats Kundera apie savo romaną sako: 
„Jame keliamas klausimas, ar žmogus 
nusipelnęs gyventi šiame pasaulyje. 

Ar nereikėtų išlaisvinti šią planetą iš 
žmogaus nagų? Viso mano gyvenimo 
siekis — patį sunkiausią klausimą išreikšti 
pačia lengviausia forma. Ir tai nėra grynai 
meninės ambicijos. Trivialią formą 
suteikus rimtam objektui, bemat 
demaskuojama mūsų dramų tiesa 
(dramų, vykstančių mūsų lovose, taip pat 
dramų, kurias vaidiname didžiojoje 
Istorijos scenoje) ir apgailėtinas 

jų nereikšmingumas...“ 


